
1. Esimene peatükk 


Linna argiaskeldused olid juba mõni tund tagasi vaibunud, kuu ja tähed liikusid hääletult üle 
Aleksandria ja mõnelgi asemel nähti und. Oli oivaline, karge, tõeliselt õnnistusrohke öö, ent 
kuigi tänavatel valitses rahu, oli sel puhkeajal ometi puudu õigest, hingi rahustavast vaikusest. 

Juba terve nädala lasus ööde rahul midagi ahistavat, pa-lavlikult pingelist. Majad ja poed 
olid nii kõvasti suletud, otsekui nad ei peaks kaitsma ainuüksi und häirimise eest, vaid ka elu 
ja vara "kallaletungi eest. Rõõmsate häälte asemel kajas uinuvatelt majadelt sõdurite raskeid 
samme ja relvade klirinat. 

Kui kusagil kostis Rooma käsklusi või unetute munkade erutatud hääli, avanes siin mõni 
luuk, seal mõni värav ja kellegi nägu piilus pelglikult tänavat. Mõnigi hiline kojutulija litsus 
end valvurite lähenedes uksesü-vendisse või vastu tumedate varjudega kaetud seina. Nagu 
magaja rinda rõhub luupainaja, nii pärssis toimeka linna südametukseid saladuslik miski. 

Sel ööl aastal 391 pärast meie Õnnistegija sündi nähti Kibotose kaubasadamast lähtuval 
kitsal uulitsal vanemat meest piki maju hiilimas. Ta oli riietatud lihtsalt, kuid korralikult ning 
vahtis kord ette, kord kõrvale. Kui lähenes patrull, tõmbus ta varju. Ehkki mees polnud varas, 
oli tal põhjust end sõdurite eest hoida; oli ju täna nii kohalikel kui ka võõrastel keelatud pärast 
sadama sulgemist tänavale ilmuda. 

Ta aeglustas sammu ühest põiktänavast teiseni ulatuva pika sünge akendeta maja suure 
värava ees ja luges laterna valgel tuhmi kirja: 

"Täiusliku märtri juurde. Tema lese Maria poolt avatud kõigile, kes peavarju vajavad. Kes 
annab vaestele, laenab Issandale." 

"Kui mitme protsendiga?" pomises vanamees ja üle ta habemeta näo libises muie. 

Koputi löök kumises läbi tänavavaikuse ning pärast lühikesi küsimusi seest ja niisama 
põgusaid vastuseid väljast avanes suures väravas väike jalgvärav. Vanamees tahtis minna 
põiki üle eesõue, kuid inimkuju ronis talle neljal jalal vastu nagu loom, haaras kõva käega 
pöialii-gesest ja käratas: 

"Pärast värava sulgemist trahv! Te teate, see läheb vaestele.” 

Taat viskas väravavalvurile vaskmündi. Mees kompas seda kähku, võttis pihku köie, 
millega ta oli nagu ketikoer posti külge seotud, ja küsis: 

"Kas kristlasele mingit märjukest ei ole?" 

"Pole kaua sadanud," kõlas vastus ja öine rändur avas takistamatult teise värava ning jõudis 
mõõtmatult laiale õuele, mille kohal laotus sinine taevas. 

Mõni tõrvik postide küljes ja mõni väike lõke maas ühendasid oma ähmase suitseva valguse 
tähtede puhta säraga. Avarat väljakut täitis suitsu ja valmistatava toidu lõhnaga segatud raske 
läppunud õhk. 

Vanamees oli juba väljas kuulnud ebamäärast suminat, kohinat ja mürinat; nüüd voogas 
talle vastu valju müra ja helide segu. Seda tekitasid sajad inimesed, kes vedelesid õlesasiga 
kaetud õuel-siin rühmiti, seal ükshaaval. Nad magasid ja norskasid, vaidlesid, sõid, lobisesid 
või laulsid. 

Öömajalisi oli rohkesti ja enam kui pool neist lihtsatest külalistest olid mungad, kes olid eile 
ja üleeile voolanud siia karjakaupa kõrbe eraklatest ja kloostritest. Mõned sosistasid, teised 
vaidlesid valju häälega ja suure rühma psalmilaulu sekka kostis kaardimängijate pakkumisi 
ning koka häält, kes pakkus Leiba, liha ja sibulaid. 

Hoovi tagaseinas oli käik, millesse avanes hulk uksi. Need viisid peavarjuta peredele 
mõeldud tubadesse, mis olid eesriidega kaheks jagatud. 

Ühte neist tubadest läks taat, keda rõõmsalt teretasid noor mees ja soliidne matroon. 

Hilise tulija nimi oli Karis. Ta oli eile Roomast Aleksandriasse jõudnud rändlauljate 
perekonna pea. Neil oli halvasti läinud. Aafrika ranniku lähedal olid nad hädavaevu pääsenud 
mereröövlite käest ning kott nende viimse varaga oli läinud kaotsi. Noor laevaomanik, kellele 
ta võlgnes tänu pääsemise eest, oli pakkunud neile peavarju oma ema, lese Maria juures. Kuid 
seal polnud kuigi mugav olla'ja Kärnis oli juba lõuna ajal läinud teist peavarju otsima. 

"Kõik asjata,” ütles ta ja pühkis laubalt higi. Otsisin 

pool linna läbi, et Mediust leida Viimaks sain ta kätte maag Posidoniuse juures, kelle 
käsilane ta on. Eesriide taga lauldi. Vastik Gallimathias, kuid vanad viisid flöödi saatel 
polnudki nii halvad. Nad lasevad vaimudel välja ilmuda. Medius on kõigesse segatud. Ma 
korraldasin koori ja laulsin kaasa. Kuid selle eest sai ainult viletsat hõbedat. Vaba korterit 
leiab siin ainult öökullidele. Selle kohta on neetud seadus.” 

Noormees katkestas teda: 

"Ära muretse, isa, meil on midagi head täos.” 

"Teil?" päris vanamees ja kehitas umbusklikult õlgu, kui naine pani ta ette praetud kana. 

"Sa tead, me lubasime mereröövlite eest põgenedes ohverdada Dionysosele. On ta ju isegi 
kord piraatide kätte langenud. Me otsisime tema templit. Aga kui me...” 

"Mis asja!" lõikas vahele Kärnis, kes alles nüüd praadi märkas. "Niisuguses viletsuses terve 
õlis praetud kana!" 

Matroon ütles: 

"Me teenime selle peagi tasa. Ennast piinates ei võida sestertsigi.” 

"Ah nii?" muutis Karnis tooni. "Muidugi, kui mõnele tuvi asemel praetud kana suhu lendab. 
Ainult et... mind nuumatakse siin nagu senaatorit, aga teie ise... Vean kihla, et te pole joonud 
muud kui piima ning hammustanud kõrvale leiba ja rõigast. Kas tüdrukud juba magavad? Ja 
veini on teil ka! Anna peeker, ohverdame jumalale. Elagu Dionysos!" 

Mõlemad kallasid tilgakese maha ja jõid. Vanamees torkas noa kana rinda ja asus sööma, 
Orpheus hakkas pajatama: 

"Dionysose templit polnud enam, piiskop Theophilos 

on lasknud selle lammutada. Missugusele jumalale pidime nüüd pärga ja kooki pakkuma? 
Egiptuses muidugi Isisele. Tema pühamu on Mareotise järve ääres. Ema leidis selle kohe üles. 
Ta sai jutule ühe preestritariga ja kui see kuulis, et me kuulume lauljate perekonda, kes 
Aleksandrias tööd otsib, viis ta meid kokku noore looritatud naisega. See kutsus meid 
pärastpoole oma koju. Ta ise sõitis ilusa tõllaga minema. Me läksimegi, ka Agne oli kaasas. 
Oivaline kodu! Midagi niisugust pole me ei Roomas ega Antiookias näinud. Meid võeti 


sõbralikult vastu. Seal oli veel üks päris vana naine ja pikka kasvu tõsine mees, preester või 
filosoof või midagi niisugust.” 

"Ega see mõni kristlik lõks olnud?" päris Kärnis. 

"Ära muretse, isa. Saalides ja eeskodades olid jumalate kujud. Toas, kus rikka kaupmehe 
Porphyriose tütar Gorgo meid vastu võttis, oli Isise kuju ees värskelt sal-vitud ohvrikivi. 
Filosoof küsis, kas me teame, et on antud uus seadus, mis keelab tütarlastel avalikult esineda, 
laulda või flööti mängida.” 

"Kas Agne kuulis seda?" päris vanamees. 

"Ta oli koos Dadaga aias. Ema tunnistas, et ta on kristlane, ehkki head sorti, ja kui ta on 
meie seltsis, on ta kohustatud kõike kaasa laulma. Selle peale hüüatas filosoof: Nagu tellimise 
peale! Siis nad sosistasid omavahel, kutsusid tüdrukud sisse ja nad pidid näitama, mida os- 
kavad.” 

"Ja kuidas läks?” 

"Dada lõõritas nagu lõoke. Agne hääl kõlas ilusasti, kuid nagu ikka. Võib aimata, kui palju 
temas peitub, kuid see ei taha välja tulla. Tema suus omandab kõik valulise värvingu. Kuid ta 
meeldis paremini kui Dada. 

Pärast teist laulu kiitis noor naine tüdrukuid ja küsis, kas söandaksime ära õppida uue laulu. 
Ma ütlesin, et mu isa on suur meister, kes ka kõige raskemast esimese kuulmise järel aru 
saab.” 

"Kas ta kirjutas selle üles?" 

"Ei, ta laulis ette." 

"Rikka Porphyriose tütar esines teile? Maailm on pahupidi. Sellest peale, kui lauljatarid ei 
tohi suursuguste inimeste ees esineda, tuleb kunst ilmsiks vastasteed mööda. Tulevikus 
makstakse kuulajatele vait olemise eest ja laulja ostab endale õiguse neid piinata.” 

Orpheus raputas pead ja pani noa käest: 

"Kuula õige teda, ja nii tõesti kui ma olen sinu poeg, annad sa viimasegi vaskmündi,, et teda 
jälle kuulda.” 

"Kas sa ütled, et ta laulis Linost?" 

"Midagi sinnapoole. See oli vapustav leinalaul: Oo tule tagasi, armsam, oma koju. See 
kordus aina. Ja ühes kohas oli: Oh oleks ometi igal pisaral suu ja ühineks minuga, et sind 
hüüda. Ma arvan, et midagi selletaolist pole ma eluski kuulnud. Küsi emalt. Isegi Dada silmad 
ei jäänud kuivaks.” 

"Jah, see oli suurepärane,” nõustus ema. "Ma mõtlesin kogu aeg, et sina pidanuks seal 
olema.” 

Karnis tõusis ja ütles endamisi: 

"Ah et nõndaviisi. Muusade sõbratar. Suure lauto me päästsime. Hüva on. Minu chlamyses 
on vastik auk. Kui tüdrukud ei magaks... Agne peab homme vara hommikul... Kas ta on suur? 
On ta ilus?" 

Emand Herse ütles vahele: 

"Ta pole Hera ega ole muusa. Ta on kõigest keskmist kasvu, õrna kehaehitusega ja siiski 
mitte tilluke. Mustad 

silmad, pikad ripsmed, tumedad kokkukasvanud kulmud. Kas teda võiks ilusaks nimetada? 
Kas võib, Orpheus?” 

"Võib küll. Ilus on suur sõna, millega isa õpetas kokkuhoidlikult ümber käima, kuid mis 
oleks ilus kui mitte tema? Kuidas hoovas üks toon teise järel ta hinge sügavusest! Jah, kui ka 
Agne selle ära õpiks. Pane ennast kõigega mängu, kui laulad. Gorgo oskab seda ja teeb seda. 
Ja kuidas ta seisis! Pingul nagu vibu. Iga heli oli vihisev nool, tabas keset südant ja oli 
laitmatult puhas.” 


"Pea suu!" hoidis Karnis kõrvu kinni. "Ma ei saa enne sõba silmale, kui valgeks läheb. Võta 
see hõbe, Orpheus, rohkem mul pole. Mine hommikul turule, osta loorberioksi, luuderohtu, 
kannikesi ja roose. Kuid mitte lootoslilli. Nende lõhnast pean ma lugu, kuid nad näevad 
õitsele puhkenult välja ülbitsevad ja neis on ka midagi barbaarset. Me läheme muusa 
templisse, pärjad peas." 

"Osta aga osta," naeris emand Herse ja näitas mehele helkivat kulda. "Selle saime täna ja 
kui kõik hästi läheb...” Ta summutas häält. "Oleneb muidugi sellest, et Agne meile 
vingerpussi ei mängi.” 

"Mispärast? Ta on hea tüdruk,” ütles Karnis ja läks tagumise toa poole. ” 

"Ära mine," hoidis Herse teda tagasi. "Ta ei tea veel, millega on tegemist. Ta peab koos 
selle suursuguse neiuga Isise pühamus laulma.” 

Karnis kahvatus. 

"Isise templis? Rahva ees? Ja ta ise ei tea seda?" 

"Ei, isa.” 

"Kristlane Agne Isise templis, ja seda siin, kus piiskop Theophilos pühamuid lammutab ja 
mungad tema eeskuju järgivad. Kui ilus oli see seebimull ja kui kiiresti ta 

lõhkes. Kas te ka teate, mida te teha tahate? Kui mustad kärbsed sellest teada saavad, siis 
oleks meil parem olnud mereröövlitega kohtuda. Kui ma teaksin, kuidas tüdruk...” 

"Ta nuttis tolle neiu laulu kuuldes ja ütles koduteel: Kui mina oskaksin nii laulda nagu see 
suursugune neiu!” 

"See on minu Agne. Ta armastab jumalikku kunsti. Ta laulab, me riskime sellega. Ja kui see 
ka meie kõigi pea maksaks. Mida meil kaotada on? Ka meie jumalad tahavad oma märtreid. 
Ma ei uhkelda sellega, et olen end kunstile pühendanud. Kui ma praegu päriksin kõvasti raha 
ja vara, hakkaksin ometi kerjuseks, et kunstile meeldida. Praegu talutakse teda vaid pimedas 
ning jumalate ja inimeste vürstinna varjab end valguse eest nagu vesilik, nahkhiir või öökull. 
Kui me peame surema, siis koos temaga ja tema eest. Ükskord veel peab ehtne ja õige laul 
seda vana südant kosutama ja kui siis... Lapsed, meie koht ei ole selles kaames mornis 
maailmas. Kuni kunstid elasid, oli maa peal kevad. Praegu on nad surma mõistetud. Lehed 
langevad kõigilt puudelt, ometi vajavad siutsuvad linnud lehestikku, et seal laulda. Kui tihti 
on surm käe me Šlale pannud. Iga meie hingetõmme on armukingitus. Elu ei kuulu enam 
meile, ta on muutunud laenatud kukruks täis laigulisi vaskmünte. Võlausaldaja kõverdab juba 
ukse taga sõrme, ja kui ta koputab, on meie aeg ümber. Veel üks ehtne ja õige nauding ning 
kui see nii olema peab, siis maksame kapitali koos protsentidega tagasi.” 

"Aeg ei ole veel ümber,” ütles Herse vahele. "Kui Agne laulab ning seda sündimata ja omal 
tahtel teeb, ei saa ükski piiskop meid karistada.” 

"Ta ei saa ega tohi seda teha. Veel on seadusi ja kohtunikke.” 

"Ja Gorgo kodu," lisas Orpheus, "on niihästi lugupeetud kui ka rikas. Porphyriosel on võimu 
meid kaitsta. Ja sa ei tea veel, kui väga me talle meeldisime. Küsi ema käest.” 

"See on nagu muinasjutt. Vana emand, ta on küll üle kaheksakümne, küsis minult, kust me 
peavarju oleme leidnud. Ma ütlesin et lese Maria juures. Naine lõi karguga vastu maad ja 
küsis, kas meile seal meeldib. Ma eitasin ja ütlesin, et me ei saa sinna elama jääda." 

"Õigus," kostis Karnis. "Mungad õues notivad meid nagu rotte, kui kuulevad, et me 
paganlikke laule harjutame.” 

"Seda rõhutasin minagi, kuid eideke ei lasknud mul lõpuni rääkida, vaid sosistas: Tehke, 
mis mu lapselaps tahab ja te saate peavarju. Ja see on tänaseks. Ta pistis käe vööle kinnitatud 
kukrusse ning surus mulle pihku need kuldmündid ja ütles nii kõva häälega, et kõik pidid 
kuulma: Viiskümmend aureust minu enda rahast, kui Gorgo ütleb, et on teiega rahule jäänud." 


"Viiskümmend kuldmünti!" lõi Karnis käsi kokku. "Kui me kuus korda laulame, teeb see 
kokku talendi ja selle eest ostan ma meie vana viinamäe Leontinoi juures tagasi. Ja kui me 
seal laulame, eks siis tulgu need mungad! Te naerate? Narrid olete. Ma tahan näha, kes keelab 
mul laulda minu enda maa peal. Talent kulda. Käsirahaks sellest jätkub. Ja ma ei sõlmi 
lepingut, kui töö-orje ja loomi mulle ei jäeta.” 

Selle kõne ajal oli miski pugenud läbi eesriide ava. Lamp valgustas pead, mis oli üsna 
võluv, olgugi et sassis. Pealael oli hulk lokke, mis langesid laubale. Silmad 

11 

olid väsimusest pilukil, kuid suuke päris reibas ja naeru täis. 

Karis rääkis edasi, ilma et oleks kuulatajat tähele pannud. Tüdruk tõmbas eesriide parema 
käega kõvemini enda vastu, sirutas vasaku käe pikalt ette ja hõikas anuvalt: 

"Hea isa Karnis, anna oma rikkusest mullegi midagi, viis viletsat drahmi." 

Laulja võpatas üllatusest, kuid siis ütles noomivalt: 

"Voodisse tagasi! Maga, ära kuula pealt.” 

"Magada? Kui sina kisad nagu reetor, kes räägib vastutuult. Viis drahmi, isa. Ilus lint mulle 
maksab ühe, teine Agnele niisama palju. Kahe drahmi eest ostetakse meile kõigile veini ja see 
ongi kokku viis.” 

"See on kokku neli, rehknumeister," naeris taat. 

"Kas on neli? Kui mul oleks abakus. Ikka viis, isake." 

"Ei, neli, ja need sa saad. Homme pannakse teile pärg pähe.” 

"Kannikestest, luuderohust ja roosidest," lisas emand Herse. "Kas Agne magab?" 

"Nagu laip. Ta teeb ikka nii, kui ta ei lama hommikuni lahtisilmi nagu jänes. Me mõlemad 
olime väsinud ja mina olen seda veel ikka. Haigutamine teeb head. Vaata, kuidas ma istun.” 

"Kastil?" hüüatas Herse. 

"Jah, ja eesriie annab vastu mu selga järele. Õnneks va-jutakse uinudes ettepoole." 

"Kuid seal oli ju mõlemale voodi," ütles emand, lükkas tüdruku magamisruumi ja järgnes 
talle eesriide taha. 

Mõne viivu pärast tuli ta tagasi ja ütles: 

"Dada tegu. Väike Papias oli kastilt maha libisenud, 

nüüd on Dada ta voodisse pannud ja ise kastile heitnud, nii väsinud kui ta ka oli.” 

"Poisi heaks annab ta viimasegi," arvas Karnis. "Kuid kesköö on juba möödas. Tule, 
Orpheus, teeme voodid üles.” 

Kolm pikka kanakorvi, mis seina ääres ülestikku seisid, tõsteti maha ja kaeti mattidega. 
Väsinud mehed heitsid asemele, kuid kummalgi ei tulnud und. 

Lamp oli kustunud ja tund aega oli toas kõik vaikne. Siis läks mürtsuks. Miski lendas vastu 
seina ja Karnis hüüdis: 

"Käi minema, sa paharet!" "Mis on lahti?" küsis Herse. 

"Kuri vaim, kurja vaimu käsi tüütab mind ega anna rahu. Oota, lurjus, see ehk tabab sind:" 

Ta viskas teise sandaali ja jätkas, ilma et oleks vaadanud, millele ta juhuslikult'oli pihta 
saanud. 

"See salakaval peletis teab, et meil on Agne häält tarvis ja ta sosistab mulle muudkui kõrva, 
et pean tüdrukut ähvardama vennakese müümisega, kui ta keeldub. Kuid mina... Pane tuli 
põlema, Orpheus. Tüdruk on hea ja enne, kui mul säherdust koledat tegu on vaja...” 

"Kuri vaim käis ka minu juures,” ütles noorem laulja ja puhus hõõguvale tähile. 

"Ja ka minu juures,” lisas Herse. "Muidugi! Selles kristlikus tallis pole ühtki jumalakuju. 
Käi minema, sa vastik madu! Me oleme ausad inimesed ega tee sulitempe. Võta mu amulett, 
mees, ja kui deemon tagasi tuleb, keeruta seda. Sa ju tead.” 


2. TEINE PEATÜKK 


Järgmisel hommikul oli lauljate pere teel rikka Porphyriose maja poole. Dada oli pidanud 
koju jääma. Sandaal, mille taat deemoni poole oli virutanud, lõi seinalt maha tüdruku kleidi, 
mis kukkus koldesse ja oli hommikul süte põletatud auke täis. 

Nõnda pidi Dada jääma Papiast hoidma. 

Agne soovi ise koju jääda lükkasid Karnis ja ta naine tagasi. 

Mehed olid end juba salvinud ning papli- ja loorbe-riokstest pärjad pähe pannud, kui tuli 
Porphyriose ülemteener, et neid oma käskija majja saata. Nüüd pidid ka nemad millestki 
loobuma, sest teener käskis pärjad ära võtta. Need tekitavad pahameelt munkades ja krist- 
lastest pööblis. 

Mungad vaatasidki neid umbusklikult ja rõõm alanud päevast ei tahtnud naasta. Ülemteener 
läks koos emand Hersega ees ja andis soovitud seletust. 

Tema käskija oli linna suurimaid kaupmehi, kelle naine oli Gorgot sünnitades 
kakskümmend aastat tagasi surnud. Ta mõlemad pojad olid parajasti reisil. Vana naine oli 
Pophyriose ema Damia. Naisel oli endal suur varandus ning ta oli kõrgest vanadusest 
hoolimata maja äriasjade hing. Vaga kristlane, kes oli asutanud öömaja, oli olnud abielus 
Porphyriose surnud venna Apellesega, kuid oli mehevennast ja ämmast täiesti võõrdunud. Ta 
oli ju Aleksandria õigeusklike naiste eesotsas, Porphyriose maja oli aga niisama paganlik kui 
kogu linn. 

Karnis seda kõike ei kuulnud, sest tema ja ta naise vahel käis kaks orja, kes kandsid lauljate 
pere lautosid ja 

flööte. Agne vaatas kogu aeg maha, nagu tahaks vältida kõike, mis teda ümbritses. 

Peagi jõuti mööda sünget käiku kanali äärde, mis ühendas Kibotose meresadamat Mareotise 
järvega, kus olid ankrus Niiluse laevad. 

Kui Karnis oli jõudnud üle kanali viivale kõrge kaarega sillale, jäi ta äkki seisma ja vaatas 
otsekui võlutult kaugusse. 

Ta tõstis vaimustatult käed, silmad läksid veekalkve-le ning omandasid noorusliku sära. 

Kaljudest ja vägevatest ehituskividest alusmüüridel kerkis imeliselt suur ja ilus ehitis. See 
säras hommiku-kullas ning ta kaunid ja värvirõõmsad vormid näisid ise kiirgavat hiilgust. 
Kullatud kupli kohal kummus puhas Aafrika taevas. 

Ehitise juurde viisid kaldteed vankritele ja trepid jalakäijatele. Jumal Serapise tetapli alus oli 
rajatud otsekui igaveseks ning ta eesruumi sambad kandsid lage, mis näis olevat mõeldud 
taevaelanike suurusele, mitte surelike väiksusele. Preestrid ja palvetajad liikusid sammaste 
vahel nagu lapsed kõrgete metsapuude vahel. Katuse servalt ning loendamatutest orvadest ja 
eenditelt paistsid kõik Olümpose jumalad, kõik kreeka kangelased ja õpetlased ning vaatasid 
lähenejale vastu. Sellesse ehitisse oleks mahtunud terve linna elanikkond. 

"Ole tervitatud, rõõmsalt ja alandlikult tervitatud, ülev Serapis! Tänu sulle, et neile vanadele 
silmadele on antud veel kord sinu jumalikku igavest kodu näha," pomises Karnis hardalt. 

Ta kutsus abikaasa ja poja enda juurde, osutas vaikides templile ning ütles: 

"Jumalate kuninga, üleva Serapise ülev kants. Vastupidav ehitis. Tema minevikku on pool 
aastatuhandet, tema tulevik on igavik. Seda ta on, ja kuni püsib säärane toredus, pole vanu 
jumalaid veel ületatud.” 

"Seda ehitist ei puuduta keegi," ütles ülemteener, "sest Aleksandrias teab iga laps, et maailm 
variseb kokku niipea, kui sellele käsi külge pannakse, ja kes jumala auväärset kuju...” 

"Tema kaitseb end ise," lõikas laulja vahele. "Kuid teie, te kristlastest silmakirjateenrid, kes 
te väidate, et elu tuleb vihata ja surma armastada, kui teil on himu maailma lõpu järele, eks 
asuge aga reipalt selle ime kallale! Tehke seda, pange aga käed külge!" 

Vanamees viibutas rusikat nähtamatu vaenlase poole. Herse lisas: 


"Kui kõik kokku variseb, hukkuvad jumalate vaenlased koos meiega. Ja ühtaegu on ots 
kõigel, mis on ilus ja mis meile meeldib. See meid ei hirmuta.” 

"Ärge muretsege," kostis ülemteener. "Piiskop oli juba käe selle pühamu järele välja 
sirutanud, kuid suur Olümpos ei lasknud templirüvetajaid ligi ja nad pidid verise peaga 
taganema. Meie Serapis ei lase endaga nalja teha. Kui ka kõik muu hävib, tema jääb. Preester 
ütleb, et igavik on talle väike münt ja kui miljonid inimpõlved on närbunud, on tema seesama 
kes praegugi.” 

"Jäägu ta igavesti terveks,” ütles isa. "Serapis on suur ning ta kodu ja kuju kestavad...” 

"Kuni täiskuuni,” nentis keegi mööduja tögavalt ja näitas templile rusikat. 

"Kuni täiskuuni,” pomises Agne ja vaatas õnnetuse-kuulutajale järele. 

Siis heitis ta mureliku pilgu noorele lauljale. Kui aga Herse väheke hiljem Agnet vaatas, oli 
ta ilme muutunud. Matroon võis rõõmustada päikeselise naeratuse üle neiu huultel. Ning 
mõnigi Aleksandria noormees vaatas Agnele järele, sest naeratus andis ta kahvatule näole sa- 
lapärast võlu. Tema sisesilma pilk nägi öötaevas täiskuud, nägi suure ebajumala langemist ja 
marmortempli varemete kohal lõputut säravat sõjaväge. Selle seas lauglesid apostlid ja 
märtrid, kõige ees oli rõõmus ja võidukindel Õnnistegija, teda ümbritsevatel helendavatel 
pilvedel kukusid inglid ja laulsid oivalisi viise, mida Agne sisekõrv sadama paljuhäälse kära 
seas selgesti kuulis. 

Need näod kadusid, kui teda kutsuti paati minema. 

Herse oli pärit Aleksandriast ja Karnis oli siin ilusaid aastaid veetnud. Orpheusele ja Agnele 
seevastu oli siin kõik uus. Agne päris aeg-ajalt vanamehelt üht ja teist. Imestada oli siin palju. 
Järve ja merd ühendava kanali suudmes olid suured lüüsid, omaette sadamas seisid keisri 
Niiluse-laevad, mis pidasid ühendust Aleksandria garnisoni ning Niiluse ülem- ja alamjooksu 
sõjaväeasu-late vahel. Paistsid prefekt comese ja teiste kõrgete ametnike käsutuses olevad 
ilusad laevad ja viimaks igas suuruses kaubalaevad. Järve kallaste iga toll oli ära kasutatud ja 
üles haritud. Lõunakaldal paistsid viinamäed ning oliivipuumetsad ja saleda tüvega palmide 
salud. Haljuse vahel valendasid aiamüürid, paistsid mitmevärvilised templid, kabelid ja 
maamajad. Kui päikese längus kiired langesid lakkamatult pöörlevate veetõsterataste 
ämbritest kukkuvatele veetilkadele, siis sädelesid need nagu teemandid. Algselt selle järve 
ümber elanud kõrberahvast ajendasid kaldaid rohelusega katma 

ning sealt saaki saama vesirattad, millest paljud olid välja mõelnud ja üles seadnud suured 
õpetlased. Juba mitu sajandit polnud siin tühermaast jälgegi. Inimeste usinaid käsi olid 
õnnistanud helde Dionysos ja ülemeelikud aiaju-malad. Ning ometi vedelesid nende kujud 
kõigil kristlaste kruntidel pikali maas ja olid rusudes. 

Kui palju oli siin kolmekümne aastaga muutunud, kuid ei midagi, mis oleks vanameest 
rõõmustanud. Ka Herse vangutas alailma pead ja kui pool teed oli sõidetud, osutas ta 
kaldaäärsele avarale lagendikule, kus käis ehitustöö, ning ütles kurvalt oma abikaasale: 

"Kas sa tunned selle koha ära? Kuhu on jäänud meie vana armas Dionysose tempel?" 

Karnis tõusis seda kuuldes nii kiiresti, et paat kippus ümber minema ja ülemteener pidi teda 
paluma rahulik olla. Kuid manitsus ei mõjunud, taat vehkis kätega ja käratas: 

"Kas sa arvad, et Egiptuses peab elusalt muumiaks muutuma? Jäägu mõni teine rahulikuks! 
See on vääritu, isegi tuvikesel läheks kops üle maksa. Oivaline ehitis, linna ilu, inimeste rõõm 
on minema pühitud nagu tolm tänavalt. Vaadake! Sambad on puruks, marmorist ihuliikmed 
vedelevad järve põhjas. Neid on kujundanud jumalate abiga suured meistrid, kuid väikesed 
inimesed on kurjadest vaimudest vaevatuna nad purustanud. Nad on uputanud selle, mis oli 
väärt igavesti elama. Mispärast? Kas tahate teada? Sellepärast, et nad pelgavad ilu nagu 
öökullid valgust. Nad ei karda ega vihka midagi nii, nagu ilu. Kus see vaid ilmneb, seal 
kisuvad nad ta maha. Ma kaeban nende peale surematutele, sest kuhu on jäänud meie hiis?" 


18 

"See on maha raiutud," ütles ülemteener vahele. "Keiser kinkis pühamu piiskop 
Theophilosele ja see hakkas otsemaid hävitama. Tempel lammutati, pühad anumad sulatati, 
kujusid rüvetati, siis visati lubjaahju. Sellest majast seal saab esimene kristlik kirik. Mõelge 
endisele lustlikule värviküllasele sammaskäigule ja vaadake seda halli viljaaita, mis seal 
kerkib.” 

"Miks jumalad seda taluvad? Kas Zeus on oma välgud kaotanud?" küsis Orpheus ega teinud 
väljagi Agnest, kes sellest peale, kui jutuajamine niisuguse pöörde oli võtnud, istus kahvatuna 
ja endassetõmbunult. 

"Ta magab, et seda hirmsama jõuga jälle ärgata,” vastas taat. "Hävitamine käib kähku! 
Inimesed on arust ära, kui kannatavad seda rüüstet. Nad viskavad vette ja ahju, mis on 
vaimustanud jumalaid. Tark tegu! Kalad ja leegid on tummad ega saa kaevata. Ühest 
märatsejast ja ühest tunnist piisab, et hävitada, mida õilsad vaimud on sajanditega loonud. 
Nende uhkus on lammutada, kuid samasugust templit nagu see oli ei suuda nad luua. Kas 
näed, Herse, lubjasegamisaugu juures on mehed kujudele särgid selga tõmmanud, sest nad 
vihkavad isegi inimese keha ilu. Just seal oli grott, kust me leidsime su vaese isa.” 

"Kas seesama grott?" küsis Herse, vaatas kalda poole ja meenutas päeva, millal ta 
tütarlapsena oli Dionysose peo ajal jumala templi juurde kiirustanud isa otsima. 

Isa oli osav gemminikerdaja. Ta oli jumala peol Aleksandria vana tava järgi end veinist 
purju võtnud ja siis välja läinud, et rongkäiguga ühineda. Kui ta järgmisel hommikulgi polnud 
koju tulnud ning ka lõunaks ja õhtuks ei naasnud, läks Herse teda otsima. Kamis oli 

tollal noor rikas üliõpilane ning elas üürilisena Herse isamaja kõige ilusamates tubades. Ta 
oli neidu raskel teekonnal kohanud ja olnud valmis aitama. Nad leidsid isa Dionysose hiies 
luuderohtu kasvanud grotis. Mees oli külm ja liikumatu, otsekui välgust rabatud. 

Sel raskel ajal oli Karnisest saanud Herse sõber ning mõne kuu pärast oli neiu kosjad vastu 
võtnud ja järgnenud mehele selle kodukohta Sitsiilias. 

Kõik vaikisid, kuni Orpheus isa müksas ja talle Isise templit näitas, kus ta eile oli kohanud 
ilusat neitsit. 

Vanamees pööras pilgu alles tervena säilinud pühamule ja ütles: 

"Barbaarne ehitis. Egiptlaste kunst kuulub ammu surnutele ja elusaid söögu nüüd tiiger.” 

"Ega see pühamu nii maitsetu pala olegi,” vastas ülemteener, "kuid ta on neile liiga kõrgel, 
sest maa, kus ta seisab, kuulub meie vanale perenaisele ja eraomandit kaitseb seadus. Te 
peaksite hiljem vaatama ka laevatehast. Suuremat pole vist kogu maailmas. Seal on Liibanoni 
seedrit, Pontuse tamme, Etioopia raskeid ja raudkõvasid palke. Need olevat mitusada talenti 
väärt." 

"Kas ka see tehas on sinu perenaise oma?" küsis Karnis. 

"Ei. Omanik on ühe meie maja vabakslastu pojapoeg. Nad on nüüd rikkad ja lugupeetud 
inimesed, meister Clemens istub senatis. Ta on see valges rüüs mees.” 

"Mulle näib, et kristlane,” ütles laulja. 

"Muidugi," kostis ülemteener. "Kuid on rikas, peab rikkaks jääma. Aus ja tubli mees on ta 
sellegipoolest. Tehases ja teisel pool järve Eunostose sadamas on kõva kord. Kuid Clemensi 
arvamust ei saa keegi muuta, selles on ta nagu teisedki. Kõigist orjadest ja töölistest, 

kelle ta ostab või värbab, teeb ta kristlased. Pojad on isasse, ka Konstantin, ehkki ta on 
keisri ohvitser. Mis meisse puutub, siis meie poolest uskugu igaüks mida tahab. Porphyrios ei 
tee oma usust saladust, kuid laevad, mida me vilja vedamiseks vajame, ehitavad kristlased. 
Aga me olemegi kohal." 

Paat peatus laia marmortrepi ees, mis viis järve poolt Porphyriose aeda. Mida kaugemale 
Karnis jõudis, seda rõõmsamaks ta läks. Siin olid vanad jumalad kodus. Nende kujud paistsid 


igihaljaste põõsaste vahelt, peegeldusid väikestes tiikides ja pärgadega altarilt tõusis head 
lõhna. 


3. KOLMAS PEATÜKK 


Lauljate pere võeti Porphyriose majas hästi vastu, kuid musitseerimiseni kohe ei jõutud, sest 
niipea, kui vana Damia kuulis, mis ilusat lokkis peaga piigat Maria varjupaigas kinni peab, 
laskis ta tuua oma pojatütre rüü ja palus, et Herse tüdruku järele tooks. Mõni ori pidi teda 
saatma ja toimetama ta pakid Porphyriose laevale, mis oli ankrus laevatehase juures. Laeval 
oli mitu tuba Kamisele ja ta perele. Need olid lauljatele eriti kohased, sest seal sai segamatult 
harjutada ja Gorgo pääses igal ajal laevale. 

Herse läks varjupaika tagasi kerge südamega. Poeg oli saadetud ostma linnast asju, mis 
asendaksid merereisil kaduma läinuid. Karnis nautis kõike, mida õnn talle Porphyriose majas 
pakkus. Siin lehvis tema isakodu vaim, ta leidis inimesi, kes jagasid tema vaimustust, aga ka 
tema vihkamist. Ta jõi oonüksist nikerdatud pokaalist head veini. Mida ta kuulis, see meeldis 
talle, ja mis ta ütles, seda mõisteti. 

Vana Damia, ta poeg Porphyrios ja ilus Gorgo olid inimesed, nagu ta neid elus harva oli 
kohanud. 

Elukogenud kaupmees oli leidnud, et naised olid võõrastele muusikutele liiga kiiresti ja 
ettevaatamatult vastu tulnud ning oli Karnise vastu tõrjuv olnud. Kuid pärast mõnda lühikest 
jutuajamist oli ta jõudnud veendumusele, et tegemist on tavatult haritud ja tubli mehega. 
Damia tahe oli selles kodus kõikvõimas. Karnist ajas muigama, kui ta oma hallipäist poega 
lapsukeseks nimetas või noomis. Damia residents oli tugitool, kust ta lahkus ainult siis, kui 
laskis end kanda katusele observatooriumi, kus hoiti ka 

tema maagilisi tahvleid ja raamatuid. Tema ainus nõrk koht olid jalad, kuid majas oli küllalt 
käsi, mis kandsid teda söögilauda, magamistuppa või päikese kätte. Kõige paremini tundis ta 
end siis, kui Heliose kiired selga läm-mitasid, sest vana veri vajas pärast pikki tähetornis 
veedetud öid soojendust. Kui ta elevandiluust kargu toel jutuajamist jälgis, siis näis, nagu ta 
oleks aina valmis teiste jutu vahele hüppama. Damia ütles hoolimatult ja ohjeldamatult, mis 
arvas, sest suure varanduse pärijale oli see eluaeg olnud lubatud. Ta pani oma õiguse maksma 
ka poja suhtes, ehkki sellest mehest lähtus ühendusniite üle poole maailma. Kaupmehe vara 
oli juba ta nooruses olnud nii suur, et selle rohkendamine talle ega ta perele enam naudingut ei 
pakkunud, ometi oli just see rohkendamine tema elu ülesandeks saanud. Nagu võistleja ihkab 
auhindu, nii ihkas Porphyrios aasta lõpul suuri arve. Ema ei vaadanud üksnes pearaamatut, 
vaid jälgis iga uut suurt ettevõtet. Kui pojal ja ta abilistel oli tähtsates asjades raske otsust 
langetada, maksis ema hääl. Ja kui nõuanne enamasti märki läks, ei pidanud Damia seda oma 
nutikuse, vaid tähtede, maagiliste kombinatsioonide teeneks. Poeg vestles meelsasti õpetatud 
meestega, sest jõudeaja pühendas ta filosoofiale ja Aleksandria parimad mõttetargad 
mõnulesid tihti endi soosija söögilauas. Porphyrios rõõmustas, kui teda Kalliaseks kutsuti 
ning muuseumi ja Serapeioni ülikoolide paganatest õpetajad pidasid teda mõttekaaslaseks. 
Teati küll, et ta on ristitud, aga kuna see talle piinlik oli, siis sellest ei räägitud. 

Jutuajamises päris Damia vanamehelt Agne päritolu järele, sest kui tal on mõni häbiplekk 
või kui ta on orjatar, et saa Gorgo end tema seltsis avalikult näidata ja 

Kamis peab Isise itku harjutama koos mõne vabana sündinud lauljatariga. 

Vanamees kehitas õlgu ning palus naistel ja Porphyriosel selles asjas ise otsus langetada. 

Ta seletas, et viibis kolme aasta eest Antiookias ja nägi seal suurt ülestõusu maksude 
tõstmise vastu. Läks verevalamiseks ja ta lahkus koos omadega linnast niipea kui võimalik. 
Kui pimenes, läks ta teeäärsesse öömajja ning leidis sealt Agne ja ta vennakese sõdurite käes. 


Neiu seisis öösel venna aseme ette ja laulis. See oli kõlanud nii puhtalt ja liigutavalt, et läks 
talle ja ta naisele südamesse ning nad ostsid õe ja venna sõdurite käest välja. Ta lihtsalt 
maksis, mis küsiti. Nad ei ole orjadena kirja pandud, ka pole ta lasknud nende isikukirjeldusi 
valmistada. Ometi oleneb temast, kas ta kohtleb neid orjadena, sest ost toimus tunnistajate 
juuresolekul. Hiljem on ta tüdrukult kuulnud, et selle vanemad olid kristlased ning asusid 
Antiookiasse vaid mõni aasta enne ülestõusu. Sugulasi ega lähedasi sõpru neil seal ei olnud. 
Isa olevat tolliametnikuna kord siia, kord sinna paigutatud. Agne mäletab, et isa oli oma 
kodukohaks pidanud Augusta Treverorumit Belgica primas. 

Tüdruk oli pealt näinud, kuidas ärritatud rahvas tema vanematekodusse tungis ning isa, ema 
ja vanema venna tappis. Igal juhul oli Agne isa olnud kõrge ametnik, vahest ka Rooma 
kodanik. Sestap on tüdrukul ja ta vennal igal ajal õigus vabadusele. Sõdurid olid lapsed rahva 
käest ära võtnud, nendelt oli Karnis nad ostnud. 

"Mul pole põhjust kahetseda, Agne on armas olevus. Tema häält olete ise kuulnud. Ta hääl 
on oivaline, kuid sel pole tiibu. Miski hoiab seda maa küljes kinni.” 

"Kristlase kahtlused," arvas kaupmees ja Damia lisas: 

"Kui tuleb Eros, küll see häälepaelad vabastab.” 

"Kes armastab, see kannatab ja kannab ahelaid," kostis Gorgo. "Olemaks hea, pole vaja 
muud kui olla vaba, tõeline ja terve.” 

"Seda on palju, emand," vastas Karnis. "Need kolm annavad ülima. Vaese tüdruku keha on 
terve, kuid ta hing kannatab ega leia rahu kristlike hirmude ees: patt, kahetsus, põrgu...” 

"Kas te sattusite Maria varjupaika kristlase kaudu?" küsis Damia. 

"Ei, seekord võttis ta ka paganaid vastu.” 

"See paneb imestama. Räägi, kuidas see juhtus.” 

"Minu soosijate vahendusel võttis Maria poeg Marcus meid Roomas Ostia sadamas oma 
laevale. Cyrenes jäime ankrusse, sest noor peremees tahtis sealt oma venna Aleksandriasse 
kaasa võtta. Vaevu olime sadamast väljunud, kui meid märkas kaks piraadilaeva. Trireem 
pöörati ümber, kuid kiirel tagasisõidul jäime leetseljakule kinni. Päästmiseks pandi isandad ja 
konsul Cygnius paati. Tema sekretärid ja ohvitserid täitsid ühe paadi. Marcus ja ta vend 
tahtsid omadega teise paati minna. Meid oleks maha jäetud, kui Dada laul poleks Marcust 
köitnud. Ta võttis meid oma paati ja me jõudsime õnnelikult kaldale. Mõne päeva pärast tõi 
sõjalaev Cygniuse, vennad ja meid siia. Kuna olime sularahast ilma jäänud, andis Marcus 
meile tõendi, millega saime peavarju tema ema juures.” 

"Nii et Cygnius on siin?" päris Porphyrios ja pöördus ema poole. "Olympios pole naasnud. 
Kui nad ta kätte saavad! Tänavad on munki täis. Hobused tõlla ette, Syrus! 

Cygnius on siin! Ma tänan jumalaid!" 

See hõik oli mõeldud maskeeritud mehele, kes oli tuppa tulnud. Mees lükkas tagasi kapuutsi 
ja võttis ära halli habet varjanud kaelaräti. 

"Siin ma olen. Cygnius on tulnud. Asi läheb tõsiseks.” 

"Kas sa muuseumis oled käinud?" küsis kaupmees. 

"Kahtlemata. Kõik olid koos. Nad on meie ja jumalate poolt. Relvi on küllalt. Juudid ei 
sekku. Onias arvab, et võib selle eest vastutada. Munkadega ja keisri kohortidega tuleme 
toime. Kes on see võõras?" 

"Eilsete muusikute juht," vastas Gorgo. 

"Karis Hiero poeg Tauromeniumist,” ütles laulja. 

"Heraklese nimel, see on haruldane kohtumine,” ütles tulija. "Kui mitme aasta eest me 
tühjendasime viimase veinikruusi vana Hippiase juures? Seitse aastat teevad juuksed halliks, 
kuid selg on meil veel sirge. Noh, Hiero poeg, kes olen mina?" 

"Sa oled suur Olympus. Seda hommikut õnnistavad kõik jumalad." 


"Kõik jumalad! Nii et sinagi pole kristlaste ikke alla pugenud.” 

"Maailm on rõõmus ainult jumalate seltsis," ütles Karnis. 

"Ja me hoiame ta rõõmsana. Käes on hukatuslik aeg. Enam ei vaielda tühja-tähja üle. Praegu 
on küsimus selles, kas vanad jumalad võidavad, kas me jääme koos taevastega vabaks ja 
rõõmsaks või peame painutama pea risti löödud puusepapoja ja tema sünge õpetuse alla.” 

"Ma tean, sa oled suure Serapise eest vapralt võidelnud. Nad tahtsid panna käe tema 
pühamu külge, kuid sina oma poistega sundisid nad taganema. Teised pääsesid karistuseta...” 

"Kuid mulle nad näitasid, mida mu pea neile väärt on. Evagrius pani mu pea eest välja kolm 
talenti. Selle eest saab osta maja ja kui oled kokkuhoidlik, siis saad intresside eest peatoidust. 
See õilis mees varjab mind enda juures. Meil on omavahelist juttu, Porphyrios. Sina, Gorgo, 
ära unusta [sise püha. Just selle pärast, et Cygnius on siin, tuleb seda hiilgavalt teha. Ta peab 
keisrile alek-sandrialaste meeleolust ette kandma. Kus on eilne suurte silmadega neiu?" 

"Aias," vastas Gorgo. 

"Ta laulab surnuraami jalutsis," ütles filosoof. "Kui ma selle kristlase niikaugele saan,” 
lausus Karis mõtlikult. 

"Ta peab,” nentis filosoof. "Aleksandria retoorika ja loogikaga oleks asi halb, kui vanal 
vaidlejal ei läheks korda tütarlapse arvamust pea pealt jalule seada. Jäägu see minu 
ülesandeks. Sa oled meid korduvalt isa solidi-tega hädast aidanud. Sul on mulle palju rääkida, 
kuid tähtsam enne. Paar sõna, mu Porphyrios.” 

Agne ootas sel ajal sammaskäigus Herset. Ta oli meeleldi üksi. Mida ta siin tundis, nägi ja 
kuulis, tegi meeltele head. Ta polnud elus näinud ega maitsnud mahlasemaid virsikuid, 
suuremaid viinamarjakobaraid, värskemaid mandleid ega muredamaid kooke. 

Jah, siin oli hea olla. Kui ta veel ühe virsiku noppis, meenutas ta naeratades eilset ja 
üleeilset kuivikut. Kui . ta saaks nagu Gorgogi aasta-aastalt, päev-päevalt nii häid asju süüa! 
Siin ei saanud olla valu, siin ei nutnud keegi, siin ei tuntud kahetsust. Siin surra... Ta võpatas 
ja esile tungis uusi mõtteid. Ta oli alles nii noor, kuid tundis 

juba surma niisama hästi kui maapealset elu. Kus ta ka polnud mõne kiriku õpetajale 
rääkinud, et ta on orb ja kannatab, lohutati teda paradiisi rõõmudega, ja sellest ammutas ta 
lootust. Nüüd mõtles ta, kui raske oleks keset seda toredust surra. Kas elu siin ei enneta 
paradiisi rõõme, kas taeva inglite seas, Õnnistegija juures pole veel tuhat korda ilusam kui 
siin? 

Agnel hakkas kõhe, sest siin polnud ta enam vaene ega kannataja, kellele Õnnistegija oli 
taevariiki lubanud. Siin kuulus ta rikaste kilda, kel teispoolsuses polnud midagi head oodata. 

Ta pani virsiku raske südamega kõrvale ja sulges silmad, et mitte näha kõiki neid maiseid 
toredusi ja paganate patutegusid. 

Ta üksnes ei uskunud, vaid oli kindel, et isa ja ema on taevas ning mitu korda oli olnud 
tahtmine paluda surma, et nendega taas kohtuda. Kuid ta ei tohtinud veel surra, sest vennake 
vajas teda. Ihulikust hoolitsusest poisil nende sõbralike inimeste juures puudust ei olnud, kuid 
Agne ei tahtnud astuda vanemate ette ilma selle lapseta, ent see võimalus oli igaveseks 
kadunud, kui ta andis hinge oma usu vaenlastele. 

Agne süda valutas iga kord, kui ta mõtles, et Karnis, Herse, Dada ja Orpheus on igavesele 
hukatusele mõistetud. Nende päästmiseks oleks ta loobunud paljudest paradiisirõõmudest. Ta 
nägi, et Orpheus oli vähemalt niisama ebausklik kui ta vanemad ja ta palus iga päev noormehe 
hinge päästmise eest ega lakanud lootmast imele, et see hakkaks Kristusesse uskuma. Agne 
tundis end Orpheuse seltsis hästi ega olnud kusagil õnnelikum kui sai temaga koos või tema 
lauto saatel laulda. 

Muusikas leidis Agne sideme, mis teda Orpheusega ühendas. Laul oli talle südame keel ja ta 
oli kogenud, et seda oskasid kõnelda ka paganad ning Gorgo hääle üle oleks rõõmustanud ka 
taevaisa. Gorgo oli küll pagan, ent ta laulus oli olnud kõike, mida Agne isegi tundis, kui ta 
süda kirglikult palvetas. Talle oli öeldud, et kristlasel ei tohi olla ebajumalateenritega midagi 
ühist, kuid Jumal ise oli andnud ta Karnise kätte ja kirik käskis peremehe sõna kuulata. Laul 
tundus Agnele erilise keelena, mille Jumal on kinkinud kõigile elusolenditele, ka lindudele, et 
nendega rääkida. Agne rõõmustas, et saab peagi oma hääle põimida paganausulise neiu 
häälega. 


4. NELJAS PEATÜKK 


Kui Herse koos Dadaga naasis, kandis tüdruk Gorgo sinist rüüd, mis talle suurepäraselt 
sobis. Mõlemad olid erutatud, Herse põsed hõõgusid ning ta tiris tõllast välja väikese Papiase 
ja sikutas teda kättpidi enda järel. 

Dada oli uje. Mitte niivõrd kallite asjade pärast, mis teda ümbritsesid, kui kasuema 
ettekirjutuse pärast pererahvaga viisakalt suhelda. Tal oli imelik tunne, kui ta vana daami ees 
sügava kummarduse tegi. Damiale näis kohmetu, kuid sarmikas kummardus siiski meeldivat. 
Naine sirutas käe, suudles Dadat ja ütles sõbralikult: 

"Sa oled tubli tüdruk. Jumalatele meeldib, et sa omade poole hoiad, ja see tasub end ka 
inimeste ees ära.” 

Dadal tuli õnnelik mõte, ta heitis Damia jalge ette, suudles naise mõlemat kätt ja jäi kerra 
tõmbunult ta jalge ette istuma. 

Gorgole polnud Herse erutus märkamata jäänud ja ta küsis, mis on juhtunud. Mungad olid 
neid tänaval jälitanud, ühe orja käest Dada lüüra ja tüdruku peast pärja kiskunud. Damia 
värises vihast ning hakkas jälle rääkima lauljate pere pääsemisest. 

"Marcus olevat kasinuse kehastus. Ta jooksutab koos noorte patustajatega hipodroomil 
hobuseid, kuid hoidub naistest, otsekui oleks pühak. Ema teeks ta meelsasti pü-hameheks, 
kuid Marcus on minu ilusa Apellese poeg, kui see aga oleks neid siniseid silmi näinud, oleks 
ta end hea meelega võrgutada lasknud ja oleks ka ise võrgutanud. Kuidas sa punastasid, 
tüdruk! Äkki ongi Marcus samasugune kui teised. Hoia silmad lahti, emand Herse." 

"Ei see tegemata jää," vastas matroon. "Noorhärra oli 

laeval nii tagasihoidlik, aga kuidas ta nüüd käitub! Kui me ära olime, hiilis ta oma ema 
varjupaika, avas võtmega meie toa ja tegi mu õetütrele ettepaneku koos temaga põgeneda. 
Küll ta ise teab, kuhu." 

Damia lõi karguga vastu põrandat ja ütles: 

"Minu kõige pühama minia püha poeg! Niisugust imet ei nähta iga päev. Dada, võta see 
sõrmus. Seda kandis keegi, kes ka kunagi noor ja ihaldatud oli.” 

Dada vaatas uudishimulikult vana naise poole, see tõmbas ta enda ligi ja sosistas talle kõrva: 

"Aja selle piimahabeme pea nii segi, et ta ei tea, kuhu Õrna piina eest pageda. Sina suudad 
seda. Ma ei luba sulle midagi, aga kui kogu linn on juttu täis, et Maria poeg koputab igal ööl 
ilusa lauljatari, paganausku Dada luugi pihta, ning kui ta su päise päeva ajal oma tõllaga 
sõitma viib ja ema majast mööda sõidab, siis küsi, mida tahad, ja vana Damia ei keela seda.” 

Damia tõstis pea ja ütles teistele: 

"Otsige oma peavari üles ja seadke end mugavalt sisse. Mine teistega kaasa, Dada. Pärast 
muretseme teile linna kõige ilusama korteri. Külasta mind vahel, tuvike, ja räägi mulle ilusaid 
:Jugusid. Kui töö ei takista, võtan ma su alati vastu, sest meil on ühine saladus." 

Tüdruk tõusis ja vaatas vana naist pelgliku pilguga, kuid see viipas talle, nagu nende vahel 
oleks kõik klaar. Dada järgnes omadele mõtlikumalt kui muidu. 

Gorgo aimas, mida Damia oli neiule öelnud ja kui teised olid lahkunud, ütles leebe 
etteheitega: 


"Sel blondil piigal pole kerge Marcust narrusi tegema meelitada. Miks peaks Marcus selle 
eest vastutama, mis ta ema sulle halba on teinud?" 

"Tema ei saa sinna parata. Ta saab ema eest vastutada niisama vähe kui sina selle eest, et sa 
oled alles kahekümnene ja oled vakka, kuni sult küsitakse.” 


Porphyriose krundi kõrval laevatehases oli lauljate pere kogunenud laeva pardale. Orpheus 
oli näinud rahutusi, mis möllasid linna ühest otsast teise. Kuid järve pind oli rahulikult sinine, 
orjad töötasid tehases nagu rahupäe-vadelgi ja turteltuvid lendasid kudrutades ühelt palmilt 
teisele. 

Ka lauljate pere ujuvas öömajas polnud rahutustest märkigi. Ülemteener oli hoolitsenud 
kõige eest. Kambreid ja voodeid oli küllalt, suur saalkajut oli kena eluruum ning kambüüsist 
tuli praelõhna ja kostis pannide kolinat. 

"Siin võib elada,” ütles Karnis. "Seadkem end mugavalt sisse. Siin oleme suursugused 
inimesed ja juba orjade pärast peame tegema näo, nagu me ei teakski, et on olemas inimesi, 
kes ringis kükitades savikausist palakesi õngitsevad. Sina, mu naisuke, oled nii kaua meie eest 
hoolitsenud, et sul on õigus lasta teistelgi sinu eest joosta.” 

Peagi oli iga aseme ees lauake oivalise toiduga ja ülemteener segas Mareotise veini selge 
veega, Orpheus kallas klaasidesse ning Karnis vürtsitas söömaaega naljadega ja lugudega oma 
noorusest, mida talle oli meenutanud kohtumine koolivenna Olympiosega. 

Dada rääkis tihti vahele ja naeris ülemeelikumalt kui muidu. Ta oli otsekui palavikus ja 
Hersel ei jäänud see märkamata. 

Emand oli mures. Ta oli oma silmaga näinud, mis Aleksandrias lahti on ja tundis, et nad 
olid tulnud valel ajal. 

Kui paganad ja kristlased vastamisi lähevad, haarab Karnis mõõga, liiati kuna ta oli 
kohtunud oma kunagise erakonna juhi Olympiosega. Kui võidavad kristlased, ei anta talle, 
vanade jumalate pooldajale armu. Gorgo soov, et Agne Isise templis laulaks, tegi ta eriti 
murelikuks. Kristlase ahvatlemise eest paganlikku talitusse võidi neid rängalt karistada. Eile 
oli kõik olnud teisiti, sest tal oli meeles mõlkunud vana lõbus Aleksandria, mida ta noor- 
põlvest mäletas. Kuid mis oli siin juhtunud kolmekümne aastaga! Kirik oli surunud kõrvale 
templi, munk ohv-ripreestri. 

Karnis ja ta pere polnud tavalised muusikud, kuid laul-jataridevastane seadus võis neilegi 
ohtlikuks saada, ja et õnnetus oleks täielik, jälitas kristlasest noormees Dadat. Mis siis, kui 
Marcuse võimukas ema oma poja eksitusest teada saab! 

Herse oli ammu märganud”, kuidas see rumal laps mehi kohtles. Kui mõni austaja talle 
meeldis, võis ta sellega ülemeelikult mängida. Niipea, kui ta mõistis, et on liiga kaugele 
läinud, tõmbus tagasi ja tõrjus meest lausa ebaviisakalt. Herse polnud noomimise ja 
hoiatamisega kitsi, kuid Dada ütles, et teisiti ta ei saa, niisugune ta juba kord on. Ja Herse ei 
suutnudki tõsiseks jääda. 

Ka täna ei jõudnud emand selgusele, kas on targem Dadat noormehe eest hoiatada või lasta 
asjal minna nagu läheb. Ta teadis, kui kergesti tähtsusetu asi paisub, kui see tähtsaks 
tembeldada. Sestap küsis ta nagu möödaminnes, mis saladus see vanal Damial on ja leppis 
Dada põikleva vastusega. Kuid ta aimas õigesti ja otsustas valvas olla. Ta võttis nõuks lasta 
asjadel omapäi minna, ent abikaasa ajas selle nurjaja päris Dadalt, 

kuidas oli lugu noore kristlase ligitükkimisega. Dada küll esiotsa tõrkus, kuid siis pajatas: 

"Ma olin poisikesega kahekesi. Võti oli seespool ees. Kuid mul oli hirm, sest mungad 
hakkasid õues laulma. Papiasel hakkas igav ja ta päris, kuhu jääb Agne ning puhkes nutma. 
Kannatlik nagu ma olen, ei teinud ma talle midagi. Kui ta mänguasja tahtis, võtsin lukuaugust 


võtme, sest polnud midagi muud, mis ei oleks võinud katki minna. Andsin võtme poisile ja 
palusin sellega mõnda viit puhuda. Ta tegi seda ja see kõlas imeilusasti. Siis võtsin oma 
põlenud rüü ja kohkusin aukude pärast. Mul tuli mõte see pahupidi pöörata, et plekid välja ei 
paistaks.” 

"Selle mõtlesid sa praegu välja,” naeris Orpheus. "Me tunneme sind." 

"Ei, tõesti, kuid ma sain varsti aru, et põletusaugud paistavad läbi. Siis istusin järile ja 
piilusin august ukse kõrval õue, sest laulud olid lõppenud ja mul hakkas vaikuses kõhe. Papias 
ei puhunud enam ja istus nurgas, kus Orpheus Tauromeniumisse kirja kirjutas. Kui ema tagasi 
tuli, pistis Papias näpu tindipotti ja tupsutas oma valget rüüd. Niisiis, ma vaatasin Õue, 
mungad olid ära läinud. Äkki tuli suurest väravast noor sale mees, seljas taevasinise 
ääristusega valge rüü. Vana väravavalvur ronis talle alandlikult järele, kuni lubas nöör, 
millega ta on posti külge seotud. Noormees, see oli meie heategija Marcus, tuli siksakitades 
üle õue ja siis meie ukse ette. Ta kõhkles tükk aega, siis koputas meie uksele.” 

"Ta mõtles sinu armsale näolapile," naeris Karnis. 

"Võib olla küll. Mina istusin nurgas vaikselt nagu hiir, kuni ta küsis, kas siin on keegi. Ma 
ei pidanud vastu ja 

ütlesin, et kõik on välja läinud. Ta naeratas ja käis peale, et ma ukse avaksin, tal olevat 
mulle midagi tähtsat öelda. Mina ütlesin, et me võime ka ava kaudu rääkida, Pyramus ja 
Thisbe isegi suudlesid läbi müüriprao. Tema läks aina tõsisemaks ja jäi oma soovi juurde, sest 
sellest hetkest pidavat olenema palju nii temale kui ka mulle. Ja mis tal öelda on, seda ei tohi 
kuulda keegi teine. Sosistamiseks oli ava liiga kõrgel, mul ei jäänud muud üle, kui Papiaselt 
võtit küsida, aga poiss ei teadnud sellest tuhkagi. Pärast küsisin flööti ja ta tõi kohe võtme. 
Aga esiotsa võtit polnud. Ma ütlesin seda Marcusele ja ta ringutas käsi, kuid ainult korraks, 
sest äkki seisis noorperemehe kõrval majaisa, võttis vöölt võtme, avas ukse ja kadus. 

Marcus ja mina seisime teineteise vastas. Tema oli päris vaost väljas, ma avan, et see vaene 
kelm värises. Ka mina ei tundnud end kindlalt, kuid küsisin, mida ta tahab. Ta võttis end 
kokku jä vastas: ma tahan... Mida, küsisin mina. See oleks kaua kestnud, kuid Papias tuli talle 
appi, jooksis talle vastu ja laskis end üles tõsta nagu laevas. Siis hakkas tal juttu tulema, nii et 
ma lõin lausa kartma. Ma arvasin juba, et ta avaldab armastust ja mõtlesin, kas pean ta välja 
naerma või talle kaela langema. Kuid minust ei tahtnud ta midagi, vaid sinust, sa vana tige 
vääritu pagan.” 

"Ma talle näitan!" tõstis vana laulja rusika. 

"Kuula edasi. Kas te teate, mida ta teile ette heidab? Teie pidavat ohustama minu surematut 
hinge.” 

Karis läks tõsiseks: 

"Asi on vastupidi. Mõnegi laulu puhul olen ma nõudnud, et su hing kõrgemale lendaks. Sa 
oled laulma õppinud ja naise hingele pole paremat kooli kui muusika 

ja laul. Kui see ninatark veel sihukesi tobedusi räägib, siis ütlen talle ise...” 

"Ei ütle sa talle midagi," lõikas Herse vahele. "Meil pole selle kristlasega enam mingit 
pistmist. Agne, sa oled mu lihase õe laps ja ma nõuan, et näitad talle ust, kui ta sulle veel ligi 
ajab.” 

"Kes meid siit leiab? Pealegi huvitab teda mu hing, mitte mina ise. Ta ei tahtnud mind oma 
koju viia, vaid hingearsti juurde. Ma sain lõpuks nii vihaseks, nagu te mind enne pole näinud. 
Siis tulid sina, ema, ja nägid, kuidas suursugune mees põlvitas ja mind vannutas, et ma teie 
juurest lahkuksin.” 

"Ma ütlesin talle, mis ma temast arvan," lausus Herse. "Räägib hingest, aga tahab tüdrukut. 
Ma tunnen kristlasi. Eesmärgile jõudmiseks kasutab ta seadust ja paneb su kloostrisse, kus sa 
oma hingest rohkem teada saad kui sulle meeldib. Naerul, laulul ja rõõmul on siis ots. Kui sa 


tark oled, varjad sa end tema eest, kuni oleme Aleksandriast lahkunud. Ja see juhtub peagi, 
kui sa aru pähe võtad, Karnis.” 

Rohkemaks ei jäänud neil aega, sest tuli ülemteener ja kutsus Karnist koos poja ja Agnega 
kohe Gorgo juurde minema, et "Isise itku" harjutada. Herset ja Dadat ei kutsutud, nemad jäid 
laevale. 

Hersel oli alumistes tubades tegemist, Dada jäi tekile. Ta mõtles Marcuse imelikule jutule, 
sellele, mida Damia oli tahtnud, ja Herse hoiatusele. Ta jõudis peagi veendumusele, et noor 
kristlane ei võinud talle halba soovida. Ja et mees ta igast pelgupaigast leiaks oli niisama 
kindel kui see, et Marcus ei ihanud ta hinge, vaid teda ennast. Marcus rääkis nagu armunu ja 
temalt võis 

saada kõik. Teel varjupaigast Porphyriose kodusse oli Dada näinud, kuidas Marcus juhtis 
tõlla ees imeilusaid hobuseid. Dada oli kaheksateistkümnene ja mees temast kolm aastat 
vanem. Noorusest hoolimata oli Marcuses midagi erilist, mis äratas usaldust, sundis aina 
temale mõtlema ja endalt küsima, mis see küll on. 

Dadale tundus võimatuna, et nende vahel on kõik läbi. Kui ta sedaviisi mõlgutas, randus 
otse laeva kõrval paat ja sealt hüppas maale üks keisri ratsaväe juhte. Ilus mees! Mõõk ta 
puusal oli kas tribüüni või ratsaväe prefekti oma. Mis vapraid tegusid ta küll oli sooritanud, et 
oli nii noorelt nii kõrgele jõudnud? Mees vaatas ümber, ta pilk kohtus Dada pilguga ja neiu 
tundis, et punastab. Mees näis olevat üllatunud, tervitas sõjamehe kombel ja läks ehitusel 
oleva laeva juurde. 

Seal seisis väärikas vanem mees, laevatehase juhataja. Selle juurde sõjamees kiirustaski. 
Dada kuulis, kuidas sõjamees hüüdis "Isa!" ja nägi, kuidas hallhabe noorukit embas. 

Dada ei pööranud neilt pilku, kuni nad kadusid tehase tagumisse ossa. 

"Tlus mees," mõtles Dada ja kui ta sõjamehe naasmist ootas, vaatas ta ka teele, mida mööda 
võis tulla Marcus. Ta hakkas mehi võrdlema. Dada oli näinud Roomas palju esinduslikke 
sõjaväelasi ja laevaehitaja poeg erines neist vähe, kuid Marcusesugust noorukit polnud Dada 
enne näinud ja teist niisugust oli vaevalt olemas. Turvisega ratsanik oli nagu ilus puu teiste 
omasuguste hulgas, kuid Marcuses oli midagi erilist. Ning Marcuse pilt ilmus ta vaimusilma 
ette nii elavalt, et ta unustas ohvitseri ja laevaehitaja ja kõik muu. 

5. VIIES PEATÜKK 


Karnis ja ta mõlemad kaaslased jäid kauaks ära. 

Dada huvi turvisega ratsameest oodata läks peagi üle, tal hakkas igav ja vaiksel laeval oli 
võimatu olla. Kui päike loojuma kaldus ja teised viimaks naasid, meenus Kamisele lubadus 
Dadale Aleksandriat näidata, kuid Herse soovitas kannatada homseni. Dada oli täna tund- 
likum ja ärrituvam kui muidu, ta puhkes nutma, viskas kasuema ulatatud koonlapuu järve ning 
kinnitas nuuksudes, et ta pole ori ja läheb ise meelelahutust otsima. Dada käitus nii 
talitsematult, et Herse kaotas kannatuse ja kutsus teda ägedalt korrale. Dada kalpsas püsti ja 
tahtis maale joosta, kuid Karnisel õnnestus teda tagasi hoida. 

"Laps, kas sa ei näe, kui väsinud ma olen?" küsis vanamees ja Dada võttis kohemaid aru 
pähe. 

Kamnisel hakkas tüdrukust kahju ja ta ütles, et on valmis Dadat mööda Kanopose teed 
Kuningakvartalisse viima. 

Neiu tõmbas käega üle märgade silmade, võttis lauljal kaela ümbert kinni, suudles teda 
karedale põsele ja ütles: 

"Sa oled ikkagi kõigist kõige parem. Kuid tee ruttu ja võtame Agne kaasa.” 

Ent noor kristlane eelistas laevale jääda ning Karnis ja Dada asusid teele. Orpheus läks 
kaasa, sest ehkki sõjavägi oli mürgelduse summutanud, oli linn veel küllalt rahutu. 


Looritatult ja ehtimata kõndis neiu vanamehe käekõrval, laskis endale kõike selgitada ja oli 
heas tujus, nii et Karnis peagi väsimuse unustas. 

Kanopose teel sattus Dada vaimustusse. Üks palee-laadne ehitis kõrgus teise kõrval, majade 
vahel olid sammaskäigud, sükomooridest varjutatud kõnnitee jagas sõidutee kaheks ja 
mõlemal pool sõitsid toredad tõllad, kappasid ratsamehed ning igal sammul oli midagi uut ja 
silmatorkavat. 

Toredamat tänavat polnud Roomaski. Dada oli väga rahul, kuid Karnis tema rõõmuga ei 
ühinenud. Teda häiris, et kristlased olid kõnniteelt eemaldanud Niiluse jumalale pühendatud 
kaevu ning et hermid sõidutee ääres olid osalt ümber lükatud, osalt katkised. Eriti pahaseks 
tegi, kui nad nägid soliidse maja sissekäigu kõrval Antiphilose Demeteri ja Pallas Athena 
asemel kaht rohmakalt kokku plätsitud talle, rasked ristid seljas. 

"Ma vean kihla, et selle linna kauneimad ehted on puruks pekstud ja prügimäele viidud. 
Minu ajal kuulus see maja rikkale Philipposele. Kas ta ei olnud koguni meie võõrustaja isa?" 

"Ülemteener ütles, et Porphyrios on Philippose poeg," kinnitas Orpheus. 

"Ja Philippos oli yiljakaupmees nagu Porphyrioski. Demeter osutas viljaönnistusele, millele 
maja võlgnes tänu rikkuse eest, ja Pallas Athena teadusele, mida omanikud viljelesid. Kui 
mina õppisin, kuulus iga varakas aleksandrialane mõnda filosoofiakoolkonda. Kukkur üksi ei 
maksnud. Olgu pagan või juut, elatugu kauplemisest või isa pärandi intressidest, ta pidi 
oskama rääkida ka muust kui kaupade hinnast või saabuvatest ja lahkuvatest laevadest.” 

Dada oli Karnise käe lahti lasknud ja kergitas loori, sest parajasti oli kaks meest tallede 
vahelt läbi läinud ja see, 

kes koputil kukkuda lasi, oli Maria poeg. 

"Vaata, isa, seal ta on," ütles Dada kõvema häälega kui vaja olnuks. 

Ka laulja tundis Marcuse ära ja ütles pojale: 

"Nüüd on asi selge. Porphyrios ja noore kristlase isa on vennad. Philippos on pärandanud 
oma maja Kanopose teel viimasele, küllap ta oli kahest vanem, nüüd kuulub see tema lesele 
Mariale. Laps, sa oskad valida austajaid headest kodudest." 

"Muidugi," naeris Dada. "Kuid see-eest on nad uhked. Suurel isandal ei jätkunud meie jaoks 
pilkugi. Lähme edasi." 

Kui noor kristlane oli koos saatjaga isakodu esikusse jõudnud, ütles ta: 

"Tule kaasa ema juurde. Sa ei tohi niiviisi lahkuda.” 

"Kuidas siis?" küsis teine. "Tema ajab oma jonni, mina oma. Küll te pärandile parema 
valitseja leiate. Mina lähen hommikul teele. Neelaku mind maa, kui ma nende hulluks läinud 
inimeste seas veedan tunnigi kauem kui vajalik. Muide, Maria on sinu ema, mitte minu oma." 

"Kuid ta oli ka sinu isa abikaasa.” 

"Kena. Sellepärast nimetangi sind oma vennaks. Mis Maria head on teinud, selle eest olen 
tasunud kümne tööaastaga. Me ei mõista teineteist ega hakkagi mõistma.” 

"Siiski. Ma käisin kirikus ja palusin, et Õnnistegija teid lepitaks. Sa oled ju ristitud ja 
kuulud tema kogudusse.” 

"Minu õnnetuseks jah. Te ajate mu oma leebusega hulluks. Mina seisan oma jalul ja see käsi 
teeb teoks, mida pea õigeks peab.” 

"Ei, mu Demetrius. Sa usud vanadesse jumalatesse.” 

"Muidugi, su sõnad lähevad tuulde ja mu aeg on kasin. Ma pakin oma kimpsud-kompsud 
kokku ja sinu pärast jätan hüvasti, kui viin su emale arveraamatu. Arsinoe juures on küllalt 
maad, mis kuulub ainult mulle. Teata minust ette, täpselt tunni pärast olen su ema juures.” 

"Demetrius!" püüdis nooruk venda veel kord tagasi hoida, kuid see kiskus enda lahti. 


Marcus vaatas poolvennale kurvalt järele. Nad mõtlesid ja tundsid liiga erinevalt, et 
teineteisest täielikult aru saada. Ka välimuselt olid nad sedavõrd vastandid, et neid oleks raske 
olnud ühe isa poegadeks pidada. Marcus oli sale ja kõhetu, Demetrius seevastu laiaõlgne ja 
tugeva kondiga. 

Kui Marcus oli venna ära saatnud, läks ta naistetuppa, kus Maria pärast kuduvate orjade töö 
ülevaatamist viibida tavatses. 

Ta leidis lese elavas jutuajamises leebe ja väärika väljanägemisega eaka vaimuliku 
isandaga. Maria oli vanem kui neljakümnene, kuid ometi ilus naine. Temalt oli poeg saanud 
kitsaste õlgadega saleda keha, veidi kühmus hoiaku, peened näojooned, valge naha ja 
ronkmustad pehmed lokkis juuksed. Neid kahtpleks võinud pidada kaksikuteks, kui silmad 
poleks olnud nii erinevad. Ema mustade silmade pilk oli tark ja terav, vahel mehelikult karm, 
Marcuse siniste silmade pilk andis ta näole lausa naiseliku ilme. 

Maria oli ilmselt rääkinud tõsistest asjadest, sest ta põsed olid punased ja sõrmed 
trummeldasid vastu tugitooli, millel ta istus. 

Marcus suudles kõigepealt vaimulikku isandat, siis ema kätt, päris ema käekäigu järele ja 
teatas, et Demetrius 

tuleb hiljem hüvasti jätma. 

"Kui armuline,” ütles Maria külmalt. "Sa tead, auväärne isa, mida ma nõuan ja millest tema 
keeldub. Alailma talumehed! Miks on õnnistuse suhtes nii tõrksad just nemad, kes tunnetavad 
Issandat ligemalt kui meie, linlased?" 

"Nad ripuvad harjumuse küljes. Nad on saaki saanud vanade jumalate ajal ja kuna neil meie 
taevaisalt, keda nad ei näe ega saa katsuda nagu oma puuslikke, ka pole rohkem loota kui 
kümme või kakskümmend seemet. 

"Aina see minu ja sinu, põrmu vilets aineline vara. Demetrius oskab oma lemmikute 
ebausku küllalt soojalt kaitsta. Kui sul on aega, mu isa, siis jää ja aita mul talle vastu vaielda." 

"Ma olen juba kauaks jäänud, sest piiskop ootab mind. Ma tahaksin rääkida sinuga, Marcus. 
Tule hommikul minu jutule. Issand olgu teiega!" 

Maria ulatas mehele käe, viipas Marcusele, et see end eemale hoiaks, ja ütles vaikselt: 

"Marcus ei tohi teada, et ma tean eksiteed, millel ta kõnnib. Koputa hommikul ta südamele. 
Mis on vaja tüdruku vastu teha, selle võtan ise käsile. Kas Theophilosel on võimalik mulle 
tunnike pühendada?" 

"Vaevalt küll. Cynegius on siin ning neist päevadest oleneb palju piiskopile ja meie 
ettevõtmisele. Kui Thephilos su ka vastu võtaks, selles asjas ta sulle järele ei annaks.” 

Lesk vaatas murelikult maha. Kui isand oli lahkunud, tõstis ta jonnakalt pilgu. Siis laskis ta 
pojal pajatada reisist Rooma, mida see Demetriusega oli rääkinud, kas ta järgmisel hobuste 
võiduajamisel loodab esimeseks tulla 

ja mis ta muidu sel päeval on teinud. Marial ei jäänud märkamata, et Marcus polnud nii 
vaba kui tavaliselt ning kaldus aina reisist ja varjupaigast rääkima. Kuid ema lõikas jutulõnga 
katki. Ta teadis, kuhu poeg sihib ega tahtnud sellest täna kuulda. 

Kui Demetrius viimaks saabus, olid orjad kolme haruga hõbelambid ammu postamentidele 
seadnud. 

Võõrasema võttis kasupoja sõbralikult vastu. Demetrius ei varjanud maldamatust, sest ta 
polnud tulnud lobisema. Maria tundis seda selgesti, kuid talle meeldis noormeest kinni pidada. 
Ta tegi seda viisil, mis noorukile meenutas poisipõlve, millal see naine oli tulnud tema õige 
ema asemele ning astunud tema ja isa vahele. Just niisama nagu praegu oli Maria temasse 
päev päeva järel suhtunud: sõbralike sõnadega, kuid külma ja armastuseta südamega. 
Demetrius teadis, et Maria oli igale ta poisi-kesetembule halva mõtte andnud, oli isale temast 
väära pildi kujundanud, ja seda ei suutnud noormees andestada. Kui ta isa Apelles tapeti, oli 


Demetrius poisikeseeast juba väljas ning vanema pojana pidanuks ta jagama äri oma lelle 
Porphyriosega. Kuid talle oli talumatu võõrasemaga ühes linnas elada, liiati kuna talle meeldis 
olla maal. Ta jättis maja Kanopose teel Mariale, palus lellel surnud venna osa sularahas välja 
maksta ning otsustas Aleksandriast lahkuda, et valitseda suuri mõisaid Kürenaikas. 

Demetrius oli mõne aastaga õppinud suurepäraseks põllumeheks. Ta oli osanud mõisate 
sissetuleku kahekordistada. Tal oli täielik õigus nõuda vabu käsi. 

Kui Demetrius oli küllalt kaua võõrasemaga vastumeelselt vestelnud, pani ta käe 
arveraamatule ja ütles, 

et nüüd on aeg asjast rääkida. Ta on juba Marcusele öelnud, et Maria nõue on talle 
vastuvõtmatu. Ta tahab juba täna lahkuda, et kas mõisates edasi töötada või omaenda maad 
majandama hakata. Kui Maria oma nõudmise juurde jääb, siis ta oma volitusi küll kauem ei 
kasuta, kuid on nõus naasma Kürenaikasse ja uut valitsejat ma-jandamisasjadesse pühendama. 
See on ta viimane sõna. 

Demetrius oli rääkinud tõsiselt ja kiretult, kuid ta jutus oli siiski niipalju kibedust, et see 
lesel märkamata ei jäänud ja Maria rõhutas vastuses, et talle teeks haiget, kui Demetriust 
ajendavad tema isikust johtuvad ajendid. Küllap noormees teab, et too mõis on soetatud 
poolenisti Maria, poolenisti tema abikaasa rahaga ja et see kuulub võrdsetes osades temale, 
Marcusele ja Demetriusele. Sissetulekud on küll suurenenud, kuid ebakohad mõisates on 
talumatud ja tuleb kõrvaldada, kui ka sissetulek poole peale väheneks. 

"Ma olen kristlane, ja olen seda kogu hingest. Ma olen pühendanud elu oma Õnnistegijale. 
Mis on mulle väärt kogu maailma varad, kui ma teen kahju oma hingele. See juhtub, kui ma 
sallin, et paganatest talupojad ja orjad mu taskuid täidavad. Sellepärast nõuan, et meie orjad 
Kürenaikas kas ristitakse või kristlaste vastu vahetatakse. Neid kärnaseid lambaid on seal üle 
kolme tuhande. Mis puutub talumeestesse, kes on meie maal rentnikud, siis hoiavad nad 
jonnakalt oma ebajumalatest kinni. Me anname neile mõtlemisaega ja rendilepingut pikenda- 
takse ainult nendega, kes kohustuvad meie Issandat tunnistama. Kui ei, pannakse nende 
asemele kristlasest rentnikud.” 

"Nii nagu mina ühelt toolile teisele istun,” ütles 

Demetrius ja tõusis pronksist tugitoolilt ning istus teisele. Maria võpatas, kuid jätkas: 

"Mu ihu võib väriseda, kuid mu hing on kindel. Ma nõuan, ja see nõue tuleb täita. Kõik 
paganausu templid, kõik põllu- ja aiajumalate kujud, ohvrialtarid ja pühad kivid tuleb maha 
kiskuda, ümber lükata või kõrvale heita. See on, mida ma nõuan." 

"Ja mida mina iialgi ei tee. Mulle on liiga raske puhuda nagu sulge mantlilt kõrvale, mis on 
inimestele aastatuhandeid püha ja kallis olnud. Mine ja tee seda ise. Kui üldse keegi, siis saad 
sellega hakkama sina. Ma otsisin täna meie esivanemate kujusid. Kuhu nad on jäänud? Nad 
on lubjaahju aetud. Vana Phabis tunnistas selle mulle üles. Vaene kodu, millelt on röövitud 
minevik, ta ehe, ta kaitse." 

"Ma olen midagi paremat vastu andnud. Ma küsin viimast korda, kas sa teed, mis ina nõuan 
või ei tee?" "Ei tee.” 

"Siis on meie mõisatel uut valitsejat vaja.” 

"Küll sa ta leiad. Kuid sinu maa, mis on ka meie maa, jääb inimestest tühjaks. Koos 
pühadustega hävitad sa maameeste lootuse ja koos sellega elurõõmu. Kui sa nende pühadused 
hävitad, võtad sa neilt selle, mis neid elus hoiab ja õnnelikuks teeb." 

"Me anname neile asemele teised ja paremad." 

"Eks hoolitsege, et need talurahvale ka vastuvõetavad on. Pange inimesed neid armastama, 
nendele lootma. Ärge võtke neilt midagi enne, kui nad on suutelised aseainet vastu võtma. 
Luba mul minna. Me oleme täna ühele poole saanud ainult selles, et mina neid mõisasid enam 
ei valitse.” 

6. KUUES PEATÜKK 


Kui Demetrius oli võõrasema juurest lahkunud, dikteeris ta kirjutajaorjale mitu kirja. Need 
käisid Kürenaikast lahkumise ja oma mõisa valitsemise kohta. Nüüd olid kirjad rulli keeratud, 
nööritud ja pitseeritud ning lebasid ta ees nagu elutee piirikivid. 

Ta sammus vaikselt edasi-tagasi ning mõtles nende orjade ja talunike saatusele, kes olid 
tema truud teenrid ja abilised olnud. 

Ta ei osanud kujutleda nende inimeste elu ja tegevust jumalakujude, ohvriandide, pärgade 
ega rõõmsa lauluta. Talle meenus esimene koolipäev, kus ta isakodu päikeselises aias 
möllamise asemel pidi sumbunud õhuga ruumis vaikselt paigal istuma. 

Kui evangeeliumis oli tõde ja seal lubatu täide läheb, siis ehk oli arukas võlakiri vastu võtta 
ja loobuda tõotatud igavese vara eest mõnestki elu helkivast ehtest. Paljud head ja tublid 
mehed, keda ta oli elus kohanud, isegi keiser, suur ja tark Theodosius, olid kogu hingest 
Kristuse õpetuse poolt. Demetrius teadis, et ta ema usk oli paljudele vaestele inimestele 
lohutuseks ja suureks toeks. 

Kuid tema talunikud ja põllutöölised? Kas nad polnud terved ja rahul? 

Missugune maapealne jõud sai neid panna loobuma isade usust ja auväärsetest harjumustest, 
mis andsid neile heaolu ja elurõõmu, ning otsima teadmatusest seda, mis juba praegu nende 
oma oli? 

Demetrius oli harjunud tõusma esimese kukelaulu ajal ja vara unele heitma ning seadis end 
just magamistuppa minema, kui tuli Marcus ja palus pühendada talle tunnike. 

"Sa oled ema peale pahane, kuid sa tead, et ta annab usu eest kõik. Kui kibedalt sa jälle 
muigad! Sea end minu seisukorda. Kui kedagi armastatakse nii, nagu mina armastan ema, siis 
teeb haiget, kui keegi teine temast ära pöörab. Mu süda on täna niigi raske.” 

"Vaene poiss. Ma olen su sõber ja jään selleks. Sina pole milleski süüdi. Ega ma isegi 
rõõmus ole. Teil on hea kamandada: pühadused maha, viletsusse need, kes mõtlevad teisiti 
kui meie. Võtke seda, kuidas tahate, siinseal läheb vägivallatsemiseks. On ime, kui ei vaiata 
verd. Teile on see üldmõiste-mõisa paganatest talunikud. Minuga on asi teisiti. Ma tunnen 
orje ja rentnikke, nende naisi ja lapsi nimepidi ja nägupidi. Nad kõik on mind hommikul ja 
õhtul teretanud, mu kätt surunud või kuube suudelnud. Mõnigi on nuttes minu juurde tulnud 
ja rõõmsana lahkunud. Keegi pole öelnud, et mul on pehme süda, kuid täna tahaksin, 'et süda 
oleks kõvem. Kops läheb üle maksa, kui küsin: milleks see kõik?" 

"Püha usu pärast. Ainult nende inimeste igavese elu pärast.” 

"Seda tean mina paremini. Kui asi oleks ainult selles, siis ehitataks kirikuid ja kabeleid, 
saadetaks meile väärikaid preestreid. Ma mõtlen Eusebiusele ja temasugustele. Inimesi 
püütaks Issandale võita heaga. Seda soovitasin hommikul ka su emale. Sellega jõuaks 
eesmärgile, muidugi mitte täna-homme. Talunik, kes kirikuga harjub ja uut jumalat usaldama 
hakkab, loobub ise vanadest jumalatest ja pühadustest. Seda oleksin minagi rahumeeli pealt 
vaadanud, sest mina vajan nende käsi ja jalgu, mitte hingesid. On julm ja tobe põletada maja 
maha enne, kui uue jaoks puitu ja kive on varutud. Kui nii tark naine 

nagu su ema tahab seda ülepeakaela läbi viia, siis on selle taga midagi erilist.” 

"Kas sa arvad, et ta tahab sind kõrvaldada? Selles sa eksid. Mis sa mõisates oled korda 
saatnud...” 

"Mis puutub see kõik minu töösse? Ühe aastaga peab vaga Maria küladest ja väljadelt 
kaduma kõik, mis pa-ganajumalaid meenutab. Selle rõõmsa sõnumiga kiirustatakse piiskopi 
juurde ja kui üks ime järgneb teisele, kasvab tulevase pühakukrooni ihkajate hulk. Ainult sel- 
lest tuleb kiirustamine.” 


"Sa räägid minu emast!" ütles Marcus ja tõstis venna poole paluva pilgu. 

Maamees raputas pead ja jätkas leebemalt: 

"Jah, laps, ma unustasin selle. Võib ju olla, et ma eksin. Kuid ka mina olen inimene. Vana 
Phabis arvab, et isast tahetakse tõsimeeli märter teha." 

"Ema on kindel, et ta suri usu eest ja kuna ta isa nii sügavalt armastab...” 

"Nii et siiski! Vale, mida üks külvab, kasvab umbrohuna üle katuse. Mida sina meie isast 
teada võidki? Kuid mina tundsin teda. Ma olin juures, kui ta koos oma filosoofidega naeris 
kõige üle, mis pole püha üksnes kristlastele, vaid ka paganatele. Tema evangeelium oli 
Lucretius. Selle jumalasalgaja "Kosmogoonia" oli ta voodi kõrval, ja kui ta reisile läks, võttis 
ta selle kaasa.” 

"Ta armastas paganlikke luuletajaid, kuid oli sellegipoolest kristlane," vaidles Marcus vastu. 

"Ei rohkem ega vähem kui su lell Porphyrios ja mina. Sellest peale, kui meie vanaisa 
Philippos end ristida lasi, on õnn ja üksmeel selle kodu maha jätnud. Tema loobus vanadest 
jumalatest, sai kristlaseks ja tegi oma 

poegadest kristlased, et ei jääks ilma riigi ja keisri viljahangetest. Kuid ta laskis poegi 
kasvatada paganatel. Kui see nii olema pidi, käis ta kirikus, ent ta argielu, ta mõnud ja puhkus 
olid paganlikud. Kui asi tõsiseks läks, tõid nad jumalatele vereohvrit. Loobumine polnud või- 
malik, sest kristlane, kes usust taganeb ja taas vanu jumalaid tunnistab, kaotab õiguse oma 
vara pärandada. Sa tunned seadust ja kui sa küsid, miks mina elan naise ja järeltulijateta, siis 
võid teada saada: mina teenin avalikult vanu jumalaid ega käi kirikus, sest ma põlgan valet. 
Mis hakkan ma peale lastega, kellelt võtaksin selle, mis on minu oma? Testament oli ainus, 
mis ajendas meie isa mind poisikesena ristida laskma ja ise kristlast teesklema. Lucretius 
kukrus (ma ise panin selle sinna) reisis ta Petrasse, et toimetada sinna viljalaadung. Tagasiteel 
löödi ta maha. Arvatavasti tegi seda tema enda teener Anubis, sest tema teadis, mis kukrus' 
oli, ja on sellest peale jäljetult kadunud. Selsamal ajal tungisid paganatest saratseenid Petra ja 
Aila vahel kristlastest ja anahoreetidest reisijatele kallale ja tapsid neid. Ainult sellele rajab 
ema õiguse meie isa märtriks nimetada. Ta teadis isa meelsust ja valas sellepärast mõnegi 
pisara. Nüüd annab ta suuri summasid iga kiriku ehitamiseks, asutas varjupaiga ja pillub 
peoga raha munkade ja kloostrite täitmatutesse kõridesse. Milleks? Et meie isa märtriks 
tunnistataks. Seniajani on raha ja vaev raisku läinud. Minu meelest on piiskop vihkamisväärne 
türann. Ta võtab vastu, mis pakutakse ega tee ometi ema tahtmist. Nüüd tahab ema teda uue 
imega üllatada. Nagu mustkunstnik, kes valgest munast musta teeb, muudab ta paganliku 
maakoha paugupealt kristlikuks. Mina seda 

trikki teha ei aita.” 

Marcus ei leidnud tükk aega vastust ning oli näha, et ta endaga võitles. 

Demetrius ei häirinud teda, kuni Marcus õndsalt naeratades ütles: 

"Vaene ema! Nagu sina, nii eksivad temas paljud. Ma isegi olen olnud kahtlemisohus. Nüüd 
mõistan teda täiesti. Ta armastas isa kogu südamest ja võitleb nüüd tema igavese hinge eest. 
Isa oli ristitud, ema palved ja ohv-riannid peavad anuma armu sellelt, kes nii meelsasti 
andestab. Ta usub meie armsa kadunu märtrisurmasse ja arvab, et ta on päästetud, kui kirik 
arvab ta nende kilda, kes on usu eest verd valanud. Nüüd mõistan teda täiesti ning tänasest 
peale aitan teda. Ka kõige raskem pole mulle liiga raske ega parim küllalt hea, et isa ohus ole- 
vale hingele taeva väravat avada." 

Demetrius ütles liigutuse varjamiseks: 

"Küllap see nii on. Südamelt ära rääkida pole kellelegi halba teinud. Tragöödiale järgneb 
saatürimäng, lõpetagem see õhtu süütu lobisemisega.” 

Demetrius ja Marcus heitsid diivanitele ja hakkasid rääkima hobustest. Marcus kiitis täkke, 
kelle vend oli tema tarvis üles kasvatanud. Demetrius lausus enesega rahulolevalt: 


"Kõigil neljal on üks ja seesama isa ja suurepärased emad. Ma olen nad ise sõitma 
harjutanud. Kuid miks sind täna tallis polnud?" 

"Ma ei sanud tulla.” 

"Siis läheme homme Nikopolisesse, ma näitan, kuidas sa suksud rautaja juurde viid.” 

"Homme? Hommikul pean minema Eusebiuse juurde 

ja pärast...” 

"Mida sa pärast teed?" 

"Vahest saan siiski... Ei, ma ei saa." 

"Mul on aega kasinalt ja kui sa tahad, et hobud jookseksid ega tea, kuidas ma neid treeninud 
olen, siis nad ei anna endast kõike. Kui turg on rahvast täis, läheme minema. Hipodroomil 
kulub mõni tund, siis sööme Damoni juures ja enne, kui pimedaks läheb...” 

"Ei, just homme ma ei saa.” 

"Aega pole sellel, kel midagi teha pole. Kas homme on pidupäev?" 

"Mitte just seda, aga kui ma ka tahaksin...” 

"Tahaksin! Ütle lühidalt: ma ei taha. Või siis: mis mul ees, see on saladus ega puutu 
sinusse.” 

Marcus oli aina kohmetum ja kui ta tõepärast vastust otsis ega leidnud, ütles Demetrius: 

"Vahust sündinud Aphrodite nimel, mängus on kohtumine. Igal pool naised!” 

"Kohtumine," ütles Marcus ja raputas pead. "Mind ei oota keegi, aga siiski... Jah, ma otsin 
üht naist ja kui ma teda homme ei leia, kui ma homme ei saavuta, mida mu süda ihkab, siis 
võib tä kaduma minna. Mitte mulle, vaid mu Issandale ja Õnnistegijale. Homme on tegemist 
eluga, igavese elu või igavese surmaga Jumala ilusale peegelpildile."” 

Demetrius imestas aina rohkem, raputas kannatamatult pead ja ütles: 

"Sa oled lahkunud alalt, kus me teineteist mõistame. Sa ei ole ilusate naiste ohustatud 
hingede päästmiseks veel küllalt vana. Vaata ette, mu poiss. Nendega, kes pinnal ujuvad, võib 
kartmata vette minna, uppujad tõmbavad 

su endaga põhja. Sa oled ilus poiss, sul on raha ja toredaid hobuseid ning leidub küllalt 
rafineeritud naisi, kes su võrku..." 

"Mis hoolib tema minust! Selles asjas olen mina kalur ja seda peaks olema iga usklik. Kogu 
oma armsa kelmikuse juures on ta süütuke, lihtsameelsus ise. Kuid ta on langenud patuste 
paganate kätte, kus kiusatus käib ringi nagu möirgav lõvi. Ta läheb seal kaduma, kui mina 
teda ei päästa. Ma olen teda kaks korda unes näinud, kord vihase lohe koopa ees, teine kord 
järsu kaljuseina veerel. Mõlemal korral käskis ingel mul teda koletise hammaste ja sügavikku 
kukkumise eest kaitsta. Sellest peale näen ma teda enda ees iga tund: söögi ajal, juttu ajades, 
tõllas. Ja ikka kuulen ingli manitsevat häält. Mu ainus kohus on juhtida õnnistuse teele see, 
kellele Kõigekõrgem on pillanud kõik anded, millega ta on ehtinud Eevat.” 

Demetrius kuulas aina murelikumalt. Siis kehitas õlgu ja ütles: 

"Sind võiks tutvuse pärast selle jumalate lemmikuga kadestada, kuid ma arvan, et su 
päästmistöö võib edasi lükata. Sa oled Aleksandriast pool aastat eemal, ja kui ta seni 
veepinnal püsib...” 

"Sa ei tohi nii rääkida. Ma ei saa aega raisata, sest pean välja uurima, kuhu vana laulja on ta 
viinud. Ma pole nii kogenematu kui sa arvad. Laulja toob ta siia, et tema ilu kuritarvitada ja 
ise rikastuda. Ka sina kohtasid teda laevas. Ma muretsesin neile ulualuse ema varjupaigas.” 

"Kellele?" 

"Lauljatele, kelle ma Ostias laevale võtsin. Nüüd on 

nad varjupaigast kadunud ja Dada..." 


"Dada? Kas see blond plika ongi sul ööl ja päeval silme ees ning ingel käsib teda päästa? 
Häbene! Igal pool, kus rüü teda ei kata, on ta tedretähne täis nagu kiivitaja muna. Kui ma 
ohverdan rulli kulda, tuleb ta minuga Arsinoesse või mujale, kuhu ma tahan. Sellest hingest ei 
hooli ka vähem nõudlik taevas kui teie oma.” 

"Need sõnad võtad sa tagasi! Niisugused te olete! Oma riivatute silmade ja südamega 
määrite te ka kõige puhtama, te näete plekke isegi päikesel. Ma tean, et lauljatarist tohib kõike 
arvata. Kuid sellest needusest ma ta vabastada tahangi. Kui sa saad teda milleski süüdistada, 
siis räägi. Kui ei saa ja ei taha olla vilets laimaja, siis võta kohemaid tagasi, mis sa ütlesid.” 

"Ma võtan kõik tagasi, sest ma ei tea su iludusest midagi peale selle, mida ta sülje ja mulle 
ja Cynegiusele ja tema kirjutajale oma ilusate silmadega mõistatada andis. Kuid öeldakse, et 
silmade keel vahel valetab. Nii et ära pane pahaks. Kui ma Õigesti aru sain, siis sa ei tea, kus 
laulja praegu viibib. Kui sa vastu pole, aitan ma otsida.” 

"Nagu tahad. Sinu pilkest hoolimata teen, mis on mu kohus.” 

"Tubli. Võib-olla on ta teistsugune kui need lauljatarid, kellega ma mõnegi õhtu läbi olen 
lustlikult lulli löönud. Ma nägin ükskord Bärkas lumivalget varest, aga vahest oli see siiski 
tuvi. Kuid on juba hilja. Homseni!" 

Kui vennad olid lahku läinud, kõndis Demetrius pead raputades edasi-tagasi. Asju pakkima 
tulnud teenrile ütles ta tusaselt: 

“Jäta, me jääme veel mõneks päevaks Aleksandriasse.” 

Marcus ei läinud magama. Venna pilked olid teda südamepõhjani vapustanud. Sisehääl 
ütles, et maailma asjades kogenud mehel võis õigus olla, kuid otsemaid pidas ta endale 
väärituks, et oli seda häält üldse kuulanud. Dadal lasus tema seisuse needus, ta ise oli puhas 
nagu liilia, nagu lapsesüda, nagu silmade sina, nagu ta hääle metall. Marcus tahtis teha, mida 
ingel oli käskinud. 

Ta läks Kanopose teele. Kui ta tahtis keerata põik-tänavasse, et mere äärde minna, 
tõkestasid tee sõdurid, sest uulits viis prefektuuri juurde, kus elas keisri saadik Cynegius. Ta 
olevat tulnud templeid sulgema ja ärritatud rahvas oli kogunenud palee ette protesteerima. 
Päikeseloojaku ajal olid relvastatud mehed rahva laiali ajanud. Mere äärde jõudis noor 
kristlane teist teed mööda. 


7. Seitsmes peatükk 


Kui Marcus rahutult mööda mereranda edasi-tagasi vantsis, oli lauljate pere ujuvas öömajas 
vaikseks jäänud. Õrnvalkjas sumu hõljus Mareotise järve kohal nagu kerge loor. 

Laevatehases oli töö ammu lõppenud ja pooleliolevate laevakerede ribid heitsid kuuvalguses 
viirastuslikke varje. 

Linna poolt ei kostnud ainsatki heli. Rooma sõjavägi oli tänavad tühjendanud, majade, 
tänavate ja väljakute tuled olid kustunud, kuid Aleksandria kohal paistis kuu ja tuletorn 
Pharose saare põhjatipus kiirgas kaugele otsekui ööpäike. 

Mõlemad tüdrukud puhkasid laeva ahtri suures magamistoas. Agne oli ärkvel ja vahtis 
pärani silmi pimedusse. Dada oli ammu uinunud, kuid hingas raskelt ja korrapäratult ning 
surus aeg-ajalt huuli hirmunult kokku. Ta nägi unes ärevil rahvahulka, kes oli ta peast lilled 
kiskunud, ja Marcust, kes oli tema kaitseks välja astunud. Talle tundus, et ta on laevalt maha 
tulles vette kukkunud, Damia seisis kaldal ja "tögas, aga appi ei tulnud. Harilikult andis öö 
talle sügava une või rõõmsaid unenägusid, kuid täna järgnes üks pelutav nägemus teisele, 
ehkki õhtu oli toonud suurt rõõmu. 

Varsti pärast linnast naasmist oli laevale tulnud ülemteener, tervitanud vanaemanda poolt 
ning toonud kalli rüü ja peale selle egiptlannast orja, kes tundis kõiki naiste ehtimise oskusi ja 
pidi jääma ta käsutusse Aleksandriast lahkumiseni. 


Säärast rüüd polnud Dadal enne olnud. Aluskleit oli 

pehmest mererohelisest bombüksist ja laiade ääristega. Peplos oli sama värvi ja 
niisamasuguse äärisega. Õlal pidi peplost hoidma kallis pannal, mille küljes oli ovaalses 
kuldraamis mosaiikne puhkev roosiõis. Omaette karbis oli kuldne vöö, samast metallist 
maokujuline käevõru, kullast poolkuu, mille keskel oli roos nagu pandlalgi, ja laitmatult 
sileda pinnaga metallpeegel. 

Orjatar oli kavala näoga keskealine naine. Ta aitas uut rüüd selga panna. Naine oli teinud ka 
uue soengu ega olnud seda kujundades väsinud ülistamast kõike, millega loodus oli 
noorperenaist ehtinud. 

Agne oli naeratades pealt vaadanud, oli orjatarile kätte ulatanud nõelu ja linte ning 
imetlenud oma kaaslase ilu. 

Täies ehtes Dada läks viimaks suurde kajutisse, kus teda võtsid vaimustushüüetega vastu 
mehed, kellega oli liitunud ka Medius. Karnis oli teda tänaval kohanud. Isegi Herse ei suutnud 
varjata rõõmsat naeratust, kuid ähvardas sõrmega ja ütles: 

"Vana daam tahab su pea päris segi ajada. See kõik on ju üpris ilus, kuid ahvatleb viimaks 
ainult pahasid poisse. Pea ikka meeles, et sa oled mu lihase õe tütar. Mina seda ei unusta ja 
hoian sul silma peal." 

Orpheus oli süüdanud kõik laternad ja lambid ning kui Dada küünalde säras poseeris, ütles 
Kamis: 

"Otsekui senaatori tütar. Elagu ilu!" 

Omal ajal Karnisele lähedane olnud Medius ei pööranud tüdrukult silmi ning sosistas, et 
Dada võib Aleksandrias iga iludusega võistelda ja et Karnis võib selle aardega ausal viisil 
jälle jõukaks saada. 

Tema ettepanekul pidi Dada ilusaid poose võtma: 

Hebena, kes jumalatele nektarit kallab, Nausikaana, kes Odysseuse jutustust kuulab ja 
laulva Sapphona. 

Neiule tegi see mäng rõõmu ja kui Medius tahtis talle auku pähe rääkida, et ta näitaks end 
samalaadsetes asendites Posidoniuse maagilistel etendustel valitud publikule ja teeks sel moel 
omadest mõne kuuga rikkad inimesed, lõi Dada käsi kokku ja ütles: 

"Isa, sa vantsisid koos minuga mööda linna ja teejuhi tasuks tahaksin ma su ilusa viinamäe 
tagasi teenida. Nii et ma peaksin inimeste ees nii- ja naamoodi esinema ja nemad võiksid 
mind vahtida. Kui mul ainult äkki tuju ei tule publikule ninanipsu mängida. Kui nad mulle 
liiga lähedale ei kipu, siis võiksin ju põhimõtteliselt...” 

"Sa ei saaks teha midagi paremat," katkestas teda Medius, "kui mängida neid osi, mida 
Posidonius sulle ette kirjutab. Tema pooldajad tahavad näha sõbralikke kaitsevaime ja 
nendetaolisi. Ša. tuled läbipaistva riide tagant pilvedest välja, nemad tervitavad sind 
vaimustatult või sirutavad koguni sulle käed vastu.” 

See tundus üpris lõbusana ja Dada oli valmis juba nõusolekuks kätt ulatama, kui ta pilk 
tabas Agnet. Piigal oli tunne, et Agnel on tema pärast häbi. Nõnda punastas ka Dada ise ütles: 

"Sellest ei saa asja.” 

Ta pööras vanadele selja ja heitis segamisnõu kõrvale diivanile. 

Medius ründas nüüd ettepanekuga Kamnist ja Herset, kuid needki polnud nõus, sest et 
lahkuvad lähipäevil Aleksandriast. Medius ei tunnistanud end veel kaotajaks ning Dada 
soosingu võitmiseks pajatas lustlikke lugusid või näitas trikke, nii et ujuv öömaja oli peagi 
täis 

naeru, peekrite kõlinat ja lõbusat laulu, millest ka Agne pidi osa võtma. 

Medius lahkus alles kesköö paiku ja Herse ajas nüüd omad voodisse. 


Kui toatüdruk oli oma noore perenaise riidest lahti võtnud ja lahkunud, kallistas Dada 
kristlast, kes tahtis asemele heita ja suudles teda tormiliselt: 

"Sa oled palju parem kui mina. Kust sa tead alati, mis on õige?" 

Ta heitis pikali, kuid enne uinumist ütles: "Marcus leiab meid kindlasti üles ja ma tahaksin 
teada, mis tal minuga ees on.” 

Agnel ei tulnud und. Temaga oli täna juhtunud palju niisugust, mis südame rahutuks tegi. 
Ta oli pidanud lauljate pere ülemeelikus rõõmus tihti vaikse osavõtjana kaasa tegema. See 
pere oli talle alati tundunud pillajana, kes oma vara mõne päevaga maha prassib, et siis pikki 
aastaid vaevaselt ja kahetsedes rühmata. Mures nende hingeõnnistuse pärast, kuid rõõmsana 
omaenda usu üle oli ta siis oma Lunastajalt ja Õnnistegijalt rahu otsinud ning peagi ka 
leidnud. Kuid täna oli asi teisiti, set Porphyriose majas oli teda tabanud ootamatu kiusatus. 

Ta oli taas Gorgot laulmas kuulnud ja oma hääle lauluga ühendanud. Ta kõrvu oli kostnud 
kaebehelisid, igatsushääli, sooje tundepuhanguid ilusa ja vägeva jumaluse kiituseks ning need 
olid täitnud hinge õndsa värinaga, ehkki ta teadis, et helid pärinevad paganlikult heliloojalt 
ning olid esmalt kostnud ebajumalateenrite keelpillidelt. 

Ometi olid need Agne hinge liigutanud, ta rinna 

naudinguga ja silmad pisaratega täitnud. 

Ta mõistis, et omaenda valule, omaenda tänule, omaenda igatsusele, omaenda lootusele 
igavesele elule poleks ta saanud anda puhtamat väljendust kui andis ebajumalate kummardaja 
neitsi. 

Gorgo laulu ajal oli tema vaimustusse segunenud üllatust, rahutust, koguni kiivast liigutust. 

Kuidas küll oli võimalik, et pagan suutis niiviisi edasi anda seda, mida Agne pidas ainuüksi 
kristlusele omaseks, mida ta elavalt tundis, kui Lunastaja talle kõige lähedasem oli? 

Kas tema enda tunded polnud õiged, kas lävimine paganaga oli neid võltsinud? 

See kahtlus tegi rahutuks, pidi põhinema muulgi kui pelgal enesepiinamisel, sest talle oli 
pähe tulnud küsida, kellele see kahehäälne hümn on pühendatud. Karnis oli Agne osa esialgu 
ainult koos temaga läbi võtnud, leidnud, et neiu on alguses kohmetu, teine kord juba vabam ja 
lõpuks laitmatu ning täiesti haaratud laulus sisalduva kaebuse ilust ja siirusest. 

Nüüd ta teadis, kellele see oli pühendatud. Karis ise oli seda öelnud. 

See oli Isise itk oma surnud abikaasa ja venna pä-rast-mäherdune paganlik jõledus! Ja see 
surnu oli ebajumal Osiris. Kaeblev lesk, kes meest "pisarate tumma suuga" tagasi kutsus, oli 
nende paganlike deemonite valitseja, kelle patusest teenistusest isa talle tihti põlgusega oli 
rääkinud. 

Ent kaebus oli nii siiras ja ehtne ning piinavast hingevalust nii läbi imbunud, et see oli ta 
südant liigutanud. Just nii oli võinud paljukannatanud jumalaema paluda, 

et ta poeg üles tõuseks. 

Kuid see kõik oli paganlik silmapete, saatana silma-lummutus ja petukaup. Järelikult polnud 
ta seda läbi näinud ning oli sellele kogu hingega andunud. Enamgi! Kui ta oli kuulnud, et 
Gorgo oli laulnud Isist, tema aga jumalapaari õde Neftidi, oli ta hakanud jumalanna templis 
dueti laulmisse suhtuma kõhklusega. Ning kui Gorgo oli ta nagu õe enda vastu surunud ja 
peale käinud, et ta rõõmu ei rikuks ja tema tahtmist teeks, polnud ta kiusajat kogu karmusega 
eemale tõrjunud, vaid ainult mõtlemisaega palunud. 

Kust võinuks ta võttagi julgust keelduda, kui Gorgo siiralt palus, laup tema lauba vastas ja 
ilusad käed ta kaela ümber: 

"Tee seda minu meeleheaks. Selles pole ju midagi halba. Puhas laul on igale jumalale meele 
järgi. Minu poolest võid leinata oma jumalat, kes on ju ka ristil rängalt kannatanud. Ütle jah. 
Ära keeldu, minu pärast." 


Selle peale oli Agne käed paganast neitsi kaela ümber pannud, ta enda vastu surunud ja 
öelnud: 

"Nagu tahad, saagu sinu tahtmine.” 

Ka Orpheus oli peale käinud, et Agne teeks Gorgo ja oma perekonna tahtmist, ning neiule 
oli tundunud võimatuna keelduda täitmast selle noormehe esimest palvet, kelle heaks ta oleks 
teinud kõik. Agne oli siiski tagasi hoidnud ning segaduses ainult ettekäändeid ja viivitust 
otsinud. 

Agne oli seejuures üsna kohmetult käitunud, kuid Gorgo polnud rohkem peale käinud. Kui 
ta oli pärast Porphyriose kodust lahkumist julguse kokku võtnud ja keeldunud Isise templisse 
minemast, oli Karnis ainult vastanud: 

"Ole tänulik, et see kena neitsi, muusade lemmik, peab sind vääriliseks koos temaga laulma. 
Kõik muu tuleb hiljem.” 

Neil unetutel öötundidel sai Agnele selgeks, millise kuristiku veerel ta oli seisnud. Ta oli 
olnud lausa Juuda kombel valmis oma Issandat reetma. Mitte raha ega vara, vaid inimhääle 
ajaliku kõla pärast, kalduvuse pärast; meelejärgi olla, vahest ka lapsikust edevusest tunda end 
võrdsena lauljatariga, keda Karnis ja Orpheus imetlesid. 

Agne oli iseendale mõistatus ning üks Piibli koht teise järel juhtis teda noomides õigele 
teele. 

Siin oli Dada roosidega rüü. Juba täna olid selles esimesed kortsud ja voldid, kuu aja pärast 
on see näotu ja tuleb peagi kõrvale heita. Just samasugune oli iga maine lõbu, iga rõõm 
lühikesest maapealsest elust. Jah, Karnise mõttes ta polnud õnnelik, kuid teises ilmas oli 
igavest õndsust ning väikestest naudingutest tuli loobuda, et suured mõnud teispoolsuses 
kindlad oleksid. Seal oli tal külluses seda, mida hing ihkas. Seal ehk oli talle antud niisutada 
Gorgo huuli, nagu vaene Laatsarus oli teinud rikka mehega. 

Nüüd Agne teadis, mida homme vastata ning otsustas mõtte Isise templis laulda tagasi 
lükata. Kui idas hakkas hahetama, jäi ta rahulikult magama. Ta ärkas hilja ning läks koos 
Karnise ja Orpheusega Porphyriose poole, silmad maas ja huuled koos. 


8. Kaheksas peatükk 


Kui lauljad Porphyriose majja läksid, ei kutsunud ülemteener Dadat ka täna kaasa, ja see 
pahandas neidu. Selle vana viljakoti tütar on ninakas printsess, kes hoolib neist ainult niipalju, 
kui see tema huvides on. Kui ta poleks peljanud pealetükkiv olla, oleks ta kasutanud Damia 
kutset teda tihti külastada ja Gorgo kiuste sadada nagu meteoor Porphyriose muusikasaali otse 
keset laulu. Tal ei tulnud mõttessegi, et ta võib suursugusele neitsile vastumeelne olla, sest 
teda, vaest laulupiigat, võis küll mitte märgata, kuid kes oli temasse kunagi suhtunud teisiti 
kui sõbralikult? Sestap võttis ta endale õiguse öelda Agnele: 

"Minu nimel pole sul tarvis teda tappa, aga ega sa tervitama ka ei pea. Häbilugu, et mina 
pean jääma koos Hersega siia. Ärge imestage, kui leiate mu pärast pruuni muumiana. Ma 
parandan sulle oma vana kleidi, roosilist sa ju selga ei paneks. Kui te mind ilusasti leinate, 
ilmun teile unenäos ja pistan suhu maiustusi, ambroosiat, nagu jumalad söövad. Te ei jäta 
mulle ju isegi poissi, et saaksin teda kiusata." 

Agne vennake oli tõepoolest puhtalt riidesse pandud ja pidi minema Gorgo juurde, kes oli 
tahtnud teda näha. 

Kui teised olid laevalt lahkunud, selgus kiiresti, kui tühine oli Dada pahameel, sest kui ta oli 
kajutiaknast turvisega ratsamehe hallipäist isa märganud, lippas ta paljajalu mööda kitsast 
laevatreppi üles, heitis diivanile, nõjatus üle teki rinnatise ning seiras laevatehast ja selle 
juurde viivat teed. Enne kui tal igav jõudis hakata, naasis laevale toatüdruk, kükitas Dada 
jalge ette ja vastas kõigele, mida talt päriti. Esimesed küsimused käisid 

muidugi Gorgo kohta. Neiu olevat palju kosilasi tagasi lükanud, orjatar Sacheprise arvates 
laevaehitaja poja pärast, kellega ta on koos üles kasvanud ja kes on ohvitserina keisri 
teenistuses. Kuid sellest kiindumusest vaevalt et abielu võrsub, sest Konstantin on innukas 
kristlane, põlvnemiselt Porphyriosest kaugel taga ning ehkki on naasnud suurte autasudega ja 
prefektina, on Damial pojatütrega hoopis teised plaanid. 
See kõik äratas Dadas suurt huvi, kuid veel tähelepanelikumalt jälgis ta toatüdruku juttu 
Marcusest, noormehe emast ja vennast. Egiptlanna oli vana daami tööriist. Ta oli oodanud, et 
temalt noore kristlase kohta küsitakse ja niipea, kui Dada Marcust oli nimetanud, libises 
Sachepris põlvili, surus end vastu Dadat, pani käe ta käsivarrele ja sosistas viletsas kreeka 
keeles: 
"Nii ilus perenaine, nii noor perenaine ja teda peetakse nagu orja! Kui perenaine vaid tahaks, 
võiks ta elada nagu meie Gorgo või isegi paremini. Ma tean kedagi, kes tahaks, et ilus 
perenaine kannaks punast kulda, halle pärleid ja sädelevaid kalliskive, kui võluv Dada ainult 
ise tahaks.” 
"Ja miks ei peaks võluv Dada tahtma? Kellel seda kõike minu jaoks on? Sina... Su nimi ei jää 
mulle meelde, kui ma ka kaks korda nii vanaks elan kui sinu perenaine Damia.” 
"Mu nimi on Sachepris. Kui tahad, pane mulle teine nimi. Mees, keda ma mõtlen, on rikka 
Maria noor poeg. Isand Marcus on ilus mees, tal on uhkeid hobuseid ja kulda on tal rohkem 
kui kaldal kruusa. Sachepris teab, et ta saadab orje ilusat perenaist otsima. Kirjuta isand 
Marcusele.” 
63 
"Kirjutada?" naeris Dada. "Minu kodumaal õpivad tüdrukud muid asju. Ja kui ma oskaksingi, 
mis ma siis teeksin? Ma ei kirjutaks talle. Kes mind leida tahab, see otsigu.” 
"Ta otsib, ilus perenaine. Kui ma vaid tohiksin, läheksin ma isand Marcuse juurde ja ütleksin 
talle salamahti...” 
"Mida? Lase aga kuulda!" 
"Kõigepealt, et mu ilus perenaine on peidus ja isand Marcus tohib loota, et ühel õhtul üsna 
siin lähikonnas... Vaata seda valget majakest. See on kõrts ja kõrtsmik on emand Damia 
vabakslastu. Raha eest paneb ta kõrtsi kinni päevaks, ööks, mitmeks päevaks. Ja seal, kui ma 
ütleksin... Miks peaksin selle maha vaikima? Seal ootab isand Marcus oma ilusat armsamat, 
muretseb talle riided, mille kõrval roosidega rüü on kerjuse rõivas. Seal saad kulda, niipalju 
kulda, kui su süda himustab. Ma viin ise su sinna ja seal võtab armsam su avasüli vastu.” 
"Ja kohe täna õhtul," hüüatas Dada. "Ptüi, sa pruun madu! Kas sa oled seda õppinud neitsi 
Gorgolt? See on vastik ja häbiväärne!" 
Nii teotavat ettepanekut polnud Dada Marcuselt, keda ta oli pidanud heaks ja puhtaks, küll 
oodanud. Kui ta oli kohanud egpitlase pilku, ütles Dada otsusekindlalt: 
"See on pettus. Räägi tõtt, naine! Kuidas on Marcus saanud sulle seda öelda, kui ta ei tea, kus 
me oleme? Sa vaikid? Nüüd saan aru. Tema poleks seda eales söandanud teha. Kuid sinu 
suuga räägib su emand Damia. Tunnista kohe üles, nõid!" 
"Sachepris on vaene orjatar. Sachepris peab sõna kuulama ja kui ilus perenaine emand 
Damiale ära räägib..." 
64 
"Kas tema käskis mind tollesse majakesse kutsuda?” 
Orjatar noogutas. 
"Ja Marcus?" 
"Kui perenaine oleks nõus olnud, siis ma oleksin pidanud noorisand Marcuse üles otsima ja 
sinu nimel teda kutsuma.” 


"Häbiasi! Küll on vastik! Sina jääd siia, kuni teised tagasi jõuavad, siis saadan su koju sinu 
vana daami juurde. Tänu jumalale, mul on kaks tervet kätt ja mul pole toatüdrukut tarvis. Mis 
see tähendab? Kandetool peatus meie juures ja vanahärra teretab sind.” 

"See on Maria majavalitseja,” soigus orjatar. 

Dada läks näost kaameks ja küsis endalt, mida tahab temast Marcuse ema kuller. 

Lese majavalitsejat oli näinud ka Herse, kes Dada pärast polnud maandumissilda silmist 
lasknud. Ta aimas, et see on Marcuse saadetud. Erit kuidas ta üllatus, kui vanamees palus 
viisakalt, kuid otsusekindlalt just teda kandetooli astuma ja ta perenaise juurde kaasa minema. 
Oli see kavalus? 

Kas ta tahtis Herse laevalt minema meelitada, et saaks oma noorele peremehele tee vabaks 
teha? Oh ei. 

Mees andis talle tahvlikese ja Herse luges sellelt: 

"Apellese leselt Marialt laulja Karnise abikaasale.” 

Järgnes seesama tungiv kutse, mille käskjalg oli toonud suusõnal. Et kindel olla, kutsus Herse 
orjatari kõrvale ja sai teada, et majavalitseja Phabis on lese vana ustav teener. Pettust ei olnud 
ja ta pidi kutse peale minema. See kõik ajas ta küll üpris rahutuks, kuid Herse oli ettevaatlik, 
pea, süda ja suu olid tal õigel kohal ning ta tegi 

kiiresti, mida neis oludes teha andis. Ta kutsus orjatari oma kambrisse, andis tahvlikese tema 
kätte ning palus viia see kohe Karnisele ja paluda, et mees viivitamata Dada juurde tuleks. 
Kui aga mees ja poeg tulla ei saa? Siis jääb tüdruk laevale üksi ja... Murelikud emasilmad nä- 
gid, kuidas tuleb Marcus ja meelitab Dada minema. Või siis hiilib Dada omal käel mööda 
Kanopose teed Kuninga-kvartalisse, kus lõuna paiku uitavad ringi kõik, kes on Aleksandrias 
kergemeelsed. Äkki tuli pähe päästev mõte. See polnud uus ja oli egiptlaste seas levinud. Ta 
oli näinud, kuidas seda kasutas isa üüriline, lombakas rätsep, kui see läks klientide juurde ja 
pidi oma mustanahalise naise üksi jätma. 

Dada oli tekil paljajalu, Herse tahtis peita ta kingad. 

Seda ta ka tegi ning pistis kirstu nii linalaka sandaalid kui ka Agne ja enda omad. 

Kui see töö tehtud, hingas Herse kergemalt, jättis õe-tütrega hüvasti ja ütles eriti armsa 
häälega: 

"Ela hästi, laps! Ära tunne igavust. Siin on ju vaatamist küllalt ja teised tulevad varsti. Kui 
linnas just mürgliks ei lähe, siis käime kõik koos Kanoposes ära ja sööme austreid. 
Nägemiseni!" 

Ta suudles Dadat, tüdruk vaatas teda üllatunult, sest niisuguste väliste õrnustega oli ta 
võõrasema kokkuhoidlik. 

Peagi oli Dada laeval täiesti üksi, näksis küpsiseid ja puhus endale uue lehvikuga jahedamat 
õhku. Ta mõtles kogu aeg alatule reetmisele, mida Damia tema suhtes oli kavatsenud. Koos 
rõõmuga, et ta polnud lõksu läinud ja oli kavatsuse läbi näinud kasvas pahameel vääritu vana 
daami ja Gorgo vastu, keda ta Damiast lahutada ei osanud. Vahel ta piilus, kas ehk ei tule 
Marcus või turvisega 

ratsamees. See, et ta ei saanud noorest kristlasest halba mõelda ja et tal oli korda läinud teda 
usaldada, tegi mehe talle eriti armsaks. Kuid teda huvitas ka prefekt, uhke kaupmehetütre 
"noorusarmastus”. 

Aeg läks, päike kerkis kõrgemale, vahtimine, mõlgu-tamine ja unistamine väsitasid ning Dada 
kaalutles haigutades, kas ei peaks ajaviiteks kajutisse minema ja uue roosilise rüü jälle selga 
panema. Kuid kõigepealt tuli orjatar oma käigult tagasi ja kohe seejärel nägi neiu, kuidas 
turvisega ratsamees läbi laevatehase järve poole läks. Dada ajas end kähku püsti, kohendas 
poolkuud oma juustel ja valmistus lehvikuga tervitama. 


Prefekt teadis, et Porphyrios laeval külalistele peavarju annab ning kummardus noore iluduse 
ees ja tervitas sõjaväeliselt. Dada tänas armulikult. Kuid sellega näis see uus kohtumine otsas 
olevat, sest sõjaväelane läks edasi ega vaadanud ümber. Täna nägi ta veel soliidsem välja kui 
eile. Juuksed olid värskelt salvitud ja lokitud, turvis ja kiiver läikisid, rüü purpurriie oli nii 
uus, otsekui mees läheks otseteed keisritrooni ette. Kaupmehe tütre maitse polnud halb, kuid 
näis, et ta sõber hoidis pead niisama püsti kui ta ise. 

Dadal oli himu tutvust teha ja vaadata, kas mehel on tõesti silmi ainult Gorgole. Vastupidine 
oleks talle suurt heameelt teinud ja ta otsustas mehe proovile panna. Aega polnud kaotada ja 
kuna hõigata ei kõlvanud, viskas ta uue lehviku üle parda ja karjatas. 

See mõjus. Ohvitser pööras ümber, nende pilgud kohtusid, Dada kummardus üle rinnatise, 
osutas järvepinnale ja hüüdis: 

"Mu lehvik kukkus vette!" 

Ohvitser tegi taas kerge kummarduse ja läks kalda äärde. Dada jätkas rahulikumalt: 

"Seal ta on! Kui te oleksite nii hea... Mulle meeldis see ilus lehvik väga. Seal ta juba ujubki 
teie poole.” 

Prefekt Konstantin sai lehviku peagi kätte ja raputas seda laevale minnes kuivaks. 

Dada võttis lehviku rõõmsalt vastu, silus niiskeid sulgi ning tänas päästjat soojalt. Mees 
kinnitas, et ta oleks meelsamini mõne suurema teene osutanud. Siis tahtis ta kummardades 
lahkuda. Ent teda peeti ootamatult kinni. Egiptlasest orjatar astus ta teele ette, suudles ta 
mundri-kuue äärist ja ütles: 

"Milline rõõm isale, emale ja vaesele Sacheprisele. Isand Konstantin on jälle kodus.” 

"Jah, viimaks jälle kodus. Sinu vana perenaine on endiselt tubli. Ma olen teel teie poole.” 
"Nad teavad juba, et te siin olete. Kõik on väga rõõmsad. Nad küsisid juba, kas ehk isand 
Konstantin vanu sõpru unustanud ei ole.” 

"Ei ühtki neist.” 

"Kui kaua sellest juba on, kui isand Konstantin lahkus? Kaks aastat? Ei, tervelt kolm, ja te 
pole üldse muutunud. Ainult arm on silma kohal. Kuivagu selle pahategija käsi, kes seda on 
teinud.” 

Dada oli üle kogu lauba ulatuvat laia mõõgahaava ammu märganud ja katkestas orjatari jutu. 
"Mis rõõmu meestele küll teeb üksteist tappa ja vigastada? Mõelge vaid, kui see hoop oleks 
sõrmelaiuse võrra allapoole läinud, te oleksite kaotanud silma. Siis olnuks parem surra kui 
pimedaks jääda. Küll võib kole olla, kui kõik on valge, aga midagi ei näe. Maa on 

pilkasuses ja te ei tunne enam midagi ära, ei taevast, järve, laeva ega isegi mind.” 

"Sellest oleks kahju," naeratas prefekt ja kehitas õlgu. 

"Kahju!" hüüatas Dada. "See kõlab, nagu poleks üldse. Seda saaks ka hoopis teisiti öelda. Mul 
käivad judinad üle selja, kui mõtlen pime olemisele. Isegi kahe lahtise silmaga võib igav olla, 
mis veel siis, kui ringi vahtimisel on ots. Kas te teate ka, isand, et te ei teinud mulle ainult üht, 
vaid koguni kaht meelehead korraga?" 

"Mina?" küsis prefekt. 

"Teie jah. Kuid teisega pole te veel ühelpool. Ma palun, võtke korraks istet. Te ju teate, kui 
külaline enne lahkumist istet ei võta, viib ta laste une ära. Nüüd küsin teilt: kas teil oli 
lahingus seesama kiiver peas? Jah? Kuidas sai siis mõõk teie laupa tabada?" 

"Käsikähmluses nihkub mõnigi asi paigast. Üks mees lõi mu kiivri kõrvale, teine lõi mind." 
"Kus see juhtus?" 

"Sava ääres, kus me võitsime Maximust." 

"Ja teil oli peas seesama kiiver?" 

"Oli küll." 

"Näidake seda muhe. Kas metallis on mõik veel näha? Küll see võib raske olla.” 


Konstantin võttis kiivri kannatlikult peast ja ulatas Dadale. Tüdruk kaalus seda käes, siis 
püüdis endale pähe panna, kuid paistis, et see sõjamehele ei meeldinud. Ta võttis kiivri, pani 
pähe tagasi ja tõusis. 

Dada osutas toolile ja ütles: 

"Ma pole teise teenega veel rahul. Ma olin igavuse kätte suremas. Te tulite õigel ajal ja kui te 
päästetöö lõpule tahate viia, siis rääkige lahingust, kus te haavata 

saite, rääkige, kes teid põetas ja kas Pannoonia naised on tõesti ilusad.” 

"Mul pole selleks kahjuks aega. Ja mis igavusse puutub, siis peletab Sachepris seda osavamalt 
kui mina. Vähemalt oskas ta vanasti suurepäraselt muinasjutte pajatada. Kena päeva!" 
Konstantin lahkus ega vaadanud teel Porphyriose poole ei laeva ega selle ilusa asuka poole 
tagasi. 

Dada vaatas mehele jahmunult ja punastades järele. Ta oli teinud jälle midagi, millega Herse 
ja veel vähem Agne oleks rahul olnud. Võõras, kellega ta oli proovinud mängida, oli väärikas 
mees. Gorgo võis niisuguse armsama üle uhke olla. Kui Konstantin nüüd läks ja võib-olla 
rääkis Gorgole, kui tüütu oli viibida lauljatari seltsis, siis oli ta ise süüdi. Dadale tundus, et 
temas on midagi, mis laskis teda halvemana paista kui ta oli ja olla tahtis. Agne, Marcus, 
prefekt ja ka Gorgo olid midagi kõrgemat ja väärikamat kui tema ja ta pere. Dada tundis 
esimest korda, et ohud, mille eest noor kristlane oli teda kaitsta tahtnud, polnud paljas 
silmapete. Teda valdas kerge vimm saatuse, oma pere ja iseenda vastu, lisaks nimetu igatsus 
uue, teistsuguse elu järele. 

Dada vaatas vette ega märganud midagi enda ümber, kuni orjatar teda hõikas ja osutas tõllale, 
mis seisis Isise templi hiit ja laevatehast lahutava tänava ääres ning milles egiptlanna arvas ära 
tundvat Marcuse rakendi. 

Dada jooksi õhetavi põsi kajutisse kingi tooma, kuid kõik jalatsid olid kadunud. 

Seda oli teinud talle Herse ja oli kerge ära arvata, miks. Sestap ta oligi hüvasti jättes nii 
sõbralik olnud. See oli salakavalus, halb ja häbiväärne. Ja tema oli nagu talleke 

selle kõigega rahul olnud, ent see oli liig, sellega ta ei lepi. 

Tuli orjatar ja kutsus Dada tekile. Oli tulnud külaline, vana tuttav reisikaaslane, Marcuse vend 
Demetrius. 

Mõnel teisel ajal oleks Dada maameest rõõmsalt teretanud ja see oleks talle üksinduses 
lohutajana teretulnud, kuid praegu oli külaskäiguks halb aeg, ja seda ütlesid tüdruku punased 
põsed ning veekalkvel silmad. 

Demetrius oli tulnud Dadat iga hinna eest oma mõisatesse Arsinoes kaasa võtma. Ilusa plika 
omamine teda suurt ei huvitanud. Kuid ta pidas oma kohuseks kaitsta kogemusteta venda 
ohtude eest, mida ähvardas kaasa tuua narr kiindumus lauljatarisse. 

Maameest pidi selles ettevõttes toetama kukrutäis kuldmünte ning türkiisidest ja teemantidest 
kaelakee, mille ta oli Juudikvartalis ostnud juveliiri käest summa eest, mille ta oli korduvalt 
ümber arvutanud laevatäieks viljaks ning keldritäieks veiniks ja õliks. Demetrius asus kohe 
asja juurde ning kutsus Dadat perekonda maha jätma ja temaga Arsinoesse minema. 

Kui Dada imestunult küsis, mida ta seal peale peaks hakkama, vastas mees”, et vajab 
heatujulist kaaslast. Talle meeldib Dada ninake. Ja kui ta enne pole piiga silmis poolehoidu 
leidnud, siis on ta kaasa toonud midagi, mis aitab ta soosingut omandada. Ta pole kooner. 
Ning Demetrius laotas diivanile sätendava kee ja kullakukru. Võtku neiu see käsirahaks. Tal 
on oodata rohkemgi, sest Demetriusel varal jätkub. 

Dada ei rääkinud vahele, sest teda aina kõvemini valdav nördimus pani hinge kinni. See uus 
alandus ületas igasugused talutavuse piirid. Kui ta viimaks jälle rääkida 

ja tegutseda suutis, lõi ta kukru diivanilt põrandale ja virutas selle palja jalaga endast eemale. 
Siis seisis ta maamehe ette ja käratas: 

"Häbi teile kõigile! Kas sa arvad, et kuna ma olen vaene ja laulja ning sinul on räpast raha... 
Sinu vend Marcus poleks seda kindla peale teinud. Kuid sina, jõle talupoeg... Kui sa veel kord 
söandad jalga sellele laevale tõsta, siis kihutavad Karnis ja Orpheus su minema nagu varga 
või mõrtsuka. Igavesed jumalad, mis ma olen teinud, et kõik mind halvaks peavad?" 

Dada puhkes kramplikult nutma ja sööstis trepist alla. 

Demetrius hüüdis talle järele lepitussõnu, kuid Dada ei tahtnud midagi kuulda. 

Siis saatis Demetrius orjatari paluma, et Dada ta ära kuulaks, kuid see ei toonud kaasa muud 
kui käsu otsemaid laevalt lahkuda. 

Demetrius kuuletus. Kukrut maast võttes mõtles ta: 

"Viljaaida ja veinilaeva võiksin tagasi saada, aga ma paneksin veel neli juurde, kui see vilets 
temp oleks tegemata jäänud. Kui oleksid ise väärikam ja parem, siis ei arvaks sa teistest ehk 
nii kergesti, mis on vääritu ja halb.” 


9. Üheksas peatükk 


Aleksandria oli põhialusteni vapustatud. Hommikust õhtuni olid avaliku elu keskpunktis 
kokkupõrked kristlaste ja paganate vahel, nende käsikähmlused ja relvajõudude sekkumine 
verevalamisse. Kuid ka ärritatud ja ohus oleva suurlinna kõige rängemate saatuselöökide pu- 
hul nõuavad üksikisikute elulised huvid oma õigust. 

tervenejad püüdsid magamistoast elutuppa vankuda, almuseid anti ja võeti vastu. Kõigil teedel 
laiutas vihkamine, ent ka armastus hoidis oma kohta, tugevdas vanu ja sõlmis uusi sidemeid. 
Hirm ja mure rõhusid tuhandeid, paljud püüdsid üldisest rahutusest kasu lõigata, teised otsisid 
kerge südamega naudingut ja meelelelahutust. 

Hipodroomi] treeniti hobuseid, Kanoposes peeti pidu-sööminguid, oli küllalt muusikat ja 
naeru, Paani pühamut ümbritsevas rahvapargis veeti kihla kuke- ja põldvuti-võitluste peale. 
Igaüks mõtleb oma eraelu ja selle murede peale. Inimese enda vajadused ja ihad on talle 
tähtsamad kui selle suure kehami nõuded, kus ta on vaid tilgake verd või ripsmekarv silma 
kohal. 

Porphyriose kodus viibis Olympios, mees kelle vaim ja tahe olid juba kord kogu linna saatust 
sügavalt puudutanud, ja kelle viibet kogu Aleksandria ka praegu ootas. 

Kaupmees ja ta pere olid erakonnajuhiga üht meelt ning pidasid teda liitlaseks. Koos teistega 
vanade jumalate eest võitlev Gorgo oli asja juures ainult hajevil mõtetega, sest 
noorpõlvekaaslane, kelle külaskäiku tal 

oli õigus oodata, jäi tulemata kauemaks kui kohane. 

Eile oli Gorgo kogu hingest "Isise itku” laulnud ja innukalt Agnet kampa meelitanud. Kuid 
täna katkestas ta laulu iga kord, kui mõnes toas uks käis või aias kõva häälega räägiti. Ta 
laulus oli palju vähem tundeid kui eile, nii et Karnis oleks teda kõvasti noominud. Kuid see ei 
kõlvanud ja ta sosistas oma pojale: 

"On näha, et anne ja oskused ei aita, kui kunsti ja elu lahus hoitakse, kui nad pole saanud 
üheks, kui kunst pole elus esimene ja viimane, vaid seda harrastatakse pigem meelelahutuseks 
või mänguks.” 

Agne oli endale kindlaks jäänud ning tagasihoidlikult, kuid kindlalt öelnud, et tal on võimatu 
minna Isise templisse. Keeldumine võeti vastu protesteerimata. Gorgo palvet eilset laulu 
korrata polnud ta saanud tagasi lükata, sest kõik viitas sellele, et tema osalusest jumalanna 
peol on loobutud. Kust võis Agne teada, et habemik filosoof oli eile tema duetti Gorgoga 


hinge kinni pidades pealt kuulanud ning enda mureks võtnud tema kahtlused hajutada ja teda 
järeleandmisele meelestada. 

Olympios pidas Agne esinemist väga kaalukaks, sest kõik, kes vanade jumalate poole hoidsid, 
pidid Isise templisse kokku tulema. Mida hiilgavam ja väärikam on püha, seda suurem on 
paganate vaimustus, mis lähemal ajal rängale proovile pannakse. Need tuhanded, kelle süda 
kuulus vanadele jumalatele, pidid pidulikus rongkäigus prefektuuri ette minema. Kui nad 
lähevad läbi linna õiges meeleolus, siis oli oodata, et nendega ühinevad kõik, kes just ei ole 
juudid või kristlased. Nõnda võis kujuneda hämmastavalt suur meeleavaldus ja keisri 
saadikule Cynegiusele näidatakse selgelt, missugune on kodanike 

74 

enamuse meelsus ning mida tähendab siin asja äärmuseni ajada ja kätt linna peatempli külge 
panna. 

Vaimse tööga halliks läinud filosoof pidas tõrksa tüdruku meele muutmist lihtsaks tööks. 
Nagu torm ajab laiali kerged pilved, nii tahtis ta oma põhjenduste jõuga hajutada Agne 
vastuväited. Kes nägi, kuidas pelgliku neitsi juurde läks habemik, kel oli vägev Zeusi pea ja 
lai rind, kust kõne voolas kütkestava jõuga, see ei kahelnud, kummale jääb võit. 

Olympios oli täna leidnud esimest korda aega oma vana sõbra Karnisega pikemalt rääkida. 
Kui tüdruk oli koos väikese Papiasega aeda läinud, kuulis ta, mida oli krist-lasneiu kohta 
teada tahtnud. Siis oli ta ka laulja elusaatuse järele pärinud. 

Karnis pidas suureks lugupidamisavalduseks, et kuulus õpetlane ja tema meelsuskaaslaste juht 
maailma teises linnas, Serapise ülempreester, tema tagasihoidlikku isikut mäletas ja tal 
rääkida laskis, mis moel temast oli rändlaulik saanud. 

Olympios oli olnud Karise sõber juba ülikoolipäevil, kui see isa soovi järgi ei õppinud 
õigusteadust, vaid muusikat ning oli juba tollal hiilanud lauljana, lautomängijana ja paganate 
koorijuhina. 

Sõnumi isa surmast oli Karnis saanud Aleksandrias. Enne lahkumist oli ta naitunud Hersega, 
kes polnud talle võrdne ei päritolult ega jõukuselt. Nad olid koos läinud Sitsiiliale 
Tauromeniumisse, et seal vastu võtta pärand, mille suurus ja tähtsus oli Karnist üllatanud. 
Aleksandrias oli olnud teater Karnisele palju tuttavam paik kui muuseum ja Serapeioni 
kõrgkool. Ta oli seal asjaarmastajana koorides laulnud ja tihti nende dirigente asendanud. 

Kunagi oli tema kodulinna Tauromeniuni teatri kuulsus kaugele ulatanud. Koju jõudes oli ta 
selle eest leidnud viletsas seisukorras. Etna jalamil asuva oivalise linna elanike enamik oli 
läinud ristiusku, nende hulgas ka rikkad kodanikud, kelle kulul tükke etendati ja koore ülal 
peeti. Väikesi etendusi anti veel ikka, kuid lauljad ja näitlejad virelesid ning suures teatris ei 
etendatud enam midagi, mis oleks olnud ta mineviku vääriline. 

See lõikas rikkale muusikasõbrale südamesse ja ta oskas oma plaanidele leida pooldajaid 
kaaskodanike seas, kes olid vanadele jumalatele ustavaks jäänud ning kes oskasid lugu pidada 
kreeka helikunstist ja kirjandusest. 

Teatrist pidi saama kristlusele vastuseismise keskus, see pidi astuma võitlusse kirikuga, 
usutaganejaid tagasi meelitama ja ustavaks jäänute veendumust tugevdama. Tauromeniumi 
kreeklastele pidi teatrilavalt meenutatama” nende vanu jumalaid ja nende suurt minevikku. 
Selleks tuli lagunenud pühamu üles ehitada ja kui Karnis oli maksnud suure osa vajaminevast, 
anti teatri juhtimine tema kätte. 

Ta pühendus sellele ülesandele kogu hingest ning peagi said laialt kuulsaks nii Tauromeniumi 
teater kui ka linna odeioni muusikaettekanded. 

Mõistagi tuli nii suuri saavutusi osta ränkade ohvritega ning Herse vastuväidetest hoolimata ei 
kõhelnud Karnis kordagi, kui tema loomingu tagasilööke tuli peatada suurte laenudega. 

Nii läks oma paarkümmend aastat. Kuid siis tuli päev, millal rikkalik pärand oli ammendatud 
ja järgnes aeg, millal kristlaste kogukond tegi kõik, et anda paganlusele 

nende seas surmahoop. Etenduste ajal läks teatrisse tunginud kristlaste ja paganatest publiku 
vahel tihti veristeks lööminguteks ning viimaks keelas keiser Theodosiuse dekreet paganlike 
näitemängude ja muusika ettekandmise. 

Tauromeniuni teatrit, millele Karnis oli kinkinud või laenanud kogu oma vara, polnud enam 
olemas. Raha-vahetajad, kellelt Karnis oli oma vara tagatisel suuri summasid laenanud, võtsid 
laenu katteks ta maja ja maa ning oleksid ta enda võlavanglasse pannud, kui ta poleks end 
sellest häbist põgnemisega päästnud. 

Head sõbrad olid aidanud perel talle järgneda ning üheskoos oli alustatud rändlaulikutena. 
Neil oli tihtipeale kitsas käes olnud, kuid Karnis oli osanud kunstile ja Olümpose jumalatele 
truuks jääda. 

Filosoof kuulas seda kõike osavõtu ja poolehoiuga. Kui Karis jutustuse lõpetas, pani 
Olympios käe ta õlale ja ütles: 

"Tubli, vana semu. Me mõlemad oleme ustavad ühele ja sellelesamale. Kui me siin võidame, 
tõstavad sõbrad pead tuhandes paigas. Tähtede seis möödunud ööl ja tänahommikune 
ohvriloomade vaatlus lubavad oodata suuri muutusi. Kõik ended näitavad suurima langust, ent 
mis oleks praegu suurem kui Rooma, kõigi rahvaste despootlik valitseja? Vaevalt et need 
päevad lõpliku otsuse toovad, kuid neil on meile ometi tohutu tähtsus. Ma olen unistanud 
keisririigi langusest ning tema varemeist tõusvast suurest kreeklaste riigist Olümpose jumalate 
kaitse all. Selle unistuse täitumiseks peab igaüks meist kõik mängu panema. Sina oled oma 
ohvrimeelega meile hiilgavat eeskuju andnud. Ma tänan sind kõigi meelsuskaaslaste, 

ent ka nende jumalate nimel, keda ma teenin. Kõigepealt tuleb ära hoida rünnak, mida piiskop 
kavandab Cynegiuse käe läbi. Ta on juba lasknud lammutada Apameia Zeusi pühamu. Kui 
saadik siit tühjade kätega tagasi läheb, vajutab see vaekausi sügavale meie kasuks. Siis pole 
enam rumalus meie võidusse uskuda.” 

"Õpeta meid jälle lootma. Kuid ma ei saa aru, kuidas see viivitus..." 

"Meil on vaja aega, ja seda see annab. Kõik on ette valmistatud, kuid miski pole valmis. 
Ülestõusu keskusteks peavad saama Aleksandria, Ateena, Antiookia ja Neapolis. Suur 
Libanios pole tegude mees, kuid ta on meie plaani heaks kiitnud. Ei keegi pisem kui 
Florentios on enda peale võtnud värvata meile pooldajaid paganatest ohvitseride hulgast. 
Messala ja vägevad goodi kindralid Fraiut ja Generid on valmis vanade jumalate eest välja 
astuma. Juhtidest meie väel puudust ei tule.” 

"Meie väel? Kas asi on juba niikaugel?" 

"Ma räägin tulevasest väest. Selles pole veel ühtki meest, kuid ta koosneb juba paljudest 
leegionidest. Maximus moodustas tuulekiirul väe, mis võttis trooni ja elu Gratianuselt ja oleks 
äärepealt Theodosiust võitnud. Ja mida rohkemat ta oli kui auahne mässuline? Mis tõi talle 
pooldajaid peale lootuse sõjasaagile? Kuid meie värbame ülimate ideedega, palavaimate 
südamesoovidega ning võidu hinnaks on vana usk, vana vaimuvabadus ja vana ilus elu. 
Inimkond, mille poole pürivad kristlased, see jälkide barbarite kirju lapitekk, elagu edasi 
kuidas tahab. Meie aga oleme kreeklased, mõtlevad inimesed, maailma peen ja ilu tunnetav 
hing. See, mille me pärast Theodosiuse Rooma riiki kukutamist rajame, on täiesti 

hellenlik. Meisse peab taas imbuma vana rahvustunne, mis tegi kreeklased tugevaks Dareiose 
ja Xerxese vastu. Kreeka jumalad, kreeka sangarlus, kreeka kunst ja teadus kerkivad meie 
seas põrmust seda kiiremini, mida vägivaldsemalt nende hoogu maha surutakse.” 

"See läheb mulle südamesse. Vana veri voolab jälle kiiremini ja kui mul oleks veel pool tuhat 
talenti ohverdada...” 


"Siis annaksid sa need meie uuele Kreeka riigile. Nagu sina, nii mõtleb arvutult teisigi sõpru. 
Mis juba Julianusel oleks õnnestunud, kui mõrtsukad poleks teda nii noorelt surmanud, läheb 
korda meil, sest Rooma...” 

"Rooma on ikka veel vägev." 

"Rooma on tuhandetest plokkidest koostatud koloss. Hulgas on sada ja rohkemgi, mis lahtiselt 
mördi küljes ripuvad ja mis tahaksid koletise ilge keha küljest vabaneda pigem täna kui 
homme.'Meie üleskutse paneb nad varisema, nad kukuvad meie poole ja me valime nende 
seast parimad. Veel mõni kuu, ning sõjavägi voolab maitsi ja meritsi Kampaania tasandikule. 
Meile, kes me vanad jumalad tagasi toome, avab Rooma vabatahtlikult väravad, senat teatab 
keisri tagandamisest ja vabariigi väljakuulutamisest. Theodosius hakkab meile vastu. Kuid 
idee, mille eest me võitleme, lendab meie ees ning koputab sõdurite ja ohvitseride südamele. 
Need tahaksid ohverdada Olümpose jumalatele ja nad suudlevad risti löödud juudi haavu 
ainult sunniviisil. Nad tulevad meie lippude alla üle ja need lipud on juba olemas. Nad on val- 
mistatud siin linnas ja on hästi peidetud Apollodorose majja.” 

"Mida need kujutavad?” 

"Serapise büsti, viljavakk pea peal. Umber on ringikujuline raam, millel on loomaring ja selle 
ümber suurte olümposlaste portreed. Meie jumalal on Zeusi pea, viljavakk kujutab tulevast 
õnnistust, mida põldur ootab. Sodiaak ennustab meile soodsaid tähti ja neid moodustavad 
kujud pole tavalised, vaid tähendusrikkad. Kaksikuteks on meresõitjad Kastor ja Pollux, Lõvi 
kõrval paistab Herakles, kes ta alistab, Kaladeks on muusikasõbrad delfiinid. Kaaludel kerkib 
ristiga kauss kõrgele õhku, teisel on Phoibos Apolloni looberipuu ja Zeusi välgukimp. Meie 
lippudel on kõike, mis on kreeklasele kallis. Raami peal ülal hõljub Nike, võidupärg käes. Kui 
juhid on leitud, saadetakse neile lipud koos relvadega. Igas provintsis on ette nähtud 
kogunemiskoht, antakse tunnussõna ja määratakse ülestõusu päev.” 

"Ka mina ja mu poeg ei puudu ülestõusjate hulgast. Ma suren meelsasti, kui saan kreeka 
pärani valla ustega templites Olümpose jumalatele ohverdada. Siis on maailm jälle valge, saab 
elu nautida ja surres õndsalt peolt lahkuda.” 

"Nii see läheb,” ütles Olympios omaenda vaimustuse valjust kajast joovastatuna. "Me 
kingime kreeklastele jälle elu ja õpetame neid surma põlgama... Kuid tüdrukud on laulmise 
lõpetanud. Täna on veel palju teha ja kõigepealt hajutan ma su tõrksa õpilase kahtlused.” 
"Ega see nii kergelt lähe. Võitluses naistega on põhjendused nüri relv.” 

"Mitte alati. Mõõka peab oskama õigesti käsitseda. Siin on lauljatarid nagu välja surnud. Me 
oleme juba kolmega katsetanud, kuid nad olid halvasti õpetatud ja tavalised. Kui aga tema 
oma hääle Gorgo omaga ühendab, 

mõjub see rahvahulga südameile. Me vajame vaimustatud hulki ja tema aitab neid koondada.” 
"Kuid sina ise pead talituselt eemale jääma. Sinu pea eest on tasu välja pandud ja kui ka 
Porphyrios sind kaitseb, on ta maja ometi täis orje. Nad tunnevad sind ja kui mõni on kullaga 
ära ostetud...” 

"Nad ei reeda mind. Nad teavad, et Damia ja mina kasutame ülemise ja alumise sfääri 
deemoneid ja tema või minu ainus viibe nad hävitab. Kui aga nende killas peaks siiski mõni 
Ephialtes leiduma, päästab mu see uks siin. Ara muretse, oraakel ja tähed ennustavad mulle 
teistsugust surma kui reetmist orja läbi.” 


10. Kümnes peatükk 


Olympios leidis Agne aias väikese tiigi marmorist kalda ääres, kus ta vennale luikede 
toitmiseks leiba lõikas. 


Filosoof teretas sõbralikult, tõstis lapse õhku ja näitas talle kerasid, mis purskkaevu veejoas 
tõusid ja vajusid. 

Kui Olympios küsis, kas ka temal on pall nagu need, millega veejuga mängib, siis Papias 
eitas. 

Olympios pöördus Agne poole ja ütles: 

"Kingi lapsele pall. Paremat mänguasja pole olemas. Mäng on lapse töö ja pall teeb ta liikmed 
painduvaks, silma teravaks.” 

Agne tänas nõusoleva noogutusega. Olympios pani lapse maha ja saatis ta gaselliaediku 
juurde. Siis asus otse asja juurde. 

"Ma olen kuulnud, et sa keeldud Isise templis laulmast. Sind on õpetatud seda jumalannat 
kurjaks peletiseks pidama. Kuid kas sa ka tead, mida ta tähendab?" 

"Ei tea. Ega tahagi teada, sest mina olen kristlane ja teie jumalad ei ole minu jumalad.” 

"Jah, teie usk erineb meie omast mitmeti. Kuid midagi on meil siiski ühist. Me mõlemad 
kuulume nende hulka, kes vaatavad ülespoole. Kas sa tead, et on inimesi, kes tõsimeeli 
usuvad, et maailm on tekkinud ja areneb mehaanilisel teel, et pole ainsatki jumalust, kes väe 
ja armastusega inimeste elu juhib, neid hoiab ja kaitseb?" 

"Ma olen Roomas pidanud palju niisuguseid nurjatuid jutte kuulma.” 

"Ja nad on sinult maha voolanud nagu vesi luikede hõbevalgetelt sulgedelt. Kas 
jumalasalgajad on sulle 

tundunud ehk ka rumalatena, vahest koguni põlastusväärsetena?" 

"Mul oli neist ainult südamest kahju." 

"Ja õigusega. Sa oled orb. Mida vanemad on lapsele, seda on jumalad kõigile, kes on 
inimesed. Seda tunnevad Gorgo, mina ja paljud teised, keda sa paganateks nimetad, täpselt 
niisamuti kui sina. Ent kas sina, kel sul on elus nii halvasti läinud, oled ka küsinud, miks oled 
sa kindlalt veendunud, et on olemas hea jumalus, kes maailma ja sinu enda saatust sõbralikult 
juhib? Lühidalt, miks sa usud jumalasse?” 

"Mis saaks olemas olla ilma jumalata? Sa esitad veidraid küsimusi. Kõik, mida ma näen, on 
loonud taevaisa.” 

"Kuid on ka pimedana sündinuid, kes temasse usuvad.” 

"Need tunnevad teda, nagu mina teda näen.” 

"Ütle parem: nagu ma arvan teda nägevat ja tundvat. Mina mõtlen, et mõistusel on õigus 
kontrollida, mida hing ainult aimab, ja et on rõõmustav, kui kaalukad põhjendused seda 
aimust kinnitavad. Kas sa oled kuulnud filosoof Platonist?" 

"Jah. Karnis mainib teda vahel, kui ta räägib Orpheusega asjust, mida mina ei jaga.” 

"Platon toob niisuguse näite. Kui sa seisad maaninal sadama suudmes ja näed lähenevat laeva, 
mis hoidub karidest ja tuleb otse kaitsva reidi poole, kas sul on siis õigus arvata, et laeval on 
tüürimees? Sa koguni pead seda arvama. Kui sa vaatad taevasse ja näed tähtede korrastatud 
kulgu, kui sa näed, kuidas maa peal kõik käib igaveste seaduste järgi, võid sa taas uskuda 
tüürimehe kaesse. Ja kes saaks olla kõiksuse piloot kui mitte 

kõikvõimas jumal. Kas mu võrdlus meeldib sulle?” 

"Väga. Kuid tõestab ainult seda, mida ma juba niikuinii tean.” 

"Kuid sind peaks rõõmustama, et seda on nii ilusasti tõestatud.” 

"Muidugi." 

"Kas sa pead lugu mehest, kes on selle võrdluse välja mõelnud? Ta oli üks neist, keda sina 
nimetad paganateks. Ta oli meie usukaaslane, kuid on ometi leidnud tõestuse ka sinu usule. 
Meie, Platoni uuemad pooldajad, oleme veel kaugemale läinud, me oleme kristlastele palju 
lähedasemad kui sa arvad. Sa saad ju aru, et me ei saa maailma olemasolu ja inimeste saatust 


jumaluseta ette kujutada. Kuid kindlasti arvad sa ikka veel, et sinu jumal on meie omast 
mõõtmatult kaugel. Kuid milles see erinevus seisneb?” 

"Ma ei tea. Kes jõuab teie paljude jumalate nimesidki meeles pidada.” 

"On suur Serapis, kelle templit sa eile nägid, on Apollon, kellele Karnis kõige meelsamini 
ohverdab, on ka sõbralik Isis ja ta õde Neftid, kelle kaebust sa vapustavalt koos mu noore 
sõbratariga laulsid. Neid on veel palju, kuid meie jumalus on teie jumalus ja teie jumalus meie 
oma.” 

"Ei ole!" 

"Kuula ja vasta mu küsimustele. Me olime juba ühel meelel, et sa tunnetad kõike loonud 
jumalust oma sisimas. Missuguses loodusnähtuses tunned sa tema lähedust kõige selgemini? 
Sa vaikid? Ega sa ei pea mulle vastama. Mida küsisin, on ilus ja su südamele kallis. Kui sa 
huuli nii kõvasti kokku ei suruks, meenuks sulle palju ülevat 

ja oivalist. Sa räägiksid mulle koidupunast, mis pilvi värvib, päikesesärast, mis on niisama 
hele kui tõde ja niisama soe kui igavene elu. Sa ütleksid: ma tunnen jumalust tuhandes 
puhkevas õies, põllul voogavates kõrtes, puude otsas kiikuvates viljades. Ma tunnen tema lõp- 
matut suurust, kui mu ees laiub mõõtmatu meri, kui ma öösel pilgu tõstan ja enda kohal 
täheparvi kulgemas näen. Kes on nad loonud, kes juhib neid? See kõik annab tunnistust 
jumaluse olemasolust ning kui sa seda näed ja tänulikult imetled, tunned sa end Kõikvõimsale 
lähedasena. Ent kui sa oleksid ka kurt ja pime ning lamaksid aheldatuna kindlalt suletud 
koopas, tunneksid sa siiski, kui su südant puudutab kaastunne, lootus. Ole rõõmus, laps! 
Taevaväed on sind õnnistanud annetega ja sa võid tervete meeltega nautida looduse ilu. Sa 
valdad kunsti, mis seob sind jumalusega otsekui sild. Ja kui su hingest voogab laul, siis 
puudutab tema hääl su kõrva. Teie, kristlased, hüüate teda Taevaisaks, meie oleme pannud 
talle nimeks Algainsus. Ka teile räägib teie jumal igavesest merest, voogavast viljapõllust, 
puhtast päikesevalgusest, ka teie nimetate muusikat tema anniks. Meie aga läheme vaid 
sammukese kaugemale ning paneme igale loodusnähtusele ja igale õilsale südameliigutusele 
eri nime. Nõnda on merevoogude nimi Poseidon, viljapõllu nimi Demeter, muusikavõlu nimi 
Apollon ja armuõndsuse nimi Eros. Kui sa näed meid mõne marmorkuju ees ohverdamas, siis 
ei tähenda see, et meie hardus kuulub hingetule kaduvale kivile. Jumalus ei tule alla kivisse, 
kuid kuju väljendab jumaluse ideed ja on selle idee kaudu jumalaga ühendatud. Sulle piisab, 
kui ma kinnitan, et Demeteri kuju, viljavihk käes, meenutab meile ainult 

tänu, mida võlgneme igapäevase leiva eest. Meid lahutavad ainult nimed. Kui sinu nimi 
poleks Agne, vaid Ismene või Eudoxia, kas sa oleksid siis keegi teine kui sa oled? Laimatud 
Isis ei tähenda muud kui jumaluse heasüdamlikku toimetamist looduses ja inimese elus. Sina 
nimetad seda Kõigekõrgema headuseks. Isise kuju meenutab meile looja pillavat headust, 
nagu teile rist, kala ja tall meenutavad Kristust. Isis on maa, mille rüpest jumala tahe laseb 
inimestele ja loomadele kasvada toidust. Tema on see õrn tunne, mida tunnevad omavahel 
abikaasad, õde ja vend, ema ja laps. Ta särab meile tähena öötaevas, valab lohutust 
kannatavasse südamesse ning toob haigetele tervenemist. Kui emake loodus on talvel ja põua 
ajal nõrkemas, laseb ta uuel elul idaneda, kui valgus pimeneb, kui vale ja kuri himu 
võõrandavad hinge tema puhtast algallikast, siis Isis kaebleb ja kutsub tagasi oma kadunud 
abikaasat Osirist, et see teda taas embaks ja talle uut jõudu annaks. Sa oled tema itku kuulnud 
ja kui sa sellega tema peol ühined, siis mõtle, et sa seisad koos oma ristilöödud jumala emaga 
lahtise haua äärel ja kisendad taeva poole, et tal lastaks surnust üles tõusta.” 

Viimaseid sõnu lausus Olympios tüdruku nõusolekus kindlana. Kuid nende mõju polnud 
niisugune, nagu ta oli oodanud. Kui Agne oli seniajani kuulanud aina hämmeldunumalt, 
varises filosoofi viimase lausete ajal temalt lummus ja meenus otsus, millega ta oli 
Porphyriose majja tulnud. 


"Sinu Isisel pole meie jumalaemaga midagi ühist, ja kuidas julged sa võrrelda Osirist sellega, 
kes on maailma surmast lunastanud?" 

Üllatunud Olympios vastas kiiresti, nagu oleks seda väidet oodanud: 

"Seda ma just tahangi tõestada. Nagu sinu Issand, nii suri ka Osiris vabatahtlikult, et maailma 
surmast lunastada. Mis on kustunud, surnud ja närtsinud, sellele annab tema, ülestõusnu, uut 
valgust, uut elu, uut õitsengut. Mis ka ei näi olevat surma hõlma langenud, selle äratab ta 
ilusamale elule. Ta oskab ka lahkunud hingi üles äratada ja kui ta leiab, et nad seda väärt on, 
lubab ta neil igavese puhta kõiksusevaimu juurde tagasi pöörduda. Me kohtame aina samu 
ideid, ainult teisel kujul ja teise nime all. Püüa mind Õigesti mõista, ja sa ühined meelsasti 
igatseva kaebusega, mis kutsub tagasi suursugust jumalat. Kui väga sarnaneb ta sinu 
Issandaga! Kas pole mõlemad ülestõusnud ja lunastajad? Olgu tempel või kirik, ta on 
jumalakoda. Leinava jumalanna luuderohuga pärjatud altari ees, kõrgete'küpresside jalamil, 
haarab sind püha värin, nagu iga puhast hinge, kes tunneb jumala lähedust, olgu selle nimi 
mis tahes. Isis, keda sa nüüd tunned, ja kes pole muud kui jumaliku headuse peegeldus, oskab 
sind tänada, annab sulle tagasi vabaduse, mida sa ihkad. Tänuks'juhatab ta su kristlikku 
kodusse. Seal võid koos vennaga vabalt elada. Homme lähed sa koos Gorgoga jumalanna 
templisse...” 

"Kuid ma ei taha temaga kaasa minna. Ma ei taha, ma ei tohi, ma ei saa. Tehke minuga, mis 
tahate. Müüge mind ja mu venda käsikive ümber ajama-mina templis ei laula!" 

Olympiose kulmud läksid seda kuuldes kipra, huulilt oli tulemas vihane vastus, kuid ta talitses 
end, pani käe Agne Slale ja ütles: 

"Mõtle veel kord järele, laps, ja vasta meile homme. Anna käsi, vana Olympios soovib sulle 
ainult head.” 

Ta pööras Agnele selja ja läks majja tagasi. Lävel seisid laulja ja Porphyrios elavas vestluses. 
Karnis oli saanud kätte teate, et Marcuse ema oli ta naise enda juurde kutsunud. Ta kujutles 
tuhandet ohtu, mis Herset lese juures ähvardasid, ning ülekuulamist kohtunike ees. Kaupmees, 
vana Damia ja Gorgo soovitasid tal ära oodata, kuid Karis ei lasknud end kinni pidada, vaid 
kiirustas koos Orpheusega minema, naisele appi. 

Agne jäi vennakesega kahekesi, põlvitas, surus poissi enda vastu ja sosistas: 

"Palveta koos minuga, Papias, et Õnnistegija meid kaitseks ja et me ei kaotaks teed, mis viib 
meid meie vanemate juurde.” 

Ta jäi mitmeks minutiks koos poisiga lamama. Siis tõusis korraga, võttis poisi käekõrvale ja 
põgenes läbi lahtise aiavärava järveäärsele teele ja esimesele linna poole viivale tänavale. 


11. Üheteistkümnes peatükk 


Esiotsa ei pandud Agne põgenemist tähele, sest kaupmehe pere igal liikmel oli omaette 
tegemist. 

Kui lauljad olid lahkunud, jäi Gorgo viivuks vanaema juurde ning läks siis sammaskäiku, 
mille terrassidelt sai ülevaate järve kaldast laevatehaseni. Ta nõjatus samba vastu ja vaatas 
mõtlikult lõuna poole. 

Gorgo mõtles oma lapsepõlvele, oma ootustele. 

Saatus oli talt võtnud elukevade päikesepaiste, emaarmastuse. 

Talle elu andnud naise maine keha puhkas mustast por-füürist mausoleumis. 

Ümber sünge mälestusmärgi lokkas õitsev aed ja eemalt paistis laevatehas, õnnelike 
lapsemängude tegevuspaik. Gorgo ootas meest, kellele ta süda oli kuulunud ärkamisest peale. 
Laevaehitaja Clemensi poeg Konstantin oli olnud Gorgo vendade õpingukaaslane ja parim 
sõber. Ta oli neist mõlemast vaimult ja annetelt üle olnud ning oli nende mänge korraldanud 


nagu väejuht. Üsna tillukesena oli Gorgo talle järele jooksnud, Konstantin oli teda talunud ja 
kaitsnud. Siis tuli aeg, millal tema ja ta vennad kutsusid Konstantini oma lõbudest osa võtma. 
Kui vanaema oli tähtedest lugenud, et pojatütre planeedi kulgu häirivad halvad mõjud, hoiti 
Gorgot kodus kinni. Seni oli ta tohtinud poisile aeda, järve äärde ja laevatehasesse järgneda. 
Seal ehitas vana Melampos laevavööridele kujusid. Konstantin oli tema terane õpilane. 
Melampos kinnitas, et noorhärrast võiks saada suur kujur, kui ta oleks vaeste vanemate laps. 
Kuid noore 

kunstniku vanematele, eriti emale olid ta katsed jõledus. Ka Konstantinile endale ei tulnud 
pähegi pühenduda säärasele paganlikule käsitööle, sest ta elas oma kodu kristlikus vaimus ja 
innustas sellele ka Porphyriose poegi- 

Kaupmees pani seda tähele ja talus vaikides, sest testamendi pärast pidid poisid jääma 
kristlaseks. Ta lubas neil koos Konstantiniga kirikus käia ja avalikel mängudel kristlaste sinist 
värvi kanda. 

Gorgoga oli asi teisiti. Tema oli naine ega tarvitsenud oma meelsust välja näidata. Isa oli 
õnnelik, kui tütar oli vaimustatud vanadest jumalatest. Ta oli emale ja sõber Olympiosele 
tänulik, et need olid Gorgos niisuguse veendumuse tekitanud ja seda arendasid. 

Konstantini katsed näidata Gorgole oma usu ilu ja teda sellesse usku meelitada olid nurjunud. 
Mida vanemaks nad said, seda raskem oli neil teineteist mõista. 

Neid sidus varane ja kirglik kiindumus. Mida tulisema vaimustusega mees oma usu küljes 
rippus, seda palavamalt ihkas ta neidu oma usule võita. Kuid Olympiose õpilasest polnud 
kerge jagu saada, ta ajas mehe oma küsimustega tihti kimbatusse. Gorgole polnud usuvaidlus 
muud kui nauditav ringmäng, mehele aga sü-dameasi. 

Ühel päeval Konstantin taipas, et seda, mis talle oli kõige püham, kasutati selle üle 
naermiseks. Nüüd hoidis nooruk naabrite kodust eemale. Ometi tõmbas Gorgo teda sinna aina 
tagasi ja kui nad kahekesi jäid, puhkes taas vana vaidlus, tõsisemalt ja kibedamalt kui enne. 
Nad tundsid, et kuulusid teineteisele, kuid adusid ka, et nende vahel haigutas ületamatu 
kuristik. Kui nad üritasid 

üle selle kuristiku teineteisele kätt ulatada, algas uus vaidlus ja Konstantinile muutus 
talumatuks, et just Gorgo põlgas ja tallas põrmu seda, mis temale oli kõige kallim. 
Konstantin tahtis iga hinna eest Gorgost ja Aleksandriast eemale pääseda. 

Isa elukutse, milleks teda ette valmistati, ei köitnud teda. Ta tahtis ainult minema pääseda 
ning õnnelik juhus näitas talle peagi teed võõrsile. 

Porphyrios oli ta kord kaasa võtnud Kanoposesse. Vanahärra sõitis tõllas, ta pojad ja 
Konstantin ratsa. Väravas oli vastu juhtunud keisri vägede juhataja Romanus koos kõrgete 
ohvitseridega. Mees oli küsinud, kas Konstantin on Porphyriose poeg. 

"Ei," oli Porphyrios vastanud, "kuid tahaksin, et oleks.” 

Selle peale oli laevaehitaja poeg punastanud, Romanus oli tal õlavarrest kinni võtnud ja 
Arsinoe ratsaväe ülemale öelnud: 

"Sõjamees Arese meele järgi. Hoia temast kinni, Columella.” 

Veel enne, kui tolm eemalduvate hobuste kapjade alt oli maha langenud, oli- Konstantin 
otsustanud sõjaväelaseks hakata. 

Isal polnud selle vastu midagi. Tal oli kaks laevatehast ja kolm poega. Ema seevastu oli 
tuginenud Clemensi ja Tertullianuse õpetusele, mis keelas usklikel sõdurina mõõka tõmmata 
ning rääkis loo pühast Maximilianusest, kes Diocletianuse ajal oli sunnitud sõjaväkke minema 
ja suri timuka käe läbi, sest ei suutnud lahingus vaenlase verd valada. 

Isale need põhjendused ei lugenud. Oli uus aeg, suurem 

osa sõjaväge oli ristitud, kirik palus sellele võitu, väe eesotsas oli suur keiser Theodosius, 
õigeuskliku kristlase eeskuju. 

Clemens oli oma kodus peremees ja nõnda läks Konstantin ratsaväkke. 

Esimesed autasud õnnestus tal teenida lahingus blemmüde vastu. 

Vähem kui kolme aasta eest oli ta aidanud maha suruda usurpaator Maximuse pooldajate 
mässu ning ta kutsuti peagi pärast seda Euroopasse osalema sõjas, mida Theodosius pidas 
tollesama Maximuse vastu. 

Konstantini ja Gorgo hüvastijätusse oli segunenud ebakõla, sest vana Damia oli lubanud koos 
Gorgoga aeg-ajalt tappa ohvrilooma. Vahest polnudki see halvasti mõeldud, kuid Konstantini 
oli see solvanud ja ta pöördus minekule. Gorgo ei talunud niisugust lahkumist ja vanaema 
üllatumisest hoolimata kutsus mehe tagasi, sirutas talle vastu mõlemad käed ja soovis soojalt: 
"Ela hästi!" 

Damia oli seda vaikides pealt vaadanud ja hiljem hoidunud Gorgo kuuldes mehe nime 
mainimast. 

Pärast võitu Maximuse üle oli Konstantin ennekuulmatult noorena määratud Columella 
asemel ratsaväe ülemaks ja eile prefektina oma 960 ratsaväelase eesotsas Aleksandriasse 
naasnud. 

Gorgo polnud lakanud Konstantini järele igatsemast, kuid see kirg oli talle kogu aeg tundunud 
truuduse-murdmisena jumalate vastu ning et ühel pool tehtud viga teisel pool heaks teha oli ta 
aidanud Olympiosel võidelda isade usu eest. Ta oli hakanud iga päev Isise templis käima. Kui 
Olympios kaitses kristlastest rahvahulga 

rünnakute eest Serapise pühamut, olid Gorgo ja ta vanaema asunud nende naiste etteotsa, kes 
võitlevaid usukaasla-si toiduainetega varustasid. 

See oli ta elule sisu andnud, kuid iga võit selles lahingus oli ta hinge täitnud rahutusega. Oli 
möödunud kuid ja aastaid, Gorgo oli jäänud oma armastatud mehe usu vaenlaseks. Rõõmsast 
ja elavast lapsest oli saanud tõsise meelega neitsi, tahtekindel naine. Gorgo oli majas ainus, 
kes riskis vanaemale vastu vaielda ja kindlaks jääda selles, mida õigeks pidas. Ta südamesoov 
polnud täitunud. Küllap oleks tas tugev vaim peale jäänud ning ta tegevust täielikult 
valitsenud, kui laul ja muusika poleks temas ärkvel hoidnud naiselikumat külge. 

Sõnum Konstantini naasmisest oli teda põhjalikult vapustanud. Kas see tõi talle ülimat õnne 
või rahutust ja piina? 

Seal Konstantin oligi! 

Mehe kiivritutt hakkas roheluses paistma ja kui ta põõsastest välja astus, litsus Gorgo end 
kõvemini vastu sammast, sest kartis, et põlved nõtkuvad. 

Helkivas sõdurirüüs mees, kangelane, tuli tema poole, just nii, nagu ta oli Konstantini mõnelgi 
unetul öötunnil vaimusilmas näinud. 

Nüüd möödus mees Gorgo ema mausoleumist ja neiule tundus, otsekui külm käsi laskuks 
hoiatavalt ta põksuvale südamele. Välgukiirusel nägi ta rikkalikult ja kunstipäraselt ehitud 
isakodu ning selle kõrval laevaehitaja lihtsat lagedat kõledat kodu. Tal oli tunne, just nagu ta 
peaks seal tarduma, närtsima, põhja minema. Kuid siis nägi ta isakodu lävel Konstantini ning 
tundus, et kuuleb taas tema hõbeselget poisikesenaeru ja 

südamel hakkas uuesti soe. Gorgo unustas, et oli eelmisel ööl mõelnud: mees loobub 
kristlusest niisama vähe kui tema ise Isisest. Sestap ootaks mõlemat lühike õndsus ja pikk 
viletsus. Praegu oli see kõik ununenud. Ta ei mäletanud enam kahtlusi ja pidi end tagasi 
hoidma, et mehele mitte avasüli vastu söösta. 

Viimaks seisid nad vastamisi, Konstantin sirutas käe, mõlema süda oli nii pakil, et kumbki ei 
leidnud sõnagi teretuseks. Mida nad tundsid, ütlesid silmad. Kui mees märkas, et neiu silmis 
oli pisaraid, hõikas ta korra ja teisegi tema nime. 


Selle peale lausus Gorgo: 

"Tere tulemast koju, Konstantin. Küll ma olen rõõmus, et sa oled tagasi.” 

"Mina ka. Kas me hüvastijätust on tõesti möödas mitu aastat?" 

"On küll. Need on olnud rahutud ja võitlusküllased aastad.” 

"Kuid praegu tähistame rahu. Ma olen õppinud jätma igaühele oma, kui minu oma jääb 
puutumata. Vana vaen on maha maetud. Sina võtad mind sellisena nagu ma olen, mina pean 
sinus lugu ilust ja õilsusest, mille poolest sa oled rikas. Iga õige võitluse vili on rahu. 
Nautigem seda tänulikult. Mulle tundub, just nagu me lapsepõlv algaks uuesti.” 

"Oleksid vennad ometi siin!" 

"Ma nägin neid Thessalonikes ja toon neilt kirju.” 

"Oled sina alles aeglane kuller! Majad on kõrvuti, aga vana sõber ei leia kahe päeva 
lõunatundide vahel aega kirju ära tuua.” 

"Kõigepealt vanemad, siis suur türann teenistus, mis 

mulle eile pärastlõunast äsjaseni tegevust andis. Romanus pidas mind kuuloojakuni kinni. 
Tühja sellest, enne sinuga kohtumist poleks ma niikuinii sõba silmale saanud. Ka hommikul 
olin teenistuses. Siis üks takistus teise järel, isegi teel siia. Nüüd olen häirimise eest tänulik, 
sest tänu sellele leian su eest üksi. Hoolitse, et me jääksi-megi kahekesi, sest säärane silmapilk 
ei kordu. Juba käibki uks.” 

"Tule aeda. Sääsetiigi juures vana sükomoori all on kõige vaiksem.” 

Gorgo istus pingile puu all, Konstantin jäi püsti ja ütles: 

"Jah, siin pead sa mu ära kuulama. Siin oleme tihti õnnelikud olnud. Täna oleme seda jälle. Sa 
ei tea, kui rikkaliku kingituse sa oled mulle teinud. Kui valesõnum minu surmast siia jõudis, 
valasid sa mu ema rinnal palavaid pisaraid. Ma pole oraator, ja kuidas saaksidki sõnad edasi 
anda seda, mida ma tunnen. Küllap aimad seda isegi. Sa tead, mis nii pikki aastaid...” 

"Ma tean. Ma ei suudaks taluda, kui see oleks teisiti. Ma tunnistan, et olen sinu pärast rohkem 
pisaraid valanud kui sa aimatagi oskad.” 

Mees võttis Gorgol ümbert kinni. 

"Ei, ma vannutan sind," lausus Gorgo. "Mitte enne, kui olen öelnud, mis mind takistab vabalt 
ja rõõmsalt sinu embusesse heitmast. Ma meenutan, mis juba lastena meie elurõõmu kibestas. 
Mul pole vaja meelde tuletada, mis meid seob.” 

"Seda peame alles kogu täiuses ja ilus tundma õppima. See teine, millest sa räägid, on mulle 
aina muret teinud, vahest rohkemgi kui sulle. Kuid sellest peale, kui sa minu pärast nutsid, 
pole mu südames enam muret. Sa 

tunned mind, ma pole unistaja, ometi ootan sinu kõrval kõike ilusat ja üllast, kuid ainult üks 
on kindel. Sellepärast küsin, kas sa armastad mind kogu südamest?" 

"Ma armastan sind ega ole armastanud kedagi teist. Kuid ometi on üks asi...” 

"See ei lahuta meid enam, sest meil on armastus, mis suudab kõik. See rajab silla üle iga 
kuristiku, suudab mägesid nihutada, talub kõike, usub kõike ega lakka iialgi. Ta jääb meisse 
lõpuni, õpetab meid rahu leidma.” 

Gorgo oli sõjamehele soojalt silma vaadanud. Mees surus huuled neiu käele ja jätkas: 

"Sa pead minu omaks saama, ma pean su kätt paluma ja teen seda. Elus on sõnu, mida ei 
unustata. Su isa ütles kord, et tahaks mind oma pojaks. See ütlus on mind jälitanud rännakul, 
telgis ja lahingus. Mulle oli sel ainult üks mõte: ma saan ta pojaks, kui Gorgo on mu naine. 
Nüüd on see tund tulnud.” 

"Täna veel mitte. Ma loodan sedasama, mis sinagi. Usu, mida sa uskuma pead, ma ei suru 
sulle peale seda, mida mina kõige pühamaks pean. Küll selgub, mida peab andma sinu 
Kristusele, mida meie jumalatele. Kuid mitte täna ega homme. Las läheb mööda, mis mul 


lähipäevil ees on. Sul on mu süda, mu armastus. Ent kui tahaksin täna-homme lahingust 
põgeneda, annaks see teistele, ka Olympiosele õiguse minule näpuga näidata." 

"Mis sul mõttes on?" 

"Minu senise elu lõpp. Enne kui ma tohin öelda, et olen sinu...” 

"Kas sa ei kuulugi mulle juba praegu, juba täna?" 

"Ei. Täna nõuab mind üritus, millest loobun sinu pärast. Ma teen, mida olen teha võtnud. Ära 
küsi, mida ma 

mõtlen. Kuid ülehomme, kui Isise püha on möödas..." 

"Gorgo!" katkestas neiu jutu Damia hõik. 

Aeda kiirustasid orjatarid teda otsima. 

Mõlemad tõusid. Konstantin ütles tõsiselt: 

"Ma ei käi sulle peale, kuid usu mu kogemust: millest meil on raske loobuda, kuid mida me 
ometi tegema peame, selle peame jätma seda otsusekindlamalt ja kiiremini. Viivitamisega ei 
võida me midagi, see ainult pikendab piina. Kõhklus on tõke, mille sa sead meie ja me õnne 
vahele. Võta julgus kokku ja tee lühike lõpp sellele, mis kauem kesta ei saa.” 

"Jah, kuid ära nõua seda, mis paneb mu sõna murdma, käib mul ülejõu. Homne päev ei kuulu 
veel sulle, see on hüvastijätupäev. Kuid siis ei taha ma muud kui sind. Sinu õnn olgu minu 
õnn, kuid ära tee loobumist kõigest, mis mulle lapsest saadik kallis on olnud, liiga raskeks. 
Me tunneme teineteist hästi ja ma tean, et me südametel läheb korda teineteist taluda. Ma 
võiksin olla õnnelik, kuid miski ahistab rinda ja ma pole veel rõõmus.” 


12. Kaheteistkümnes peatükk 


Naabermaja sõbrad võtsid koju naasnud mehe südamlikult vastu, kuid vana Damia tegi 
rahutuks Konstantini ja Gorgo käitumine pärast esimest kohtumist. 

Mees oli liigutatud ja mõtlik, neiu rõõmsalt erutatud ja just nagu otsustanud midagi tavatut. 
Kas mängus oli Eros? 

Kas need kaks tahavad lastemängu tõeks teha? Noor ratsaväelane oli küllalt ilus ja köitev ning 
lõppude lõpuks oli ta pojatütar ikkagi ainult naine. 

Konstantin polnud vanale daamile vastumeelne, ta hindas mehe tõsimeelsust ja rõõmustas 
tema naasmise üle. Kuid ülejõu käis rõõmustada laevaehitaja poja, vabaks-lastu pojapoja, 
kristlase ja keisri teenistuses oleva mehe kui Gorgo kosilase üle. Ja kuna Damia end iialgi ei 
sundinud, ulatas ta küll teretuseks käe, kuid näitas peagi pilgete ja torgetega, et suhtub mehe 
ususse niisama põlglikult kui ennegi. 

Kui Demetrius oli jõudnud oma onu Porphyriose juurde ja rääkis hobustest, kelle oli 
kasvatanud Marcuse jaoks, ning Konstantin küsis, kas tema hobusekasvatusel on müüa 
Berberi täkke, ütles Damia: 

"Te trumpate oma ristilöödud jumala igas asjas üle. Tema ratsutas eesli seljas, teile aga on 
juba tublid Egiptuse hobused liiga viletsad.” 

Kuid prefekti ei viinud täna miski rööpast välja. Ehkki ta oskas hoobile hoobiga vastata, 
talitses ta end ja tegi näo, nagu peaks vana daami rünnakuid süütuks naljaks. 

Gorgo rõõmustas mehe mõõdukuse üle ja tänas teda sõnatute pilkudega ning ka 
käepigistusega, kui seda sai 

märkamatult teha. 

Porphyrios ründas koju naasnud meest küsimustega ja prefekt vastas meelsasti, kuni aiast 
hakkas kostma lärmi. Peagi paistis silma piinlik stseen. Emand Herse tõukas ja tiris Dada 
egiptlannast orja enda ees, Karnis manitses naist mõõdukusele. Ka nende kannul kõndiv 
Orpheus ütles raevunud emale vahel mõne rahustava sõna. 


Lauljate pere jõudis peagi teiste juurde ja Herse hakkas küsimata selgitama oma viha põhjusi. 
Marcuse emaga oli jutt olnud lühike. Herse oli tagasi lükanud pakkumise kahjutasu eest 
otsemaid koos perega Aleksandriast lahkuda. Kui lesk oli ähvardanud kohtunikuga, oli Herse 
vastanud, et nad pole avalikult esinevad lauljad, vaid vabad kodanikud, kes musitseerivad 
oma lõbuks. Mureliku ema kaebuse kohta, et Dada tema poega taga ajab, polnud Herse 
vastust võlgu jäänud ja oli nördinult selgitanud, et tema kadunud õe tütre hea maine kaalub 
rohkem kui kõik, mida võib öelda mõne noormehe kohta. Selle peale oli Maria kostnud, et 
ärgu Herse unustagu-Marial on vahendeid lasta õiglaselt karistada neid, kes ihkavad 
kristlasest noormeest võrku püüda ja patuteele ahvatleda. 

Sellega oli jutuajamine lõppenud. Maja eest Kanopose teel oli Herse leidnud abikaasa ja poja 
ning koos nendega viivitamata laevale tagasi läinud. 

Seal polnud nad eest leidnud kedagi peale orjatari, kelle Dada oli saatnud oma asju ära tooma. 
Asjadega naastes polnud ta neidu eest leidnud. Orjatar olevat ka näinud, kuidas Agne oli koos 
vennaga järvepoolsest väravast lahkunud. 

Mis kristlasesse puutub, ütles Herse, küll edasine sel- 

gub. Kuid õetütar Dada oli alati ustavalt pere poole hoidnud ning olgu Aleksandrias lausujaid 
ja maage kui palju tahes, ei neil lähe korda lasta inimlapsel kaduda. Kogemusteta laps olevat 
läinud võrgutajaga kaasa ja kindla peale on sellesse segatud ka pruuninahaline orjapiiga. 
Herse ei taha kellegi peale kaevata, kuid ta tunneb inimesi, kellele on meeltmööda, kui Dada 
ja noor kristlasest piimahabe üheskoos häbisse langevad. 

Herse kandis selle kõik ette kord vihaselt, kord nuttes ja tõrjus kõik mehe rahustamiskatsed. 
Vana Damia oli nördinud naise kõnevoolu tähelepanelikult kuulanud ning oli tema enda kohta 
käinud varjatud kaebuse peale ainult muianud ja õlgu kehitanud. 

Kui Porphyrios oli kindlaks teinud, et Agne oli aiast tõepoolest salaja lahkunud, käskis ta 
orjataru rääkida õiges järjekorras, mis juhtus laeval, kui lauljad ära olid. Iga vale sõna eest 
ootab teda pool tosinat vitsahoopi vastu jalataldu. 

Ähvardus pani egiptlanna pikalt halisema. Kuid Porphyrios oskas ta kiiresti vaikima panna 
ning Sachepris rääkis, mis enne Herse naasmist laeval juhtunud oli. 

Tema pajatuse algus ei sisaldanud midagi erilist. Kui teda kiirustama ärgitati, jätkas ta: 

"Ja siis tuli laevale isand Konstantin ja ilus perenaine naljatas temaga ning võttis ta kiivri enda 
kätte. Siis tahtis perenaine näha armi laubal ja isand Konstantin võttis kiivri peast." 

"Pole tõsi!" ütles Gorgo vahele. 

"On ikka. Sacheprisele on ta tallad niisama armsad kui igale teisele. Küsige isand 
Konstantinilt endalt.” 

"Ma käisin laeval. Kui tulin laevatehasest, kukkus tütarlapse lehvik vette. Ma õngitsesin selle 
väljaja andsin talle tagasi.” 

"Nii see oli,” kinnitas ori. "Ilus perenaine naljatas isandaga, võttis ta kiivri ja kaalus seda 
käes...” 

"Nii et teel siia flirtisid sa selle blondi plikaga," küsis Gorgo pahaselt. "Ptüi teid mehi!" 

Neist sõnadest kostis Konstantinile nördimust ja kibedat põlgust. Ta lõikas Gorgol sõna suust 
ning hüüdis manitsedes ta nime. Kufd neiu ei suutnud pahameelt talitseda: 

"Sa flirtisid selle plikaga teel siia. Ptüi! Kergemeelsust nimetatakse õnneks. Mis minusse 
puutub, siis hoidku jumalad mind selle eest!" 

Gorgo naeris kibedalt. Kuid vaid viivuks. Siis ta vakatas ja taganes kähvatades, sest 
Konstantinis oli toimunud muutus, mis talle hirmu peale ajas. 

Arm silmade kohal oli värvunud tumedaks ja mehe mädal hääl omandas võõra karmi ja 
käheda kõla, kui ta käratas: 


"Kui sa oleksid oma ihusilmaga näinud, et ma plikaga flirtisin! Sa ei tohi" seda uskuda. Ja kui 
sa veel kord ütled, et usud seda, siis ütlen ptüi sinu kohta. See tapab mu, kuid ma teen seda!" 
Ta seisis tüdruku ees nagu ähvardav sõjajumal ja ta vihane pilk otsis Gorgo pilku. 

Vana Damia ei pidanud kauem vastu, lõi kepiga vastu põrandat ja litsus hammaste vahelt: 
"See veel puudus! Selle maja peretütart ähvardada ja temaga pragada nagu ratsaväelasega 
laagris! Tee kõrvad lahti, punase kuuega isandake. Aleksandria vaba kodaniku 

majas ei käsuta keiser, konsul ega comes, vaid käitub korralikult.” 

Siis pöördus Damia Gorgo poole, vangutas pead ja jätkas: 

"Nii see läheb, mu tuvike, kui oled liiga sõbralik. Teeme lühidalt: tulek ja minek on tihti 
lähestikku.” 

Prefekt pööras ümber ja läks trepist alla aia poole, kuid Gorgo kiirustas talle järele, haaras tal 
käest ja ütles Damiale: 

"Tal on õigus, vanaema. Sina, Konstantin, jääd ja andestad mu rumaluse. Kui sa mind 
armastad, ema, siis vaikid. Ta seletab meile pärast." 

Sõjamees noogutas. Ori alustas uuesti: 

"Ja kui isand Konstantin oli läinud, tuli isand Demet-rius. Mis teab vaene Sachepris, las isand 
Demetrius räägib ise." 

"See on kähku tehtud. Mu vend Marcus on sellesse ilusasse näolapisse kõrvuni armunud ja et 
kogenematut noorukit pahanduste eest hoida, tahtsin asja enda kanda võtta. Ma pakkusin 
tüdrukule Midase aardeid, kuid pakkuda ja vastu võtta on kaks eri asja, tüdruk saatis mu 
pikalt. Mind lohutas, et Konstantin oli parajasti neiu juurest lahkunud. Sihukese sõjajumala 
vastu ei saa isegi Paan, arvasin ma. Kuid Ares ei teinud Venusest väljagi, sestap olen kindel, 
et see tragi blondiin on palju tublim tüdruk kui me oleme arvanud. Ma hakkasin Dadast lugu 
pidama.” 

"Ta on mu lihase õe tütar," ütles Herse vahele ja rõhutas sõna "lihase" nii tugevasti, just nagu 
tal oleks kasuõdesid jalaga segada. "Ehkki me teenime leiba lauljatena, oleme ka paremaid 
päevi näinud. Kes praegusel 

ajal on Kroisos, võib homme olla Iros. Mis meisse puutub, siis pole Karnis oma vara maha 
prassinud, vaid püüdnud kunsti jalul hoida. Kuid kes küsib, kuhu vara on jäänud, kui teda 
olemas ei ole? Tüdrukut oleme hoidnud nagu lihast last. Karnis on tema häält kujundanud ja 
nüüd, kui ta saaks aidata meil leiba teenida, nüüd..." Karnis rahustas naist: 

"Me saame ka temata hakkama. Ma tunnen Aleksandriat ja lähen kohe teda otsima." 

"Mina aitan teid," ütles Demetrius. "Pärast läheme hipodroomile, sealsed noormehed on 
oivalised jälituskoerad niisuguse uluki peale nagu on teie lihase õe tütar. Tumedajuukselist 
kristlast olen ma korduvalt näinud laeval.” 

"Ta läks oma usuvendade juurde," arvas Porphyrios. "Ma olen temasuguseid kirikus näinud. 
Ta heidab endalt õnne ja elu nagu õunakoore, et päästa seda, mida ta igaveseks õndsuseks 
peab. Pühas luul! Laulmine koos Gorgoga Isise templis oleks läinud talle maksma koha pa- 
radiisis. Ma arvan, et küllap ta seepärast põgeneski.” 

"Ainult selle pärast,” kinnitas Karnis. "Küll see pahandab Olympiost. Apolloni nimel, mu 
süda pole ammu nii raske olnud. Kas teile meenub meie jutuajamine laeval kaebelaulu kohta 
Pytho pärast? Me transponeerisime Isise itku lüüdia helistikku, milles selle neitsi ja meie 
Agne hääl Orpheuse flöödiga kokku kõlasid. See oli suurepärane! Ülehomme pidi kogu 
rahvas Isise templis seda naudingut meiega jagama. Eile oli tüdruk kogu hingest asja juures. 
Veel täna hommikul laulis ta itku koos Gorgoga algusest lõpuni läbi. Homme veel üks proov, 
siis oleksid neiud saatnud korda midagi, mida Isise tempel vahest iial enne pole kuulnud.” 

Konstantin oli viimaseid sõnu kuulanud aina rahutumalt. Ta küsis Gorgolt, endal silmavaade 
sünge: 

"Kas sa kavatsesid Isise templis laulda? Kogu rahva ees koos kellegagi nende tüüpide 
hulgast?" 

"Jah.” 

"Ja sa teadsid juba eile, et ma olen kodus tagasi?" Gorgo noogutas. 

"Ja sellest hoolimata harjutasid sa mind oodates laulu koos selle plikaga?" 

"Agne pole plika nagu too teine, kes su kiivriga mängis. Ma ütlesin sulle juba ennist, et ma 
pole veel sinu oma. Me teenime veel erinevaid jumalaid.” 

Konstatin võttis end kokku, vaatas tükk aega maha ja sosistas viimaks: 

"Ma olen tänaseks küllalt kannatanud. Võta aru pähe, Gorgo. Jumal hoidku mind meeleheite 
eest.” 

Ta kummardus neiu ja teiste ees, ütles, et teenistus ootab ja lahkus kiiresti. 


13. Kolmeteistkümnes peatükk 


Hipodroomi hobuseharrastajad ei teadnud Dada kohta midagi öelda, sest ta polnud ühelegi 
kergemeelsele noormehele ligi ajanud. 

Varsti pärast seda, kui orjatar oli läinud kingi tooma, oli Karnise jutule tulnud laulja Medius. 
Ta oli tulnud eesliga ega lasknud ärritatud neiul kaua paluda, et ta kaasa võetaks. 

Medius oli tulnud Karniselt ja Herselt paluma, et Dadal lubataks esineda mõnel Posidoniuse 
etendusel. Tal polnud erilist lootust, kuid nüüd lahenes asi iseenesest ja Dada soov, et tema 
omad ta asukohast esialgu midagi ei teaks, sobis Mediusele suurepäraselt. 

Kui Karnis juhtis Tauromeniuni teatrit, oli Medius olnud seal koorijuht ning tüdruku onu oli 
talle palju head teinud. Nüüd sai ta tasuda, sest vanadel läks üsna nadilt ja mida ta Dada pealt 
teenib, seda tahtis ta heategijaga ausalt jagada. 

Medius oli ettenägelik mees ning laskis Dadal kaasa võtta uue roosilise rüü ja selle juurde 
kuuluvad ehted. Ta pakkis kokku kõik; mis tüdruk kätte andis ja lohutas Dadat puuduvate 
kingade pärast. Tema juhib eeslit, Dada läheb ratsa. Neiu nägu kattis loor ja jalgu sai rüüga 
varjata. Kodus on esimene asi lasta talle uued sandaletid teha, liiati selsamal kingsepal, kes 
tegi kingi comesi naisele ja juudi kogukonna eestseisja tütardele. 

Teeleminekul läksid kõik asjad nii segi, et Dada tuju paranes ja ta jälle naerma hakkas. Erilise 
mõnuga kujutas Dada ette Herse nägu, kui see koju tulles aru saab, et Dada on ka kingadeta 
jalga lasknud. 

"Las ta muretseb. Miks nad alailma arvavad, et kõik minus on edev ja halb? Kuid seda ütlen 
sulle ette: kui mul teie juures ei meeldi ja tont, keda ma mängima pean, on mulle vastumeelt, 
siis läheme lahku niisama kiiresti kui me kokku sattusime. Miks viid sa mind nii viletsaid tä- 
navaid mööda? Ma tahan midagi ka näha ja mööda peatänavat sõita.” 

Kuid seda soovi ei saanud Medius täita, sest linna suurtel liiklussoontel käis täna äge möll ja 
ta oli rõõmus, et nad tülitamata tema majakesse jõudsid. 

See asus väljakul kreeklaste ja egiptlaste linnaosade vahel ning seal oli küllalt ruumi 
Mediusele, ta naisele, lesest tütrele ja selle viiele lapsele, ehkki maja oli maast laeni 
igasuguseid veidraid asju täis topitud. Dada uudishimu ei leidnud kusagil rahuldust ja 
Mediuse tütrelapsed rippusid juba mõne tunni pärast tema küljes. 

Kristlasel Agnel ei õnnestunud niisama kiiresti ja kergelt uut kodu leida. 

Kaitsjata ja looritamata kiirustas ta, vend käekõrval, sihitult edasi. 

Ta tahtis pääseda eemale neist, kes tema igavest õndsust ohustasid. 


Agne teadis, et Karnis oli ta raha eest ostnud, et ta on Karnise omaja kuulub talle nagu asi. Ka 
kristlaste õpetuse järgi pidi ori oma peremehele kuulekas olema, kuid neiu ei tundnud end 
orjana, ja kui ta seda ometi oli; siis tohtis peremees tappa küll ta ihu, kuid mitte hinge. 

Ta hoidus rahvarohkematest tänavatest, hiilis vastu majaseinu mööda tänavaid ja tänavakesi. 
Agne oli Antiookias näinud, kuidas põgenenud ori oli jõudnud keisri kujuni ja puudutanud 
seda ning niiviisi 

tagaajajate eest kaitset leidnud. Niisugune kuju pidi olema siingi, kuid kus? Naine, kellelt ta 
seda küsis, juhatas ta suuremale tänavale. Mingu ta seda mööda Kanopose teele, siis esimest 
põiktänavat mööda vasakule suurele väljakule Kuningakvartalis, kus piiskopi residentsi 
kõrval on prefektuuri ees Theodosiuse ausammas. 

See juhatus ja piiskopi mainimine andsid talle uue suuna. 

Peremehele vastu hakata ja põgeneda oli ebaõiglane; tema sõna kuulata oleks olnud raske 
patt. 

Mida võtta, mida jätta? Oli ainult üks, kes võis ta piinavast hirmust vabastada-selle linna 
hingekarjane, piiskop. 

Oli ju Agnegi lammas tema karjas, tema poole tuligi pöörduda. 

See mõte langes ta hirmust ja murest pilvisele südamele otsekui valguskiir. Ta surus 
vennakese enda vastu ja ütles talle, et nad lähevad hea mehe jutule, kes juhatab neile teed 
vanemate juurde. 

Kuid laps tahtis Dada juurde minna ega tahtnud mehest kuuldagi. 

Osalt jõuga, osalt meelitustega tiris Agne poissi kaasa, kuni nad jõudsid Kanopose teele. 

See kihas ärritatud inimestest, seal oli sõdureid jalgsi ja ratsa, kes püüdsid rahu säilitada. See 
kõik köitis poisikest ja hajutas ta koduigatsuse. 

Kui Agne oli leidnud tänava, mis viis prefektuuri väljakule, kiskus edasivoogav rahvahulk ta 
kaasa. Ümber pöörata olnuks võimatu; Agne pidi kogu jõu ja meelekindluse kokku võtma, et 
teda lapsest ei lahutataks. 

Nii jõudiski ta väljakule, mida otsis. 

Agne oleks tahtnud nutta ja maa alla vajuda, kuid silmad jäid kuivaks ja rüht sirgeks, sest ta 
silmas eemal kõrge portaali kohal suurt kuldristi. See mõjus nagu tervitus kodumaalt ning 
selle kaitse all lootis ta rahu, lohutust ja pääsemist leida. 

Ent kuidas sinna pääseda? 

Avar väljak oli rahvast täis nagu nooletupp nooli. Edasiliikumiseks tuli teed rajada ning 
üheksa kümnendikku neist, kelle vahelt tuli läbi trügida, olid mehed, ärritatud, vihased mehed, 
kelle välimus ajas hirmu peale. 

Enamik munkasid oli tulnud piiskopi kutsel Punase mere äärsetest kloostritest ning isegi 
Ülem-Egiptusest. Nad ühendasid hääled kirglikuks karjeks: 

"Maha ebajumalad, maha Serapis, surm paganatele!" 

Näis, et mungad olid Lunastaja headuselipu alt üle jooksnud vihkamise verise ruutlipu alla. 
Nende hoolitsemata juuksed ja habe raamistasid vihaseid, hõõguvate silmadega nägusid. 
Nende kõhetute või paistes kehade katteks oli kasinasti tooreid lamba- või kitsenahku. Nende 
kiduratel ihuliikmetel paistsid armid ja vorbid, mille olid löönud vööl rippuvad roosad. Ühel 
voolas laubalt punast verd. Ta oli just täna eriti sügavale pähe vajutanud okaspärja, mida ta 
ööl ega päeval ära ei võtnud. Teist hüüti kloostris Õlikannuks. Ta toetus kahe mehe najale, 
sest kõhetunud jalad ei suutnud kanda tursunud keha, mida oli juba kümmekond aastat 
toidetud ainult kõrvitsate, tigude, ritsikate ja Niiluse veega. Kolmas oli raske ketiga aheldatud 
naabri külge. Nad elasid koos Lykopolise juures lubjakivimägedes ning olid vandunud, et 
kumbki ei lase teist magada, millega nende patukahetsusaeg kahekordistub ja ränk unepuudus 
siinilmas annab neile 

see-eest kahekordse naudingu teises ilmas. Kõik tundsid end võitluskaaslastena ühises sõjas. 
Paganate maailm oli neile müüdav naine. Ehkki ehted, mida ta kandis, olid ilusad ning 
rõõmustasid rumalate vaimu ja südant, tulid need ometi ihult maha kiskuda. Nõnda tahtsid 
nad teda aina ja aina piitsutada, kuni ta lunastatud maalt kaob ega naase enam iialgi. 

"Maha ebajumalad! Maha Serapis! Maha paganad!" möirati Agne ümber. 

Kui vihane rahvamass kisendas kõige valjemini, ilmus rõdule risti kohal majesteetliku 
hoiakuga mees ja viipas nördinud rahvahulgale rahutervituse. Kui ta käe tõstis, põlvitasid kõik 
kohalviibijad. Agne, kaasa arvatud. 

Agne aimas, teadis, et kõrge isand ülal on piiskop, keda ta otsis. Kuid ta ei öelnud seda 
vennale, sest Theophilos nägi välja pigem kui uhke vürst, mitte kui hea ja sõbralik mees, nagu 
talle oli öeldud. 

Selle suure isanda jutule ta ei tohtinud trügida. Kuidas saakski säherdune miljonite hingede 
valitseja leida aega temale ja ta pisikesele murele? 

Kuid ümbruskonnas pidi ju leiduma mõni presbüter või diakon ja kellegi poole neist tahtis 
Agne pöörduda, kui rahvas hakkab laiali minema ja tal läheb korda jõuda ristiga värava 
juurde. 

Ta oli paarkümmend korda proovinud edasi jõuda, ent tulemus oli tühine. Enamik munki, 
kellest ta tahtis mööduda, tõukas ta põlgusega tagasi. Üks, kellel ta oli käsivarrest kinni 
võtnud, et see kõrvale tõmbuks, oli kukkunud tänitama, otsekui teda oleks uss salvanud: 
"Kao, naine! Ära puuduta mind, sa saatanalõks, sa vanakurja peibutis! Muidu tallan su maha!" 

Agne ei pääsenud edasi ega tagasi. Möödus mitu tundi, mis tundusid talle pikad nagu terved 
päevad. Ometi ei tundnud ta väsimust, ainult hirmu ja vastikust ning tugevamini kui midagi 
muud igatsust jõuda paleesse ja kõnetada mõnda preestrit. 

Päike oli kõrgpunkti ammu ületanud, kui juhtus midagi, mis töinavat Papiast millegi uue ja 
tavatuga üllatas. 

Prefektuuri rõdule ilmus keisri saadik Cynegius, keskmist kasvu tugev mees, kellel oli tark 
ümmargune advokaadinägu. Aukandjal, kogu Hommikumaa konsulil ja prefektil ei olnud 
seljas enam Vana-Rooma suurmeeste villane tooga, vaid pikk purpursest siidbro-kaadist rüü, 
millele oli tjk'tud kuldseid lilli. Tema õlal toretses kõrge ametniku tunnus, iselaadse, üpris 
rikkaliku ja kunstipärase koega ringikujuline kaunistus. Mees tervitas rahvast üleoleva 
kummardusega. Kui kuulutaja oli kolm korda pasunat puhunud, osutas Cynegius oma 
salakirjutajale. See avas otsemaid rulli ning hüüdis valju häälega: 

"Rahu, keisri nimel!" 

Kõlas neljas pasunapuhumine ja väljakul jäi nii vaikseks, et oli kuulda, kuidas prefektuuri 
valvurite hobused pruuskasid. 

"Keisri nimel!" kordas ametnik, kes oli valitud keisri läkitust ette lugema. 

Cynegius kummardus, osutas taas salakirjutajale ning siis tseesari ja ta abikaasa piltidele 
mõlemal pool rõdu, ning ametnik jätkas: 

"Keiser Theodosius tervitab oma ustava saadiku ja teenri Cynegiuse kaudu kauni ja suure 
Aleksandria linna elanikke. Ta teab, et linna head ja truud kodanikud 

tunnistavad vagalt ja vankumatult püha usku, mille apostel Peetrus on usklikele teatavaks 
teinud. Ta teab, et nad on tõsiusklikud kristlased ja hoiavad kinni õpetusest, mille Püha Vaim 
on dikteerinud kirikuisadele Nikaias. Tseesar Theodosius, kes nimetab end uhkusega ainuõige 
usu kilbiks ja mõõgaks, eestvõitlejaks ja valliks, õnnitleb kauni ja suure Aleksandria linna 
häid kodanikke, kelle enamik on Ariuse saatanlikust väärõpetusest lahti öelnud ja Nikaia 
õigesse usku pööranud. Ta kuulutab neile oma truu ja õilsa teenri Cynegiuse kaudu, et nii 
kogu riigis kui ka Aleksandrias peab valitsema see ja mitte ükski teine usk. Nagu kõigis tema 


riikides, nii jälitatakse nüüdsest ka Egiptuses iga õpetust, mis on selle õige usuga vastuolus. 
Aga neisse, kes hoiavad mõne teise usu poole, seda levitavad ja kuulutavad, tuleb suhtuda kui 
ketseritesse ja neid nõnda ka kohelda.” 

Salakirjutaja pidi jutu pooleli jätma, sest rahva hõis-ked katkestasid teda aina ja aina. 

Polnud kuulda ainsatki rahulolematut häält, ja kui keegi olekski söandanud seda tõsta, poleks 
ta sel kokkutulekul karistamata jäänud. 

Alles siis, kui oli mitu korda pasunat puhutud, õnnestus mehel jätkata: 

"Teie tseesari kristliku südame suureks mureks on ta kuulnud, et ebajumalateenistusel, mis on 
inimkonda nii kaua pimedusega löönud ja paradiisi väravatest eemal hoidnud, on selles kaunis 
ja suures linnas kuradi võimu toel ikka veel pooldajaid, templeid ja altareid. Kuna tema 
armurohkele ja kristlikule keisrisüdamele on vastumeelt verejanuliste ja julmade paganate 
poolt nii paljude märtrite tagakiusamise ja tapmise eest kätte maksta 

111 

meie püha usu märatsevate vaenlaste järeltulijatele, kaassüüdlastele ja eksituskaaslastele, sest 
Issand on öelnud "kättemaks on minu”, siis on tseesar Theodosius nüüd andnud korralduse, et 
suures ja kaunis Aleksandria linnas tuleb paganlike ebajumalate templid sulgeda, nende kujud 
purustada ja altarid ümber lükata. Kes end veriste ohvriandidega määrib, kes süütu 
ohvrilooma tapab, kes ebajumalatemplisse läheb, kes seal usutalituse korraldab või inimese 
käega tehtud ebajumalakujusid austab, kes maal või linnas mõnes templis palvetab, seda 
karistatakse otsemaid viieteistkümne naela kulla suuruse trahviga, ja kes niisugusest kuriteost 
teab, ilma et ta sellest avalikult teada annaks, seda karistatakse niisamuti.” 

Viimaseid sõnu ei kuulnud keegi. Õhku vapustasid säherdused hõisked, mida isegi selles 
rahvakogunemise paigas polnud enne kuuldud. 

Hõisked ei lõppenud, pasunapuhumine neid ei summutanud ning kisa kandus edasi linna 
tänavatele ja väljakutele. See jõudis merel laevadele, tungis rikaste majadesse ja vaeste 
hüttidesse. Seda kostis kumedalt valvuriteni, kes Pharose tuletorni tipus öösel kaugele paistvat 
tuld õhutasid, ning uskumatult lühikese ajaga teadis kogu Aleksandria, et keiser oli paganate 
tegevusele surmaotsuse kuulutanud. 

Saatuslik sõnum oli tunginud ka muuseuni ja Serapeionisse. Veel kord võtsid end kokku 
noored, kes linna kõrgetes koolides olid paganate tarkuse varal suureks kasvanud, kreeka 
filosoofide lättest oma vaimu harjutanud ning kelle südant oli täitnud vaimustus ilu ja headuse 
vastu vanas kreekluse vaimus. Nad järgnesid 

oma õpetaja Olympiose kutsele ja sööstsid grammatik Orestese juhtimisel relvadega, mida 
Olympios oli neile valmis hoidnud, ning lippudega, mille ta oli lasknud valmistada, 
Prefektuuri väljakule, et mungad minema kihutada ja Cynegius tükkis nõudmistega, mis ta 
paganatele oli esitanud, oma keisri juurde tagasi saata. 

Noored kiirustasid võitlusse. Kes neile vastu hakkas, neist said nad jagu. Kaks maniipulit 
jalaväge, kes kaitsesid läbi Kuningakvartali viivat Kuninga tänavat, ei suutnud vaimustatud 
salkadele vastu panna. Nõnda jõudsid noormehed Caesareumi tänavale ja prefektuuriesisele 
väljakule. 

Siin kohtusid pärjatud pea ja mõtlejalaubaga noorukid lambanahkadesse mähitud süngete 
meestega, askeetlike unistajatega, paastudes, end piitsutades ja liha suretades halliks läinud 
patukahetsejatega. 

Mõlemad pooled astusid välja selle eest, mis oli neile ülim vara, mõlemal poolel oli oma 
veendumustega tõsi taga, mõlemale poolele oli see, mida nad kaitsesid, väärtuslikum ja kallim 
kui lühike elu. 

Kuid paganatest noormeestel olid mõõgad, munkadel kõigest üks relv, roosk-; ja seda olid nad 
harjunud kasutama ainult enda, mitte teiste vastu. 

Algas metsik kähmlus ja maadlus. Paganate lahingu-laulusse segunes needusi ja psalme. 


Siin varises maha haavatu, seal tapetud munk, kusagil ilus nooruk, keda oli tabanud 
patukahetseja raske rusikas. Rind rinna vastu heitles erak noore õpetlasega, kes alles eile oli 
vaimustatud kuulajaskonna ees rääkinud Plotinose uusplatonistlikust õpetusest. 

Ning keset seda möllu seisid Agne ja ta vend. 

Kohkunud neiu silmad jäid kuivaks ja tema suust ei kostnud ainsatki kaebust. 

Pöörane hirm ajas meeled segi ja vaevas otsekui kehaline valu, mis algas rinnust ja kiirgus 
sügavale sisimasse. 

Hirmust oli ta keisri läkitust ainult ühe kõrvaga kuulanud ega olnud selle sisust pooltki 
taibanud. Nüüd pigistas ta silmad kinni ega näinud või kuulnud midagi, mis tema ümbruses 
toimus, kuni otse tema kõrval kostis kõrvu uusi helisid: kabjaplaginat, trompeti üürgamist 
ning üha valjemat kisa ja karjumist. 

Viimaks jäi vaiksemaks ning kui Agne silmad avas, oli väljak ta ümber nii inimtühi, otsekui 
nähtamatud käed oleksid selle puhtaks pühkinud. Ainult siin-seal lamas mõni inimkeha ja 
Caesareumi tänaval käis veel tunglus. Kuid soomusrüüs ratsanike ees taganes seegi 
kaugemale. 

Agne hingas kergemalt ja päästis poisi pea oma rüü voltide vahelt, kuhu ta venna oli 
mähkinud. Kuid õudus polnud veel lõppenud. Ummisjalu põgenedes kihutas üle väljaku salk 
noori õpetlasi ja nende kannul soomusrüüs ratsaväelasi, kes olid võitlevad paganad ja 
kristlased lahutanud. 

Jälitatud pagesid otse Agne poole, kes sulges jälle silmad ja ootas, et lähenevad ratsud ta 
kapjade alla tallavad. Üks põgenejaid tõmbas poisi pikali. Siis kaotas Agne esimest korda 
meelemärkuse, tal polnud enam jaksu püsti seista ja ta vajus elutult tolmusele sillutisele. Kui 
ta viimaks silmad avas, oli tal tunne, just nagu ta hõljuks. Ta sai aru, et üks sõjamees oli ta 
sülle võtnud ja kandis teda nagu last. 

Agnet valdasid häbi ja hirm, ta püüdis lahti rabeleda. Mees pani ta maha ning kui neiu jalul 
seisis, vaatas ta se- 

gase pilguga ringi ning karjatas korraga: "Jeesus Kristus, kus on laps?" 

Agne viibis ikka veel väljakul, otse prefektuuri värava ees. Ratsamees, küllap tema päästja 
teener, talutas tema selja taga ratsanikuta hobust. Sillutisel lamas oi-gavaid haavatuid, 
soomusrüüs võitlejad moodustasid Caesareumi tänava ääres pika kahekordse spaleeri. Kuid 
Papiast polnud kusagil näha. 

Ta hüüdis veel kord, nii sügava valuga, et sõjamees talle kaastundlikult otsa vaatas: 

"Papias, vennake! Oh mu Õnnistegija! Kus on laps?" 

"Küll me ta üles otsime,” vastas sõdur. "Sa oled noor ja ilus. Mis tõi sind niisuguse rahutuse 
ajal rahva hulka?” 

"Ma olin teel piiskopi juurde.” 

"Halval ajal,” vastas prefekt Konstantin, kes oli Agne leidnud ja otstarbekaks pidanud tema 
kaitsmist mitte ühegi teise sõjamehe hoolde usaldada. "Täna Jumalat, et sa nii kergelt 
pääsesid. Mina pean oma ratsanike juurde naasma. Kas sa tead, kus on piiskopi korter? See on 
seal. Ja mis puutub su vennasse... Oota! Kas su kodu on Aleksandrias?" 

"Ei, isand." 

"Kuid sa elad siin ju sõprade või sugulaste juures?" 

"Ei, isand. Ma tahan ainult piiskopi jutule pääseda.” 

"Imelik. Eks tee proovi. Mul on vähe aega, kuid pärast räägin julgeolekumeeskonna 
pealikega. Kui vana see poiss on?" 

"Pole veel kuuenegi.” 

"Kas ka tumeda peaga nagu sa isegi?" 

"Ei, blond ja lokkis juustega, ja nii armsa näoga.” 


"Kui ta on leitud, ta nimi on Papias, kuhu ta tuleb viia?” 

"Ma ei tea... Kui leiate, tooge ta siia isand piiskopi 
juurde.” 

"Theophilose juurde?" 


"Jah, just tema juurde. Või viige ta piiskopi väravavahi juurde.” 
"See pole nii suursugune, kuid võib olla arukam,” kostis ratsamees, viipas teenrile, keeras 
hobuse laka ümber käe ning kappas oma üksuse juurde tagasi. 


14. Neljateistkümnes peatükk 


Piiskopipalee avaras aatriumis käis elav sagimine. Vaimulikud ja mungad käisid sisse ja välja, 
lesed, kes naisdiakonitena haigeid põetasid, ootasid, et saaksid siduda ja hea sõnaga lohutada. 
Diakon Eusebius, noore Marcuse raugast õpetaja, juhatas siinset heategevust ja hoolitses, et 
noori haavatud paganaid põetataks niisama hästi kui kristlasi. 

Palee ees kõndisid edasi-tagasi kahekümne teise leegioni veteranid ja asendasid uksehoidjat, 
kes tavatses siin seista rahuajal. 

Agne otsis asjatult uksehoidjat ning läks siis põetavate ja hoolitsevate meeste ja naiste juurde. 
Tal oli suur janu ja kui ta nägi leske, kes veini hulka vett segas, võttis Agne julguse kokku ja 
palus lonksukest. 

Naine ulatas talle kohe peekri ja küsis, kelle juurde Agne siin kuulub. 

"Ma tahan isand piiskopi jutule minna," ütles Agne, kuid lisas siis kiiresti: "Ma tahaksin 
rääkida piiskopi uksehoidjaga.” 

"Ta on seal," osutas lesk mehele, kes seisis aatriumi tagaseina ääres hämaras. 

Alles nüüd taipas Agne, et on juba õhtu. 

Kui tuleb öö, kust ta siis peavarju leiab? 

Agne läks uksehoidja juurde ja palus, et see ta venna enda juurde võtaks, kui see talle üle 
antakse. 

"Hea küll," vastas hiiglane sõbralikult. "Kui ta tuuakse, läheb tä samariitlaste orvukodusse, 
küsi sealt järele.” 

Neiu võttis julguse kokku ja palus end mõne preestri juurde juhatada. Uksehoidja soovitas 
minna mõnda 

kirikusse, sest piiskopi lähikonna vaimulikel on käed tööd täis, iga tühiasja tarvis neil aega ei 
ole. 

Kuid Agne käis peale, kuni mehe kannatus lõppes ja ta käskis piigal oma teed minna. Korraga 
tuli uksest kolm vaimulikku ja Agne võttis taas südame rindu, astus neist ühe vanema 
presbüteri ette ja palus: 

"Auväärne isa, palun kuulake mind ära. Ma pean mõne preestriga rääkima, kuid see mees 
ütleb, et kellelgi pole minu jaoks aega.” 

"Kas ta ütleb nii?" küsis preester ja hõikas siis uksehoidjale: "Kirikul ja tema teenritel on alati 
aega, kui teda otsivad vagad südamed. Mida sa tahad, mu laps?" 

"Mu süda on nii raske. Ma armastan oma lunastajat, kuid ma ei saa teha, mis tahan ega tea, 
mida peale hakata, et mitte ränka pattu teha.” 

Preester läks kõrvalruumi, kust trepp viis palee kõrgemale korrusele. 

Nad jõudsid viimaks kõrgesse tuppa, kus luugid olid juba kinni ja pehmete istmete kohal, 
millel hulk nooremaid ja vanemaid mehi kirjatööd tegi, põlesid mitmeharulised lambid. 

"Siin me siis oleme,” ütles preester ja istus kirjutajatest tükk maad eemale. "Räägi, mis sind 
vaevab, kuid tee lühidalt, sest ma võtan need minutid tähtsa töö arvelt." 


"Ma olen vabade vanemate laps, pärit Augusta Trevi-rorumist. Mu isa oli keisri teenistuses 
maksukoguja." 

"Hea küll. Aga kas see käib asja juurde?” 

"Jah, isand. Mu isa ja ema olid head kristlased, kuid nad tapeti Antiookia ülestõusu ajal. Mina 
ja mu vend Papias...” 

"Hea küll." 

"Meid mõlemaid müüdi. Mu peremees andis meie eest raha, ma ise nägin seda. Kuid meid 
pole peetud orjadeks. Nad on paganad ja nõuavad...” 

"Kas nad nõuavad ebausu asju?" 

"Jah. Sellepärast me põgenesime.” 

"Õigesti tehtud, armas laps." 

"Kuid ori peab ju ometi peremehe sõna kuulama.” 

"Muidugi. Kuid peremehest kõrgemal on Taevaisa, ja tuhat korda meelsamini tuleb truudust 
murda peremehele kui Taevaisale.” 

Kirjutajate pärast oli preester rääkinud vaikselt, kuid viimased sõnad lausus valju häälega ning 
neid oli kuuldud teises toas, sest raske eesriie lükati kõrvale ja kostis kummaliselt tugev ja 
sügav hääl: 

"Kas juba tagasi, Irenaeus? See on hea, mul on sinuga rääkimist.” 

"Kohe, isand. Paari minuti pärast olen sinu teenistuses.” 

Mees tõusis ja ütles Agnele: 

"Sa tead nüüd, mis su kohus on. Kui su peremees laseb su kinni püüda ning nõuab, et pead 
teda ohverdamisel aitama või muud seesugust tegema, siis leiad kaitset meie juures. Minu 
nimi on Irenaeus.” 

Presbüterit katkestati jälle, sest eesriie oli taas avanenud ja teisest toast tuli mees, keda ei 
saanud unustada keegi, kes oli teda korra näinud. 

See oli piiskop, keda Agne oli silmanud rõdul. Ta põlvitas, et alandlikult rüü äärt suudelda. 
Theophilos laskis sel juhtuda ja mõõtis tüdrukut kiire pilguga. Agne aga ei söandanud pilku 
tõsta, sest sellest mehest hoovas midagi ülivõimast. Piiskop osutas Agnele: 

"Mida see tüdruk tahab?" 

"Vaba inimene, kristlike vanemate laps Antiookiast. Müüdud ebajumalakummardajatele. Peab 
sooritama paganlikke asju. Põgenes peremehe juurest.” 

"Sa ütlesid talle, missugust peremeest tuleb austada.” 

Siis pöördus ta Agne poole ja küsis: 

"Miks pöördud sa siia ja mitte oma kiriku diakoni poole?" 

"Me oleme siin olnud alles mõne päeva.” 

"Mine siis Maria basiilikasse armulauale. See algab kohe. Kuid siiski... Sa oled siin võõras, 
peremehe juurest ära jooksnud ja väga noor. Öö on tulemas. Kuhu mõtled sa öömajale 
minna?" 

"Ma ei tea.” 

"Seda nimetan ma julguseks,”" pomises Theophilos presbüterile ja pöördus taas Agne poole: 
"Tänu pühakutele on meil linnas sinusugustele peavari. See kirjutaja annab sulle tõendi, mis 
võimaldab sissepääsu. Nii et oled Antiookiast? Siin on Antiookia Seleukose varjupaik. 
Missugusesse parohhiassse su vanemad kuulusid?" 

"Ristija Johannese parohhiasse.” 

"Kas sellesse, kus jutlustab Damascius?" 

"Jah, püha isa. Ta oli meie hingekarjane.” 

"Ariaanlane?" päris piiskop, ajas end kogu pikkuses sirgu, surus huuled kokku. 

Presbüter lõi käsi kokku ja uuris pahaselt: 


"Kas sa ise ka tunnistad Areiose hullust?” 

"Mu vanemad olid ariaanlased ja on mind õpetanud paluma Jumala loodud Õnnistegijat." 
"Aitab," käratas piiskop. "Tule, Irenaeus.” 

Agne seisis nagu välgust rabatult, kahvatu, värisev ja lootusetu. 

Kas tema siis polnudki kristlane? 

Kas vanemate usku olla oli lapse kuritegu? 

Kas need, kes äsja olid talle sirutanud päästva käe, et see vaenulikult ja äkki tagasi tõmmata, 
olid ise kristlased kõigi peale halastava Lunastaja mõttes? 

Agne kahtles kõiges, ainult mitte Kristuses ja tema jumalikus headuses. Teda vallanud 
rahutuses, hädas ja lootusetuses ei leidnud ta pisaraid ning seisis liikumatult paigal, kus ta 
piiskopiga oli rääkinud. 

Viimaks peletas teda üles vanema kirjutaja kriiskav hääl, kes hõikas nooremale: 

"See tüdruk segab mind. Näita talle teed, Petubastis.” 

Tlusale egiptlasest noormehele oli töökatkestus enam kui meelepärane. Ta tõusis rahulikult, 
pani kirjutusvahendid kokku, lükkas kirjutades laubale vajunud juuksed tagasi ja pistis roost 
kirjutuspulga asemel kõrva taha tumesinise kukekannuse. Siis avas ta ukse, vaatas ilusale 
neiule asjatundja pilguga häbematult otsa ja ütles pilkava alandlikkusega: 

"Palun!" 

Agne lahkus kirjutustoast langetatud päi. Egiptlane lipsas talle järele, võttis ta käest kinni ja 
sosistas: 

"Kui sa saad all pool tunnikest oodata, armsake, siis viin su kuhugi, kus on ilus olla.” 

Agne peatus ega osanud vihjest aru saada. Mees pani käe neiu õlale ja püüdis teda enda vastu 
tõmmata. Tütarlaps tõukas ta eemale ja kiirustas trepist alla suurde aatriumisse. 

Seal oli vahepeal vaikseks ja pimedaks jäänud. 

Paljude sammastega ruumi valgustas vähe lampe, 

mõne tõrviku valgus langes pinkidele, mis olid sinna pandud ootavate vaimulike, ilmikute ja 
palujate tarvis. 

Viimseni kumnatult võttis ta istet ja varjas näo kätega. 

Tema äraolekul olid haavatud hospidalidesse viidud. Ainult ühte polnud riskitud liigutada. Ta 
lamas Agnest üsna kaugel diivanil kahe samba vahel ja arstiriistade-kastile pandud lambi 
valgus langes mehe veretutele ilusatele noortele näojoontele. 

Tema päitsis põlvitas diakoniss ning vaatas vaikides surnule otsa. Lahkunu kõrval lamas 
põrandal vana Eusebius ja surus näo vastu noormehe rinda, mida ei liigutanud enam ainuski 
hingetõmme. 

Lageda ruumi vaikust katkestasid ainult kaks heli: rauga tasane nuuksumine ja palee ees 
valvavate veteranide samm. (X 

Lesknaine vaatas üksisilmi surnule näkku ega seganud diakonissi, sest teadis, et see palub 
pagana hinge eest. 

Pärast pikki hetki ajas rauk end püsti, kuivatas silmi, surus huuled surnu külmale käele, osutas 
selle näole ja ütles: 

"Nii noor, nii ilus, Taevaisa meistritöö. Täna hommikul lõõritav lõoke, ema rõõm, ja nüüd... 
Kui palju lootusi ja õnne on kustunud. Mu hea Õnnistegija, kes sa oled öelnud, et sinu taevase 
isa ees ei leia armu ainult need, kes sulle Issand, Issand ütlevad, kes sa oled patuste lu- 
nastamiseks verd valanud, päästa see mees. Sina, hea karjane, halasta sellele kadunud 
lambale.” 

Vanamees tõstis mõlemad käed ja vaatas tükk aega ülespoole. Siis võttis ta end jälle kokku ja 
ütles: 

"Hea õde, kas sa ka tead, et see oli rikka laevaomaniku 

Asklepiodorose lese Berenice ainus poeg. Vaene ema! Mine tema juurde ja vii talle see 
hirmus sõnum. Ma läheksin ise, kuid mina olen preester ja talle teeks haiget, kui ta saaks 
surmasõnumi ühelt neist, kelle vastu see pimestatud noormees mõõga tõmbas. Nii et mine 
sina. Ja kui see õnnestub, näita talle, et on olemas keegi, kellel on palsamit igale haavale ja et 
meie, kes me temasse usume, kaotame oma armsaid ainult selleks, et nendega taas kohtuda. 
Anna talle lootust. Lootus on kõik. Nad ütlevad, et lootus on roheline, sest ta on südame 
kevad.” 

Diakoniss tõusis, suudles surnu silmi, lubas diakonile, et teeb mis oskab, ja lahkus. 

Ka Eusebius seadis aatriumist lahkuma. Korraga kuulis ta pingilt vaikset nuttu. Ta peatus, 
kuulatas, raputas halli pead ja pomises: 

"Armas Jumal, hea Jumal, sina üksi tead, miks sa oled elu roosikimbule nii palju teravaid 
okkaid pannud.” 

Siis läks ta Agne juurde ja kui tüdruk tõusis, ütles sõbralikult: 

"Miks sa nutad? Kas ka sinul on keegi surnud?” "Ei ole." 

"Mida otsid sa siis siit nii hilisel tunnil?" 

"Mitte midagi. Kõik on läbi. Mu jumal, kui kaua ma olen siin istunud? Ma tean, et pean 
lahkuma.” 

"Kas sul pole kedagi, kes sind saadaks?" 

Agne raputas kurvalt pead. 

Vanamees vaatas teda lähemalt ja lausus: 

"Ma viin su koju. Sa näed, ma olen vana ja preester. Kus sa elad, laps?" 

"Mina?" kogeles Agne. "Jumal, mu jumal, kuhu ma pean minema?" 

"Kas sul siis polegi kodu? Ütle mulle avameelselt, mis sind vaevab? Vahest ma oskan aidata." 
"Sina? Kas pole sinagi üks piiskopi presbüteritest?" 

"Ma olen diakon. Theophilos on mu kiriku pea. Kuid just sellepärast...” 

"Ma ei taha kedagi petta. Mu vanemad olid ariaanlased. Kuna nende usk on ka minu usk, 
viskas piiskop mu halastamatult välja.” 

"Või sedaviisi tegi piiskop? Tema on paljude kristlaste pea ning peab ikka silmas pidama 
suurt, mis tähendab talle väike. Mina olen tühine mees ja minu süda muretseb üksiku pärast. 
Issand on öelnud, et tema isa kodus on palju tube. Kus Areios peavarju otsis, pole küll minu 
kodu, kuid kuulub ikkagi isakodu juurde. Ei ole sugugi halb, et sa pead kinni sellest, mida 
vanemad on sulle õpetanud. Mis on su nimi?" 

"Mu nimi on Agne.” 

"See tähendab tallekest. Kena! Nimi meeldib mulle ja kuna ma olen karjane, siis tule minuga 
kaasa. Miks sa nutad? Mida sa siit otsid? Miks sa ei tea, kus su kodu on?" 

Agen hakkas jälle lootma ja vastas kõigile küsimustele. 

Eusebius kuulas ta ära ja kutsus siis oma koju, kus ta naine tütarlapsele kindla peale aseme 
leiab. 

Agen oli rõõmuga nõus ja palus, et kui ta vend tuuakse, siis see talle järele saadetaks. 

Nad peatusid väikese aia ees. 

"Siin me oleme. Mis meil on, seda anname meeleldi, kuid seda on väga vähe. Kes saakski 
jõukalt elada, kui nii paljud teised viletsusse surevad.” 

Kui nad peenarde vahelt läbi läksid, osutas diakon puule ja ütles: 

"Mullu andis see puu kolmsada seitse virsikut ja ka tänavu on vilju rohkesti.” 

Majakesest aia tagumises otsas paistis valgust. Kui nad esikusse jõudsid, lonkas peremehele 
vastu pentsik koer. Esijalad sibasid üsna reipalt, kuid tagumised olid halvatud. 


"Minu sõber Laatsarus," ütles vanamees rõõmsalt. "Ma leidsin ta kunagi tänavalt. Eks temagi 
ole Jumala loomake, ja ehkki ta on halvatud, lohutan ma end psalmiga: Hobuse vägevusest ei 
pea ta lugu ega ole tal heameel jalameeste säärtest.” 

See kõik kõlas nii rahulolevalt ja rõõmsalt, et Agnegi naeris. Kui ka diakoni naine oli ta 
emalikult vastu võtnud, oleks tüdruk end tundnud üle pika aja õnnelikuna, kui tal poleks 
olnud meeles vend. 

Ent mure kadus peagi, sest Agne oli nii kurnatud ja väsinud, et sõi vaid mõne suutäie, heitis 
puhtasse voodisse ja jäi kohe magama. 

Kui abikaasad kahekesi jäid, rääkis vanamees naisele Agne loo ära ja ütles lõpuks: 

"Imelik lugu nende ariaanlaste ja teiste ketserlike kristlastega. Kui meil on õigus ja Poja 
loomus on samasugune kui Isal, siis pole tal ei puudusi ega nõrkusi ning mis oleks jumlikum 
kui kellegi eksitusest meie isiku kohta mööda vaadata, ja mis oleks inimlikult armetum kui 
eksitust pahaks panna ja selle eest veriselt kätte maksta? Saa minust õigesti aru. Kahjuks või 
tänu Jumalale pole ma siin maa peal kuigi kaugele jõudnud ning olen diakonina toppama 
jäänud. Kui tuleb mõni poisike ja peab mind salmilauljaks, kas pean teda selle eest nuhtlema? 
Üldse mitte. Ma arvan, et meie Õnnistegija on liiga jumalikult 

puhas, et vihata neid, kes teda ainult jumalasarnaseks peavad. Ta on armastus ise ning kui 
ariaanlane taevasse jõuab ja Jeesus Kristus teda näeb, sakutab ta meest ehk kõrvast ja ütleb: 
Kas sa nüüd näed, kes ma olen? Kuid su eksitus olgu sulle andeks antud.” Elisabeth noogutas. 
"Nii see on. Kas Issand tõukas abielurikkuja endast eemale? Kas me pole kuulnud 
samaarialasest? Vaene tüdruk! Meil on alati tütrest puudus olnud. Nüüd meil oleks üks. Jumal 
täidab ju kõik me soovid. Mine magama.” 

"Kohe. Kogu õiendamisega olen unustanud, mis mul veel teha tuleb. Mareus! Ta on ikka veel 
nagu arust ära ja kui ma veel kord ta südamele ei koputa, ei tule sellest midagi head. Ma olen 
väga väsinud, kuid ära vaidle vastu. Anna mu mantel. Ma pean poisi juurde minema.” 


15. Viieteistkümnes peatükk 


Porphyriose majal lasus pärast Konstantini lahkumist mure ja äng. Üks kuller teise järel oli 
käinud Olympiost kutsumas. Asevalitseja Evagriuse paganast kirjutaja oli reetnud, mis on 
juhtumas ning filosoof oli otsemaid teele asunud. 

Kaupmees ise käskis hobused kinnise tõlla ette rakendada ning võttis enda peale relvade ja 
lippude Serapeionisse toimetamise. Ladu asus tema krundil puu-lao taga. Sinna pääses kahelt 
poolt ning kuurid ja puuriidad varjasid paika möödakäijate pilkude eest. 

Otse lao seina taga oli olnud akvedukt, mis oli varustanud veega ohverdamisõuesid ja templi 
maa-aluseid ruume, mis olid rajatud Serapise müsteeriumide tarvis. Pärast akvedukti 
lammutamist keiser Julianuse ajal oli vana ja tugevate müüridega kanal kuiv. Seda mööda 
pääsesid küürus käivad mehed varjatult relvalattu. 

Salakäik oli alles hiljuti avatud. Nüüd tuli seda kasutada, et relvi templisse toimetada. 
Olympiusele näis lahkumine seekord eriti raske olevat. Ta embas kaupmeest ja ütles: 
"Tänan, sõber! Me oleme elanud, ja kui me alla jääme, siis lastelaste elurõõmu pärast. Ended 
on halvad ja kui nad ei peta, oleme lõpu lävel. Meie, filosoofid, läheme teispoolsusse 
rahumeeli. Hinge tiivad liiguvad kergemini ja vabamalt, kui mõtlen ajale, millal hing on keha 
koormast vabanenud.” 

Kui Olympius oli lahkunud, käis kaupmees edasi-ta-gasi ja ütles, ilma et oleks emale otsa 
vaadanud: 

"Kui juba tema lõpule mõtleb, kellel saab siis enam loo- 

tust olla?" Damia ajas end sirgu: 


"Minul! Kas tuleb siis ots kõigele, millele esivanemad on mõelnud ja mille nad on rajanud? 
Kas peab sünge ebausk otsekui laavajõgi voolama kogu maailmale ja matma kõik, mis on 
helge ja ilus? Tuhat korda ei! Vahest on meie mandunud ja pelglik sugu valitud hukkuma na- 
gu Deukalioni päevil. Olgu. Mis tulema peab, see tuleb. Kuid niisugune maailm nagu nemad 
seda tahavad, ei saa püsida ega jää püsima. Neil võib korda minna tuhastada templite tempel, 
meie Serapise kodu, ja purustada tema kuju. Siis on ots meil ja kõigel, kuid ka neil endil. 
Mina tean, mida ma tean. On eksimatuid märke, mina oskan neid tõlgendada ja ütlen: on 
eksimatult tõsi, mida iga aleksandrialane juba imetavalt ammelt kuuleb. Koos Serapisega 
variseb kokku maailm nagu kuiv tolmutuust, mida tabab hobusekabi. Seda on kuulutanud 
sada oraaklit, see on kirjas taevatähtedes ja saatuseraamatus. Magus on selle lõpp, kes näeb, 
kuidas vaenlase mõõk tema enda rinda tungib.” 

Damia varises korisedes ja õhku ahmides tagasi, kuid kosus Gorgo hoolitsevate käte vahel 
kiiresti. Kui ta jälle silmad avas, ütles ta pojale pahaselt: 

"Kas sa oled ikka veel siin? Kas su aeg on nii odav? Teised ootavad. Võti on sinu käes ja neil 
on relvi vaja.” 

"Ma tean, mis mu kohus on. Iga asi omal ajal. Enne kui noormehed kogunevad olen ma ammu 
kohal. Syrus toob leppemärgi, mina saadan kullerid teele, siis on aeg välja astuda.” 

"Kullerid? Kelle juurde?" 

"Barkase juurde. Tema käsutada on mitu tuhat Liibüa 

talupoega ja orja. Teine läheb egiptlase Pachomiuse juurde, kes värbab idapoolses deltas 
poolehoidjaid põldurite ja kalurite seast.” 

"Ma tean. Kakskümmend talenti minu käest, Pachomius vajab raha, kui nad õigel ajal siin 
on.” 

"Mina annaksin kümme või kolmkümmend korda rohkem, kui nad juba praegu linnas oleksid. 
Kui ma ilmale tulin, pani mu oma isa mind ebausu kirja. Ma kannan ikka veel ahelaid. Kuid 
nüüd näitan, et oskan vanadele jumalatele ustav olla. Ent kui keisri mehed ei kõhkle, siis meil 
pääsu pole. Kui nad asuvad tegevusse enne Barkase tulekut, on kõik kadunud. Kui aga Barkas 
jõuab õigel ajal, siis võime loota pööret paremusele. Mida suudavad mungad? Mõlemale 
garnisonileegionile on tulnud lisaks ainult meie Konstantini ratsavägi.” 

"Meie?" kriiskas vana daam. "Kelle, küsin ma. Meil pole selle tobeda kristlasega mingit 
pistmist.” 

Gorgo ütles vahele: 

"On siiski, vanaema. Mõtle, kes ta meile oli. Ta on sõjaväelane ja peab kohust täitma. Kuid ta 
armastab meid.” 

"Meid? Kas ta avaldas sulle ennist armastust? Usu vaid! Mina tunnen teda. Leivaviilu ja 
veinilonksu eest oma preestri käest tõukab ta meid kõiki viletsusse. Oh, seal ongi kullerid.” 
Naised jäid kahekesi ja vaikisid kaua. Viimaks katkestas Damia vaikuse ja palus viia end 
naistetuppa. Kuid Gorgo ütles tõsiselt: 

"Veel mitte. Enne pead mu ära kuulama. Ma pole sulle kunagi valetanud, kuid üht olen sinu 
eest varjanud, sest polnud selles tänaseni ise kindel. Nüüd olen. Nüüd 

tean, et armastan teda." 

"Kristlast?” 

"Jah. Ja ära laima teda enam.” 

"Siis hoia kõrvad kinni, sest kuni need huuled liiguvad...” 

"Pea, vanaema! Ma ei talu kõike. Eros on mind tabanud hiljem kui teisi tüdrukuid ja on seda 
teinud vaid korra. Sa ei tea, kui sügavalt. Kui Iaimad teda, lõikad haava, ja nii julm sa ei saa 
olla. Muidu on see mu hukk.” 


Gorgo ootas asjatult vastust ja kui vanaema muudkui vaikis, läks postamendi juurde tagasi. 
Viimaks Damia küsis: 

"Ja mis sellest saab?" 

"Seda olen küsinud endaltki ega leia vastust. Tema pilt on mulle väga lähedane, ent ometi 
kerkivad meie vahele müürid ja mäed. Ehk õnnestub mul see pilt purustada, kuid laimata ma 
seda ei luba.” 

Damias ärkas ammuunustatud valusid. Talle meenusid päevad, kui talle oli antud õpetajaks 
noor vabakslastu, astronoom ja filosoof, keda ta oli kogu südamest armastanud ja kelle orjad 
olid isa käsul majast välja visanud. 

Ta oli saanud teise mehe naiseks. Õpetajast oli saanud kuulus mees, kuid see polnud talle 
elumärkigi andnud. Neist päevist tänaseni oli kulunud kaks kolmandikku sajandit. Mees oli 
ammu surnud, kuid Damia polnud teda unustanud. Samasugune valu ähvardas nüüd Gorgot. 
Tema, Damia, oli seda pikki aastakümneid järele lohistanud nagu raudkuuli, mis hoiab vangi 
aerupingi küljes. Gorgo piin ei saanud kaua kesta, sest ta nägi, et on tulemas kõigi asjade ots. 
Millal olid vaimustatud noorukid ja kokku tulvanud 

põllumehed suutnud Rooma sõjaväele kuigi kaua vastu panna? 

Damia nägi vaimusilmas, kuidas keisri leegionid Olympiuse, Barkase liibüalased ja 
Pachomiuse kaltsakad põgenema löövad ning Serapise templit piiravad ja sellele tormi 
jooksevad. Tuli tungis pühadesse saalidesse, laed pragunesid, võlvid varisesid. Bryaxise 
loodud jumalakuju langes põrmu. 

Taevas avanes ja mustast kõrist voolas surmavaid tu-lejõgesid, maa lõhenenud rüpest kerkis 
himuraid leeke, mis loitsid taevani. Kõik muutus tuleks ja tuhaks, tähtede hõbe ja kuld langes 
kaugelt taevaõlvilt, siis paindus ja kaldus seegi ning varises kokku ja mattis tuhandeks killuks 
puruneva maa enda alla. Maailmaruumi täitis tuhk, lendlev hall tolmjas tuhk. Siis kerkis torm, 
kihutas tuha laiali ning eimiski ajas oma tohutud täitmatud lõuad laiali ja imes januselt 
endasse, mis veel järel oli. Ning maailma, jumalate, inimeste ja nende tehtu asemel oli veel 
ainult kohutav ja õõvastav käsitamatu eimiski. Kuid selle sees, ümber ja kohal valitses 
teispool kõike tõelist külmas osavõtmatus enesega rahulolus uuspla-toonilise koolkonna 
ürgolemise mõeldamatu ühtsus. 

Vana daami keha läbistasid seda mõeldes külmad ja kuumad hood, kuid ta uskus sellesse. 
Gorgo vaatas vanaema otsekui võlutult. 

Mis oli teda vallanud? 

Mida tähendasid Damia ekslev pilk, rögisev hingamine, näojoonte kohutav muutumine, käte 
ja jalgade kramplikud. tõmblused? 

Kas ta oli mõistuse kaotanud? 

Mida tähendas "eimiski", mida ta kogu aeg kordas? 

Neiu ei talunud seda kauem, pani käe rauga Slale ja ütles: 

"Vanaema, ärka! Mida sa selle kohutava "eimiskiga" öelda tahad?" 

Damia võpatas ja küsis sunnitud lõbususega, mis Gorgot kohutas: 

"Eimiski? Nii et ma rääkisin eimiskist? Eks sinagi ole mõtlema õppinud. Kas sina suudad 
eimiskit täpselt piiritleda?” 

"Mida see peab tähendama?" 

"Ka tema ei käsita seda," naeratas eideke kurvalt. "Ometi ütles Melampus alles eile, et sa oled 
tema loenguist koonuselõigetest paremini aru saanud kui mõni üliõpilane. Ka mina olen omal 
ajal matemaatikaga tegelnud ja arvutan oma tähetornis iga päev, kuid mul on ikka veel raske 
taibata, mis on matemaatikas punkt. See on eimiski ja on ometi miski. Kuid milleks pead 
murda? Ootame homseni või ülehomseni, siis juhtub miski, mis teeb meie armsa isiku selleks, 
millest me täna veel aru ei saa. On tulemas eimiski. Meie vaimul on pikad po-lüübihaarad ja 


ta suudab hõlmata ka tohutu suurt. Kuid eimidagit mõistab ta veel vähem kui piiritust või lõp- 
matust. Mulle viirastus, et eimiski pääseb valitsema, avab hambutu suu ja neelab alla meid 
kõiki: minu, sinu ja su prefekti koos selle ilusa vääritu linna, taeva ja maaga. Oota vaid! Veel 
särab Serapise kuju, kuid rist heidab pikka varju; ta on pimendanud juba pool maailma. 
Keisrile on meie jumalad jõledus. Cynegius teeb tema soovid teoks.” 

Tuppa tormas ülemteener: 

"Kadunud, kadunud! Theodosiuse edikt suleb kõik ju- 

malate templid ja ratsavägi ajas meie omad laiali.” Damia kriiskas: 

"Kas nüüd näed? Eimiski on alanud. Sinu ratsavägi kaevab suure haua. Seal on ruumi 
paljudele: sulle, mulle ning ka neile endile ja nende prefektile. Kutsu Argos ja viige mind 
naistetuppa.” 

Ülemteener rääkis naistetoas, mida teadis. See kõlas üsna kurvalt. Lohutas ainult see, et 
Olympius viibis Serapeionis ja oli hakanud end koos ustavate poolehoidjatega barrikadeerima. 
Damia oli lootuse kaotanud ega teinud seda sõnumit kuulmagi. Kuid Gorgole mõjus see 
vapustavalt. Ta armastas Konstantini oma esimese, kaua allasurutud armastuse.kirega. Ta oli 
ammu kahetsenud oma väiklast umbusku, ta võinuks alanduda mehe juurde minema ja andeks 
paluma. Kuid ta tahtis iga hinna eest jääda ustavaks jumalatele. Kui võidab Olympus, võib ta 
minna ja öelda: jää sina kristlaseks ja jäta mulle mu lapsepõlve usk või ava mu hing sinu 
usule. Gorgo oli läbi ja lõhki kreeklane, ent ometi lõi ta silm ülemteenri jutustust kuulates 
särama, just nagu ta näeks Konstantini ratsaväe eesotsas paganaid ründamas ja neid nagu 
lambakarja kõigi nelja tuule poole ajamas. 

Tunnete vastuolu vaevas teda, kuid vanaema oli näidanud teed, kuidas seda lepitada. 

Kus käsutas Konstantin, seal tuli võit. Kui kristlastel õnnestub Serapise kuju ümber lükata, 
siis variseb maailm kokku. Ka ema tundis kirju ja ennustusi, ta oli kuulnud neid oma ammelt, 
orjadelt kangastelgede taga, väärikatelt meestelt ja teravmeelsetelt filosoofidelt. Eesseisev 
koletus sisaldas talle igasuguse vastuolu lahenemise ja 

kibeda lootuse hukkuda koos mehega. 

Kui hämardus, tuli ohvriloomade sisikonna seletaja. Vaatlustulemused olid nii hirmsad, et ta 
kartis Damiale rääkida, mida oli leidnud. 

Vana daam oli seda ette teadnud, kuulas ükskõikselt ära ja laskis end tähetorni kanda. 

Gorgo jäi naistetuppa üksi. Ta kuulis igapäevast kan-gastelgede klõbinat. 

Korraga see lakkas. 

Damia oli käskinud töö lõpetada ja ka homme puhkepäeva võtta. Suures teenijate saalis pakuti 
orjataridele veini, liiati nii rohkesti, nagu seda muidu tehti ainult suurte Dionysose pidude 
ajal. 

Oli vaikne. Maas vedelesid pikad lillevanikud, mida ta oli koos sõbrataridega pununud, et 
nendega homme lISsise templit kaunistada. Ülemteener oli öelnud, et auväärne pühamu on 
suletud ja selle on mehitanud sõdurid. 

Järelikult jäi pidu pidamata ja Gorgo võinuks rõõmustada, et ta ei pea tegutsema Konstantini 
tahte vastaselt. Ta tundis kõiki jumalanna kultuse kõrgeid ideid, kuid ta polnud kunagi 
pöördunud palvega jumalanna enda, vaid ikka ainult tema kuju poole, mille müstilisse jõusse 
ta uskus. 

Mis oli juhtunud Isise ja ta pühamuga, võis peagi juhtuda ka Serapisega. 

Gorgo tundis õõva. Ta oli harjunud selle jumala templit pidama maailma südameks, 
raskuspunktiks, millest oleneb kogu kosmilise elu tasakaal, ja Serapis ise oli oma maagilise ja 
müstilise jõuga täidetud asupaigast lahutamatu. 

Kõik ennustused, kõik sibüllide kuulutused, kõik oraaklid 

valetasid, kui Serapise kuju hävitamine karistamata jääb, kui maailm pärast seda kokku ei 
varise. Ja kuidas saigi see teisiti olla selle seletuse järgi, mille tema uus-platoonikust õpetaja 
oli andnud jumala olemusest? 

Serapise pea oli igavene mõtlemine, tema laias rinnas asusid kõiksuse hing ja kõige loodu 
algkujud. Nähtuse maailm oli tema jalapink. Tema teenistuses olid alluvad jõud. Serapis oli 
kõiksuse summa, kogu loodu ning ühtaegu jõud, mis seda hingestas ja elus hoidis, mis seda 
igavese uuendamise varal huku eest hoidis. Tema vägi hoidis loomuliku ja üleloomuliku 
maailma harmoonilises kooskõlas. 

Mis oli elus, hingeline loodus kui ka hingega inimene, oli jumalaga seotud vahetult. 

Kui langes Serapis, lagunes maailmakord kildudeks ja koos temaga, kõiksuse summaga, 
lakkas kõiksus ise olemast. 

Mis järele jäi, polnud eimiski, millest oli rääkinud vanaema, vaid külm olemusetu käsitamatu 
miski. 

Koos Serapisega varises maailm varemeisse, kuid vahest meeldis talle anda elu teisele 
maailmale, teistsugustele tulevastele võõrastele olevustele. 

Neist mõtteist äratas Gorgo metsik kisa, mis tungis kaugetest orjadesaalidest naistetuppa 
välja. Kas vanaema oli veinikeldri ukse liiga laialt avanud, kas olid õnnetud orjad juba praegu 
meelemärkusetuseni juua täis? Ent ei. See kõlas teisiti. 

Gorgo kuulatas. See oli hädakisa. Midagi hirmsat oli juhtunud. Kas oli isa tabanud õnnetus? 
Murelik Gorgo kiirustas üle õue orjademajja. 

Mustad ja valged teenrid käitusid, nagu oleksid arust 

ära. Naiste vallandatud juuksed langesid näole ja nad peksid rusikatega vastu rinda, mehed 
istusid puutumata veinikannude taga ja halisesid. 

Mis oli neil viga, mis oli majas juhtunud? 

Gorgo hõikas oma amme ja sai teada, et ohvriloomade sisikonna seletaja oli teatanud: keisri 
sõdurid on Serapeioni ees ja keiser on fmdnud käsu panna käsi jumalate kuninga templi külge. 
See juhtub täna või homme. Nad peavad palvetama ja pattudele mõtlema, sest koos kõige 
pühama pühamuga vajub põhjatusse kogu maa. Ohvrilooma sisikond oli olnud must ja 
põletikuline ning jumala rinnast olevat kõige pühamas paigas kostnud kohutav kaebeheli. 
Suure hüpostüüli sambad olid värisenud ning kolm Kerberost Serapise jalge ees olid avanud 
lõuad. 

Gorgo kuulas eidekese jutu vaikides ära ja vastas: "Las nad kaeblevad.” 


16. Kuueteistkümnes peatükk 


Dada päev oli möödunud Mediuse majas üsna kiiresti. Ta oli näinud igasuguseid kostüüme ja 
kulisse, lapsed olid olnud reipad ja usaldavad ning talle oli meeldinud nendega mängida. 
Teda lõbustasid ka kodused mured, mille ohvrina laulja oli end Dada kasuvanematele 
tutvustanud. 

Medius ostis kõike, mis talle eriti odav tundus. Sel hommikul oli ta Kibotose sadamas 
sattunud juhtumisi heeringaoksjonile ning ostnud terve tünnitäie soolatud kala. Kui kaup 
kohale toodi, sai Mediuse naine hirmus vihaseks ning valas viha kõigepealt süütule 
voorimehele ja siis süüdlasele ostjale välja. Nad mõlemad peavad elama saja-aastaseks, enne 
kui tünni põhi paistma hakkab ja viimane heeringas söödud on. 

Laulja kinnitas, et väide on vale ja toit tervislik ning pikendab kõvasti kogu pere eluiga. 

See vaidlus, mis polnud üldse naljana mõeldud, lõbustas Dadat rohkem kui numbrite ja 
kabalistlike märkidega tahvlid, silindrid ja kerad, millele Medius püüdis neiu tähelepanu 
juhtida. 


Sõnum sündmustest prefektuuri ees, millest Medius kuulis pärast lõunat, tegi ta üpris rahutuks 
ja ajas otsemaid linna. 

Ta naasis vastu õhtut ja oli hoopis teine mees. Ilmselt oli ta kogenud midagi õudset, sest ta 
nägu oli mullakarva ja labane enesekindlus oli andnud maad pelglikule rusutusele. 

Kord kõndis ta oiates edasi-tagasi, kord istus diivanile ja vahtis lakke, kord jooksis aatriumi ja 
piilus ettevaatlikult välja. 

137 

Dada juuresolek näis talle korraga tülikas olevat. Peenetundeline tütarlaps märkas seda kohe 
ja ütles, et tahab omade juurde naaasta. Medius kehitas õlgu ja ohkas: 

"Tee, mis tahad. Minu poolest võid ka jääda, ükspuha." 

Seni oli naine jätnud Mediuse rahule, sesf ebameeldivuste korral oli mees alati veidralt 
käitunud. Kuid nüüd tahtis ta teada, mis on juhtunud ja mees rahuldas ta soovi otsekohe: 
Cynegius oli tulnud Serapise kuju lõhkuma. Mis pärast seda juhtub, teavad kõik. 

"Täna me veel elame, aga homme on rõõmul ots ja ja maa neelab meid kõiki.” 

Need sõnad langesid vastuvõtlikule pinnasele. Laulja naine ja tütar kohkusid ning mida 
värvikamalt Medius lähenevat hukku kirjeldas, seda rängemini ta sõnad mõjusid. Naised 
hakkasid halisema, seejärel halama. Kui lapsed vanade kurtmist kuulsid, tegid nad neile järele 
ning teiste õõv haaras ka Dadat. Mediusesse endasse mõjusid ta maailmalõpu kirjeldused nii 
sügavalt, et ta viimaks ainult palveid pomises, käe kukrusse pistis ja naiselt luba palus homme 
koos naabriperega must lammas ohverdada. 

Sel ööl ei saanud keegi sõba silmale. Dadale muutus laulja majas viibimine 
väljakannatamatuks. Võis ju olla, et Medius nii hirmsaid asju ainult ette kujutas, ent kui hukk 
tõesti lähenes, tahtis Dada hukkuda pigem omade kui nende inimeste seas, kelles oli talle 
midagi vastumeelset. Seda ütles ta järgmisel hommikul ka oma võõrustajatele ja Medius oli 
sedamaid valmis teda Karnise juurde tagasi viima. 

Seda, mis tal Dadaga plaanis oli, ei saanud esialgu teoks teha. Medius oli suure maagi ja 
vaimude väljakutsuja 

Posidoniuse teenistuses. Selle mehe juures käis pool Aleksandriat, kristlased, juudid ja 
paganad, et lävida surnute, jumalate ja deemonitega, leida vahendeid, kuidas südameid enda 
poole võitaja vaenlastele kahju teha, õppida end nähtamatuks tegema ja Posidoniuse juhtimi- 
sel pilku tulevikku heitma. 

Peremehe etendusel pidi Dada esinema ühele matroonile tema ilusa surnud tütre vaimuna, 
kuid see rikas naine oli eile rahutuste pärast linnast lahkunud. Ka käskija teistest klientidest ei 
saanud oodata, et nad riskivad öösel tänavale minna. Need rikkad isandad olid arad ja kõhk- 
lejad ning kuna keiser oli andnud nõidumise kohta uusi edikte, tundus maagile endalegi 
arukam kokkulepitud seansid ära öelda. 

Medius ei saanud tütarlast praegu kasutada, kuid tegi näo, nagu teeks ainult Dada tahtmist, et 
Karnis enam muretsema ei peaks. 

Hommik oli selge ja palav ning linn varasest ajast hoolimata ärevil rahvast täis. Kõigil 
nägudel oli pelgu, uudishimu ja tõrksust, kuid Mediusel läks korda jõuda koos oma kaaslasega 
takistamatult Isise templi juurde Mareotise järve ääres: Pühamu väravad olid sisse löödud ja 
neid valvasid sõdurid. Lõuna ja lääne pool tungles välismüüri ääres musttuhat paganat. Paljud 
olid öö läbi palvetades ärkvel olnud ja oodanud õudusi, mis ei saanud tulemata jääda. Nüüd 
pikutasid ja põlvitasid nad rühmiti ning halasid, nutsid ja needsid või vahtisid nürimeelses 
alistumuses lootusetult maha. 

See oli südantlõhestav vaatepilt ning Dada ja ta saatja elasid nende hädaldamisele kaasa. 
Medius varises ägades põlvili ja tõmbas ka tüdruku 

enda kõrvale, sest templit ümbritsevale müürile oli ilmunud preester. Ta tõstis pea kohale 
püha käristi ning pomises arusaamatuid palveid ja manamisi ning hakkas kõnelema. 

Preester oli väikest kasvu jässakas mees, kelle laubale jooksis higi ojadena. Ta kirjeldas 
tõusva päikese leitsakus jõledusi ja koledusi, mis langevad linnale ja selle kodanikele. 

Ta rääkis kriiskava häälega, ülespuhutult ja kõrgelennuliselt. Vahepeal kuivatas ta valgest 
linasest preestrirüü hõlmaga oma higiseid põski või ahmis õhku nagu kala kuival. 

See ei häirinud rahvahulka, sest vihkamine, millest preestri kõne oli läbi imbunud ja hirm 
lähituleviku ees, mis kajastus igas tema sõnas, vastas täiesti inimeste endi tunnetele. Ainult 
Dada oli reibas ning mida kauem ta pealt vaatas, kuidas isatuvi otse preestri kõrval oma kal- 
likese kannul tippis, seda rohkem tundus talle maailm vana preestri ennustustest hoolimata 
ilusa ja mitte eriti ebakindla paigana. Huku eel pidanuks maailm nägema välja teisiti kui 
praegu. Liiati oli üsna ebatõenäoline, et jumalad on oma kavatsusest rääkinud säherdusele 
veidrale lobamokale, mitte teistele inimestele. Just sellepärast, et too paksuke koledusi nii 
kindlalt ennustas, ei suutnud ta neid uskuda. Ning kui kaks tugevat sõdurikätt preestri 
randmetest haarasid ja mehe alla templiõue tõmbasid, suutis Dada vaid suurivaevu naeru alla 
suruda. 

Ühtaegu ilmnes tõsine põhjus muret tunda, sest kõlas pasunaheli ja üks kahekümne teise 
leegioni maniipul ajas kaebleva rahvahulga laiali. 

Medius oli esimeste seas, kes varvast viskas. Dada 

hoidus tema kõrvale ja kui mees hirmu pärast sammu kiirendas, tegi seda temagi, sest 
hoolimata hirmust vihase vastuvõtu ees oleks ta meelsamini olnud omade hulgas. 

Dada polnud enne aru saanud, kui armsad nad kõik talle olid. Las Herse noomib. Ka ta kõige 
pahasemad sõnad oli mõeldud paremini kui Mediuse kõige magusamad meelitused. Ta 
rõõmustas ette igaühe üle, ka Agne ja väikese Papiase üle ning tal oli tunne, just nagu nad 
oleksid mitu aastat lahus olnud. 

Nad jõudsid laevatehase juurde, mis oli templi hiiest kõigest ühe tänava jagu eemal. Nüüd 
lähenesid nad laevadele. Dada võttis loori peast ja viipas, kuid ta tervitus jäi vastuseta. Küllap 
nad olid Porphyriose pool, sest parajasti tõmbasid mehed laeva maaga ühendavat silda 
kaldale. Dada ruttas kiirejalgselt ees ja jõudis ülemteenrile järele enne, kui see oma isanda 
aeda jõudis minna. 

Vana teener rõõmustas Dadat nähes ja ütles kohe, et tema käskija on lubanud Hersele, et kui 
Dada välja ilmub, siis annab talle peavarju. 

Kuid Dadalgi oli oma uhkus. Ei Gorgo ega selle vanaema olnud talle sümpaatsed ja enne kui 
Medius ähkides järele jõudis, oli Dada ettepaneku tagasi lükanud. 

Laev oli jälle tühi. 

Ülemteener ütles, et Karnis on koos pojaga läinud Serapise templisse, et selle kaitsmisest osa 
võtta. Herse oli kaasa läinud, sest naised said olla kasulikud ohustatud pühamu kaitsjate 
toitlustajatena ning haavatute põetajatena. 

Kõige meelsamini oleks Dada järgnenud omadele ümberpiiratud templisse, aga kuidas 
saanuks ta sinna minna, kuidas seal kasulik olla? Ta polnud kangelane ja oli lapsest 

saadik verd kartnud. Ei jäänud muud üle kui Mediuse koju tagasi minna. 

Laulja jättis Dadale toibumiseks piisavalt aega, sest ta oli koos ülemteenriga sükomoori all 
istet võtnud ja nad tõestasid teineteisele, et maailma lõpp on vältimatu, kui Serapise kuju 
ümber lükatakse. 

Elavas vestluses ei teinud kumbki välja tüdrukust, kes tee ääres ümberkukkunud hermil jalgu 
puhkas. Palavus ja erutus olid teda rammestanud ja ta jäi tukastama. 

Iga kord, kui pea rinnale vajus, oli Dadal tunne, et Serapise tempel variseb kokku, kui ta pead 
kergitas, tundis ta, et on lämbe, et ta on kaotanud ühenduse omadega ja peab vastutahtmist 


koos Mediusega tagasi minema. Viimaks vajusid laud alla ja neiule tundus, otsekui ta näeks 
enda ees Maria poega Marcust, kes võttis Serapise pea pealt viljavaka ja ulatas temale. Vakk 
oli täis kannikesi, liiliaid ja roose. Dada rõõmustas lillede üle ja kui Marcus oli vaka maha 
pannud, tänas Dada teda. Mees sirutas käed talle vastu, Dada pani oma käed mehe omadesse 
ja tal oli väga hea tunne. Ta oleks meeleldi midagi öelnud, kuid ei suutnud. Ja Dada vaatas 
rahulikult ning muretult pealt, kuidas leegid haarasid jumalakuju ja avara ala selle ümber. 
Sellesse heledasse sõbralikku tulle ei segunenud suitsu, kuid sundis pimestatud silmi kaitsma. 
Kui ta tõstis käe ja siis laud avas, seisis ta ees päikesepaistes Medius ja kutsus teda oma koju. 
Dada kuuletus ja kuulas vaikides ära kinnituse, et kui Karnis ja ta poeg Rooma vägede kätte 
langevad, pole nende elu sestertsigi väärt. 

Rusutult ja rõõmutult nagu ei iialgi enne möödus Dada poolvalmis laevadest. Korraga tuli 
tänavast, mis laevatehast 

Isise templist lahutas, vanem mees poisikesega. Laps kiskus end mehe käest lahti ja sööstis 
Dada juurde. 

Hetk hiljem lendas Papias talle sülle ja hoidis kaela ümbert nii kõvasti kinni, nagu ei tahaks 
enam kunagi lahti lasta. Ainsa silmapilguga oli nukrast neiust jälle saanud reibas Dada. 
Poisiga tulnud mees pidi vastama tuhandele pärimisele. Selgus, et ta oli leidnud Papiase eile 
õhtul nutmas tänavanurgal, oli ta koju kaasa võtnud ja lapselt teada saanud, et selle pere oli 
leidnud peavarju laevatehase kõrval laeval. Mees tõi poisi tagasi hoolimata rahutustest, sest 
arvas, et omaksed on mures. 

Dada tänas sõbralikku käsitöölist. 

Medius oli seda kõike vaikides pealt vaadanud ja rahuldunud ilusa poisikese silmitsemisega. 
Kui just maa tappidest ei lagune, sai teda hästi ära kasutada. Kui Dada palus ka poisile 
varjupaika anda, vihjas ta küll kodusele ruumipuudusele, kuid nõustus kõheldes, kui Dada oli 
talle tasuks andnud oma kuldpandlad. 


17. Seitsmeteistkümnes peatükk 


Mediuse naine ja tütar olid koos naabritega ohverdanud musta lamba, nagu seda oli varem 
tehtud maavärinate ja äikeseilma puhul. Kuid seda tehti täiesti salajas, sest jumalatele 
vereohvri toomist keelav edikt oli viivitamata jõustunud. Mida rohkem laulja pere liikmed 
teiste inimestega kokku puutusid, seda kindlamalt juurdus mure maailma lõpu pärast. 

Kui oli pimedaks läinud, mattis vanamees oma raha maha, sest kui ka kõik hukkub, võis ju 
talle olla määratud teiste saatusest pääseda. 

Soojal ööl otsisid suured ja väikesed rahu vabas õhus, et neid ei tapaks sissevarisevad katused 
ja seinad. Järgmine hommik oli lõõskavpalav ja kõik konutasid üksteise kõrval palmi ja 
viigipuu kitsukeses varjus. Need olid laulja aia ainsad suured puud. 

Kõrvetavast päikesepaistest hoolimata oli Medius kogu aeg liikvel. Ta jooksis linna, kuid 
ainult selleks, et üsna pea omade juurde naasta ja suurendada nende hirmu jubedustega, 
millest ta väljas oli kuulnud. Nälja peletamiseks söödi leiba, juustu ja puuvilju, sest mõlemad 
orjatarid olid keeldunud maja sees koldes keetmast. 

Laulja oli omade vastu kord leebe ja õrn, kord lausa märatses ja naine pakkus temast igas 
tükis üle. Kord käskis ta lastel kodualtarit salvida ja palvetada, ent varsti pärast seda heitis 
jumalatele ette salakavalust ja julmust. Kui tuli teade, et keisri väed on Serapeioni ümber 
piiranud, sülitas ta kodujumalate habrastele kujudele, kuid mõne minuti pärast lubas 
olümplastele ohvrit tuua, 

Dada vaatas seda kõike tusaselt pealt ja vangutas pead, 

kui naised arvasid, et on tundnud maavärinat või kuulnud kõuekõminat. Ta ei osanud endale 
seletada, miks tema, kes ta tavaliselt nii kergesti kohkus, üldisest murest puutumata jäi. Ta 
tundis hirmunud naistele ja lastele kaasa. Kuid neist ei hoolinud Dadast keegi ning nõnda 
venis aeg ja Dada elurõõm kuhtus. Liiati masendas teda Aafrika päike, mida ta täna esimest 
korda tundma õppis. Kui viimaks jõudis pärastlõuna, oli aias päris võimatu olla. Dada nägi, et 
Papias istus müüril ja vahtis inimesi, kes läksid Markuse kirikusse. Dada tegi nende eeskujul 
ja kui jumalakoja avatud ustest kostis mitmehäälne laul, ütles ta Papiasele: "Küllap seal sees 
on jahe.” 

"Muidugi on. Kirikus pole kunagi palav. Lähme ka sinna.” 

See oli hea mõte, sest igal pool pidi olema parem ja talutavam kui siin. Pealegi tahtis ta näha 
mõnda Agne kirikut ja ometi kord laulda või vähemalt laulu kuulda. 

"Tule," ütles ta poisile ja nad lipsasid koos majja, et väikese aatriumi kaudu välja jõuda. 
Medius nägi seda küll, kuid ei pidanud neid kinni, sest oli vaibunud täielikku-ükskõiksusse. 
Tunnike tagasi oli ta omä elust kokkuvõtte teinud ning arvanud heategude hulka ka Dadale ja 
selle väikesele kaitsealusele peavarju andmise. Kohe pärast seda oli ta mõlgutanud, kuidas 
tüdrukut ja last saaks ära kasutada. Nüüd oli tal ükspuha, kas teda, ta peret ja Dadat tabab 
õnnetus majas Või aias. 

Neiu ja laps jõudsid peagi Markuse kirikusse, mis oli linna vanim. See koosnes eeskojast, 
narteksist, ning suurest saalist, mille puittahvlitega kaetud lage toetas kaks 

rida lihtsaid sambaid. Läbipaistev võre jagas ruumi kaheks. Tagumises osas oli kõrgendatud 
lava, sellel laud, mida ümbritsesid poolkaares toolid. Kõige tagumine ja ühtlasi keskmine tool 
oli kõrgem ja ilusasti töödeldud. Keegi ei istunud, kuid toolide ümber liikus heledast bro- 
kaadist talaarides diakone. 

Keset eeskoda oli väikese kaevu ümber kogunenud palju patukahetsejaid ning nende haavades 
seljad ja rusutud meeleolu pakkusid veel haledamat vaatepilti kui inimesed, keda Dada eile oli 
Isise templi ees näinud. 

Kui nad aga löövi olid jõudnud, hingas ta kergemalt ja tal oli nii hea olla kui seda harva oli 
juhtunud. Kirikus oli meeldivalt jahe ja mõõdukas hämarus tegi silmadele head. 

Kui ta oli istet võtnud, tundis ta end turvaliselt. 

Dada nautis tükk aega ihu ja hinge tegevusetust, rahu, lõhna ja muusikat, kuid peagi 
keskendus ta tähelepanu kahele naisele istmereas tema ees. 

Üks, kel oli süles laps, sosistas teisele: 

"Sina siin ristimatute hulgas, Hänna? Kuidas kodus läheb?” 

"Ma ei saa kauaks jääda, on ju ükspuha, kus sa istud. Mu süda on nii raske. Lapsega on asi 
halb. Arst ütleb, et täna langeb otsus ja siis tõmbas mind siia kirikusse.” 

"Õigesti tegid. Jää siia. Mina lähen teie poole. Küll mu mees ootab." 

"Aitäh, kuid Katharina hoolitseb poisi eest ja seal on ta kindlas kohas.” 

"Siis ma vähemalt palvetan koos sinuga lapse eest.” 

Dadal polnud kahekõnest sõnakestki kaduma läinud. Naisel, kes oli haige lapse juurest ära 
tulnud, oli eriti armas 

näoke. Kui ta nägi, et naised panid käed kokku ja vaatasid liikumatult enda ette, mõtles ta: 
"Nüüd nad palvetavad haige poisikese eest." 

Dada langetas tahtmatult peaja pomises: 

"Jumalad või sina, kristlaste jumal, või kes te olete, kel teil on võimu elu ja surma üle, tehke 
selle vaese ema pojake terveks. Kui ma jälle teiste juurde jõuan, ohverdan teile koogi või 
kana. Lammas on liiga kallis.” 

Dadal oli tunne, just nagu nähtamatu vaim oleks teda kuulnud ja talle pakkus lõbu seda lihtsat 
palvet otsast alustada. 


Vahepal istus tema pingiritta pime mees oma juhtkoeraga. Mees hoidis koera nööri otsas ja ta 
truud kaaslast salliti pühakojas. Pime laulis valjusti ja hardalt. Ta hääl oli kaotanud sära, kuid 
laul oli laitmatult puhas. Sõnad olid Dadale küll võõrad, kuid ta taipas peagi lihtsat meloodiat 
ja laulis alguses kõheldes, siis aga täiest rinnast kaasa. 

Talle tundus, just nagu ta oleks pärast tormist merereisi maale jõudnud ja sõbralike inimeste 
juures peavarju leidnud. Kui ta lauldes ringi vaatas, et kas sõnum peatsest maailmalõpust ka 
siia on jõudnud, ei saanud ta täit selgust. Mõnelgi näol oli pelgu ja vahest ka kirglikku 
abiotsimist, kuid polnud kuulda valju kurtmist nagu Isise templi ees. Enamik naisi ja mehi 
palvetas rahulikus harduses. Siin polnud näha ainsatki metsikut munka. 

Jumalateenistuse sel harjumatul ajal oli välja kuulutanud koguduse diakon Eusebius, sest ta 
tahtis üldisest murest haaratud südameid rahustada. 

Dada nägi, kuidas teisel pool ristitud ja ristimata inimesi lahutavat võret astus puldi taha vana 
mees. 

See mees tahtis kindlasti kõnet pidada, kuid Dada võis küll tundide kaupa muusikat kuulata, 
ent miski polnud raskem kui kõnesid kuulata, kui ta ise pidi vait olema. 

Dada asutas minekule, kuid Papias hoidis teda tagasi. Ometi olnuks see hea juhus tähelepanu 
äratamata lahkuda, sest parajasti ulatas naine tema ees oma naabrile käe hüvastijätuks. Ta oli 
istmelt just tõusnud, kui tema taha astus teismeline tütarlaps ja sosistas naisele kõrva küllalt 
kõvasti, nii et ka Dada seda kuulis: 

"Tule, ema, arst ütles, et oht on möödas. Poiss avas silmad ja küsis sinu järele.” 

Ema sosistas sõbratarile: 

"Kõik läheb hästi,” ning lahkus koos tütarlapsega. 

Kohale jäänud naine tõstis silmad ja käed otsekui tänuks üles ja ka Dada huultele tõusis 
naeratus. Kas kristlaste jumal oli palvet kuulda võtnud? 

Sedaaegu oli vana mees lühikese palve lõpetanud ja oma kogudusele teatanud, et on nad 
kirikusse kutsunud kaitsmaks neid rumala hirmu eest ja tegemaks teatavaks, kuidas kristlane 
end neil saatusrasketel päevadel ülal peab pidama. Ta tahab oma õdedele ja vendadele näida- 
ta, mida ebajumalast ja tema hävitamisest arvata ning mida tema usukaaslastel võitleva kiriku 
eelseisvast uuest ja ilusast võidust oodata on. 

"Vaadakem tagasi, mu armsad. Küllap te kõik olete kuulnud suurest Aleksandrist, kellele see 
linn võlgneb tänu oma olemasolu ja nime eest. Ta oli Kõigekõrgema tööriist, sest ta viis 
kreeklaste keele ja teadmised kõigile maadele, et kui aeg täis saab, siis kõik rahvad mõistaksid 
Jumala ainsast pojast lähtuvat õpetust. Nii mitusada rahvast kui tollal maa peal elas, nii 
mitmes keeles 

ja viisil saatsid inimesed palveid selle kõrgema võimu poole, kes teeb end tuntavaks igal pool, 
kus viibib surelikke. Siin Niiluse ääres valitsesid pärast Aleksandri surma Ptolemaiosed ja 
Egiptuse kodanikud palusid teistsuguseid ebajumalaid kui kreeklased ega suutnud 
ühesugustes ohvrites kokku leppida. Siis andis tark mees Ptolemaios Teine Philodelphos neile 
ühise jumala. Unenäo järgi laskis ta selle tuua siia linna kaugest Sinopest Pontose ääres. Selle 
ebajumala nimi on Serapis. Jumaluse troonile ei pannud teda taevas, vaid inimene. Talle ehi- 
tati uhke tempel, mida tänapäeva maailmaimede kilda arvatakse, ja talle püstitati nii ilus kuju 
kui inimese käed seda üldse teha suudavad. Te tunnete mõlemat ja teate ka, et enne 
evangeeliumi kuulutamist on Serapeionis käinud kogu Aleksandria, juudid välja arvatud. 
Jumala poolt maailma lunastama saadetust said parimad paganad aimu juba enne meie 
Issanda ja Õnnistegija ilmumist. Mõnigi neist meestest on Serapise teenimisega seostanud 
ilusaid õpetusi. Nad käskisid ebajumala-kummardajatel mõelda rohkem hingele kui ihule. 
Nagu egiptuse targad enne neid, vaaraode ajal, aimasid ja kuulutasid hellenid, et hing vastutab 
kõige eest, mis ta oma lihalikus kestas on teinud või tegemata jätnud. Nad eristasid voorust ja 


pattu ning nõudsid eksinutelt Serapise nimel patukahetsust. Nad pidasid kasulikuks heita en- 
dalt põrmu sillerdavad rõõmud ja edevad lõbud. Nad avasid Serapeionis konge pattu 
kahetsevatele vagadele meestele. 

Kuid sellepimeda aja kadunud laste peale polnud veel armu valatud. Nende püüded segunesid 
vereohvreid toova toore ebausuga ja ajalike kivikujude austamisega, 

maagide ja võlurite petutrikkidega. Ajapikku sai Sinope ebajumala templist tüssamise ja 
verevalamise, tühise ebausu, meelelise lõbu ja taevanikisendava jälkuse paik. Serapeionis 
tegeldi küll veel õpetatusega, kuid Serapise jüngrid pöörasid selja Jumala armust maa peale 
tulnud tõele ja neist said eksiõpetuse preestrid. Serapise ülevus ja väärikus läksid kaduma. 
Sellest peale, kui Aleksandriasse tõi evangeeliumi apostel, kellele on pühendatud see kirik, on 
ebajumala troon usklike jälitamisest ning ususalgaja Julianuse ediktidest, filosoofide, sofistide 
ja paganate meeleheitlikest pingutustest hoolimata vankuma löönud, sest Jeesus Kristus on 
Serapise usus ähmaselt aimatud tõe põgusa varju elavaks tõelisuseks muutnud. Serapise 
udulaigu asemele on tulnud kristliku armastuse valgustkiirgav soe täht. Nagu kahvatub kuu, 
kui päike võidab, nii on ka Serapise teenimine muutunud eimillekski. Ka Aleksandrias 
toidetakse tema armetut leeki kunstlikult ning kui vaga ja kristliku keisri võim selle homme 
või ülehomme kustutab, siis kaob ta tossates ning ükski võim ei suuda seda uuesti süüdata. 
Mitte ainult meie lapselapsed, vaid juba meie pojad küsivad: Kes oli Serapis? Kes 
kukutatakse, pole enam vägev jumal, vaid on ülevuse ja väärikuse kaotanud puuslik. Siin ei 
võitle võim võimu vastu, vaid võidetule tuleb anda ha-lastuslöök. Läbini mäda puu ei vigasta 
kukkudes kedagi, kuid kõik millele ta langedes põrkab, väristab ta pihuks ja põrmuks. Sest 
uus kuningas on juba troonil ning tema päralt on riik, vägi ja au igavesti. Aamen.” 

Dada ei kuulanud diakoni kõnet eriti tähelepanelikult, kuid lõpus oli ta siiski midagi 
märganud. Rauk oli küll väärikas ja rühikas, kuid isa Kärnis oli õigesti mõtlev 

mees, kes püüdis kõiges näha head külge. Miks visandas see vanamees seal ülal nii armetu 
pildi sellestsamast jumalast, kelle suurusest oli ta onu alles üleeile vaimustatud olnud? 

Et ometi üks ja seesama võis ühele ja teisele nii erinevana näida! Vaimulik tundus 
mõistlikumana kui laulja, noorel kristlasel Marcusel oli kindla peale hea süda, paremat ja 
kannatlikumat olevust kui Agne polnud päikese all olemaski. Nõnda võis kergesti olla, et 
kristlus oligi sootuks teistsugune kui ta kasuvanemad seda kujutasid. Serapise templi 
lammutamise kohutavate tagajärgede asjus oli Dada maha rahunenud ja kuulas vanameest 
edasi. 

"Rõõmustagem! Suure ebajumala Serapise päevad on loetud. Kas te ka teate, kuidas ta meie 
suhtes on käitunud? Nagu sadamas tuhande laeva ja laevukese seas uhke, rohkete vimplitega 
trieer, kus möllab katk. Häda neile, kes talle lähenevad, kes lasevad end rikkalikel kaunistustel 
ahvatleda tema pardale minema. Nad viivad aimamatult katku laevalt laevale, laevalt maale, 
kuni tõbi haarab sadama ja linna. Seega tänu neile, kes selle veesõiduki meie reidilt minema 
toimetavad, uputavad või põletavad. Andku Taevaisa"nende südametele julgust, kätele rammu 
ja õnnistagu nende tööd. Kui suur Serapis on purustatult pikali, siis pole teda enam olemas, 
maailm on temast vabanenud ning igal pool, kus elab ja palvetab kristlasi, peetakse 
rõõmupidu. 

Kuid siis olgem õiglased ning meenutagem neid suuri ja häid ande, mida trieer on toonud 
meie isadele. Vaadakem vaikse kaastundega, kuidas uhke laev vajub ning mõistkem nende 
muret, kes arvavad talle tänu võlgnevat. 

Ma usun, et te saite võrdlusest aru. Kui Serapis on langenud, siis on paganate seas palju leina 
ja muret. Kuid meie, tõelised kristlased, peame aitama haigeid südameid ravida. Kui Serapis 


on langenud, saagu teist hingearstid Issanda mõistes. Kes ravida tahab, peab kõigepealt aru 
saama, milles on viga, sest arstim tuleb valida tõve loomuse järgi. 

Ma näen vaimusilmas Serapise hävitatud luksusmaja, Bryaxise purustatud meistriteost ning 
musttuhandet halisevat paganat. Nagu juudid Paabeli jõgede kaldail oma kandled remmelgate 
otsa riputasid ja nutsid, kui nad Siionile mõtlesid, nii näen ma paganaid kurtes möödunud 
toredusele mõtlemas. Selle, mida nad leinavad, on nad ise rikkunud. Kui seda asendas miski 
kõrgem, tegid nad südame kõvaks ja selle asemel, et lasta surnutel oma surnuid matta ja 
lootusrikkalt uue elu rüppe heita, ei taha nad roiskuvast surnukehast loobuda. Nad on olnud 
narrid. Kuid nende narrus oli ustavus ja kui me võidame nad oma pühale usule, siis on nad 
ustavad surmani, nagu olid oma vanadele jumalatele. Kes teie seas Õnnistegijat armastab, 
saab talle suurt rõõmu valmistada, kui näitab neile leinavatele paganatele teed taevariiki. 
Kuid, küsite teie, kas paganate lein pole asjatu, ja mis see on, mille pärast nad kurdavad? Mis 
on neil kaotada? Seda on palju, mille eest meie ja kogu maailm neile tänu võlgneb. 

Meie nimetame end uhkusega kristlasteks, kuid me nimetame end ka helleniteks. Nende 
vanade jumalate kaitse all, kelle hukk ees seisab, on kreeka rahvas saatnud korda 
hämmastavaid tegusid. Mõtetemaailmas on kreeklane olnud rahvaste kuningas. Ta on andnud 
kaduvale ainele 

vorme, mis on ta tõstnud surematuse kõrgustesse. Ilusamat kui tolle aja hellenid pole ükski 
teine rahvas loonud enne ega pärast. Nüüd te küsite, miks ei ilmutanud Lunastaja end neile 
noil suurtel päevadel. Sellepärast, et nad andusid näivusele, mitte olemisele, mis jõudis meie 
juurde Issanda pojaga. Kuid ilus jääb ilusaks ja kui tuleb aeg, millal näivus ühineb olemisega, 
saavad isade taotlused Õnnistegija armu läbi teoks. 

Kui kord rajatakse kristlikud koolid, jäävad paljud paganate leitud seadused jõusse. Kui me 
ehitame kiriku, siis võlgneme selle eest tänu paganlikele hellenitest ehitusmeistritele. Kui 
mõtleme sellele, mida nad on loonud, ei saa me jätta tänamata ja imetlemata. 

Parimad nende killast on olnud meelepärased Kõigekõrgemale, sest ta laskis neil eemalt näha 
seda, mis meile on lähedane. Te kõik teate Platoni nime. Ta aimas ette paljut, mis meil, 
lunastatutel, selgelt silme ees seisab. Ta tunnetas, et maine ilu on taevase tõe sugulane. Meid 
kõiki ühendab suur armastus. Vaimustatud andumust igavikulisele nimetas ta Eroseks, see on 
jumalikuks armastuseks. Ideede astmestiku tippu seadis ta headuse. See pagan oleks olnud 
väärt armu, mis teeb õnnelikuks meid. Kaaluge targalt, mis on paganate tegudest ja tööst väärt 
alles jääma, kuid paisake maha ebajumalakujud, mis tekitavad meie hulgas vaidlusi ning 
ohustavad meie ihu ja hinge. Kuid ärge unustage, mille eest me paganatele tänu võlgneme, 
sest alles siis oleme õiglased. Me pole siin, et vihata, vaid et armastada. Seda pole öelnud 
kristlane, vaid suur pagan Sophokles.” 

Vanamees tõmbas hinge. 

Dada oli kõnemeest tähelepanelikult kuulanud. Teda segati 

alles siis, kui Eusebius hakkas rääkima Platonist. Dada ees istusid üks hagerik ja teine 
trullakas mees. Esimene oli kogu aeg nihelenud, teist riietest tirinud ning korduvalt teinud 
näo, nagu tahaks püsti karata ja vanamehele vahele rääkida. Ümberringi istuvatele kristlastele 
see ilmselt ei meeldinud, nad viipasid ja käskisid sosinal vait olla. Kuid mees ei kuulanud, 
vaid muudkui köhatas ja nühkis jalgu vastu põrandat. Diakon jätkas: 

"Kuidas me peame neil saatusränkadel aegadel käituma? Nagu kristlased, selle õpetuse järgi, 
mille Issand on meile oma kaheteistkümne apostli kaudu jätnud. Las räägivad nemad minu 
eest. Nad ütlevad: Armastage oma vaenlasi ja palvetage nende eest, kes teid taga kiusavad. 
Neid sõnu panen ma teile südamele. Ärge pilgake ega jälitage neid, kes on olnud teie 
vaenlased. Võidetud vaenlasest pidasid lugu ka paganad. Olgu see seaduseks ka teile, 
kristlased. Pole ju raske andestada vaenlasele, kui me näeme temas tulevast sõpra. Ja kristlasel 


õnnestub teda ka armastada, kui mõtleb, et iga inimene on ta vend, ta ligimene ja et 
Õnnistegija armastab ka teda. 

Pagan, ebajumalakummardaja on kristlase põlisvaenlane. Kuid peagi lamab ta aheldatult meie 
jalge ees. Siis palvetage tema eest. Tõmmake vaenlast enda poole sõbralikkuse ja 
armastusega, näidake talle oma eeskujuga kristliku elu ilu. Juhatage meie kirikutesse need, 
kellelt oleme võtnud ebajumalad ja templid. Ja kui nemad koos meiega rõõmustavad lunastuse 
üle Jeesuse Kristuse läbi, siis on üks karjane ja üks kari ning selles lahkhelidest käristatud 
linnas valitseb rõõm ja rahu.” 

Siia jäi rauga jutt pooleli, sest eesruumist kostis metsikut 

kisa ja võitlevate meeste valjusse kärasse sekkus härja möirg. 

Kogudus hüppas istmetelt ehmunult püsti. Uks murti maha ja kirikusse sööstis kamp 
taganema sunnitud paganatest noorukeid, keda jälitas kaks korda rohkem mehi. Seal hakkasid 
paganad jälle meeleheitlikult vastu. Allajääjate laupadel ja õlgadel lipendasid lehtedeta pärjad 
ja sassis lillevanikud. Mungad olid neile Markuse kiriku kõrval kallale tunginud, kui nad uute 
ediktide kiuste ajasid Apolloni templisse ehitud härga. Käsikähmluse segaduses oli ohvriloom 
teistega koos kiriku eesruumi tunginud. 

Kirikus ei kestnud võitlus kaua. Ebajumalakummardajatest saadi peagi jagu. Kuid Eusebius 
sööstis nende ja munkade vahele ning püüdis allajäänuid vihaste võitjate käest päästa. 

Naised tunglesid kohkunult ukse juures, kuid ei söandanud eesruumi minna, sest seal jooksis 
ringi vihane ohvriloom ja paiskas maha igaühe, kes ta teele ette jäi. Viimaks tabas härga mõõk 
ja ta varises veritsedes maha. 

Nüüd kiirustasid kõik lõpnud loomast mööda ja jooksid kriisates välja. 

Pagejate hulgas oli ka Dada. Ta tiris poissi kaasa, kuid see püüdis piigat kogu jõust tagasi 
hoida, karjus, et Agne on kirikus ja tahtis tagasi minna. Kuid tüdruk ei kuulanud teda ja kiskus 
poissi kaasa, ise surmahirmu täis. 

Ta peatus Mediuse maja ees. Kui poiss endale kindlaks jäi, et on krikus oma õde näinud ja kui 
ümberringi oli vaikseks jäänud, läks Dada koos lapsega tagasi. Kirikus ei jõudnud ta 
kaugemale kui ristitud ja ristimata inimesi eraldava vaheseinani, sest seal lamasid paljude 
tapetud 

ja hirmsasti veristatud noorukite surnukehad. 

Dada ei teadnud isegi, kuidas ta Mediuse majja tagasi jõudis. 

Ta oli esimest korda kohtunud hirmsa elutõega. Kui laulja teda õhtul vaatama tuli, oli reipus 
Dada näol otsekui looritatud, silmad olid veekalkvel. Medius ei aimanud, kui kibedalt piiga 
oli nutnud. Ta pani muutuse neius läheneva õnetuse arvele ning kinnitas rõõmsalt, et ohtu 
enam ei ole. 

Mediust oli külastanud maag Posidonius ja mehe täiesti maha rahustanud. Maag oli 
kinnitanud, et Serapise templi lammutamine ei too kaasa muid tagajärgi peale vana ja 
pragunenud samba langemise. Sellest peale muigas Medius omaenda hirmu üle. 

Kodanikke vallanud kabuhirmust hoolimata pidi võiduajamine toimuma ning kui Medius 
kutsus Dadat sellel harukordsel meelelahutusel osalema, kuivatas tüdruk kiiresti silmad ja oli 
rõõmsalt tänulik. 


18. Kaheksateistkümnes peatükk 


Kui tõsine Aleksandria olukord ka ei tundunud, võiduajamine pidi homme siiski peetama. Nii 
oli mõne tunni eest piiskop Theophilose palees otsustatud ning kuulutajad kiirustasid juba 
tänavatele ja väljakutele rahvast vaatemängule kutsuma. 


Suures koosolekusaalis oli läimmatavalt palav ja rõhutud oli ka kokku tulnud presbüterite 
meel, sest neil oli kavas seekord oma ülema nõudmisi mitte pimesi järgida, ning nad teadsid, 
et kui Theophilos sattus vastuhakule, oskas ta müristada ja välku lüüa. 

Peale vaimulike isandate olid kohal ka keisri saadik Cynegius, linna prefekt Evagrius ja 
Egiptuse comes Romanus. Keisri ametnikud ja Rooma riigimehed, kes tundsid Aleksandriat ja 
ta kodanikkonda ning kes olid tihti saanud tunda kirikuvürsti vaimset üleolekut, olid 
Theophilose poolt. Saadik Cynegius kõhkles, kuid pres-büterid, kes ei pääsenud kogu linna 
vallanud hirmudest, riskisid olla liiga kiire tegutsemise vastu ning pidasid neil päevil 
mängude korraldamist suureks ohuks ja liiga uljaks, koguni kõlvatuks ettevõtteks. 
Theophilose pilkliku küsimuse peale, milles seisneb oht, kui Serapis homme langeb, kostis 
üks presbüter oma ametikaaslaste nimel. Ta oli varem kurjade vaimude väl-jaajajana 
imetlusväärseid tegusid korda saatnud ning kogu õigeusklikkusest hoolimata usinasti maagiat 
õppinud. See ammu halliks läinud mees arutles veenvalt, et Serapis olevat kõigist paganausu 
deemonitest kõige hirmsam ning kõik vanaaja oraaklid, prohvetite kuulutused kui ka maagide 
ja tähetarkade ennustused oleksid tühised, 

kui Serapise kukutamine ei tooks kaasa saatuslikke loodusnähtusi. 

Siis pääses Theophilose viha kütkest valla, ta kiskus oma piiskopitooli kohalt seinalt väikese 
krutsifiksi ja murdis katki: 

"Keda te peate suuremaks, kas Jumala esmasündinud poega või toda tobedat ebajumalat?” 

Ta virutas purustatud reliikvia presbüterite ette lauale, laskus põlvili, tõstis käed ja pilgu 
palvetades taeva poole, rabas krutsifiksi tükid pihku ja suudles neid. 

Mõju oli vägev. 

Nägudelt peegeldus kohkumine ning kui Theophilos tõusis, ei liikunud ainuski käsi ega huul. 
Theophilos jäi viivuks vait, just nagu ootaks vastust. Kuid ta majesteetliku kogu tõrjuv hoiak 
väljendas selgelt, et ta oli valmis vastase põrmu paiskama. 

Ükski presbüter ei vaielnud vastu ja kui Evagrius keisri ametnike seas piiskopile mõtlikult 
pead vangutades otsa vaatas, noogutas keisri saadik talle seevastu rahulolevalt. 

Kuid näis, et kirikuvürst ei hooli kiitusest ega laitusest. Ta oli endas kindel ning selgitas 
lühikeste lausetega, et kivil ja puul pole Jumalaga pistmist, ka mitte siis, kui nad kujutavad 
kõige pühamat ja austamisväärsemat kuju või on kaunistatud kaduva ilu saatanlikkusega. 
Mida metsikumat deemonlikku jõudu ebausk toorele ainele omistab, seda vihkamisväärsem 
on ta kristlasele. Kes omistab mõne deemoni tahtele jõudu Kõigekõrgema ainsatki hinge- 
tõmmet oma tahtmist mööda muuta, see hoidku end eba-jumalakummardamise eest, sest 
saatana küüs hoiab teda juba rüüst kinni. 

Selle süüdistuse peale kadus mõnegi presbüteri palgelt 

veri ja keegi ei vaielnud vastu, kui piiskop nõudis, et Serapise tempel tuleb pikemalt 
mõtlemata hävitada homme. 

"Kui maailm pärast seda kildudeks puruneb," käratas piiskop, "siis on paganatel õigus ja meie 
eksime ning hukk oleks siis õndsus. Kuid nii tõesti kui mina tänu Kõigekõrgema armule sellel 
troonil istun, nii tõesti on Serapis pimestatud narride meelepete ning pole olemas midagi 
jumalikku peale Jumala, keda teenin mina.” 

"Tema päralt on riik igavesti, aamen," lausus vanim presbüter ja Cynegius ütles, et tema ei 
taha ebajumala hävitamist kuidagi takistada. 

Toetamaks piiskopi ülesannet pidada võidusõit juba homme võttis sõna comes. 

Ta visandas aleksandrialaste kirglikult meelelahutust ihkavast ja kergesti muutuvast 
meelelaadist tabava pildi. Paganatest kodanike arvuga võrreldes oli tema käsutuses olevat 
sõjaväge vähe ja otsustaval silmapilgul oli oluline hoida suur osa Serapise kummardajatest ee- 
mal. Gladiaatorite mängud olid keelatud, loomade võitlustega oli harjutud, kuid 


võiduajamine, kus paganate ja kristlaste ratsud omavahel võistlesid, pidi nimme mõlema usu 
kokkupõrke ajal tuhandeid kõige ohtlikumaid ebajumalakummardajaid hipodroomile 
meelitama. Seda kõike oli ta koos piiskopi ja Cynegiusega arutanud. See paganlike templite 
kirglik hävitaja oli tulnud Aleksandriasse keisri korraldusega lammutada Serapise tempel. 
Kuid ettevaatliku riigimehena oli ta kõigepealt uurinud, kas aeg ja olud on hävitustööks 
soodsad. Mida ta siin näinud, ja kuulnud oli, kinnitas tema otsust. Pärast seda, kui ta oma 
käskija soovil oli mõningaid kahtlusi kõrvaldanud ja leebusele kutsunud, andis ta keisri nimel 

korralduse Serapise pühamu relva jõul vallutada ja hävitada ning järgmisel päeval võidusõit 
korraldada. 

Koosolijad kummardusid sügavalt ning kui Theophilos oli istungi palvega lõpetanud, tõmbus 
ta oma lagedasse tööruumi tagasi alandlikult ja langetatud päi, just nagu ta polekski võitu 
saavutanud, vaid oleks lüüa saanud. 

Otsus paganate suure ebajumala kohta oli tehtud, kuid Serapeioni avarates ruumides ei 
mõelnud keegi kiirele alistumisele. 

Vägev alusmüür, millele toetus hellenite maailma suurim tempel, seisis vankumatult oma 
hävitajate vastu. Üle rikkalikult kaunistatud rambi viis sõidutee, ja selle kauni kaare keskosa 
kohal viis kõrge trepp hiiglaehitise peafassaadi kolme portaali juurde. 

Paganad olid hoolt kandnud nende juurdepääsude tõkestamise eest ning olid jumala kui ka 
kuningate ja kangelaste kujud ning hermid, sambad, mälestustahvlid, ohvrialtarid, rauast 
toolid ja pingid hoolimatult paisanud tuhandete kätega üles kistud teele ja trepile. 

Sillutise ruudukujulised plaadid ning trepi graniitast-med olid kuhjatud kaitsvateks vallideks, 
mis kerkisid veel ka siis, kui piirajad olid ammu templile lähenenud. Paganad murdsid 
katuselt kantkive, väikesi sambaid, rentsleid ja pikki kivist rinnatisetalasid ning viskasid need 
kaitsevallile ja kui õnnestus, siis vaenlase väe pihta. 

Keisri leegionide juhid olid templi kaitsjate tugevust alahinnanud. Neid pidanuks olema 
mõnisada, kuid ainuüksi katuselt paistis rohkem kui tuhat ning Serapeion näis iga tunniga 
täituvat paganausku meeste ja naistega aina ähvardavamalt. 

Roomlased oletasid, et need hulgad olid end Cynegiuse 

saabumise järel Serapeioni salasaalidesse ja -tubadesse peitnud ega aimanud, et kaitsjaid tuli 
kogu aeg juurde. 

Ka Karnis oli koos Herse ja pojaga mööda kuiva kanalit pühamusse jõudnud. Talle oli 
eelnenud ja tema kannul oli tulnud lakkamatu vool vanade jumalate ja Serapise pooldajaid. 
Kui vana Eusebius Markuse kirikus oma kogudust üles kutsus võidetud 
ebajumalakummardajate vastu armuline olema, oli Serapeionisse kogunenud neli tuhat 
vastuha-kuhimulist paganat. 

Tohutu arv! Kuid ehitis oli nii suur, et tulijad jagunesid katusele, saalidesse ja 
allmaakäikudesse vaid hõreda hulgana. Trügimist polnud kusagil. Kupliga kaetud rotündis, 
sellele järgnevas avaras eesruumis ja võrratus sammas-käigus, mille tagaseinas avanes kõrge 
orv Serapise kuulsa kujuga, oli inimrühmi näha vaid siin-seal. 

Päevavalgust paistis aimrlt nelja tohutu sambaga ro-tundi. Eesruumis valitses salapärane 
hämarus, sammas-käigus oli poolpime. 

Laitmatult siledat põrandat kaunistasid mosailkliistud, ringid ja ellipsid; neil peegeldusid lae 
astroloogilised pildid, jumalate rongkäigud kui ka sammastevahelised kujud ja hermid. 

Just nagu mäeharja varjav tihe pilvkate voogas sam-maskäigu laest raske eesriie, mis näis 
olevat kootud üleinimliku suurusega kangastelgedel. Seda katvad kuld, hõbe ja kalliskivid 
olid rohkem väärt kui mõne võimsa kuninga aarded. See kõik nägi nii suur ja vägev välja, et 
inimene tunnetas kõhedusega omaenda väiksust. 


Lõputu ja mõõtmatu näis siin piirnevat lõplikkusega ning kes sambatippude ja lagede 
kättesaamatu kõrguse 

poole piidles, tundis, et tavaline nägemisvõime kuhtus enne, kui oli suutnud sellest kõigest 
kas või murdosagi haarata. 

Punakaspruun tähniline porfüür, valge, roheline, kollane ja punane marmor oli kõige ilusam ja 
puhtam, mida kreeklaste käed eales olid töödelnud. Iga üksik siinsetest tuhandetest 
skulptuuridest oli suure kunstniku meistriteos. 

Sajad õued, saalid, käigud ja kambrid olid nende hallidega ühendatud või laiusid mitmel 
korrusel nende all. 

Pikkades toaridades oli rohkem kui sada tuhat rull-raamatut, Serapeioni kuulus raamatukogu, 
mis oli ühendatud lugemis- ja kirjutamistubadega. Templi juhatajatele, õpetlastele ja 
õpilastele oli söögi-, elu- ja koosolekutube, laboritest tuli teravat haisu, köökidest ja 
pagaritöökodadest toidulõhna. Aluse kindlate müüride vahel oli patukahetsejate mahajäetud 
konge ning templi alamate ametnike ja orjade eluruume. Allmaaruumides avanes 
müsteeriumidesse pühendamise ja nende sooritamise saalide, grottide ja käikude saladuslik 
maailm. Pühamu katusel oli observatoorium, kõrgus tähetorn, kus olid töötanud Eratosthenes 
ja Klaudios Ptolemaios. Seal veetsid astronoomid, tähetargad ja maagid terveid öid. Nende all 
templi õuedel ja ladudes voolas ohvriloomade veri ning uuriti tapetud veiste ja lammaste 
sisikonda. 

Serapise elamu oli omaette väike maailm, mida sajandid olid varustanud iluga ning kunsti ja 
teaduse õilsaimate andidega. Müstilist võlu andsid talle maagia ja nõidus, filosoofid olid 
Serapise olemusega seostanud rohkeid arutlusi. See pühamu oli hellenliku elu süda 
Aleksandrias. Mis ime siis, kui paganad arvasid, et Serapise ja ta koja purustamine paiskaks 
kogu mailma kuristikku. 

Neid oli Serapeionisse tulnud hukkumaks koos oma jumalaga, ning ometi täis iha tema 
langust takistada. 

Siin oli koos tõsiseid õpetlasi: filosoofe, grammatikuid, matemaatikuid, loodusteadlasi ja 
arste. Sileda näolapiga reetoreid, maage ja võlureid, kelle pikad habemed voogasid talaaridel 
imepäraste kujunditena, õppivaid noori, kes riietusid nagu nende vaimsed esiisad Ateena 
õitsengu ajal, igas vanuses mehi, kes pidasid end kunstnikeks, ent oskasid ainult suurtel 
aegadel loodut järele teha, õnnetuid, kes sel ilu hävitamise ajastul ei leidnud kedagi, kes oleks 
neid kutsunud püüdlusi teoks tegema. Oli allakäinud teatrite näitlejaid, peatoiduseta 
ajaloolasi, lauljaid ja flöödipuhujaid, nälgivaid preestreid ja templiteenreid, kes olid oma 
paganlikest pühamutest välja aetud, advokaate, kirjutajaid, laevnikke, käsitöölisi ja mõni 
kaupmees. Olli ju kristlus lakanud olemast vaeste usk, ja varakad inimesed ühinesid usuga, 
mida soodustasid ülemused. 

Ühele õpilasele oli ta rõõmsameelne pruut järele tulnud ning otsemaid läks teisigi mööda 
salakäiku linna tagasi, et naasta oma armsamate ja sõbrataride juurde. Nõnda segunes meeste 
hulka rohkesti pärgadega ehitud ja üles mukitud libusid, templitest välja kihutatud hieroduule 
ja preestritare. 

Naiste seas paistis silma kõrget kasvu väärikas matroon, kel seljas must leinarüü. See oli 
Berenice, Prefektuuri väljakul hobusekapjade all surnuks aetud kangelase ema. Ta oli tulnud 
Serapeionisse poja eest kätte maksma ja surema koos jumalatega, kelle eest nooruk oli elu 
andnud. 

Olympios oli andnud relvakandjate ülemjuhatuse hallipäise legaadi Memnoni hoolde. Peagi 
oli tegemist, et 

sundida väikest salka kuuletuma veteranidele, siis tuli jälle mõnda tüli klaarida või anda 
korraldusi varustamise ja suure ohverduse asjus, millega ta tahtis Serapisele ustavaid inimesi 
ühendada. 

Karnis hoidis end tema lähedusse ning aitas kus sai. Orpheus oli koos teiste noormeestega 
katusele saadetud. Ta võttis seal lahti päikesepaistest kuumi vaskplaate ning kive ja sambaid, 
mida homme kavatseti ründajate pihta paisata. 

Emand Herse põetas haavatuid ja haigeid. 

Templi avarates hallides oli jahedam kui väljas ning ümberpiiratute aeg läks kiiresti. 

Mõnelgi tuli käsi käia lasta või valvekorras olla, teised vahetasid arvamusi selle üle, mis on 
tulemas. Paljud konutasid hirmust või vagadusest haaratuna põrandal, palvetasid ja nutsid. 
Maagid ja tähevaatlejad olid koos oma poolehoidjatega tõmbunud kõrvalsaalidesse, reh- 
kendasid ja koostasid uusi valemeid ning kaitsesid neid rünnakute eest. Nende ja raamatukogu 
vahel käis lakkamatu liikumine, lauad olid täis rulle ja tahvleid, mis sisaldasid vanu ennustusi, 
horoskoope ja tõhusaid manasid. Nad saatsid ühe kulleri teise järel suurtesse hallidesse 
inimesi rahustama. Sajad noormehed ja nende tüdrukud suudlesid ja möllasid flöödihelide ja 
lautomängu saatel, lõid käsi kokku ja väristasid tamburiine, et rõõmsalt ära kasutada tunde, 
mis neile veel olid jäänud enne hüpet eikuhugi või surma rüppe. 

Päike loojus. Otsekui helimere murdlainetus põrkasid vägevad metalsed toonid vastu pühamu 
kõvu seinu ja kutsusid kokku kõiki, kes olid leidnud tee Serapise kotta. 

Pühad ruumid täitusid, rotundist voogas inimesi eesruumi 

ning peagi oli hüpostüül mehi ja naisi täis. 

Hoolimata seisusest ja soost tunglesid Serapise kummardajad edasi, kuni templiteenrite ahelik 
nad peatas. Õlg õla kõrval ootas jumalate kuninga hinge kinni pidav kogudus hüpostüüli 
löövis ja sammaskäikudes, mis nüüd tulema pidi. 

Peagi kostis meeste summutatud laulu. 

See kestis vaid mõne minuti. Siis kõlasid jumala tervituseks flöödid, simblid, lautod ja 
trummid. 

Karnis, ta naine ja poeg hoidsid üksteisel käest kinni ning ühinesid vaimustatult 
lauluhõiskega. Nendega liitus kaupmees Porphyrios, kelle juhus oli kolmiku lähedusse 
toonud. 

Kõik olid tõstnud silmad ja käed ning vaatasid palav-liku põnevusega eesriiet. 

Vägeva vaiba pilte ja kujundeid varjas pimedus. Kuid nüüd läksid tardunud voldid liikvele, 
eesriie vajus ja varises äkki nii kiirelt kokku, et pilk seda vaevu jälgida suutis. Ja siis kostis 
tuhandest suust imestus-, üllatus- ja vaimustushüüe, sest Serapis oli end omadele näidanud. 
Jumal troonis väärikalt kuldsel kuningaistmel, mis oli üleni kaetud kalliskividega. Mõtlikult ja 
tõsiselt vaatas ta ilus ja heasüdamlik nägu hardunud inimeste poole. Lopsakad käharad 
juuksed, mis tarka laupa raamisid, ja viljavakk pealael olid puhtast kullast. Tema jalge ees la- 
mas Kerberos ja sirutas oma kolme rubiinsilmadega pead kaugele ette. Jumala keha ja riided 
olid kullast ja elevandiluust. 

Niisuguse' kuninga ees kummardus rõõmuga ka tugev inimene, nii ülevalt ilus polnud ükski 
surelik mees. 

Hinge kinni pidades, vaimustatult ning siiski harda 

pelglikkusega vaatasid tuhanded oma jumala poole. Ja siis langes läbi kuldtähti täis külvatud 
sinise kupli loojuva päikese hele valguskiir oma käskija suule, otsekui tahaks oma käskijat ja 
isa suudelda. 

Just nagu kõmisev kõu kostis kogunenud rahvahulga rinnust hõise, nii et avara ruumi kujud ja 
rauast altarid vankusid, eesriided hõljusid, ohverdusriistad kõlisesid, ripplambid ja 


kroonlühtrid hakkasid kõikuma ning kaja kõmahtas vastu seinu, lõhenes sajaks jõeks ning 
voogas ühelt sambalt teisele. 

Kui päevlik loojus, tungis templisse kiiresti pimedus, korraga käis võlvialuses võbelus üle 
jumala, nähtamatud käed liigutasid tähti ning mitmesajast viisnurksest avast lahvatasid 
mitmevärvilised leegid. Veel kord näitas jumal end omadele, nüüd täielikus ainulaadses ilus. 
Ja jälle kõmises templis vaimustatud paganate hõise. Jumalakuju jalamile tuli Olympios, 
seljas voogav rüü, ümber ülempreestri lindid ja ehted. Ta valas jumalakuju ette kuldsest 
anumast jookohvri, suitsutas viirukit ning kutsus Serapisele ustavaid mehi oma jumala eest 
võitlema ja võitma, või kui nii peab olema, siis koos temaga hukkuma. 

Piduliku koorilaulu saatel kerkis eesriie taas üles ja kui tuhanded seda vaikses harduses 
silmitsesid, kõndisid templiteenrid hallides ringi ning süütasid lagede all, seintel ja sammastel 
lampe. 

Karnis oli omade käed lahti lasknud, sest ta vajas neid pisarate kuivatamiseks. Ta poeg hoidis 
ema ümbert kinni ja Porphyrios, kellega oli seltsinud ta sõpradest õpetlasi, noogutas lauljale 
mõistvalt. 


19. Üheksateistkümnes peatükk 


Tund pärast päikeseloojakut saadi Serapeioni suurel õuel härgade ohverdamisega ühele poole. 
Loomade sisikonda uurinud ülempreester kuulutas, et jumal on ohvri armulikult vastu võtnud, 
sisikonna vaatluse tulemused on soodsamad kui olid eile. 

Tapetud loomade liha rändas otsekohe köökidesse ja sealt tõusis praelõhna, mis oli ühtviisi 
meeldiv nii Serapisele kui ka ta austajatele, kes võisid arvestada vastupanu soodsa 
tulemusega. 

Templi ülemistes ruumides levis ümberpiiratute hulgas õnnelik meeleolu. Olympios oli 
lasknud pühamu veinikeldrist tuua rohkesti märjukest ning Serapise tervitamise ja ohverduse 
kulg oli andnud uut meelekindlust. 

Kuna asemetest oli puudus, tuli öö muuta päevaks ning peagi sõid ja purjutasid kõik 
ülemeelikult. 

Diivaneid, millel oldi harjunud sööma ja jooma, ei olnud. Nii võeti istmeteks kõige 
kummalisemaid esemeid. Kus oli puudus peekritest, lasti suult suule käia kannudel või 
ohverduskaussidel. Mõnegi nooruki pea puhkas armsama süles, mõnigi piiga nõjatus vastu 
vanamehe selga. Kuna lilledest tunti puudust, saadeti käskjalgu linnast õisi, oksi ja vääte 
tooma. 

Tagasitulnud tõid sõnumi, et homme peetakse võiduajamist 

See teade oli paljudele üpris oluline. Kui rikka Hippokleidese poeg Nikarchos ning 
vaibakuduja Zenodotos kiiresti eemaldusid, sest lootsid ka seekord võidupärja omanikuks 
saada ja tahtsid tallides vajalikke korraldusi anda, järgnes neile ka vankrijuht Hippias. 

Nende kolmega liitusid vankrijuhi sõbrad, lillekaupmehed, platsiüürijad ja paljud teised, kes 
hipodroomilt erilist kasu või naudingut lootsid saada. Igaüks arvas, et ega temast üksi olene 
midagi ja kuna jumal on soodsalt meelestatud, küll ta oskab oma pühamut võiduajamiste 
lõpuni ise kaitsta. Siis tahtsid nad naasta ja koos teistega võita või surra. 

Oli neid, kes mõtlesid ka naisele ja lastele ning mõnusale voodile kodus. Nõnda siis sööjate 
read hõrenesid. Kuid suurem osa, üle kolme tuhande mehe ja naise jäi kohale. 

Rõõmsast joomapeost sai peagi orgia ning ohjeldamatu kisa-kära häiris maage, kes olid 
lugedes ja vaieldes taas oma tahvlitesse ja rullraamatutesse süüvinud. 

Tapetud noormehe ema konutas Õigluse kuju jalamil ning laskis purjutajate hõisetel 
südamesse lõigata. Iga naerupurse tegi meeletult haiget ning oleks kõlanud armsalt, kui neile 
oleks lisandunud veel üks hääl. 


Kus ülempreestrit nähti, seal tervitati teda vaimustatult. Ta julgustas mehi targa jutuga ning 
meenutas neile vaarao Mykerinost. Kuningale oli ennustatud, et tal on jäänud elada veel ainult 
kuus aastat. Selle peale oli ta ööd läbi ärkvel olnud ja lubatud kuue asemel tosin aastat elanud. 
"Tehke nagu tema,” tõstis ülempreester karikat, "suruge vähesed meile antud tunnid kokku 
terve aasta naudinguks. Annetage jumalale igast karikatäiest, mille te huulile tõstate, nagu 
teen mina.” 

Nii kõvasti oli ta süda harva tuksunud. Vahest polnud ots kaugel, kuid see pidi olema tema 
vääriline. 

Ülempreester teadis, kuidas oli juhitud päikesekiiri, et 

need Serapise suud suudleksid. Seda üllatavat vaatemängu ja äkilist valgustamist oli 
lavastatud sajandeid. Kuid see oli mõeldud ainul hulkade erutamiseks. Mis temasse endasse 
puutus, siis uskus ta kindlalt Serapise vägevusse ning ennustustesse ja arvutustesse, millest tu- 
lenes, et jumala kukutamine toob kaasa korrastatud maailma tagasilangemise kaosesse. 
Maailmas puhus palju tuuli ja kõik ajasid elulaevukest sügavikku. Kas täna või homme, mis 
tähtsust sel oli? Lähenev lõpp Olympiost ei kohutanud. Ta kahetses ainult üht: polnud 
järeltulevaid põlvi, kes oleksid tähistanud tema sangarlikku võitlust ja hukku jumalate 
kaitsjana. 

Kuid veel polnud kõik kadunud ja ta nägi loojuva päeva hõõguses tulevase hommiku koitu. 
Kui oodatud abi tuleb, hea tahe Aleksandrias võidab ning kogu paganlik kreeka maailm 
kõrgub, siis õn ema ja isa talle õigusega Olympiose nimeks pannud, siis ei vahetaks ta ühegi 
Olümpose jumalaga, siis oleks ta nime kuulsus kestvam kui raudja marmor ning säraks 
päikesepaistes kuni kreeka süda vanu jumalaid austab ja isamaad armastab. 

Ööst, võib-olla tema viimasest, pidi saama pidulik öö. Ta oli kutsunud Serapise preestrite 
koosolekuruumi sümpoosionile sõpru ja mõttekaaslasi, Aleksandria vaimuelu juhte. 

See ruum nägi välja hoopis teisiti kui piiskopi maja istungitetuba. 

Kristlased käisid koos lagedate seintega ruumis, istusid puupinkidel armetu laua taga. Avar 
tuba, kuhu Olympios oli sõbrad kutsunud, oli otsekui kuninglik saal, täis kunstiaardeid, kallist 
tahveldist, kohrutatud pronksi ja purpurriiet. 

Olympiose paremal käel lamas diivanil kuulus grammatik ja Zeusi ülempreester Helladius, 
vasakul Serapeioni heategija Porphyrios. Külaliste seas oli ka Kamnis ja nautis nii üllast 
viinamarjamahla kui ka tarka jutuajamist, millest ta kaua puudust oli tundnud. 

Olympios oli kutsunud külalisi üles tegelema kõigepealt vana ülima hüve küsimusega. 

Ta ütles, et nad kõik seisavad ühel ja selsamal lävel ning otsekui vanast kodust lahkudes ja 
kaugel maal uut kodu otsides küsivad nad endalt, mida head on nad tundnud vanade penaatide 
kaitse all. Eks sobi siis sel tunnil järele mõelda, mis on olnud nende maapealse elu ülim hüve. 
Võib ju olla, et praegu on oivalise võidu eelõhtu, võib aga ka olla, et nad seisavad sillal, mis 
ühendab elukallast Charoni paadiga. 

Seda ainet tundsid kõik ja otsemaid sugenes tuline mõttevahetus. Vaidlejad rääkisid ainult 
sellest, mida ülima hüve kohta varem oli mõeldud ja öeldud. Kui Helladius kutsus üles looma 
selgust inimese loomuse kohta, läks hiilgavaks sõnasõjaks küsimuse üle, kas inimene on 
elusolenditest parim või halvim. 

Palju räägiti vaimude ja kehade maailmast ning mõnigi aleksandrialane pelgas kivi heita, sest 
ei tahtnud tabada mõnda valguse- või kaitsevaimu, kellest õhk kihas. 

Mida segasem oli kujutlus, seda võidukamalt tõrjus lihtsat ütlust kujund ja metafoor. 

Karnis oli vaimustatud, Porphyrios soovis, et ta kõrval oleks Gorgo, et ta lapski saaks seda 
vaimset rõõmu nautida. 

Kodus oli sedaaegu umbne ja ängistav. Hirmsast leitsakust 

hoolimata polnud vana Damia lahkunud katuse tornitoast, kus olid koos kõik raamatud ja 
instrumendid, mida astroloog ja maag vajas. 

Vana daami seltsis oli täna ka Saturni preester, kes oli neis asjus endale nime teinud ja Damiat 
juba aastaid aidanud. Mees andis kätte astroloogilisi tahvleid, tõmbas naise soovil ringe ja 
ellipseid, joonistas kolmnurki ja muid kujundeid, meenutas arvude ja tähtede müstilist tä- 
hendust, mille Damia vananev mälu oli unustanud, arvutas tema eest, luges manasid, mida ta 
antud juhul tõhusaks pidas. 

Damia oli korra ja kombe kohaselt hommikust saadik paastunud ning päeva aina palavamaks 
minnes tihti keset tööd suikunud. Kui ta siis ärkas ja abiline oli vahepeal jõudnud tulemustele, 
mis tema eeldustega vastuolus olid, sundis ta meest arvutustega otsast alustama. 

Gorgo käis Damiat tihti vaatamas ja ehkki ta oma käega karastust tõi ja pakkus, ei suutnud ta 
rauka veenda huuligi puuviljamahlaga niisutama. Ettekirjutatud paastu rikkumine oleks töö 
tulemuse küsitavaks teinud. 

Kui vana daam näis magavat, suitsutas tütarlaps tugevaid essentse, kuivatas Damia higist 
pärlendavat laupa ja lehvitas jahutust. 

Rauk laskis sel kõigel juhtuda. Olgugi et ta oli väsinud silmad ainult sulgenud, tegi ta näo, et 
tukub, nautimaks oma lemmiku hoolitsust. 

Lõuna paiku saatis Damia maagi ära, et end lühikese uinakuga kosutada. Kui ta jälle ärkas, 
võttis ta end kokku ning jäi tõsiselt ja tähelepanelikult töö juurde. 

Olles lõpule jõudnud teadis ta, et vanade ennustuste kohast hirmsat saatust ei suuda miski ära 
hoida. 

Ees seisid Serapise langus ja maailma lõpp. 

Kui maag üle vaatas, kuidas Damia sellele järeldusele oli jõudnud, kattis ta pea ja oigas 
hirmust. Damia jäi rahulikuks, ulatas mehele kukru, mille oli hommikul täitnud ning ütles 
kibedalt naeratades: 

"Tundideks praeguse hetke ja lõpu vahel.” 

Siis andis ta Gorgole käsu, et keegi ei tohi teda tülitada ega neiu ise naasta enne, kui ta kutsub. 
Kui Damia oli üksi jäänud, vaatas ta kaua peeglisse, pomises ühtejärge seitset täishäälikut ja 
vaatas pingsalt üles. 

Sel veidral tegevusel pidi olema kindel tulemus. See pidi suretama ta meeled, tegema 
pimedaks, kurdiks ja tundetuks kõige kehalise suhtes. 

Maisest kestast vabanenud hing pidi nägema jumalat, kellest ta tulnud oli. 

Pärast pikka paastumist ja heitlust oli Damia selle eesmärgi korduvalt peaaegu saavutanud ega 
olnud unustanud nende tundide joovastavat naudingut, kui ta otsekui kerge pilv hõljus keset 
kirjeldamatult oivalisi tulesid läbi mõõtmatu ruumi. 

Rammestus oli ta ettevõttele soodne, sest Damia hakkas peagi kergelt värisema, pooridest 
tungis välja külma higi, ihuliikmed näisid vallanduvat, ta ei näinud ega kuulnud enam midagi, 
talle tundus, et mitte ainult kopsud, vaid kõik ta kehaosad hingasid sisse jahutavat õhku, Silme 
ees vilasid punased ja kannikeselillad ringid. Kas ta oli jumalaga üheks saanud? Kas ta oli 
jumala otsimise lõpetanud sellega, et oli ise saanud jumalaks? 

Ei! Otsekui lennuks tõstetud käed langesid alla ja kõik oli olnud asjatu. Kerge valu vanades 
jalgades oli ta meelte maailma tagasi paisanud. 

Ikka ja jälle haaras Damia peegli, vaatas sellesse ja siis üles, ent niipea kui hing hakkas tiibu 
lehvitama, kostis kas kära, tuksles mõni lihas, riivas ta kätt sääsk, libises mööda põske 
higitilk. 

Küll oli raske põrmust vabaneda! 

Damia eeskuju oli kunstnik, kes marmorrahnust ülearuse kõrvaldab, et jõuda jumalakujuni, 
kuid ülearust oli kergem kõrvaldada kivist kui kehaga nii tugevalt kokku kasvanud hingest. 


Ent Damia ei loobunud püüdmast eesmärgile, kuhu teised olid enne teda jõudnud, ent see ei 
lähenenud, tema ja ta pürgimuse vahele kerkis mälestuspilte, mida ta ei suutnud peletada. 
Üks meelepete kerkis esile teise järel. Kõigepealt nägi ta oma vana südame ebajumalat 
Gorgot. Ilus kaame neiu lamas vahutaval lainel,'mis teda oma turjal kandis ja siis haigutavasse 
sügavikku paiskas. 

Taltsutamatu raev ajas Damiat eesmärgi poole ja kujutluspilt vahetus. Ta nägi, kuidas 
kättesaamatus kõrguses lendles udus läbisegi süsimustade ronkade parv. Äkki nad kadusid 
ning hallist sumust kerkis selgesti esile Porphyriose surnud abikaasa, Gorgo ema 
hauasammas. 

Damia ei tahtnud seda näha ja sammas kadus. Kuid asemele kerkis pojanaise kuju ja selle näo 
vastu võitlemiseks polnud tal tahet ega jaksu. Surnu näitas Damiale oma elu viimast 
saatuslikku käiku. 

Ta läks pidulikus rongkäigus oma koduväravast välja. Kõige ees sammusid flöödipuhujad ja 
laulvad tütarlapsed, siis valge härg, kaela ümber granaatõunapuu hõõguvpunastest õitest 
vanik, mis oli viljakuse sümbol. 

Härja sarved olid kullatud ja looma kõrval astusid orjad, käes valged korvid täis leiba, kooke 
ja lilli. Neile järgnesid teised helesiniste puuridega, kus istusid haned ja tuvid. Loom, 
küpsetised, lilled ja linnud olid mõeldud Eileithyia pühamule, ohvrianniks sõbralikule 
jumalannale, kes aitas nurganaisi. 

Härja taga astus Gorgo ema, ilus pärg peas, ise abitult kõheldes uhke nagu lapseootel naised 
ikka. 

Neile järgnes Damia ise koos sõbrataridega, klientidega, nende naistega ja omaenda 
naisteenijatega. Kõigil oli paremas käes granaatõunu ja vasakus lillevanikuid. 

Nõnda jõudsid nad Clemensi laevatehase juurde. Seal aga tuli neile vastu metsikuid munkasid 
ning kui nad ohvrit nägid, kirusid ja sõimasid nad paganaid valju häälega. Orjad tõrjusid neid 
pahaselt. Selle peale hakkasid mungad oma patukahetsusnuutidega süütut ohvrilooma 
peksma. Härg tõstis pea, vangutas seda paremale ja vasakule, ajas saba sirgu, kiskus end lahti 
poiste käest, kellele ta seni oli kannatlikult järgnenud, tõstis ühe munga oma vägevatele 
sarvedele ja ründas siis vihaselt naisi, kes käisid ta kannul. 

Nad paiskusid laiali nagu tuviparv, keda ründab kull. Mõned suruti järve, teised vastu 
laevatehase aeda. Damia koos raseda naisega paisati maha. 

Gorgo võlgnes sellele märtritunnile oma elu, ta ema suri ja järgmisel päeval peeti 
Aleksandrias matused, otsekui mõnele võidukale väejuhile. Maeti härja sarvede otsa jäänud 
munka. Piiskop oli teinud teatavaks, et see võitluses ebajumalateenimise vastu surnud mees 
on võitnud paradiisis igavese krooni. 

Damia silme ees hakkasid jälle lendlema mustad rongad ning neid ajas laiali imetore kreeka 
nooruk. 

Ta tugev ja painduv keha läikis alles salvimisõlist, tal olid Damia poja Apellese näojooned ja 
käharad juuksed. Siis ta moondus, omandas põdura patukahetseja kuju, ta põlved vankusid 
risti ränga koorma all. Tema lesk Maria oli teinud mehest ristilöödud juudi märtri. 

Damia surus värisevaid käsi rusikasse, taas ilmusid rongad ja ringlesid langenud 
patukahetseja ümber. 

Siis ilmus muretult, õnnetuslindudest väljagi tegemata ta abikaasa. Nõnda oli ta paljude 
aastate eest tulnud ja naerdes öelnud: 

"Minu elu parim äri! Kausitäie vee eest Thessalonike ja Konstantinoopoli viljatarned. Iga tilga 
eest sada kuld-solidit.” 

Õnnelik kaupmees! Selle päeva kasum oli kümnekordistunud ja harilik Niiluse vesi, mida 
preestrid ristimisveeks nimetasid, oli täitnud ka poja kassat. Kuid see harilik vesi nõudis 


vastuteeneid, ning neist olid isa ja poeg keeldunud. Tolle vee jõul muutus kullaks kõik, mida 
nad puudutasid, kuid kodurahule oli see langenud nagu jahukaste. 

Üks nende vanast Makedoonia tüvest võrsunud oks oli teistest lahutatud, neid eraldas 
kadunud abikaasa suur vale. 

See vale oli mürgitanud nende pojal tuhandeid tunde ning sundinud teda loobuma vaba ja 
õilsalt mõtleva mehe väärikusest. Vanad jumalad südames, oli ta pidanud end iga aastaga aina 
rohkem alandama ning koos teise usu vihatud tunnistajatega kristlaste kirikus ristilöödu ees 
põlvi nõtkutama. Hirmus kulda tootev vesi oli ta küljes kinni nagu orja põletusmärk. Seda ei 
saanud kuivatada 

ega maha pühkida, sest kui valekristlane end avalikult Olümpose jumalate pooldajaks 
tunnistas, siis langes võimsa vee kingitus, langes vana kodu koos varaga kirikule ja riigile 
ning Porphyriose lastest, Damia lastelastest said kerjused. 

Ja seda kõike ristilöödud juudi pärast! 

Tänu ja kiitus jumalatele! Selle viletsuse ots oli ligi. 

Kui Damia suu poleks olnud kuiv ja keel kõrbenud, oleks ta valjusti naerma pahvatanud. Kuid 
ta näojoontest paistis võidukas pilge ja keset pea ümber lendlevaid ron-kasid nägi vana daam 
Maria poega Marcust koos paganast laulutüdruku Dadaga sõitmas Kanopose tänaval ning ta 
vihatud minia vaatas neile järele ja tagus endale halisedes vastu laupa. 

Mustad linnud näisid täitvat kogu tuba. Damia ei kuulnud neid, kuid nägi. Ta jälgis 
lendlemist, kuni pea hakkas ringi käima ja ta pidi pidet otsima. 

Käed ümber tooli seljatoe istus vana naine kaksiratsi toolil nagu areenil kihutaval hobusel, 
kuni kaotas meelemärkuse ja varises elutult põrandale. 


20.Kahekümnes peatükk 


Pärast vanaema juurest lahkumist polnud Gorgo rahu saanud. Katse hingamist takistavast 
hirmust ja südamepiinast vabaneda oli rahutust ainult rohkendanud. "Sappho igatsus", mida ta 
oli laulma hakanud, oli vere palava iha ilmsiks teinud. Gorgo oli saanud teadlikuks, et iga ta 
ihu kiud, iga närv pürgis mehe poole, keda ta armastas. Tunnikese armunaudingu eest selle 
mehega oleks ta oma elu minema visanud nagu pähklikoore. Tema hinge haaranud kire ees oli 
varju jäänud usk vanadesse jumalatesse, paganate maailm, mis oli ta noore südame ideaal, 
vastupanu kristlusele, kõik, mis oli seni olnud ta elu vaimne sisu. Kõik ajendas teda 
armsamale tahtetult anduma, ent ometi ei kõhelnud ta hetkegi, kummal pool ta peab olema 
maailma valitsevate jõudude lähenevas kokkupõrkes. 

Möödunud tunnid olid ta usu asjade lõpusse muutnud kindlaks veendumuseks. Maailma lõpp 
oli tulemas ja koos Konstantiniga hukkuda tundus talle otsekui jumalate kingitus. 

Sel ajal kui Damia oli asjatult püüdnud hinge ihu köidikuist vallandada, -oli Gorgo käinud 
kord orjasid julgustamas, kord roninud katusele vaatama, kas vanaema teda ehk siiski ei vaja. 
Kui pimenes, pani Gorgo tähele, et paljud teenijad ja teenrid olid põgenenud. Nad olid juba 
varem uue usu poole kaldunud ning kristlastest kaaslaste juures või kirikus käinud, et anda 
end ristilöödud jumala kaitse alla, kelle suur võim vahest suudab lähenevat hukatust takistada. 
Porphyrios oli saatnud kulleri emale teatama, et tal 

läheb hästi, et Serapeionisse on kogunenud rohkesti kaitsjaid ning et ta jääb ööseks 
pühamusse. Roomlased olevat löönud kõhklema ja kui paganatel läheb homme korda esimene 
rünnak tagasi lüüa, võib abivägi õigel ajal kohale jõuda. 

Gorgo seda lootust ei jaganud, üks ta isa kliente oli toonud sõnumi, et Naukratisesse jõudnud 
abiväe olid mõned vähesed keisri maniipulid laiali paisanud. 


Õhtu ei toonud jahutust ja kui öö oli kätte jõudnud, ei suutnud Gorgo kasvavat muret talitseda 
ning läks tähetorni. 

Amm läks laternaga ees. Naised tardusid kohkumisest lävele, sest Damia lamas põrandal. 
Kukal toetus vastu tooli, millelt ta oli maha libisenud, ja kaame nägu vaatas neile pilukil 
silmadega otsa, suu oli ammuli. 

Veini, vett ja essentse oli käepärast ning minestanud naine pandi asemele. Mõne minutiga läks 
korda rauk ellu tagasi tuua. 

Damia pilk eksles mööda Gorgo nägu ja ta pomises: 

"Rongad! Kus on rongad?" 

Siis libistas ta pilgu üle tahvlite ja rullide. Need olid läbisegi põrandal laiali. See vaatepilt 
põhjustas tervistava ja tahtmatu erutuse ning Damia leidis endas jõudu nuriseda pühade 
raamatute hooletusse jätmise ja korratuse üle. 

Kui amm raamatuid üles korjas, minestas Damia uuesti. 

Gorgo hõõrus ta laupa ja püüdis huulte vahele veini valada, kuid vana daam surus huuled vaid 
kõvemini kokku, kuni amm noorele käskijale appi tuli. Sel viisil õnnestus mõni tilk kosutavat 
vedelikku suhu valada, Damia avas 

silmad, võttis ise peekri ja jõi selle põhjani. Siis karjatas ta januse kirega: "Veel! Ma tahan 
juua!" 

Gorgo ulatas teise peekri ja siis kolmandagi ning Damia tühjendas neid ühesuguse himuga. 
Siis hingas ta sügavalt ja rahulolevalt ning ütles: 

"Tänan, laps! Meelte maailm ja kõik, mis selle juurde kuulub, on meie küljes kinni nagu 
takjad. Sa tahaksid sellest vabaneda, kuid ta ei lase meist lahti. Kas sa nutad? Vaene laps, tule 
siia, ma tahaksin sind suudelda." 

Damia surus huuled Gorgo laubale. 

Vabastanud neiu viimaks oma embusest, laskis ta pilgul toas ringi käia ja ütles: 

"Küll te olete tahvlid ja raamatud segi ajanud. Kui ma ainult saaksin sulle seletada, kuidas 
kõik märki läks ja klappis. Me teame nüüd, kuidas see juhtub. Ülehomme pole enam olemas 
maad ega taevast. Kui aga Serapis langeb ja kõiksus koos temaga kokku ei varise, siis pole sel 
tegemist maagiaga, siis pole ka tähtede kulgemisel pistmist Maaga ja tema elanikega, siis on 
planeedid kõigest laternad, päike pole muud kui küdev ahi, vanad jumalad on virvatuled, suur 
Serapis on siis... Kuid milleks teda pahandada? Diptühhon siia! Ma näitan meie lõpptulemust. 
Mu silme ees virvendab. Ma ei saa sellega enam hakkama. Ja kui saaksingi, kes siin all saaks 
muuta seda, mis ülal on otsustatud? Laske mind magada. Hommikul seletan, kui veel aega on. 
Vaene laps. Küll me oleme sind õppimisega piinanud. Ja milleks see kõik nüüd?" 

"Miski, mis mulle maa peal armas on olnud, ei hukku enne mind.” 

"Ja koos meiega tabab see vaenlast. Kuhu me jõuame? Hing on jumalikust ainest, sellepärast 
ta ei hävi. Ta naaseb'oma algallikale.” 

"Ma usun seda, ma tean seda." 

"Sa tead seda? Mina mitte. Meie parimgi teadmine on aimus, kui see pole tõestatud arvudega. 
Arvud on kindlamad kui kaljud meres, sestap usun ma ka lõpptulemust, mille oleme tahvlitel 
välja arvutanud. Kuid kes saaks arvutada hinge saatust? Kui vana maailmakord püsima jääks, 
alumine jääks alla ja ülemine üles, siis poleks su õpingud asjata olnud, siis läheks su vaimne, 
su mitte-meeleline, kõrgusse pürgiv hing jumala juurde ja lahustuks temas nagu pilvest 
kukkunud tilk taas kõrgusse tõuseb. Võiks ju olemas olla hingede rändamine, su laulev süda 
ärkaks taas ööbikus... Siis läheks mu poja Apellese lesk Maria ussimunasse ja tuleks välja 
rästikuna... Igavesed jumalad... Mida need rongad tahavad? Õhku! Juua! Mu kõri nöörib 
kinni. Homme, täna... Kõik vajub... Kas sina ei tunne seda? Must... must... nüüd punane... 


Kõik vajub. Pind mu keha alt kaob. Kus on Porphyrios? Kus on mu poeg? Hõõru mu jalgu. 
Külm, külm! Juua! See tõuseb. Nüüd on põlvini. Ma vajun... Appi!" 

Surija vehkis kätega, ta appihüüded jäid üha vaiksemaks, pea vajus korisevale rinnale, ta tegi 
pojatütre rinnal viimse hingetõmbe. 

Gorgo polnud näinud veel ühtki suremist, ühtki surnut. 

Amm oli kähku surnu ja Gorgo vahele astunud, lahkunu silmad sulgenud ja teinud kõik, et 
neiu ei näeks hirmsat vaatepilti, mida pakkus rauk pärast surma. Gorgo püüdis küll tardunud 
keha ellu äratada, kuid surma hävitav jõud oli talle ilmseks saanud. 

Ta tundis, kuidas armastatud keha ta käte vahel tardus ja jahtus, kuid ta vaim tõrkus mõtte 
vastu, et tema ja ta ema ustava asetäitja vahel on kõik läbi. 

Gorgo saatis amme arsti ja Saturni preestrit kutsuma, sest tugevad manad olid sundinud 
mõnegi hinge kehasse naasma. Seda oli kadunu talle ise rääkinud. 

Jäänud üksi, võttis ta laiba kõhetu käe ja surus tänulikult huultele. 

Kui külm ja raske see oli! 

Gorgo laskis käe langeda ja suured sõrmused põrkasid klirinal vastu aseme puitu. 

Lootus kustus, ta teadis nüüd, et emalik sõbratar oli jäädavalt vaikinud. 

Gorgo heitis laiba kõrvale põrandale ja nuttis nagu laps, kellelt keegi tugevam on võtnud 
midagi armsat. 

Laual lebas läheneva hukatuse tõend, igatsus lõpu järele jäi viimaks peale, Gorgo tõusis ja 
lakkas nutmast. 

Kui amm on naasnud, läheb Gorgo minema, siia ta kauemaks ei jää. Kohusetunne ja südame 
sund tõmbasid teda eemale ning näitasid talle kohta, kus ta võis oodata seda viimast, mida ta 
elult ihkas. 

Temalt, mitte mõnelt võõralt pidi isa kuulma, mis on juhtunud. Gorgo teadis, et isa on 
Serapeionis, kust ta lootis homme leida ka Konstantini. Armsama kohus oli avada hukatuse 
värav ja Gorgo tahtis sellest siseneda mehe kõrval. 

Ootamine kestis kaua, kuid viimaks kostis trepilt müra. Need olid amme sammud, ent ta ei 
tulnud üksinda. Kas tal olid kaasas arst ja manaja? Uks avanes. 

Üle läve astus väravavaht, käes kolmeharuline lamp, 

siis amm ja siis Konstantin oma emaga. 

Gorgo teretas ootamatuid külalisi kaamena ja sõnatult. 

Amm polnud arsti leidnud. Kuna ka virtin oli koos teiste kristlastest orjadega minema 
hiilinud, arvas ustav naine, et ta armas laps vajab sel kurval hetkel sõbralikku naishinge. Ta 
oli läinud naaber Clemensi juurde ja palunud selle abikaasat noore perenaise juurde minna. 
Konstantin oli just koju jõudnud ning oli naistega sõnagi lausumata kaasa tulnud. 

Emand Mariamne püüdis Gorgot lohutada. 

Ta kiitis seda, mis surnu juures just patune ja jumala-kartmatu ei olnud ning lohutas 
põhjendustega, millega hea kristlane leinaja südant kosutada püüab. Gorgole tundus, otsekui 
räägitaks arusaamatus keeles ja alles siis, kui Mariamne teda embas, suudles ja isa tulekuni 
enda poole kutsus, sai ta aru, et matroon mõtles seda hästi. 

Kuid kristlase viimased sõnad olid talle ka kohustust meenutanud ning Gorgo võttis end 
kokku, tänas sõbralikult, palus aidata laip tuppa viia ja võti enda kätte võtta. 

Ta ise peab minema isa otsima, sest juhtunust ei tohi talle teatada keegi teine. 

Mariamne tungiva palve sellest ettevõttest loobuda ja öö tema pool veeta lükkas Gorgo 
otsustavalt tagasi. 

Konstantin oli seni vaikinud. Alles siis, kui Gorgo käskis laiba alla viia, astus ta ligi ja sirutas 
neiule käe. 

Gorgo vaatas Konstantinile otsa ja ütles vaikselt: 


"Ma tegin sulle ülekohut ja solvasin sind. Mul hakkas siiralt kahju juba enne, kui sa lahkusid. 
Ma tean, sa pole mulle enam pahane, sest sa tundsid, kui üksik ma olen ja tulid minu juurde. 
Eks ole, meid ei lahuta enam miski." 

"Mitte miski.” 

Gorgol tõusis veri südamesse, ta tõstis käed ja pani need mehe kaela ümber ning liibus tema 
vastu nagu haige laps ema vastu. 

Ta ei teadnud, kuidas see oli juhtunud, kuid juhtunud see oli, pealegi välja tegemata 
Mariamnest, kes kohkudes nägi, kuidas ta poja huuled ilusa ebajumalakummar-daja laupa ja 
siis suud otsisid ning leidsid. 

Mis siin juhtus, oli ühtaegu kihlus ja lahkuminek. Neile jäi üle hukkumine koos kõige muu 
elavaga, ja sellesse suhtus Gorgo nagu unetu suhtub hommikusse. 

Mariamne oli kõrvale astunud, sest tal oli ähmane aimus, et on toimunud midagi suurt ja 
pöördumatut, mida ei tühista ükski vastuväide. 

Gorgo oli Mariamnele mõistatus, ent ometi oli hea tunne, kui Gorgo tema juurde tuli ja ta kätt 
suudles. 

Gorgo kattis lahkunu näo. Kui surnu oli teisele korrusele viidud ja laiale abieluvoodile 
pandud, ehtis ta seda lilledega. 

Vahepeal oli saabunud Saturni preester, kes kinnitas, et ükski maapealne vägi ei suuda seda 
hingetut keha elustada. Preester oli otsekohe nõus, kui Gorgo palus aiaväravas oodata jateda 
isa juurde saata. 

Kui preester oli lahkunud, andis Gorgo Mariamnele surnu kirstude ja kappide võtmed ning 
läks siis teise tuppa, kus Konstantin ootas ja jättis temaga hüvasti. 

Kui Konstantin teda endaga kaasa kutsus, kostis Gorgo kurvalt: 

"Ei, armas, mul on teisi kohustusi." Konstantin ütles: 

"Ka mind kutsuvad minu kohustused, kuid sa kinkisid enda mulle. Sa oled minu, kuulud 
minule, sa ei kuulu 

enam ainuüksi endale ja ma nõuan, et sa mu palve täidaksid. Mine ema juurde või jää surnu 
juurde. Kus su isa ka ei ole, minu pruudi õige koht pole seal. Ma aiman, kus ta on. Ma hoiatan 
sind. Vanade jumalate saatus on otsustatud. Meie oleme tugevamad ja Serapis langeb juba 
homme.” 

"Ma tean. Kas sul on käsk panna käsi jumala külge?” 

"Mul on käsk ja ma täidan seda.” 

"Sina täidad oma kohust, teisiti saju ei saa. Kuid tulgu mis tuleb, meie oleme üks. Meid ei 
suuda lahutada miski. ” 

"Tule, mu laps," palus Mariamne. Kuid Gorgo hüüatas: 

"Kui te mind armastate, siis minge. Minge, ja jätke mind üksi.” 

Ta naasis tuppa, kus lamas surnu. Enne kui teised talle järele jõudsid lipsas ta aseme kõrval 
seinasse peidetud uksest välja. 


21.Kahekümne esimene peatükk 


Öö oli lämbe ja sompus. Põhja pool kogunes tumedaid pilvi ja Mareotise järve kohal hõljus 
valget sumu. 

Läänes kõrbe kohal segunes mustadesse pilvedesse väävelkollast ning põhja pool väreles läbi 
lämbe ja raske õhu kaugete välkude valgust. 

Edelast ajas soe tuul üle järve tänavatele heledat liiva. Peened terad torkisid ja kõrvetasid 
teeliste põski. Nad kõndisid, silmad maas ja huuled kinni. 

Gorgo oli tõmmanud loori ja keebi üle pea ning järgnes preestrile südame põksudes. 


Ta võpatas, kui kuulis enda kannul samme, sest teda võis jälitada Konstantin. Kui uus tuuleiil 
liivateri vastu nägu puistas või põuavälk pilvi valgustas, jäi veri seisma, sest näis algavat kõigi 
asjade lõpp. 

Tee oli Gorgole tuttav, kuid tundus täna kümme korda pikemana. 

Viimaks jõudsid nad kohale. 

Ühe sissepääsu juures ütles ta märgusõna ja tegi kokkulepitud märgi. Algas matk mööda 
allmaakäiku. 

Seal oli üsna palavja umbne, nende ümber lendles tõr-vikuvalgusega üles peletatud nahkhiiri. 
Ometi kartis Gorgo siin vähem kui vabas õhus. 

Serapise templis surra, koos armsamaga hinge heita ei tundunud raske. Oli uhke tunne oodata 
viimset tundi kõige suurepärasemas paigas, mille surelik inimene eales on mõnele jumalale 
püstitanud. 

Ülim, mida ta elult oli ihanud, oli tema omaks saanud, ja kus oli kogu maailmas pühamat 
hauasammast kui selle maailmavalitseja pühakoda. 

Gorgo tundis hiigelehitise pühasid saale lapsest saadik. Ta ei kartnud Serapeionisse 
kogunenud tohutut hulka mehi. Teda kaitsesid seal isa ja Olympios ning küllap toetas ka 
Herse. Kuid ka nende kolmeta söandas ta sel, vahest viimasel kõigist öödest, sekkuda 
muretult tuhandete hulka, sest ta oli kindel, et kõik ootasid oma otsaja taeva kokkuvarisemist 
niisama pelglikult. 

Nii ta mõtles, kuni jõudis koos oma juhiga tugeva värava ette. 

Kui ka see oli talle avanenud, jõudsid nad allmaaruu-midesse, mis olid pühendatud jumala 
müsteeriumide pidamisele ning kus ususaladustesse pühendatud mehed pidid läbi tegema 
ränki katsumusi, enne kui neid peeti vääriliseks osa saama kõrgematest riitustest. 

Saalid, kambrid ja käigud, mida Gorgo läbis esimest korda, olid lampide ja tõrvikutega 
kasinasti valgustatud. Mida ta pilk sel teekonnal tabas, täitis teda vaga kõhedusega ja erutas 
kujutlusvõimet. 

Iga ruum, iga sammas, iga raidkuju erines oma proportsioonidelt ja kujult tavalisest ja 
loomulikust. 

Üks sfinksidega ääristatud tee viis läbi pika ja laia käigu ning Gorgo klammerdus juhi külge, 
sest ta aimas kujude taga endast paremal sünget kuristikku. Teisal kohises ta kohal vesi ja 
langes metsiku mühinaga sügavusse. Kohe pärast seda jõudsid nad kaljusse raiutud grotti ja 
sealt vaatas neile vastu rida kullatud krokodillipäid. Seintelt silmitsesid neid Tantalose, Ixioni 
ja kivi veere-tava Sisyphose reljeefid. Nende tee äärde jäi raudustega nii tugevasti suletud 
kambreid, otsekui seal oleks määratuid aardeid või aimamatuid saladusi. Rüüd riivasid 
mõndagi vaipadega ja eesriietega varjatud kuju ja riituseriista. 

Kui Gorgo vaatas kõrvale, nägi ta salapäraseid kujundeid ja märke, kui vaatas üles, kohtas 
pilk inimese- ja loomakujude vahel Egiptuse kombe järgi laevadel üle lamava naise selja 
sõitvaid tähtkujusid ning kreeka kunstnike loodud Plejaade, Kastorit ja Polluxit ning Berenike 
tähti täis külvatud juukseid. 

Gorgol oli tunne, just nagu maapealse elu lõpp oleks alanud, otsekui ta ise oleks siin sünge 
Hadese külaline. 

Ajapikku tee tõusis ja viimaks viis keerdtrepp temp-liruumidesse. 

Kui Gorgo trepist üles läks, võttis ta katte pea pealt, korrastas oma rüü volte ja ajas end 
preesterliku väärikusega sirgu, nagu suursugustel neitsitel oli kombeks jumaluse altarile 
läheneda. Kuid mida kõrgemale ta jõudis, seda valjemini kostis igasuguste helide segadus. 
Nüüd hakkas kuulda olema ka flööte ja trumme. Gorgo arvas, et on alanud pühalik ringmäng. 
Nüüd seisis Gorgo ühes hüpostüüli kõrvalruumis. 


Tema saatja avas kullatud pronksi ja hõbedaga ehitud ukse. Gorgo järgnes talle pidulikul 
sammul, pea püsti ja pilk langetatud. 

Nad läksid peatumata läbi sammaskäigu hüpostüüli küljel ning jõudsid kõige pühamasse 
templiruumi viivasse löövi. 

Neile avatud uksest vastu paiskunud metsik kisa oli neid üllatanud ja segadusse ajanud. Kui 
Gorgo silmad avas ja ümberringi vaatas, siis ta kohkus otsekui öine rändur, kes enda arust on 
astunud lilleväljale, kuid tunneb ehmudes, et teda kisub sügavusse põhjatu soo. 

Gorgo hoidis vankudes kinni lähimast jumalakujust ja 

küsis endalt, kas ta on ärkvel või näeb und. 

Ta ei tahtnud näha ega kuulda, mis seal toimus, see oli talle vastik, kuid liiga pealetükkiv, et 
sellest üle vaadata. 

Viivuks kütkestas nähaolev ta pilku ja kuulmist, halvas liikumisvõime. Kuid peagi kattis ta 
kätega silmad ning ta neitsilik häbitunne, julm pettumus ja püha viha selle rüvetamise üle, 
mida ta oli õilsaks ja puutumatuks pidanud, ründas ta solvatud hinge ning ajas nutma, nii ki- 
bedalt nutma, nagu ta seda polnud sündimisest saadik teinud. 

Ta heitis loori nuuksudes näole ja mähkis end sisse, just peaks end tormi ja pakase eest 
kaitsma. 

Temast ei teinud keegi väljagi. Ka saatja oli ta maha jätnud ja läinud isa otsima. Gorgo pidi 
ootama mehe naasmist ja otsis peidupaika. 

Korraga märkas ta leinariides naist, kes konutas õig-lusejumalanna kuju ees. Ta tundis ära 
Asklepiodorose lese, astus ligi ütles nuttes: 

"Luba mul siia istuda. Me leiname mõlemad.” 

“Istu.” 

Nõnda istusid leinajad sõnatult teineteise kõrval ning nende ümber möirgas ja hirnus ohjest 
pääsenud lõbu. 

Kamp mehi ja naisi sööstis kõvasti kisades läbi temp-lihalli. 

Märatsejate kohal kaikus takti ja rütmita flöödiuilg, taldrikud klirisesid ja trumm kõmises. 
Templi rõiva- ja riistakambrid olid avatud, purjus inimesed olid sealt välja toonud 
pantrinahku, mida preestrid kandsid pühade talituste ajal, pronksist ohverdusvaag-naid, puust 
kanderaame, millega pidulikel juhtudel 

jumalakujusid kanti, ja muid asju. 

Tühjaks röövitud ruumide kõrvale oli saali jäänud arvukalt üliõpilasi ja tüdrukuid, kes 
valmistasid seal ette midagi suurt ja maitsvat, milleks kulus palju aega ja viinamarjamahla. 
Üks viinamäeomanik pidi endast kujutama isa Dionysost ja troonis lillevanikute all ihualasti 
neljarattalisel raskest rauast ohvrivankril. Tema vormitute jalgade vahel oli alabasterkann ja ta 
rasvas kõht vappus naerust, kui kiikav kamp teda mööda püha halli vedas. 

Meeletus joovastuses olid purjutajad võtnud seljast riided, mis vedelesid nüüd kirevas 
hunnikus sammaste ja punaste veiniloikude vahel. Tüdrukute vallandunud juuksed lehvisid. 
Noorukid ja täismehed vehkisid nende kõrval nagu meeletud türsostega ja viljakusjumala 
sümbolitega. 

Mõned preestrid ja filosoofid püüdsid rahvast manitseda, kuid neile astus vastu juua täis 
flöödipuhuja ja puhus nii kõvasti süürinksit, nagu tahaks surnuid üles äratada, ning ta 
naissoost kaaslane virutas rahurikkujate poole tamburiini. See põrkas vastu sambatüve ja 
kukkus ühele preestrile pähe. Teised järgnesid eeskujule ja peagi lendas joodikute pea:kohal 
üks tamburiin teise järel läbi õhu. 

Vintis plikad olid roninud jumalakujude kandmise raamidele ja kriiskasid kõva häälega, kui 
tuikuvad kandjad neid kiirel jooksul mööda halle vedasid. Kui mõni piiga tasakaalu kaotas, 
püüti ta kisaja naeruga kinni ning upitati raamile tagasi. 


Ka viinamäe omaniku vanker läks ümber, kuid seda ei tõstnud keegi üles. Kui õnnetu mees 
asjatult halisedes püüdis end vabastada kastist, kuhu ta oli kinni jäänud, 

vedas kolmkümmend end ette rakendanud noormeest vankrit edasi. Nad möödusid Gorgost, 
kes võimetus vihas pealt nägi, kuidas üle põranda lohisevate asside kõva raud lõhkus põranda 
kaunist mosaiiki. Viimaks vajus raske minestanud mees omaenda raskuse toimel välja ja 
märatsev jõuk pööras ta ümber ning pistis ta pea elustamiseks suurde veinisegamisnõusse. 
Päästetud Dionysose ümber käis talitsematu ringtants ning kuna kõigi tamburiinide 
vasikanahad olid kärisenud ja flöödipuhujad olid võhmal, lõid purjus mehed türsostega vastu 
sambaid takti ning kolm üliõpilast puhusid nagu nõdrameelsed suuri tuubasid, mille olid 
templi riistade alt leidnud. 

Kuid selle lärmi vastu hakati protesteerima. 

Kõigepealt astus neile vastu kamp vagasid mehi, kes Serapise kuju lähedal kordasid ühe 
maagi järel manasid, siis hakkasid vastu kõnemehed, kes olid osanud enda ümber mõne 
kuulaja koguda, ning viimaks näitlejad ja lauljad, kes olid kogunenud eesruumi saatürimängu 
etendama. See oli küll nii metsik ja vaimuvaene, et tuubapuhujad sellele vaid pisukest 
ülekohut tegid. 

Kui miimide protestidest kasu polnud, sööstsid nad eesruumist hüpostüüli ja püüdsid 
rahurikkujaid vägisi vaikima panna. 

Tekkis metsik lööming, kuid kaklejad kisti üksteisest eemale ning näitlejad ja nende vastased 
langesid üksteisele kaela ning üks luuletaja kasutas juhust ja hakkas lugedes kisast üle 
karjuma. Siis aga pakkus kõigest üle varakambrite juures tehtud töö tulemus, mis jõudis sam- 
maskäiku. 

Tõusid hõisked ja poolehoiuavaldused. Ka kõige joobnum pudistas kiitust ja tõepooles ilmus 
vaimustatud 

pilkude ette kaunis ja värvikas vaatepilt. 

Kõrgel alusel, mis oli mõeldud suurte pidustuste ajal Serapise väikese kuju ja jumala pühade 
sümbolite kandmiseks, veeretasid juubeldavad noormehed läbi saali linna kõige ilusamat 
hetääri Glycerat. 

Naine lamas suurel puidust künal, mis pidi kujutama merekarpi, madalamatel astmetel istusid 
veetlevad neiud ja viipasid pidulistele, kes püüdsid nende visatud lilli. Kõik tundsid hetääris 
ära vahust sündinud Aphrodite ning teda tervitati otsekui ühest suust maailma kuningannana. 
"Viime ta Serapise juurde! Laulatame ta jumalaga!" karjusid mõned purjus tudengid. "Tema 
pruut on kõige taevalikum armastatu!" 

"Serapise juurde!" röökisid teised. "Glycera peab täna öösel jumalaga pulmi!" 

Välgud ja eemalt kostev'müristamine olid seniajani jäänud tähele panemata. Nüüd aga sähvas 
läbi halli pimestavat valgust ja järgnes kõmisev kõu. Laealustest aknaavadest tungis sisse 
väävlilõhna, esimesele välgule järgnes teine. Näis, et taevavõlv on plahvatanud, sest järgnes 
kõrvulukustav -ning meeliuimastav mürin ja huilg, otsekui oleks taevalaotuse metalltahvlid 
üksteise küljest lahti tulnud ning Aleksandria ja Serapeioni peale kukkunud. 

Aafrika äike vallandus tohutu jõuga ning märatsejad vakatasid, joojatel kukkusid pokaalid 
käest, hõõguvad põsed läksid kaameks, tantsijate käed vallandusid ja tõusid anudes ülespoole, 
teotavad huuled pomisesid palveid. Venuse kaaskonna neiud hüppasid aluselt värisedes maha 
ning vahust sündinud Aphrodite püüdis merekarbis 

heita endalt teda ümbritsevaid loore ja lillevanikuid. Kui tal ei õnnestunud jõuda aluse 
madalamale astmele, tõstis ta valju hädakisa. 

Katmata aknaavadest paiskus palavatele ihuliikmete-le ja hõõgvel nägudele külma vett. 
Sellesse segadusse sööstis Karnise poeg Orpheus, kes oli katusel valves olnud, ja karjus: 


"Maailma lõpp on käes, taevas on avanenud! Kus on mu isa?" 

Kõik uskusid teda, kiskusid vanikuid maha, katkusid juukseid ja sattusid meeleheitesse. 
Meeletusse möllu seljast heidetud rõivaste ümber segunes oigeid, halinat, naiste kisa ja 
paanilisest hirmust haaratud meeste mörinat. 

See oli kaastunnet ja vastikust äratav vaatemäng. Gorgo litsus häbi ja viha pärast hambad risti 
ning ihkas maailma lõppu kui pääsemist. 

Tema ümber lõi välku ja müristas nagu ennegi, templi alusmüürid värisesid, kuid Gorgo ei 
uskunud enam kõigi asjade lõpusse ega eesriidetaguse jumala suurusesse, ülevusesse ja 
puhtusesse. 

Põsed hõõgvel, häbist punased, pidas Gorgo rüvetuseks lasta end arvata jumalale ustavate 
kilda. Aina valjema ja hädisema kisa taustal ilmus ta vaimusilma ette Konstantini tõsine ja 
kartmatu mehekuju. 

Gorgo kuulus temale, täielikult ja jäädavalt temale, ta tahtis tulevikus jagada mehega kõike: 
armastust, kodu, väärikust ja ka tema jumalat. 


22. Kahekümne teine peatükk 


Rahval polnud ainsatki juhti ega lohutajat. Olympios ja ta külalised, Aleksandria vaimsed 
juhid, lasid end kaua oodata. 

Raudkuplisse löönud ja mööda lipuvarrast jooksnud välk oli kohutanud ka vabamõtlejaid ja 
filosoofe, sümpoosion oli lõppenud vaid veidi väärikamalt kui orgia templi saalides. 
Ülempreestri sõpradest olid küll vaid vähesed surmahirmu välja näidanud, see-eest oli 
rohkesti deklameeritud ja näideldud. Gorgo lugupidamine usukaaslaste vastu poleks eriti 
tõusnud, kui ta oleks pealt kuulnud, kuidas kuulus grammatik ja elulugude kirjutaja Helladius 
põlvede nõtkudes, huuled veretud, tsiteeris aheldatud Prometeust, kuidas grammatik 
Ammonius riideid käristas ja paljast rinda välgule märklauaks pakkus. Kahjuks panid tema 
sangarlikku hoiakut vaid vähesed tähele. Enamik, nende seas uusplatoonlik filosoof, 
ajaloolane ja äge kristlaste vaenlane Eunapius, oli katnud pea ja ootas kõigi asjade otsa. Üks 
luuletaja, kes oli võitnud aupärgi õpetliku värsiga "Inimene on jumalate isand ja peremees”, 
oli minestanud. 

Olympios oli tõusnud ja nõjatus rahulikult ukseposti vastu, et meheliku julgusega surma 
oodata. 

Ka isa Kamis, kes oli rohkesti veini pruukinud, kuid äikese puhkedes jälle kaineks saanud, oli 
püsti hüpanud ja ülempreestrist mööda välja rutanud. Ta teadis, et abikaasa ja poeg on ligidal 
ning tahtis koos nendega surma oodata. 

Porphyrios ja ta naaber, suur arst Apulejus, kuulusid 

nende hulka, kes olid katnud pea. Porphyrios oli teistest rahulikum, sest ettevaatliku mehe ja 
kaugelenägeliku kaupmehena oli ta kõige eest hoolitsenud. 

Kui maailm jääb kristlaste võidust hoolimata püsima ja tema suhtes hakkab kehtima seadus, 
mis tunnistab usutaganeja testamendi kehtetuks, siis oli ta omadele varunud usaldusväärse 
sõbra juures vürstlikult vara, mida ei saanud puutuda riik ega kirik. Kui aga maaja taevas 
kokku varisevad, siis oli ta piinarikka lõpu eest kaitstud vahendi varal, mida ta kaasas kandis. 
Äikese saatel oli ta koos Olympiose teiste külalistega üle elanud pikki ja pelglikke hetki. Siis 
sööstis saali Karnise poeg Orpheus: 

"Lõpp on käes! Maailm variseb kokku! Taevast langeb tuld! See põletab juba maad! Ma nägin 
seda oma silmaga. Kus on mu isa?" 

Olympiose külalised kargasid püsti ja matemaatik Pappus karjus: 

"Maailma tulekahju on alanud! Taevast langeb kõrvetavat tuld!" 

"Ots on käes,” halises Eunapius. 


Kaupmees Porphyrios pistis käe purpurse rüü voltide vahele, võttis välja kristallpudelikese, 
läks ülempreestri juurde ja sosistas talle: 

"Ela hästi, sõber! Me oleme tihti vaielnud Cato ja ta surma üle. Sina olid tema vastu, mina 
poolt. Tee nüüd, nagu tegi tema. Vaata, seda jätkub meile mõlemale.” 

Ta tõstis pudelikese suu juurde. Surmav vedelik mõjus silmapilkselt. Ent vaevu oli kaupmees 
meelemärkuse kaotanud, kui arst Apulejus appi tuli. Ta oli lootusetult lõppu oodanud, ent kui 
oli kostnud appihüüe, kiirustas ta kaupmehe kõrvale. 

Porphyriose meeleheitlik tegu oli toimunud otse Orpheuse nähes. Uus kohkumine tõrjus 
eelmist ja ta hakkas kutsumata aitama arstil meelemärkuseta meest diivanile tõsta. Siis 
kiirustas ta uuesti vanemaid otsima. Kuid Olympios pidas ta kinni ja nõudis selget aru selle 
üle, mis oli juhtunud katusel. 

Mis noorel lauljal öelda oli, kostis üsna häirivalt. 

Suur tulekera oli kukkunud kuplile ja ühinenud maa poolt tuleva tulejoaga. Siis oli taevas 
pimestavas hiilguses avanenud ja Orpheus oli oma silmaga näinud hiigla suurt koletist, kes oli 
hirmutava raginaga lähenenud pühamu tagaseinale. Orpheusele ja ta kaaslastele polnud 
langenud vihm, vaid veejoad. 

"Poseidon," ütles Orpheus, "paiskab mere templile ja nelikrakendi hirnumist kuulsin oma 
kõrvaga." 

"Poseidoni hobused?" lõikas Olympios vahele. "Need olid keisri hobused.” 

Ta kiirustas akna alla nagu noor mees, tõmbas eesriide kõrvale ja vaatas ida poole välja. 

Äike oli lakanud niisama kiiresti kui oli tekkinud. 

Koitis. 

Kaugel põhja pool lõi veel vahel välku, müristamist oli vaevu kuulda. Kuid hobused, kelle 
hirnumine oli Orpheust kohutanud, olid pühamule lähemale tulnud ning hoidusid vastu templi 
lõunapoolset tagaseina, kus polnud uksi ega muid sissepääse. 

Mida otsis keisri vägi sellest ligipääsmatust kohast? 

Kuid pikalt polnud aega mõelda, sest gong kutsus Serapeionit kaitsma. 

Olympios pöördus oma külaliste poole, käskis neil end 

kokku võtta ja surmani vastu panna. 

Ta hääl oli erutusest kähe. Teised saidki uut julgust ja kiirustasid relvahoidlasse. 
Rinnakaitsed ja mõõgad tegid õpetlastest sõdurid. Need "jutukangelased” rääkisid veel vaid 
vähe. Nüüd oli tegutsemisega tõsi taga. 

Olympios palus, et Apulejus viiks mürgitatud kaupmehe, kelle tardumuse vastu polnud veel 
rohtu leitud, tema eratuppa. Templiteenrid viisid mehe kõrvalisest trepist alla, ülempreester ja 
ta relvastatud sõbrad läksid peatreppi mööda peahalli. 

Seal ootasid võitlusvalmis salka üllatused ja pettumused. Isegi Olympios ise oli alguses nõutu. 
Tema mõtte-kaaslastest olid sel ööl saanud memmepojad ja mässajad ning pühades ruumides 
nägi välja nagu pärast kaotatud lahingut. 

Igal pool vedeles purustatud ja minema visatud riistu, lõhutud pille, käristatud ja märjaks 
tehtud riidetükke ning lehtedeta ja purustatud lilli ja vanikuid. Põrandal oli suuri punase veini 
loike nagu inimverd ning ühe samba jalamil lamas mees, kellest ei saanud aru, oli ta surnud 
või teadvuseta. Sadadest hõõguvatest tahtidest tõusis vastikut tossu. 

Mäherdust haledat vaatepilti pakkusid kainenenud, hirmunud, magamata mehed ja naised! 
Kuid aeg liikus aina edasi. Seda tundis ja nägi igaüks. Öö oli läinud, päev alanud. Äike oli 
eemaldunud, kuid selle asemele oli tulnud sugugi mitte vähem halastamatu keisri sõjavägi. 
Inimeste võitluses jumalatega oli ainult üks võimalik lõpp: alistumine. Inimeste võitluses 
inimestega võis loota 

kui ka mitte võidule, siis ometi pääsemisele. 

Ühe käega veteran Memnon oli orgia ajal olnud katusel valves ja teinud ettevalmistusi 
ründava vaenlase tõrjumiseks, kuni oli tõusnud äike. Siis oli ta suurema osa katusevalvureist 
templi alumistesse ruumidesse varjule viinud. Ainult vana väeülem ise oli valvepostile jäänud. 
Ta oli oma ainsa käega klammerdunud katuserinnati-se kivikuju külge, et vesi teda alla ei 
uhuks. Ta oli sealt käsklusi andnud, kuid tormi ulgumine oli kõvem kui tema hääl ja vähesed 
katusele jäänud ei kuulnud ta kamandamist. 

Ka temal polnud kuulmata jäänud hobuste hirnumine. Mis lähenes, olid Rooma 
piiramismasinad. Kui ustav veteran siinsele ettevõttele ka ei olnud, tikkus südamesse midagi 
rõõmutaolist, sest ta nägi, et keisri lahingulip-pudele järgnesid ehtsad sõjamehed. 

Vanad lahingukaaslased polnud võõrdunud halba ilma trotsimast ja nende juht oli küllalt 
nutikas, et teha esimene rünnak templi näiliselt kõige kindlama koha vastu. 

Veel eile oli Memnon öelnud Olympiosele: 

"Vaenlast ei lööda vaimustusega, vaid sõjakunstiga." 

Nüüd oli tema oskustel võrdväärne vastane ja kuidas olid lood noorte surmapõlgava 
vaimustusega, seda sai ta peagi kogeda. 

Kuni Liibüa abiväe saabumiseni tuli võimatuks teha läbimurre templi tagaseinas ja kaitsta 
pühamut katuselt. Selles lahingus sai kasutada igaüht, kes jaksas kivi tõsta ja mõõka 
viibutada. Kui ta oma võitlejate arvule mõtles, arvas ta, et suudab pühamut tükk aega edukalt 
kaitsta. Kuid ta rehkendas valede arvudega. Memnon ei teadnud, milline külgetõmbejõud oli 
ta "vaimustatud noortele” 

võiduajamisel ja milline muutus oli toimunud meelsuses. 

Memnon laskis kohalejäänud mehed kohe pärast tormi vaibumist kokku kutsuda ja lüüa 
gongi, mis pidi kaitsjad katusele tooma. Kuid aeg läks ja veerand tunni pärast polnud katusele 
tulnud mitte keegi. 

Vanamehe maldamatus muutus üllatuseks, hämmastuseks, vihaks. Väljasaadetud käskjalad ei 
naasnud ja roomlaste kaitsekatus nihkus aina templi lõunaseina poole. 

Vaenlane kavatses rajada aluse müürilõhkujale, mille ramm pidi seinasse ava murdma. 

Iga hetk viivitust oli vaenlasele kasulik. Paarsada kätt katusele, ja kavatsust sai nurjata. 
Viimaks tuli üks käskjalg tagasi ja teatas, et mehed ja naised alumistes ruumides on otsekui 
arust ära ning keegi ei taha katusele tulla. Memnon kirus ja sööstis ise trepist alla. 

Ta seletas, mis on juhtunud, andis käsklusi, mida kuulda ei võetud ja kui nägi, et paljud koos 
oma tüdrukutega värava poole pagesid, astus neile vastu, mõõk käes, ja ähvardas maha lüüa 
igaühe, kes püüab pakku pääseda. 

Sel ajal tuli suurde saali Olympios koos kaaslastega, kiirustas väejuhile appi ning tõrjus sadu 
inimesi väljapääsu juurest tagasi. 

Olympios pidas Memnoniga nõu ja nad jõudsid kiiresti otsusele naised templist välja saata 
ning mehed kahte salka jaotada, läkitada üks salk katusele ja teine templi tagaseina juurde, 
kus peagi pidi hakkama tööle Rooma müürilõhkuja. 

Olympios kuulati lugupidavalt ära, kui ta aga kuulutas, et naised tuleb templist eemaldada, 
tõusis kisa. Paljud hoidsid armsamast kinni, teised õhutasid mehi põgenema. 

Suur hulk naisi, nende hulgas ilus Glycera, kasutas lahkumisvõimalust otsemaid. Ega neil 
linnaski austajatest puudust olnud. 

Kuid nad ei jõudnud kuigi kaugele. Neile tormas vastu templiteener ja käskis tagasi minna. 
Keisri vägi oli avastanud sissepääsu kanalisse. 

Naised läksid valvuriga valjult hädaldades kaasa ja kui nad olid jälle suurde saali jõudnud, 
põrutas rauast müürilõhkuja esimese põraka vastu templi tagaseina. 


Keisri vägi oli saiakäigu vallutanud ja alustas rünnakut. Kaotatud oli palju, kuid mitte veel 
kõik. 

Olympios käskis lõhkuda üle kuristiku viiva silla, mille kaudu pääses allmaaruumidesse. See 
ülesanne jõuti täita õigel ajal. Memnon aga hõikas: 

"Kes pole alatu hädavares, tulgu minuga kaasa!" 

Ta käskis kuhjata ohtlikku paika tõkkeks kõik, mida liigutada suudeti, ilma et halastataks ka 
kõige pühamatele kujudele, marmorist ja pronksist steelidele ega ohvrial-taritele. 

Sellelt kaitsevallilt tuli ära hoida vaenlase edasitungimine, kui seinasse on murtud ava. 

Kui ta nägi, et alustelt tõugatakse skulptuure, pühapaikadelt veetakse ära ohvrialtareid, mis 
olid seal seisnud pool tuhat aastat, tiriti kokku pinke ja alabastervaase ning väike kaitsevall 
aina kerkis, värbas ta väikese salga tööle katusel. 

Pääsu enam ei olnud ja mõnigi, kes oli äsja lootnud põgeneda, läks põlvede värisedes 
katusele, sest tundis end seal vaenlase eest kindlamana kui sissemurdekoha juures. 

Olympios jagas relvi, läks ühe juurest teise juurde ja kohtas Gorgot, kes istus ikka veel koos 
Asklepiodorose lesega Õigluse kuju jalamil. 

Ta ütles Gorgole, et isa on haige ja laskis neiu eraruumidesse juhatada, et ta aitaks arstil isa 
põetada. 

Leinav matroon polnud nõus oma kohalt lahkuma. Ta ihkas lõppu ja teadis, et see on ligi. 
Naised ja nendega koos mõned nannipunnid olid tõmbunud rotundi ning peagi kostis sealt 
üleannetut juttu ja naeru. 

Katuselt vihises ründajate pihta kantkive ja skulptuure. 

Alumistes saalides polnud ükski müür koosnenud väärtuslikumatest osadest, iga tükk oli taies, 
oli sajandeid olnud püha või säilitas ilusas kirjas mälestust väärikatest tegudest. See vall pidi 
kaitsma jumalatest ülimat ning tema kaitsjate kilda kuulusid ka Karnis, ta poeg ja naine. 


23.Kahekümne kolmas peatükk 


Gorgo istus elutu isa aseme päitsis ja kuulatas ta hingetõmbeid. 

Olympiose tuba oli hüpostüüli kõrval, siia kostis üpris lähedalt müürilõhkuja hoopide kõla. 
Haige võpatas iga kord, kui hoop vastu seina prantsatas. 

Gorgole tegi haiget isa kannatamas näha, ta mõistis, et pühamu langeb peagi kristlaste kätte, 
kuid tundis end sõbra salaruumis hästi ja turvaliselt. 

Neiu oli vahetanud vaid mõne sõna arstiga, kes kinnitas, et suudab haige tervistada. Gorgo 
tõstis pea ja küsis: 

"Sa rääkisid, Apulejus, vastumürkidest. Kas isa tahtis hukatusest pääseda ja end ise tappa?" 
Arst vastas jaatavalt ja jätkas: 

"Äike võttis talt enesevalitsuse nagu meilt kõigilt, ometi kogesime vaid suure saatuse 
eelmängu. Inimkonna hukk läheneb, me kuuleme selle tulekut. Kivid purunevad. Kristlaste 
rauast müürilõhkuja avab selleks ukse.” 

Gorgo kahvatus. Kuid teda ei hirmutanud arsti ennustus, vaid neid ümbritsevate seinte värin. 
Võitlevate meeste karjumine kostis väljast aina valjemini, arst läks ukse juurde kuulatama. 
Gorgo pani tähele, et Apulejuse käed värisesid. Mees kartis, Gorgo ei tundnud muud kui 
muret kannatava isa pärast. 

Auk müüris toob templisse Konstantini, ja kus see mees käsutab, on turvaline olla. Gorgo ei 
uskunud enam maailma lõpusse. 

Kui arst ümber pööras ja nägi, kuidas Gorgo haige laubalt higi pühkis, ütles ta: 

"Mis kasu on jaanalinnul silmade sulgemisest! Valmistugem lõpuks. Kui nad käe jumala 
külge panevad, siis on kõik kadunud.” 


Gorgo raputas pead: 

"Ei, sest kui Serapis on seda, kelleks te teda peate, miks talub ta siis, et vaenlased ta pühamu 
ja kuju hävitavad? Miks ei anna ta oma ustavatele südametele julgust? Nii isand kui teenijad 
on memmepojad ja libud. Paras neile, kui tempel kokku variseb.” 

"Kas nõnda räägib Porphyriose tütar?” 

"Jah, Apulejus. Nii pean ma rääkima pärast seda, mida olen sel ööl näinud ja kogenud. Raevu 
ajab paljas mõte, et mind võidakse selle liiderliku koja asukate hulka arvata. Jumal, keda 
teenitakse nagu seda, ei saa olla minu jumal. Kuidas te võite arvata, et kristlaste jumal laseb 
Serapisel maailma ja inimkonna hävitada?" 

"Kas sina oled kristlane?" 

"Ei ole, aga tahaksin olla.” 

Arst kehitas õlgu ja pööras kõrvale. Gorgole tundus, et see vastus oli ta vabastanud raskest 
koormast, oli avanud temas uue paljutõotava maailma. 

Kallim polnud enam tema vastane ning kui ta kuulis võitluse lärmi müüriaugu juures, mõtles 
Gorgo rõõmsalt Konstantinile ja tema võidukatele relvadele. 

Gorgo oskas sügavaid kurdi isa suu ja silmade ümber õigesti mõista. Porphyrios polnud 
salanud piinlikke tundeid, mis haarasid teda iga kord, kui ta pidi tunnistama usku, mida õigeks 
ei pidanud. 

Suur vale oli selle mehe elu mürgitanud. Gorgo tahtis kristlaseks saada armastuse pärast. 
Müürilõhkuja oli templi tagaseinasse löönud juba suure 

augu ja kahekümne teise leegioni raskeltrelvastatud mehed olid sealt sisse tunginud. Kuid 
mõnigi veteran oli julguse eest maksnud eluga, sest neile lendas vastu odasid ja nooli. Suured 
kilbid olid hulga viskerelvi kinni pidanud, paljud nooled olid jõuetult põrganud vastu rauast 
kiivreid ja soomusrüüsid. 

Kogenud sõdurid lähenesid kaitsevallile põlvili, teised läkitasid nende selja taga kaitsjate 
vastu odasid ja nooli. 

Vana muusadesõber Karnis seisis kaitsevallil poja kõrval ja kisendas, kui saatis teele ühe oda 
teise järel. 

Tema kõrval läkitas Orpheus vibuga nooli. Kui ta mõnda keisri sõjameest tabas, hõikas isa: 
"Tubli, mu poeg!" 

Emand Herse küürutas kaitsevallile upitatud ohvrial-tari varjus ja ulatas meestele viskerelvi. 
Ta karjus: 

"Tapke neid koeri! Ärge halastage ühelegi kristlasele!" 

Orpheus oli parajasti saatnud noole ühe ulja tsentuu-rio kaelasse, kui Karnis laskis talle 
ulatatud oda langeda ja vajus vaikselt kokku. Teda oli tabanud rinda Rooma oda. 

Orpheus nägi, kuidas isa südameveri voolas ja põlvitas ta kõrvale. Kuid vanamees osutas 
vibule: 

"Jäta mind! Siin võideldakse jumalate eest. Sihi hästi!" 

Kuid poeg ei lasknud surijal end eemale tõrjuda. Nähes kui sügavale oli oda rauga rinda 
tunginud, oiatas ta valjult ja tõstis kaeveldes käed. 

Siis tabas Orpheust nool õlga, teine tungis kaelasse ja ta vajus korisedes kokku. 

Karnis kaotas meelemärkuse ja see naasis alles siis, 

kui Herse oli surunud räti voolavale verele ja niisutas ta laupa veiniga. 

Mees tundis põskedel sooje pisaraid ja sosistas: 

"Ära muretse, varsti on sinugi kord." 

"Jah," ütles Herse. "Mis teen ma enam siin sinuta ja jumalateta?” 

Ta pöördus poja poole, kes oli jälginud iga sõnaja liigutust ning püüdis rääkida, kuid nool 
kaelas pani hinge kinni ja võttis sõnad suust. 


Matrooni suu sulgesid pisarad ja ükski kolmest ei suutnud rääkida. Ent Herse rätik läks 
abikaasa verest üha punasemaks ja mehe silmad hakkasid pöörlema, otsekui tahaksid näha 
kogu maailma. Äkki nad peatusid vallile heidetud Apollo kuju peal, ja mida kauem ta pilk 
jumala kaunil näol peatus, seda heledamalt hakkas see särama. 

Veel kord leidis Karnis jõudu kätt tõsta. Ta osutas surematu nooruki päikeselisele peale ja ta 
huuled sosistasid: 

"Kõige eest, mis meil elus ilusat on olnud, võlgneme tänu temale. Meie lõpp on ka tema lõpp. 
Nood seal võidavad sinu ja meid. Nemad unistavad paradiisist teispoolsuses. Ent kus valitsed 
sina, Phoebus, on õndsus juba maa peal. Nemad uhkeldavad, et armastavad surma ja vihkavad 
elu. Kui nad võidavad, lõhuvad nad lautod ja flöödid. Nad tapaksid ilu ja kustutaksid päikese. 
Küll sinu riik, Phoebus, oli päikeseline! Meie vajame valgust ja flööte, lilli ja muretuid 
nägusid. Kuula mind, Phoebus! Tänu sulle, kes sa oled mult palju võtnud ja kõik andnud! Kas 
teie näete teda tulemas?” 

Karnis osutas käega kaugusse, siis vajus ta pea tagasi, värisevatele huultele valgus verd. 
Järgmisel silmapilgul kaotas meelemärkuse ta poeg. 

Lahingust oli saanud käsikähmlus. Roomlased olid roninud kaitsevallile ja võitlesid 
sangaritega rind rinna vastas. 

Herse tõmbas abikaasa rinnast oda ja vehkis sellega ründajate poole. Siis tabas teda see, mida 
ta ihkas. Piigitorge läks märki ning ta vajus abikaasa ja poja kõrvale. 

Lahing voogas üle laipade. Keisri sõjamehed surusid valli kaitsjad templi saalidesse. 
Sõjanõukogus koostatud pealetungiplaan viidi punkt-punktilt täide. 

Mõned maniipulid surusid pagejaid suure väljapääsu poole, aitasid seda lõhkuda ning ajasid 
inimesed templi esikülje ette koondatud üksuste kätte. Viimased piirasid tulijad kähku ümber. 
Kõige ees kiirustasid rotundi kogunenud libud, kelle sõdurid rõõmsate hõigetega vastu võtsid. 
Tapeti ainult need, kes vastu hakkasid. Asklepiodorose lesk Berenike oli leidnud põrandalt 
mõõga ja avanud oma tuiksooned. Õigluse jumalanna kuju jalamilt leiti tema veretu laip. 

Osa maniipuleid oli kohe pärast kaitsevalli vallutamist kiirustanud katusele jasundinud selle 
kaitsjad kas alistuma või sügavusse hüppama. 

Vana Memnon hüppas üle rinnatise alla, talle järgnes teisigi. Maailma lõpp lähenes ja 
vabasurm võitluses suure Serapise eest tundus ilusamana kui surm vaenlase ahelais. 


24. Kahekümne neljas peatükk 


Möödunud öö hirmus torm oli kogu linnale hirmu nahka ajanud. Oli teada, mis Serapist 
ähvardab, mis ootab ees, kui ta langeb, ja kõik olid arvanud, et maailma lõpp on käes. Kuid 
äike taandus, päike hakkas paistma. 

Veel polnud roomlased söandanud panna kätt linna kaitsejumala külge. Vahest oli Serapis 
saatnud välgu, müristamise ja vihma vaenlasi hoiatama. 

Nii ei mõelnud üksnes paganad. Kristlased ja juudid kartsid jumala ja tema templi varisemist 
ehk rohkemgi. 

Tempel oli Aleksandria uhkus ja sümbol. Sellega oli seotud asutusi ja koole, mis olid kasuks 
tuhandetele, tema kaitse all oli teadus, Serapeioni juurde kuulus arstiteaduskond, mis oli 
mainelt maailma parim, templi tähetornist korraldasid astronoomid aasta kulgu, ja sellest 
tulenes kalender. Tunnike und saalides tõi tähendusrikkaid unenägusid. Kui Serapis langes, jäi 
tulevik varjatuks, sest jumal avaldas oma preestritele nii tähtede kulgemise ja seisu kui ka 
paljude muude märkide varal, mis on tulemas. 

Isegi kristlikud prohvetid vastasid oma usukaaslaste küsimustele viisil, mis lasi karta kõige 
halvemat ja mõnelgi ristitul oli raske kujutleda kodulinna Serapeioni ja Serapiseta. 


Suletagu tempel, keelatagu jumalale vereohvreid tuua, kuid puutuda või koguni lõhkuda ta 
kuju, Bryaxise loomingut, oli linna ja kogu maailma ohustav patutegu. 

Kui levis kumu, et väed on varahommikul alustanud Serapeioni ründamist, voolas templi ette 
kokku tuhandeid, kes ootasid pühakojas peetava lahingu tulemust. 

Pühamu kaitsjad viidi mujale. Sõjanõukogu oli otsustanud nende vastu leebe olla ja 
Cynegiusel oli voli anda armu igale vangile, kes vannub, et ta tulevikus enam ei ohverda ega 
lähe templisse. 

Sadadest roomlaste kätte langenutest ei keeldunud keegi vandumast. Paljud neist ühinesid 
ootava hulgaga, et edasisi sündmusi ära oodata. 

Templi väravad olid pärani. Serapeioni teenrid ja Rooma sõdurid puhastasid treppe 
raidkujudest, millega paganad olid need käimiskõlbmatuks teinud. Kui see töö oli tehtud, 
kanti välja surnuid ja haavatuid. Viimaste hulgas ka Karnise poeg Orpheus. 

Pühamu õnnelikult pääsenud kaitsjatelt, kes olid ühinenud rahvahulgaga, päriti, kas Serapise 
kuju on alles puutumata. 

Kodanikud hingasid kergemalt, kuid peagi haaras neid uus erutus. Tuli soomusrüüs 
ratsaväelaste sadakond, kes rajas teed hirmpikale rongkäigule, mille psalmilaul kostis üle 
rahvahulga kisa ja sumina, relvade kõlina ja hobusekapjade tampimise. 

Nüüd oli selge, kuhu olid jäänud mungad, kes muidu ei puudunud kusagilt. - 

Kõrge baldahhiini all sammus piiskop. Ta nägi välja nagu karm kohtunik, kes saabub 
tribunali. Rahvahulk võpatas. 

Piiskop ja mungad Serapeionis tähendas kõige suursugusema jumalakuju langemist, surma ja 
hävingut. Ka kõige julgemate põsed kahvatusid. Kes naise ja lapsed oli koju jätnud, pages 
kodu poole, et koos nendega maailma otsa oodata. Teised jäid paigale ja jälgisid ohustatud 
templit needes või palvetades. Enamik trügis pühamu 

poole ja pani elu mängu, et eesseisvale vaatemängude vaatemängule algusest peale kaasa 
elada. 

Romanus viipas Konstantinile, kelle ratsamehed sadulast maha tulid ja oma prefekti 
juhtimisel Serapeioni sissepääsu juurde läksid. 

Neile järgnes oma staabiga comes, siis kõheldes mõned kõrged linnaametnikud ja linnasenati 
kristlasest liikmed ning lõpuks piiskop koos vaimulike ja laulvate munkadega. 

Rongkäigu lõpu moodustasid jalaväelased, nende kannul trügis rahvas. 

Templi suured saalid olid hädapäraselt puhtaks tehtud. 

Neist, kes olid tulnud oma jumalat ja tema koda kaitsma, polnud alles kedagi peale haige 
Porphyriose ja ta põetajate. 

Kui väljas oli vähe aega vaikne olnud, põrutati rusikatega vastu ust. Gorgo kiirustas avama, 
kuid arst hoidis teda tagasi ja pärast seda löödi uks maha, sisse tormas sõdureid. 

Arst oli kaame kui surnu ega suutnud sõnagi lausuda. Gorgo aga pöördus rahulikult ja 
väärikalt sissetungijate juhi, tsentuurio poole, ütles, kes ta on ning et viibib siin arsti kõrval isa 
põetamas. Seejärel soovis ta rääkida ratsaväe prefekti Konstantiniga või comes Romanusega. 
Et haigeid Serapeionisse toodi, oli harilik asi ning Gorgo väärikus ja nende meeste kõrge 
seisund, kellele neiu viitas, panid tsentuurio Gorgost lugu pidama. Ometi oli tal käsk ajada 
templist välja kõik, kes polnud Rooma sõdurid. Ta palus oodata ja naasis peagi oma leegioni 
juhi, legaat Volcatiusega. See mees, nagu kõik hobuse 

harrastajad, tundis Aleksandria kõige ilusamate hobuste omanikku ning lubas Gorgol ja arstil 
haige juurde jääda. Kuid ta meenutas, et ees on tõsiseid sündmusi ning jättis Gorgo palvel 
nende juurde valvemeeskonna. 


Sõduritel olid käed tööd täis ja nad toimetasid maha-lõhutud ukse eemale ega pannud seda 
hingedele tagasi. Gorgo lükkas kõrvale eesriide, mis lahutas teda hüpos-tüüli parempoolsest 
sammaskäigust ja vaatas üle jalaväelaste topeltridade peade. 

Gorgo nägi juba eemalt, et läheneb suur hulk inimesi. Nad peatusid pikemalt eeskojas ja enne 
kui nad basiilikasse jõudsid, tungis nende hulka paarkümmend veidraid liigutusi tegevat ja 
imelikult retsiteerivat preestrit. Need olid kurjade vaimude väljaajajad, kes sellest ebajumala- 
teenistuse meelispaigast kurje vaime ja deemoneid vagade manadega peletada tahtsid. 

Nad hoidsid enda ees riste ja vehkisid nende nagu relvadega. Nad puudutasid ristidega 
sambaid, põrandat ja püsti jäänud kujusid, põlvitasid, joonistasid vasaku käega ristikuju ja 
lõpuks rivistusid jumalakuju orva ees kolme viirgu nagu sõdurid, osutasid ristidega kuju poole 
ja retsiteerisid kõige*kangemaid manasid, et peletada paganate kõige kurjema, nurjatuma ja 
paadunuma deemoni mõju. 

Neile järgnenud templiteenrid viibutasid viirukipanne ja vaimudepeletajad kastsid vitsu nende 
kannul kantavasse katlasse ning pritsisid eesriide ebajumalakujutisi ja mosaiikpõrandat. 
Sellele tegevusele kulus hulk minuteid. Siis ilmus Konstantin ja tema kannul sadakond 
eliitratsaväelast. 

Mõõkade asemel olid neil käes kirved. Meeste kannul 

kanti pikki redeleid, mis Konstantini käsu peale vastu orva nõjatati. 

Inimesed, kes kahel pool sammaskäiku spaleeri moodustasid, võpatasid. Gorgo tundis eesriide 
värina järgi, kui suur oli arsti hirm. Oli tunne, otsekui rahvale oleks näidatud timukakirvest, 
millega tahetakse maha raiuda nende kuninga pea. 

Siis saabusid aukandjad ja piiskop, avaratesse ruumidesse levis laulvaid vaimulikke ja munki, 
kes kogu aeg risti ette lõid. Rahvas voolas hüpostüüli ja tungis nii kaugele kui võimaldas kett, 
mida sõdurid rahvahulga ning piiskopi ja aukandjate vahel hoidsid. 

Sammaskäiku täitsid läbisegi kristlased ja paganad. Gorgole jäi vaba vaade eesriidega kaetud 
orvale. 

Kõik teadsid, mäherdune kuritöö siin taheti ette võtta, kuid vähesed uskusid, et see teoks 
tehakse. 

Kuhu Gorgo ka ei vaadanud, nägi ta kahvatuid, kirest ja erutusest moonutatud nägusid. Isegi 
vaimulike ja sõdurite näod olid veretud. Paljud vaatasid maha, hambad ristis, teised heitsid 
ähvardavale ja needvale rahvahulgale väljakutsuvaid pilke. 

Paganad värisesid vihast, hoidsid krampis sõrmede vahel amulette ja maagilisi 
kaitsevahendeid või näitasid kristlastele rusikat. Kristlased värisesid ärevusest või vagast 
ootusest ja lõid risti ette või sirutasid keskmisi sõrmi, kaitsmaks end deemonite salakavala 
kallaletungi eest. 

Gorgol oli tunne, just nagu ta seisaks kraatri serval, otsekui õhk ja maa ta ümber väriseksid, ta 
nagu tundis ja nägi vulkaani purset. 

Paganate kisa läks üha valjemaks, piiskopi ja aukandjate poole lendas kive ja puutükke, kuid 
korraga kisa vaibus 

ja templis jäi täiesti vaikseks. 

Piiskopi viipe peale olid templiteenrid jumalakuju orva juurde astunud ning eesriie langes 
aeglaselt. 

Seal trooniski uhke Serapis, just nagu ta oleks tema jalge ees roomavate ussikeste väiklasest 
sagimisest üle. 

Kui ilus, kui imepäraselt suursugune ja oivaline oli see inimkäte töö. Isegi kristlastelt meelitas 
see välja pika üllatus- ja imetlushüüde. 

Paganad esiotsa vaikisid, siis kostis nende vaimustatud hõise: 

"Olgu tervitatud Serapis! Kesta igavesti, Serapis!"” 


Kui Gorgo nägi jumalat tema ülevas ilus, pani ta käed rinnale risti. Ta pilk püsis vormidel, 
mis olid inimlikud, kuid ületasid inimlikku niisama palju kui lõpmatus ületab aega. Talle 
tundus, et on võimatu panna kätt selle aegumatult ilusa kuju külge. 

Ta nägi, kuidas piiskop pärast eesriide avanemist sam- 

mu tagasi astus ja ta suu paokile läks, vahest 

imetlushüüatuseks nagu teistelgi. Ent Gorgo nägi ka, kui- 

das mees suu sulges, kuidas ta silm välgatas, kuidas 

sooned ta laubal paisusid, kui tuli kuuldavale paganate 

hüüd: 

"Olgu tervitatud Serapis!" 

Siis nägi Gorgo, kuidas comes kirikuvürsti kõrvale läks ja talle lepitavaid sõnu sosistas, 
vahest selleks, et säilitada kuju mitte kui jumalat, vaid kui kunstiteost. Siis pööras comes õlgu 
kehitades kõrvale, osutas kujule ja andis käsu Konstantinile, kes kummardus ja paganate 
kisast üle karjudes oma meestele käskluse andis. 

Üks alamaid võttis kirve ja astus kuju juurde, vaatas selle poole üles ning läks siis kaaslaste 
juurde tagasi. 

Konstantin andis uue käskluse, seekord valjemini ja otsusekindlamalt kui enne, kuid 
ratsaväelased *ei liigutanud end. Kui esimene oli kirve maha visanud, tegid seda ka teised, 
osutasid ägedalt vehkides kujule ja hõikasid prefektile sõnu, mis pidid küll sisaldama 
vastuhakku ta käsule, sest Konstantin läks mässava mehe juurde, pani käe ta õlale, raputas 
teda ning ähvardas teda ja teisi. 

Kui ratsaväelased olid keeldunud käsku täitmast, pöördus Konstantin neist põlglikult kõrvale 
ja andis käsu jalaväelaste topeltrivile. 

Kuid ka need ei kuuletunud. 

Paganad juubeldasid ja õhutasid sõdureid vastuhakule. 

Konstantin pöördus veel kord oma ratsaväelaste poole ja kui need ikka veel tõrkusid, läks 
kindlal sammul redelite juurde, nõjatas ühe neist jumalakuju rinnale, võttis kirve ja hakkas 
mööda redelit üles ronima. Paganate kisa vakatas, jäi nii vaikseks, et oli kuulda, kuidas soo- 
musrüü soomused üksteise vastu krigisesid ja Gorgo arvas, et kuuleb omaenda südame lööke. 
Inimene ja jumal seisid silmitsi, mees, kes kavatses käe jumala külge panna, oli tema 
väljavalitu. 

Gorgo jälgis hinge kinni pidades Konstantini iga liigutust. Ta tundis, et vägivald selle 
inimeste kunsti ime vastu, mida eales taastada ei saa, võib purustada tema armastuse, nagu 
purustab kirves elevandiluud. 

Seda ei tohtinud juhtuda! 

Kuid Konstantin seisis juba redeli tipus, võttis kirve paremasse kätte ja vaatas Serapise pead 
küljelt. 

Gorgo nägi oma sõbra nägu, nägi iga ta ilmet. Ta nägi, kuidas mehe pilk sügavalt kahetsedes 
kuju ilusatele näojoontele kinnitus, kuidas mees vasaku käe südamele 

surus, otsekui tunneks selles valu. 

Need, kes all olid, võisid arvata, et ta võtab julgust kokku, et ta palvetab või annab hinge enne 
saatuslikku tegu Kõigekõrgema hoolde. Gorgo nägi, et Konstantin jätab hüvasti jumalalt ande 
saanud kunsti taiesega, et tal oli hirmus raske seda hävitada. 

Kõigi südamed seisatasid, hingamine peatus, tuhandetel virvendas silme ees ja neil oli tunne 
nagu surmamõistetul, kelle pea on pakul, kes kuuleb timuka lähenemist ja kes surma lävel 
ikka veel armuandmisele loodab. 

Gorgo nägi, kuidas Konstantin silmad sulges, otsekui kardaks näha, mida saatus tema käe läbi 
korda tahtis saata, nägi, kuidas mees haaras vasaku käega kinni jumala habemesalgust, kuidas 


parem käsi hoogu võttis, nägi, kuulis ja tundis, kuidas kirves korra ja teise vastu Serapise 
põske raksatas, kuidas elevandiluu suurte ja väikeste laastudena kivipõrandale kukkus ja 
kildudeks purunes. 

Gorgo varjas näo kätega ja peitis pea nuttes eesriide taha. Ta ei tundnud ega mõelnud muud 
kui seda, et on juhtunud midagi hirmsat, maailma muutvalt kohutavat. 

Kui arst teda viimaks kõnetas ja eesriide eest ära tõmbas oli oivalise jumalakuju asemel inetu 
ja vormitu puunott, mille vastu toetus hulk redeleid ja mille jalamil vedeles hunnikus 
vandlilaaste, kuldplaate ja marmoritükke. 

Konstantin oli kadunud. Redelitel seisis läbisegi ratsaväelasi ja munki, kes hävitustööd lõpule 
viisid. 

Suurelt kujult orvas oli võetud jumalikkus. 

Serapist polnud enam olemas, paganate taevas oli kaotanud kuninga. 

Kukutatud jumala kummardajad tunglesid vihaselt, ent ometi hirmust vabanenult välja ning 
otsisid päikeses säravast taevast asjatult neimapilvi. 

Ka Theophilos ja comes olid lahkunud. Piiskop käskis munkadel hävitustöö lõpule viia. 

Ta tundis oma lambanahas kaaslasi ja teadis, et mõne päeva pärast pole vigastamata ainuski 
jumalakuju, ki kujutis ega märk, mis vanu jumalaid mee'ab. Tuhandele orjale, kelle ülesanne 
oli Serapeion lammBatja) pidi ta oma maldamatuses andma siiski paarkümmend korda 
pikema aja. 

Comes läks viivitamatult hipodroomile ja sinna kiirustasid sajad kokkutulnud rahvale 
kuulutama et Aleksandria on oma Serapisest ilma jäänud. 

Konstantin oli tagasi tõmbunud ja sammaskäigy ast. metel istet võtnud. 

Ta oli sõdur ja ta võttis oma elukutset tõsiselt. Mis oli juhtunud, seda oli ta pidanud tegema. 
Kuid keegi ei aimanud, kui raske tal oli olnud seda hirmsat kohust täita. 

Tal oli ilusast taiesest kahju nagu kadunud aardest. Kuid ta tundis, et see maailmast kaotada 
oli õige ja vajalik. Ta mõtles, kuidas talub Gorgo sõnumit, et justtema armsam oli see, kes 
toore barbarina oli õilsat kunstiteost rikkunud. 

Konstantin laskus oma hinge sügavustesse ja leidis, et oli teinud õigesti ning teeks teinegi 
kord samuti. KasüSj kui oleks oht Gorgo kaotada. Ometi ei salanud ta tnda eest, et see tegu on 
nende vahel nagu sügav kiinstik. 

See päev tähendas ehk tema õnne hukku, ta pid, ehk jälle sõtta minema ja siis järgmisse sõtta, 
kuni leiab lahinguväljal surma. 

K orraga tundis Konstantin õlal kerget kätt. Kui mees ümber pööras, seisis'ta taga Gorgo ja 
ulatas talle käe. Sõdur kalpsas püsti, võttis käe, vaatas neiule kurvalt silma ja ütles: 

"Ma tahaksin seda alati hoida, kuid kas sa jätad oma käe mulle, kui ütlen, mida minu käsi siin 
on teinud?" 

"Ma tean seda. Eks ole, sul oli seda väga raske teha.” 

"Meeletult raske.” 

Gorgo vaatas talle silma ja ütles: 

"Ja sa tegid seda siiski, sest sa pead olema, kes sa oled. Õigesti tehtud. Ma tahan olla täiesti 
sinu oma. Mul pole teisi jumalaid kui on sinul ja ma tahan armastusest sinu vastu õppida 
armastama sinu jumalat, keda sa nii tihti oled nimetanud armastuse jumalaks.” 

"Ta on seda, ja sa hakkad teda tundma ka õppimata, sest kelle südames on armastus, sellele on 
meie Õnnistegija elav. Ma purustasin ilusa ebajumala, kuid ma näitan sulle, et ka kristlasena 
võib ilust lugu pidada." 

"Ma usun sind. Maa jääb püsima ega vangu, ehkki Serapis on langenud, kuid mulle tundub, 
otsekui minu hinges oleks maailm hukkunud ja kujuneks uus, ülevam, puhtam ja vahest 
ilusamgi kui endine.” 


Konstantin surus neiu käe oma huulte vastu, kuid Gorgo kutsus ta kaasa isa aseme juurde. 
Porphyrios lamas arsti rinnal, silmad pärani, ja naeratas tulijaile väsinult. 


25. Kahekümne viies peatükk 


Suurel hipodroomil oli tuhandeid pealtvaatajaid. Alguses oli küll terveid istmeridu tühjalt 
seisnud, ehkki tavaliselt tuldi juba keskööl kohta kinni panema. Tribüünide kõrgemad 
korrused, kus olid tasuta ja seisukohad, olid muidu juba varahommikul nii täis, et asi lahenes 
harva kakluseta. 

Seekord oli paljusid tagasi hoidnud öine äike, Serapeioni lahingu tulemuse ootus ja hirm 
maailmalõpu ees. Kui aga teada saadi, et Serapise kuju oli lahingus pühamu pärast terveks 
jäänud, kui keisri saadik Cynegius ja linna prefekt Evagrius pidulikult saabusid ning neile 
järgnes palju senaatoreid ja suursuguseid isandaid nii kristlaste, paganate kui ka juutide 
kogukonnast, võtsid ka pelglikud südame rindu. Kuna võiduajamiste algust oli tunni võrra 
nihutatud, olid istekohad alguseks üsna täis. 

Rakendeid polnud vähem kui tavaliselt. Paganad olid pannud kõik välja, näitamaks teist usku 
kaaskodanikele ja Theodosiose saadikutele, et jälitusest ja keisri ediktidest hoolimata on nad 
siiski veel võim, kellega peab arvestama. 

Kristlased jällegi püüdsid paganatest ette jõuda ka neil aladel, kus nad seniajani olid 
allajäänud. 

Piiskopi väide, et kristlus on lakanud olemas vaeste usk, tõestas end siin hiilgavalt. Suurt osa 
aukandjate, senaatorite ja rikaste suguvõsade istmetest täitsid just tema usu tunnistajad, ning 
uhkete rõivaste ja kallite ehete poolest ei jäänud nad paganatest seisusekaaslastest üldse maha. 
Ka kristlaste rakendid olid asjatundjatele meelt mööda. 

Kuid spetsid usaldasid siiski rohkem paganate rakendeid ja eriti nende juhte. Olid nad ju 
seniajani võitnud kümnest võiduajamisest üheksa. 

Maria poja Marcuse nelikrakend polnud enne hipodroomil esinenud. Omaniku vend 
Demetrius oli selle topeltpaari välja õpetanud ja see äratas harrastajate tähelepanu. 

Võis ju olla, et need hobused olid võrdväärsed rikka Iphikratese laitmatute ja tihti võite 
saavutanud raudjate täkkudega, kuid hobustest enam olenes juhist. Olgugi et Marcus oskas 
üsna hästi ohje hoida, polnud temast vastast ilusale paganale Hippiasele. Räägiti, et see mees 
oli sõitnud üle silla, mis oli väheke kitsam kui ta vankri rataste vahe, et ta oskab hobuste ja 
vankriga kirjutada hipodroomi liivale oma järjekordse armukese nime. 

Kõige rohkem ja kõige suuremaid kihlvedusid sõlmiti tema ja Iphikratese raudjate peale. 
Mõni küll riskis väiksema summaga ka Marcuse berberi täkkude peale, ent kui nad nägid 
kristlasest nooruki ahtaid õlgu, suurte siniste silmade unistavat pilku ja kasinat habemekasvu 
ülahuule kohal, hakkas neil oma raha pärast hirm. 

Aeg edenes ja kui keisri saadik, kes oli vahekohtunikuks valitud, koha sisse oli võtnud, 
sosistas Demetrius veel mõne nõuande Marcusele korvaja tõmbus siis areenilt tagasi. 

Tal oli hea koht varjupoolsel küljel, ehkki tema isakodu istekohtadest mõnigi oli tühi. Ent ta ei 
tahtnud sinna minna, sest hoidis kõrvale võõrasema eest. 

Ta polnud, naist näinud ei eile ega üleeile, kuna oli kinni pidanud vanale Karnisele antud 
lubadusest ja otsinud Dadat. 

Demetriuses oli äratanud lugupidamist otsusekindlus, millega see noor olevus kõik ta kallid 
kingid oli tagasi lükanud. Ta arvas, et pole armsamat olevust eluski näinud, ei suutnud Dadat 
unustada ja talle tegi haiget mõte, et näitsik võib uppuda suurlinna sohu. Venna õigus Dadale 
oli vanem ja ta ei eitanud seda. Demetrius oli väsimatult otsinud igalt poolt, kus noored koos 
käisid, isegi Kanoposest, kuid polnud tahtnud muud, kui neiu turvalisse kohta toimetada. 


Ent ta vaev oli olnud asjatu ning talumees naasis hipodroomile, kus teda võttis vastu vaen 
nagu kogu ta kodulinnas. Pidulik rongkäik, millega vankrid muidu rajale tulid, jäi seekord 
toimumata. Jumalakujud, mis muidu enne võiduajamise algust üles seati, olid hipodroomilt 
ammu pagendatud. 

See kõik rikkus Demetriuse tuju ja ta vaatas tusaselt ringi. 

Tema perekonna polsterdatud ja lõvinahkadega kaetud kohtadel istus ta võõrasema. Naise 
pealis- ja alusrüü oli kristlike võidusõitjate sinist värvi ning koosnes hõ-bebrokaadist, millesse 
oli kunstipäraselt kootud riste, kalu ja õlipuuoksi. Ta mustadel juustel polnud pärga, kuid pead 
ümbritses suurtest hallidest pärlitest kee, mille küljest rippus laubale sinistest safiiridest ja 
valgetest opaalidest vanik. Kuklas oli loor ja ta vaatas üksisilmi maha, just nagu palvetaks. 
Säärane rahulikkus ja kombekalt langetatud pilk sobisid kristlasest matroonile ja lesele. 
Temast oli näha, et ta polnud siia tulnud ilmaliku meeleleahutuse pärast, vaid ainult kaasa 
elama omade, eriti oma poja võidule eba-jumalakummardajate üle. Kõik temas andis 
tunnistust ta 

usust, isegi riiete muster ja ehete kuju, isegi siidist kindad, millesse olid kootud rist ja ankur, 
nii et need lõikusid ja moodustasid kreeka xi, Kristuse nime esimese tähe. 

Ta tahtis näida lihtsana ja vabana selle maailma edevusest, kuid mis ta kandis, pidi olema 
hinnaline, sest ta oli tulnud siia oma usu auks. 

Niiviisi nagu emand Maria jäigalt ja kombeka väärikusega istus, hakkasid tollal 
maalikunstnikud ja kujurid jumalaema kujutama. 

Seda vaatepilti jälgides tegi Demetriusele head, kui ta kuulis poodiumi alumistelt astmetelt 
naeru. Olles leidnud koha, kust see kostis, ei tahtnud ta oma silmi uskuda, sest seal istus 
vanema mehe ja noorema naise vahel vaevarikkalt tagaotsitud Dada. 

Demetrius tõusis, sest otse tütarlapse selja taga istus tema volinik ja kuna ta ei tahtnud saaki 
püünisest taas välja lasta, palus ta, et mees temaga vaikselt koha vahetaks. 

Niikaugele kui Dada mäletas, oli ta eile veetnud esimese unetu öö. Ta oli mõelnud omadele, 
kes võitlesid Serapise eest, sellest, mis on saanud Agnest, kirikule ja väärika vanamehe 
jutlusele, võiduajamisele, kuhu pidi minema. Kõige selle juures oli ta vaimusilmas selgesti 
näinud kristlast Marcust. 

Oli selge, et ta oli Marcuse hobuste poolt, ent kui imelik tundus olla Karnise õetütrena mestis 
kristlasega! 

Veel kummalisem oli, et ta ei uskunud enam kõike seda halba, mida oli lapsest saadik 
kuulnud ristilöödud juudi pooldajate kohta. 

Hipodroomil mõtles Dada veel ainult olevikule ja tundis end õnnelikuna, sest oli saanud 
istekoha poodiumi kõige alumises reas headel varju jäävatel toolidel, mis 

kuulusid rikkale maagile Posidoniusele. Teda lahutas rajast ainult kitsas kanal, mida ületav 
sild oli otse tema ees, hobused jooksid tema lähedalt mööda ja tore oli ka märgatud olla ning 
tuhandeid heasoovlikke pilke endale tõmmata. 

Isegi suur Cynegius, keisri notar ja saadik, vaatas tihtilugu Dada poole. Kümme hiiglasekasvu 
musta meest olid saadiku kuldsel kandetoolil üle raja kandnud, kaksteist loorberiokstega 
põimitud fasceseid kandvad liktorit olid kõndinud ta ees, ja nüüd istus ta troonil keset 
tribüüni. Kuid Dada ei hoolinud ülesmukitud vanamehest. 

Dada pilk käis ühtevalu ringi ning ta laskis Mediusel ja selle tütrel seletada, mis oli silma 
hakanud. 

Demetriust rõõmustas Dada elevus; ta kuulis, kuidas neiu lauljale ütles: 

"Vaata vaid, kuidas nad teisel pool meie suunas kõõ-ritavad, aga mu rüü on ju ilus ka. Kust 
sinu Posidonius need hinnalised roosid on saanud? Üksi õlgadest vööni on üle saja punga, ma 


lugesin need teel siia kandetoolis üle. Kahju, et nad nii ruttu närtsivad. Ma tahaksin lehti 
kuivatada ja neist roosiõli pressida.” 

Demetrius kummardus neiu õla kohale ja ütles: 

"See oleks raske töö.” 

Ootamatu kõnetus sundis Dadat ümber pöörama ja ta punastas, kui tundis ära Marcuse venna. 
Mees ütles, et on ammu kahetsenud oma üleeilset häbematust. 

Dada naeris ja ütles, et see oli mehe enda kahju. Siis tutvustas ta Demetriust Mediusele ja 
päris viimaks Marcuse järele, et kas tema hobustel on lootust võitjaks tulla. 

Kui lilleneiud istmeridade vahel pärgi ning siniseid ja 

punaseid lilli ja linte müütasid, ostis Demetrius kõige ilusama oliivipuuokstest pärja, et visata 
see pärast võitjale, loodetavasti oma vennale. 

Mediusel ja ta tütrel olid paganate punast värvi lehvid, samasugust kandis õlal ka Dada, kuid 
nüüd võttis ta Demetriuse ulatatud sinised lindid ja pani laulja pahameeleks punaste asemele. 
Medius juhtis Dada tähelepanu sellele, et Karnis ja Herse paneksid väga pahaks, kui ta täna 
kristlaste värve kannab. Dada vastas, et see on nende mure, sinine meeldib talle rohkem kui 
punane. 

Hakkas mängima muusika, kuid see kõlas tavalisest kurvemalt, sest flöödimäng ja paljud 
paganate viisid olid keelatud. 

Harilikult oli hipodroom olnud koht, kus armunud kohtusid ja kus sõlmiti mõnigi uus liit, kuid 
täna olid paremate perekondade tütred jäetud koju, sest aimati halba. Paljusid paganausku 
noorrriehi hoidsid võiduajamisest eemal Serapeioni sündmused. 

Kirglikku erutust, äärmuseni pingel ootust, soosingut 

ja umbusku oli siin alati olnud, kuid täna olid need tun- 

ded omandanud teravama vormi, neisse oli segunenud 

vihkamist. 

Paganate õigusi rikuti igal pool. Nad nägid, kuidas kristlased kõigil elualadel võidutsesid ja 
vihkamine on palju kujusid võttev koletis, kes märatseb kõige vihasemalt seal, kus ta 
kadeduse mürgikoopast välja tungib. 

Kuid ka kristlased vihkasid ebajumalateenreid, kes olid uhked oma vaimsele omandile, 
kuulsusrikka mineviku pärandile. Keda oli jälitatud ja pilgatud, olid nüüd valitsejad. Mida 
vägivaldsemad nad olid alamate vastu, mida ebaõiglasemad nad olid ja mida vähem oli 
rõhutud 

paganatel võimalik kätte maksta, seda rohkem hakkasid nad kristlasi vihkama. 

Mures oma jumaliku osa, hinge eest, olid kristlased seniajani jätnud hooletusse hoolitsuse 
keha eest, sestap olid palestral ja hipodroomil olnud ainuvalitsejateks paganad. 
Maadlusplatsil kristlane paganale vastu ei astunud, sest talle oli end paljalt näidata jõledus. 
Ent hipodroomil oli ta hakanud sõitma oma hobustega ja endistelt võitjatelt mitu korda pärja 
üle löönud. Seda oli raske taluda ja sellest tuli hoiduda, vaid mõtegi ka siin alla jääda äratas 
paganates nördimust ja lisas vihkamist. 

Mis erakonda nad kuulusid, seda näitasid paganad sar-lakpunastest moonidest, granaadiõitest 
ja roosidest pärgadega kui ka punastele rõivastele kinnitatud punaste lintidega. Valgest ja 
rohelisest, millega nad end tavaliselt eristasid, oli loobutud, sest kogu jõud tuli välja panna 
ühise vaenlase vastu. 

Nende naisi kaitsesid punased päikesevarjud, isegi nende toidukorvid olid punased. 

Seevastu olid kristlased nagu lesk Mariagi sinises rüüs ja Dada sinine lehv ei sobinud kuidagi 
roospunase rüü juurde. 

Köögiorjad müütasid punaseks ja siniseks värvitud mune ning jooke mõlemat värvi 
kannudest. 


Kus kristlane ja pagan kõrvuti istusid, pöörati teisele selg, kus nad pidid teineteisele otsa 
vaatama, tehti seda sünge pilguga. 

Cynegius palus kohtunikke algusega võimalikult kaua viivitada, sest ta tahtis, et comes jõuaks 
ülesande Serapeionis lõpuni täita ja igaks juhuks pidi sõjavägi olema kasutamiseks 

valmis enne, kui võiduajamine lõpeb. 

Tema aeg kulus kähku, teda veetles suur rahvahulk, sest see erines oluliselt teiste tsirkuste 
pealtvaatajas-konnast. 

Ülemistel rõdudel oli rohkem pruune kui valgeid inimesi. Alumise korruse kivipoodiumil 
istus kreeklaste ja roomlaste vahel tuhandeid suure juudi kogukonna liikmeid. 
Aleksandrialastele ei meeldinud oodata, juba hakkas maldamatus väljenduma kõvas kisas, kui 
Cynegius tõusis ja alustamiseks valge rätiga märku andis. 

Kokku oli tulnud oma kaheksakümmend tuhat vaatajat, ootel oli kolmkümmend kuus 
rakendit. Ette oli nähtud neli sõitu. 

Igas sõidus kolmest esimesest osales kaksteist rakendit, neljandas ainult kolm esimeste 
sõitude võitjat. Kes sel otsustaval sõidul oliiviokstest pärja ja palmioksa sai, oli 
päevakangelane, tema erakond olid teist löönud ja võis hipodroomilt lahkuda võidurõõmsalt. 
Sõit ja stardipaik otsustati loosiga. Marcus sattus esimesse sõitu, samuti Hippias oma nelja 
raudjaga. 

Paganausu preestrid tõid hobuste ja hipodroomi kait-sejumalatele Poseidonile, Phoebusele ja 
Apollonile jookohvreid, sest vereohvrid olid keelatud. Samal ajal õnnistasid presbüterid ja 
kurjade vaimude väljaajajad piiskopi nimel kristlaste hobuseid. Kohale oli tulnud ka mõni 
munk, kuid need kutsumata külalised ajasid paganad pilgates minema. 

Cynegius viipas taas. 

Kostis tuubahelisid ja kaksteist esimest rakendit asus starti laia kriidijoone taha, mis oli 
tõmmatud niipalju viltu, 

et tegi tasa sisemise tiiva rakendite edumaa. 

Seniajani oli olnud hobustest ja juhtidest ülevaade ainult eelispaikadel istuvatel 
pealtvaatajatel, suur hulk nägi neid esimest korda ning laskis kuuldavale valjusid poo- 
lehoiuhüüdeid. 

Jälle andis Cynegius märku ning selle peale kukkus tala küljes rippunud kuldne delfiin, 
millele olid suunatud kõigi rakendijuhtide pilgud. Kostis salpinkstrompeti heli ning 
nelikümmend kaheksa hobust sööstsid rajale, otsekui neid oleks juhtinud üksainus käsi. 
Seitsme punases rüüs rakendijuhi kõrval oli viis sinist, nii oli otsustanud loos. 
Rakendijuhtide juukseid hoidis koos lehvivate lintidega müts, keha kattis lühike varrukateta 
kuub, mida hoidis mitu keerdu ümber keha keeratud lai side. 

Ohjad olid kinnitatud puusade kohale, et käed jääksid vabaks-osalt juhtimiseks, osalt nuudi 
viibutamiseks ja stiimuli kasutamiseks. Igasse vöösse oli peidetud nuga, et vajaduse korral 
saaks läbi lõigata hobustega ühendava surmatoova kinnituse. 

Peagi kihutas kõige ees Hippiase nelikrakend, talle järgnes kaks kristlaste rakendit, neile kolm 
punast ja kõige viimasena sõitis Marcus. Kuid oli näha, et ta polnud jäänud viimaseks 
saamatusest, vaid et talle see meeldis. 

Marcuse rakend vuhises Dadast ja vennast mööda, kuid ta ei märganud neid. Tal polnud silmi 
ka oma emale. Ta uskus endasse, kõik meeled ja pilgud olid suunatud hobustele, eesmärgile. 
Dada süda tahtis lõhkeda. Ta ei suutnud rahulikult istuma jääda, kord tõusis, kord istus ja 
karjus Marcusele ergutussõnu hetkedel, millal see temast möödus. 

Kui mees oli möödunud, langetas Dada pea ja ütles kurvalt: 

"Vaeseke! Pane tähele, Demetrius, me oleme asjatult pärgi ostnud.” 


Kuid Demetriuus raputas pead: 

"Poisi saledas ihus on sooned terasest. Kuidas ta täkke tagasi hoiab! Enne lõppu tuleb 
pöördetulbast mööduda seitse korda, ta teeb mahajäämise tasa. Ka Hippias hoiab juba oma 
raudjaid tagasi. Stardis hiilata on tema komme. Ta läheneb pöördetulbale. Mida väiksema 
kaarega selle ümber sõita, seda kasulikum. Kuid see on ohtlik. Palju oleneb vasakpoolsest 
hobusest. Ta peab peaaegu ümber oma telje pöörama. Meie vankri ees on Aura painduv nagu 
panter. Vaata sinna! Tee nüüd silmad lahti! Esimene vanker sõidab ümber pöördetulba. Ta sai 
hakkama. Neetud lugu! Vastik kiidukukk, kuid oma tööd ta tunneb.” 

Käes oli võidusõidu otsustavaid hetki. Rahva kisa oli vaibunud. Ootuspinge oli ülimalt kõrge. 
Hippiasele järgnes üks sinine ja selle kannul kolm punast. 

Kristlane, kel oli korda läinud end pöördetulbale kõige lähemal hoida, püüdis' Hippiasest 
mööduda, kuid vasakpoolne ratas põrkas vastu tulba graniiti, vanker läks ümber. Tema järel 
sõitnud punasega juht ei suutnud oma hobuseid peatada, need sööstsid maas veerevale raken- 
dile otsa ja tema vanker läks samuti uppi. Maas vähkres kaheksa korskavat hobust. 

Järgmise vankri hobused hakkasid perutama ning kihutasid juhi pingutusest hoolimata risti üle 
väljaku. Nende kannul oli tagumistel rakenditel aega ümberläinud vankritest 

suure kaarega mööduda, Marcusel nende seas. 

Juba enne oli olnud hobuseid raske tagasi hoida, kuid nüüd hakkas kartma kolmas hobune, 
Megara. Ta hüppas kõrvale, tagumised jalad ulatusid tiisli alla, vanker kerkis, Marcus ei 
suutnud end kinni hoida ja kukkus. Ta jalad puudutasid areeni liiva, kuid käsi hoidis kõvasti 
vankri parempoolsest küljest kinni. 

Mõnigi süda tribüünil seiskus, mõnigi kahjurõõmu-hõise kaikus, kuid Marcus oli silmapilk 
hiljem jälle vankril, kohendas ohje ja kihutas edasi. 

Hippias oli vahepeal teistest kaugele ette jõudnud, peatus viivuks pöördetulba kõrval ning 
võttis otsekui pilkeks limonaadimüüja käest peekri ja kummutas selle sisu rahvahulga hõisete 
saatel kõrisse. Siis laskis ta oma raudjatel edasi sõita. 

Teistest, ka Marcusest, lahutas teda pikk vahemaa. 

Kui rakendid lähenesid pöördetulbale teist korda, olid hipodroomiorjad uppiläinud 
sõiduvahendid ammu teelt koristanud. Hippiasele järgnes kristlane, sellele keegi pagan. 
Marcus oli jäänud neljandaks. 

Kolmanda ringi ajal paiskus kõva graniidi vastu punane rakend, mis sõitis Marcuse ees. 
Paganausku rakendijuht paiskus purunenud vankrist väljaja hobused vedasid laipa üle areeni. 
Viienda ringi ajal tabas sama saatus sinist rakendit, mis oli seniajani Hippiasele kõige 
lähemale jõudnud. Mees pääses siiski eluga ja Marcus möödus stardijoonest teisena. 

Husa Hippiase naljatuju oli otsas. Vahemaa, mis tema raudjaid Marcuse mustadest lahutas, oli 
iga ringiga lühenenud. 

Nii kirglikult polnud sel vanal võidusõidurajal veel 

226 

eales võisteldud. Keegi ei istunud enam, kõik seisid ja karjusid. 

Kümnete tuhandete röökimine oli nii vali, et tundus, nagu oleksid orkestrite pillid vaikinud. 
Ainult suursuguste perede matroonid säilitasid rahu. Ent kui algas seitsmes, otsustav ring, 
kummardus isegi lesk Maria kaugele ette ja ta käed haarasid ristist süles kõvemini kinni. 

Iga kord, kui Marcus pöördetulba kõrvale jõudis, oli Dada surunud käsi vastu pead ja 
hammustanud huulde. 

Kuuenda ringi ajal oli Hippias kristlasest noorukist ikka veel tüki maad eespool ja näis, et 
vahekaugus on kinnistunud, sest see ei lühenenud vaksavõrdki. 

Pööraselt kihutavatelt hobustelt kerkis auravat higi ja lendas valget vahtu. 


Teised rakendid olid Hippiasest ja Marcusest kaugele maha jäänud ja kui nad nüüd 
seitsmendat ja viimast korda pöördetulbale lähenesid, 'tõusis lärm aina valjemaks, et taas 
vakatada. 

Dada ei rääkinud enam Demetriusega. Ta oli kahvatu ja sõnatu. 

Sada sammu enne pöördetulpa nägi ta tolmupilves Hippiase punast mütsi ja seejärel otse 
eelmise kannul Marcuse sinist mütsi. Ning siis paistis kõigepealt sinine ja selle taga punane 
müts. 

Marcus oli vastasest otse enne pöördetulpa möödunud ja raudjate nelikrakendi selja taha 
jätnud. 

Dada, kes vaid aimas, mis on juhtunud, küsis väriseva häälega: 

"Kas ta jõudis mööda? Kas ta võidab?" 

Kuid Demetrius ei vastanud, osutas vaid sõrmega eesmisele tolmupilvele, millesse aina 
rohkem segunes teine ja karjus: 

"Surm ja Hades! Teine jõuab jälle ette! Kui nüüd poiss ainult stiimulit tarvitaks! Ära nüüd 
järele anna! Suur isa Poseidon, mu põlved värisevad. Ta on ikka veel ees. Tabagu mind välk! 
Tolm sulab jälle ühte. Ei, minu mustad on ees! Me oleme võitnud!" 

Marcus oli esimene, seega olid kristlased sõidu võitnud. 

Cynegius ulatas noorukile pärja, Marcus võttis selle tänades vastu. 

Siis tervitas ta ema, Maria viipas armulikult ja rakend naasis talli. 

Hippias virutas nuudi vihaselt maha ja kristlaste võidukisa kostis üle muusika, üle fanfaaride, 
üle löödud paganate sõimu ja nurina. 

Kerkis ähvardavaid rusikaid, ei puudunud palju, et Hippias, kes oli lasknud sinisel kristlasel 
võita, oleks tükkideks rebitud. 

Kisa-kära ja erutus oli enneolematu, kuid Dada ei kuulnud ega näinud sellest midagi. Ta 
vaatas õnnelikult maha, üle põskede voolas pisaraid. 

Demetrius nägi neid pisaraid ja rõõmustas. Ta osutas Mariale ja ütles neiule, et see matroon 
on Marcuse ema. Endamisi otsustas ta noored iga hinna eest ühte juhtida. 

Teine ja kolmas sõit läksid nagu esimenegi mitme õnnetusega, pärja võitsid mõlemas 
punased. 

Neljandas sõidus osales ainult kolm rakendit, mõlemad paganast võitjad ja Marcus. 

Seda sõitu jälgis Demetrius väiksema pingega. Ta teadis, et tema berberi täkud olid Egiptuse 
täkkudest vastupidavamad, liiati olid nad saanud kauem puhata. 

Ning Maria pojal oligi seekord kergem võita. 

Juba ammu enne lõpptulemust oli Dada maldamatult pärgi vaadanud ega jõudnud ära oodata, 
millal saab need Marcusele visata. Kui kõik on möödas, ehk leiab mees siis aega temagagi 
rääkida. Ja kui ta kaasa kutsub, läheb ta, olgu Karnis ja Herse sellele ka vastu. 

Dadale tundus, et keegi ei saa Marcuse võidu üle rohkem rõõmustada kui tema, otsekui ta 
oleks alati Marcuse oma olnud. 

Jälle kõlasid fanfaarid ja võitja pidi vana kombe kohaselt tegema ringi ümber areeni. 

Marcus tuli aina lähemale. Demetrius soovitas Dadal minna sillale kanali kohal ja pärga mitte 
visata, vaid oma käega üle anda. 

Dada punastas ega lausunud musta ega valget, kuid tõusis kiiresti, riputas ühe p.ärja 
käsivarrele, andis teise Demetriusele nad läksid koos sillakesele, kuhu oli juba hulk kristlasi 
kogunenud. 

Vennad viipasid teineteisele juba kaugelt, kuid Dada tundis Marcus ära alles siis, kui ta 
Demetriuse kõrval peatus ja neiu talle oli.ivipärja kohmetult, kuid siis rõõmust särades üle 
andis. , 


Marcusel oli tunne, otsekui taevas oleks tema heaks imeteo teinud ja nii kaunina kui sel 
silmapilgul polnud ta Dadat enne näinud. Neiu näis olevat viimasest kohtumisest saadik 
kasvanud, tõsisemaks ja suursugusemaks muutunud. Silma hakkasid ka sinised lehvid rinnal 
ja blondidele juustele pandud pärjal. 

Õnn ja üllatus halvasid keele, kuid Marcus võttis pärja, surus Dada kätt ja suutis öelda: 

"Ma tänan sind, Dada!" 

Ta vaatas piigale silma, unustas, kus oli ega pärinud, mida tähendas, et vend kihutas taga 
ajama kaetud peaga meest, kes ta eest põgenes. Ta ei pannud tähele, et teda vaatasid paljud 
tuhanded, nende seas ka ta ema. Ta kordas sõnu "tänan" ja "Dada", ainsaid, mida leidis, kuid 
teda katkestati. Porta libitinaria, värav, mille kaudu muidu viidi välja ainult surnuid ja 
haavatuid, kisti lahti ja sisse tormas ärritatud kamp paganaid. Nad karjusid: 

"Serapis on langenud! Nad lükkasid Serapise kuju ümber! Kristlased hävitavad jumalate 
pühamuid!" 

Rahvahulka valdas suur hirm, punased tõusid istmetelt ja sööstsid areenile küsimaks, 
kuulamaks, vastupanu osutamaks või pääsemist otsimaks. 

Hetkega ümbritses võitja rakendit inimhulk. Dada hoidis pelglikult vankrist kinni, Marcus 
pöördus tema poole ning tõmbas neiu mõtlemata ja kaalutlemata enda juurde, rajas täkkudega 
teed läbi massi, vaatas üles ega näinud ema ning juhtis viimaks kurnatud, higised ja lumivalge 
vahuga kaetud hobused läbi suure värava välja. 

Talle olid järgnenud talliorjad. Marcus andis ohjad nende kätte. Kui ta oli vankrilt maha 
tulnud, küsis ta Dadalt: 

"Kas tuled minuga kaasa?" 

Vastuseks kostis: 

"Kuhu vaid tahad." 

Kuulnud, et Serapis on kukutatud, oli lesk Maria tõusnud kiiremini kui väärikus lubas, ja siis 
saadik Cynegiuse ihukaitsjate saatel kandetooli juurde jõudnud. 

Hipodroomil möllas mäss, punased ja sinised sööstsid poodiumil, rõdudel ja tolmusel 
võidusõiduräjal üksteise kallale nagu vihased loomad. Verine kähmlus 

kestis, kuni keisri sõdurid relvadeta võitlejad lahutasid. 

Piiskop rõõmustas võidu üle, mida tema omad igal pool saavutasid ega olnud pahane sellegi 
üle, et Olympiosel, Halladiusel, Ammoniusel ja teistel paganate vaimsetel juhtidel oli läinud 
korda pääseda. 

Las nad tulla tagasi ning kõnelda ja etelda nagu süda ihkab. Nende võim oli murtud, kirikul 
polnud enam tarvis neid karta, kuid oma juhtide vaimseks harimiseks vajas kirik ikka veel 
nende teadmisi ja nende õpetust. 


26. Kahekümne kuues peatükk 


Suur hipodroom asus väljaspool Kanopose väravat, põhja pool Eleusise teed ning oli täna täis 
inimesi, kes kõik kiirustasid ühes suunas. Sõnum Serapise langusest ajas rahulikumaid ja 
rahuarmastavamaid pealtvaatajaid koju. Nende hulka kuulusid just jõukamad, kes olid tulnud 
tõldade ja kandetoolidega. Nõnda jäi laial tänaval jalakäijatele vähe ruumi, kuid nad jõudsid 
siiski edasi. Kõik suundusid ju linna ning paganatel, kes järgnesid esimestele Serapeionist 
hipodroomile jõudnud õnnetu-sekuulutajatele, oli läbi koduteeliste raske edasi rühkida. 
Marcus ja Dada lasksid end kaasa kiskuda rahvahulgal, kes suundus ringmüüri ja Kanopose 
värava poole. 

Maria ülemteener Phabis, kel oli ülesanne aidata noor-peremehel pärast võidusõitu riided 
vahetada, oli võtnud Marcuse peast mütsi ja laotanud ta õlgadele mantli. Ta oli noormehele ja 


lauljatarile järgnenud ega saanud päriselt aru, mis juhtus. Oli ju just tema Herse oma 
perenaise juurde juhatanud. Tollal oli talle tundunud, et Maria on nutikas naine ja nüüd 
selgus, et lesel oligi õigus olnud, kui ta süüdistas Marcust oma ilusale kaitsealusele li- 
giajamises. Phabisel oli tookord olnud raske seda uskuda. Ta polnud noorperemeest eales 
keelatud rajalt tabanud, kuid Marcus oli siiski oma isa poeg. Kui paljudes Apellese 
armuasjades oli Phabis pidanud noore mehena oma nahka turule viima! Nüüd oli järg poja 
käes, ja kui see võttis kiindumust veetlevasse neiusse niisama tõsiselt kui kõiki muidki asju 
ning tahtis äkki lauljatarist endale abikaasat, mäherdune heitlus seisis tal siis ees oma emaga! 

Vana teener püüdis Marcusele järgneda, kuid Marcus ei pannud seda tähele. Temal oli silmi 
ainult oma ilusale saagile ja kahekesi käsikäes pürgisid nad keset rahvasumma värava poole. 
Marcusel oli tunne, just nagu teeks taevas tema heaks ühe ime teise järel. Oli ju taevas Dada 
tema juurde juhtinud, neiu kandis siniseid lehve ja oli vastanud küsimusele, mida see 
tähendab: 

"Sinu pärast ja selle pärast, et su usk meeldib mulle.” 

Marcus oli olnud ümberkukkumiseni väsinud. Kui aga Dada oli tema vastu liibunud, oli ta 
otsekui võlujõul jälle kosunud. Paistes käed küll valutasid ja abaluud tõmbusid valuliselt 
kokku. Ent kui ta tunnetas Dada lähedust, kui neiu näo tema poole pööras ütlemaks, kui 
õnnelik ta on ja laskmaks Marcusel korrata, et ta Dadat armastab, tundis nooruk end nagu 
taevas. Trügimine võimaldas neil vaid väheseid sõnu vahetada. Kuid mida nad suu ja 
silmadega teineteisele ütlesid, oli kõige armsam ja ilusam, mida kumbki neist kogeda suutis. 
Nad jõudsid läbi värava Kanopose teele. Seal pani Dada tähele, et mehe huuled olid veretud ja 
käed hakkasid värisema. Dada küsis, mis on juhtunud, ning kui vastust ei saanud ja Marcus 
parema käega peast kinni haaras, tiris neiu ta rahvaaeda. Ta leidis peagi vaba pingi, mille taga 
kõrgusid poolringis tihedad tumedad tamajiskipõõ-sad, ning pani mehe pingile istuma. 
Marcus ei tõrkunud. Mehe kaamed põsed ja silmade klaasistunud pilk näitasid, et ta on 
minestamas. 

Küll pidi ta pärast selle ennelõuna pingutusi kurnatud olema. Pärast võitu polnud ta saanud 
kosutuseks jooki ega suutäitki süüa. Oli loomulik, et ramm kadus. Eriti kartmata, kuid 
kaastundlikult ja soovides aidata, kiirustas 

Dada aedviljapoodniku juurde, kelle letist nad aia ja tänava vahel olid möödunud. 

Oli väga hea, et tal oli veel drahme, mille ta Karniselt oli saanud. Ta sai armsamale osta, mis 
süda ihkas. Kui Dada viigimarjade, õunte, kõvaks keedetud munade, soola ja leivaga ning 
pudeli segatud veini ja kõrvitspeekriga naasis, oli Marcus teadvuse kaotanud. Kui aga Dada 
oli mehe laupa ja huuli niisutanud, avas ta silmad. Näitsik kooris mune ja kutsus meest 
einetama, ja kuna tal endalgi oli kõht tühi, tegi vapralt kaasa. Dadat rõõmustas, et Marcus oli 
ta külaline ja et tagasihoidlik eine mehele maitses ning et ta kiiresti toibus. Võiduajamise 
võitjat valdas mõnutunne ning kui ta Dada kätt hoides tagasi nõjatas ja neiule tänulikult silma 
vaatas, oli nauding võrratu. Talle tundus, et ta pole eales maitsnud nii hüva einet kui Dada 
pakkus ega nii head veini kui oli aedviljakaupme-he vilets Mareotise lake. Ta võttis Dada 
käest õuna ja sõi seda edasi. Dada pidi enne Marcust kõrvitspeekrist jooma ja kolmanda muna 
pärast tülitsesid nad, kuni Marcus järele andis ja selle ära sõi. 

Kui Dada sisseostud viimse kui kroomini söödud olid, küsis neiu esimest korda, kuhu mees 
teda viia tahab. Marcus vastas, et Dada on teretulnud külaline tema vana õpetaja, diakon 
Eusebiuse juures. Ka leiab ta sealt eest oma kaaslase Agne. See rõõmustas Dadat ja kui dia- 
koni tiitel ta tähelepanu oli äratanud, selgus, et ta tulevane kaitsja on seesama väärikas rauk, 
kelle sõnad talle Markuse kirikus nii väga südamesse olid läinud. Ta rääkis Marcusele, kuidas 
oli jumalakotta sattunud ja kuidas ta sellest peale palju rahulikum on. Seal olevat temas är- 
ganud midagi päris uut ja ta on sellest peale igatsenud 

Marcust näha ja temaga rääkida. Ka see, mida ta oli kuulnud Kristuse elust, oli südamele head 
teinud ja uut julgust andnud. Maailm on nii ilus ja häid inimesi on ometi palju rohkem kui 
halbu. Ligimest armastada on rõõm ja ülekohut on ta alati andestanud. Elu maa peal on oivali- 
ne, kui igaüks on teiste vastu nii hea kui tema Marcuse ja Marcus tema vastu. Elu on kerge, 
kui igas hädas on keegi, kes on valmis meid ära kuulama ja lihtsalt headusest aitama. 

See jutt kostis Marcusele nagu selle päeva suurim ime. Hing, keda taevas unenäos päästa 
käskis, oli juba astunud õnnistuse teele. Nüüd ei saa ükski maapealne võim neid lahutada ja 
kui Dada on ristitud, võib nende armastus kesta hauani, kuni kestab lõputu igavik. 

Täna oli aias vähe rahvast. Tavaliselt täitsid aeda sel pärastlõunatunnil jõudeinimesed ja 
hoidjad koos lastega, kuid tänavarahutused olid ühtesid kodus hoidnud, teisi tõmbas 
hipodroomile ja melu hulka. 

See tuli armastajatele kasuks ja nad said segamatult käsikäes teineteisele silma vaadata. Kui 
tuli Phabis, kes oli nad silmist kaotanud ja viimaks taas leidnud, nägi ta, kuidas noorperemees 
-pelglikult ringi vaatas ja lauljatarile suudluse enne juustele, siis silmadele ja lõpuks huultele 
SUTUS. 

Tunnid möödusid otsekui lennul ja kui nad lahkusid, hämardus juba. 

Nad olid peagi jälle Kanopose teel rahva hulgas, kus neil tuli liikuda vastuvoolu, sest kes koju 
läks, oli ammu läinud, ja tuhanded suundusid hipodroomile, kus pidi lusti löödama. 

Isamaja ees aeglustas Marcus sammu ja ütles, et pole 

kaugel päev, kui ta viib Dada koju oma naisena. Dada jäi korraga tõsiseks ja ütles vaikselt: 
"Ei, mitte siia, mitte kärarikka tänava äärsesse paleesse. Elagem väikeses majas, päris vaikselt 
ja omaette. Selle ümber olgu aed. Siin ju elab ka su ema.” 

Dada punastas ja vaatas maha. Marcus aimas, mis neius toimus ja palus teda mallata, kuni ta 
on kristlane, küll siis Eusebius tema eest kostab. Ta kiitis ema vagadust ja headust ning küsis, 
kas Dada nägi ema võidusõiduraja ääres. 

"Jah," kostis neiu. 

Ja kui mees uuris, kas Dada peab ema ilusaks ja austusväärseks, vastas neiu avameelselt: 
"Muidugi. Kuid ta on nii suursugune, küllap ta ihkab teistsugust miniat kui vaest mahajäetud 
orbu nagu mina, lauljatari, kellest keegi lugu ei pea. Kuid sulle olen ma õige nagu ma olen ja 
sa tead, et ma sind armastan. Kui ma onu üles ei leia, pole mul maa peal kedagi peale sinu. 
Kuid ma ei vajagi kedagi teist, sest sina oled mulle kõik. Mulle piisab, kui saan elada sinuga 
ja sulle. Kuid sa ei tohi mind maha jätta, muidu ma suren. Sa ei tohi seda, sest sa ütlesid, et 
sulle on mu hing armsam kui su enda elu, ning kui mul oled sina ja on su armastus, siis 
muutun aina paremaks. Kui lased end minust lahutada, lähen ma põhja, lähen ihu ja hingega 
põhja. Ma ei tea, miks ma nii väga kardan. Lähme majast mööda, äkki su ema näeb meid." 
Marcus püüdis Dadat rahustada ja ülistas ema voorusi. Kuid neiu kuulas ainult poole kõrvaga 
ja jutt jäi pooleli, sest mida lähemale nad jõudsid egiptlaste kvartalile, seda tihedam oli 
rahvasumm ja nad said mõelda ainult 

endale tee rajamisele. 

Nad jõudsid linna ühele peamisele liiklussoonele, Päikese tänavale, mis ristus Kanopose teega 
täisnurga all, ja läksid seda mööda linnamüüri ja Heliose värava poole. Serapeion jäi 
paremale. Minemaks tänavale, kus elas Eusebius, oleksid nad pidanud pöörama Akropolise 
tänavasse, ent Serapeioni poolt tulev tihe mass voogas neile ähvardavalt vastu ja Nekropoli 
kohal laskus päike juba läänepoolsele silmapiirile. 

Marcus proovis sõidutee keskosalt lahkuda ja Dada nurgapealse maja taha tõmmata, kuid 
asjata. Akropolise tänavalt voogav inimmass oli pöörane ega mõelnud muule kui kättesaadud 
saagile. 


Mitu tosinat valget ja musta noormeest, peale nende mõni naine ja munk, olid end rakendanud 
suure vankri ette, millega muidu veeti palke, sambaid ja kantkive, ning sikutasid sellel 
hiiglasuurt vormitut puunotti, Serapise hävitatud kuju tuumikut. 

"Hipodroomile! Pange see põlema! Maha ebajumal! Vaadake Serapise jumalikku ihu!" 
karjusid tuhanded huuled. 

Mungad oli rüvetatud noti Serapeioni orvast läbi kogu templi välja tirinud ja viisid seda nüüd 
läbi kogu linna areenile põletamiseks. Teised lambanahakandjad ja kristlastest kodanikud, 
keda oli haaranud hävitamisiha, olid tunginud Serapeioni kõrval asuvasse Anubise pühamus- 
se, olid altarilt maha tõuganud ja purustanud šaakalipeaga ebajumala ja Kanopose jumalad, 
neli tohutut kannu, mille kaaneks inimese, ahvi, raudkulli ja Šaakali pea. Nüüd kandsid ühed 
õlal, korvis või kanderaamil veidraid loo-mapäid, teised Apolloni, Aphrodite ja Athene 
purustatud 

kujude liikmeid, et need hipodroomil koos Serapise puu-notiga tulle visata. 

Pööbel oli jumalakujude küljest ninad maha löönud, pritsinud marmorile pigi või Serapeioni 
kirjutustoast leitud punast värvi. Kes notile või mõne jumalakuju tükile ligi pääses, see selle 
peale sülitas, lõi või torkas seda ning ükski pagan polnud seni söandanud vastu hakata. 
Serapise kuju tammepuidust tuumiku ja muu saagi kannul tungles kari igas vanuses mehi, 
naisi ja munkasid ning sundis endaga sammu kaasas liikuma suurt tõlda. Nelja tõuhobust tõlla 
ees tuli juhtida päitsmetest, sest hobused värisesid kannatamatusest ja erutusest ning püüdsid 
kord üle tiisli astuda, kord tagajalgadele tõusta. 

Tõllas istus koos Gorgoga kaupmees Porphyrios, kes oli tulnud meelemärkusele. 

Konstantin oli paraneja juures viibinud, kuni arst Apulejus oma ülesande täidetuks pidas. 
Porphyrios pidas tütre ja selle noorpõlve mängukaaslase liitu teretulnuks. 

Mõned prefekti ratsaväelased olid saanud käsu kon-voeerida Porphyriose tõld Serapeioni 
väravani ning koduteel saatis ja kaitses tõlda märatseva massi kallaletungi eest abt, keda 
prefekt Arsinoe ajast tundis. 

Akropolise ja Päikese tänava ristmikul, kus Marcus ja Dada edasi ega tagasi ei pääsenud, 
tormas parajasti siis, kui tõld nendeni oli jõudnud, salk relvastatud paganaid kristlastele vastu, 
tungis kallale surmavaenlastele, kes olid julgenud rüvetada seda, mis oli neile kõige püham. 
Puhkes äge lööming. Noore kristlase lähedal tappis pagan mehe, kes kandis ühe muusa 
määritud pead. Dada liibus pelglikult vastu armsamat ja Marcus hakkas neiu pärast juba 
kartma, kui äkki märkas oma venda 

Demetriust, kes elavalt viibates rajas läbi rahvahulga teed nende juurde. Talumees vahetas 
märguandeid ka tõllas istujatega ja kui ta viimaks oli Marcuse juurde jõudnud, kamandas, et 
kõigepealt tuleb turvalisse kohta toimetada Dada. 

Rõõmsana, et on tunglusest ja ohust pääsenud, läks Dada kähku tõlda ning kui oli isa ja tütart 
põgusalt teretanud, viipas, et Marcus talle järgneks. Kuid Demetrius hoidis venda tagasi ning 
kibekiiresti lepiti kokku, et tütarlaps viiakse õhtul kaupmehe kodust ära. Kui Gorgole oli 
lauljatari kohta hulk kiidusõnu kõrva sosistatud, läks tõld taas liikvele. 

Tõlda ümbritsevatest paganatest tundis mõnigi Olympiose sõpra, tõllale anti teed ja see jõudis 
väljaspool linnamüüri asuvale Euergetese tänavale, kus oli juurdepääs Isise templile, 
Clemensi laevatehasele ja kaupmehe kodule. 

Tõllas pikemat juttu ei olnud, sest hobused pääsesid edasi vaid samm-sammult. 

Oli pimenenud ja rahvast oli murdu ka muidu nii vaiksel Euergetese tänaval. Lõõskav 
tulekuma öötaevas templi ja laevatehase kohal näitas, mis oli rahvast siia tõmmanud. 
Mungad olid Isise templile tule otsa pannud, loodetuul oli leeke Clemensi laevatehasesse 
kandnud ning seal oli tuli puiduvarus ja laevakeredes maitsvat toitu leidnud. Töökodadest 
paiskus süttivate tähtede poole sädemeid nagu purskkaevust. 


Porphyrios nägi, et ka tema maja on ohus, kuid tänu ülemteenri ettenägelikkusele ja orjade 
usinale tööle oli see leekidest puutumata jäänud. 

Vennad olid tungluse vahepeal ammu selja taha jätnud. 

Demetrius polnud üksi ja niipea, kui ta oli Marcusele tutvustanud oma kaaslast, sõbraliku 
välimusega abti, rääkis ta, mis temaga viimastel tundidel oli juhtunud ning kuidas ta oli 
väärika isaga kohtunud. 

Kui ta oli Dadat areenil Marcuse juurde juhatanud, oli ta näinud egiptlasest orja Anubist, kes 
oli ta isa Süürias saatnud ja kes Apellese surmast saadik oli olnud kadunud. Demetrius oli 
talle viivitamata järele jooksnud, ta kinni nabinud ja lasknud prefektuuri vanglasse viia. Seal 
oli tal läinud korda ori rääkima panna ning oli selgunud, et Apelles oli saanud surma võitluses 
saratseenidega. Egiptlane oli oma käskija surma ära kasutanud, et selle rahadega pikad jäljed 
teha. Ori oli jõudnud Kreetale, ostnud seal rikkaliku röövsaagi rahaga väikese mõisa ning oli 
naise ja laste järele igatsedes tagasi tulnud, et neid uuele kodumaale viia. Kinnitamaks oma 
loo tõesust, mis vabastas ta kahtlusest peremehe tapmises, oli ta öelnud, et oli eile kohanud 
Aleksandrias erakut, kes oli Apellese surma pealt näinud. Demetrius oli kohemaid hakanud 
tema kohta munkadelt järele pärima ning oligi mehe leidnud. Kosmas, kes oli valitud kloostri 
abtiks, pajatas nüüd ka Marcusele, kui vapralt ta isa oli hakanud vastu uskmatutele, kes olid 
tunginud ta reisivoori kallale. Apelles oli päästnud Kosmase ja veel kahe anahoreedi elu. 
Viimastest on üks praegu samuti Aleksandrias. Nad olid olnud seitsmekesi teel Hebronist 
Ailasse, olid end andnud saatemeeskonna kaitse alla ja kõik oli läinud oivaliselt, kuni 
uskmatud saratseenid olid neile mägedes lõuna pool Petrat kallale tunginud. Neli erakut oli 

sedamaid maha löödud, kuid Apelles koos mõne otsusekindla mehega oli paganatele vastu 
hakanud ning võidelnud julgelt nagu lõvi. Kui aleksandrialane uskmatutega heitles, olid abt ja 
tema kaks kaaslast pakku pääsenud. Kaljudelt, kuhu nad pagedes olid roninud, olid nad 
näinud, kuidas Apelles langes ning olid tema eest sellest saadik alati palunud. Neile pakub 
suurt rahuldust taotleda Apellesele kohta märtrite nimekirjas. 

Rõõmsas maldamatuses tahtis Marcus kohemaid ema juurde kiirustada ja talle teatavaks teha, 
mis oli kuulnud, kuid Demetrius hoidis teda tagasi. 

Ta ütles noormehele, et piiskop oli teda enda poole kutsunud ja tahab õnnitleda võidu puhul. 
Marcuse kohus on minna ja viivitamata kasutada soodsat juhust, et kadunud isale saaks osaks 
au, mille see on ära teeninud. 

Marcust küll võõrastas, et vend astus praegu välja asja eest, mis talle alles hiljaadgu oli 
vastumeelne olnud, kuid läks siiski koos abtiga piiskopi paleesse. Kui Demetrius oli pool 
tundi oodanud, naasis vend säravi silmi. Ta rääkis, et piiskop oli ta armulikult vastu võtnud, 
võidu eest tänanud ja ärgitanud midagi paluma. Marcusele oli kohe meenunud isa'ja ta oli ette 
kandnud, mida abt oli rääkinud. Abt kuulati sealsamas ära ja Theophilos oli rõõmsalt 
kuulutanud, et lisab Apellese nime Süüria märtrite nimekirja. Seni olevat piiskop vaid 
vastumeelselt tõrkunud hea kristlase Maria pealekäimisele vastu tulemast. Kuna ta aga nüüd 
oli saanud Maria abikaasa surma kohta täiesti kindlad tõendid, valmistab talle tõelist rahuldust 
võitjale ja ta emale seda ülimat au osutada. 

"Ja nüüd," lõpetas Marcus, "kiirustan koju ja millise rõõmuga ema...” 

Kuid Demetrius ei lasknud tal lõpetada: 

"Kannatust, mu armas! Sa jääd nüüd minu juurde ja näed ema alles siis, kui ma olen temaga 
korraldanud, mis tarvis. Palun ära vaidle vastu, kui ei taha rikkuda mu rahuldust sellest, et 
klaarin ränga ülekohtu, mida tegin su ilusale sõbratarile. Te vajate eelkõige ema õnnistust. 
Kas sa arvad, et seda on kerge saada? Üldse mitte. Kuid mina saan selle soetada eeldusel, et 
sa mu sõna kuulad ja et Karnise õetütar on nõus end ristida laskma.” 


"Ta juba on kristlane," hüüatas Marcus. 

Demetrius jätkas rahulikult: 

"Siis on ta homme sinu, kui sa järgid oma vanema ja arukama venna korraldusi. See pole sulle 
raske, sest sa pead tunnistama, et kui mina poleks Anubisega kakelnud, kui ma poleks teda 
kinni võtnud ja auväärset abti taga ajades jalgu väsitanud, poleks isale see au osaks saanud. 
Kes oleks võinud mulle öelda, et ma selle märtrikrooni üle rõõmustan! Jumalatele pole miski 
võimatu ja ma arvan, et surnu maanid annavad mulle sinu pärast andeks. Kuid aeg läheb aina 
hilisemaks, sestap veel ainult üks asi. Mis minusse puutub, siis võtan endale õiguse emale juh- 
tunust teatada, ja mis sinusse puutub, siis lähed sa kõigepeale Eusebiuse juurde ja palud, et ta 
Dada enda juurde võtaks. Kui ta on nõus, ja küllap ta on, siis lähed koos temaga onu 
Porphyriose poole ja ootad seal mind. Kui kõik hästi läheb, saadan su ema juurde, või kui tei- 
siti läheb, Eusebiuse juurde.” 

"Dada koos minuga ema juurde! Kuid kas ta...” 

"Ema võtab ta vastu nagu oma tütre, kui sa juhtunu kenasti enda teada jätad, kuni ma sul 
luban suu lahti teha. Väravavalvur sulgeb juba piiskopipaleed ja sealt ei 

jõua järelikult täna enam miski linna. Nägemiseni, sa õnneseen, mul on kiire.” 

Demetrius lahkus ja jättis vastamata tuhat küsimust, mis Marcus talle oleks esitanud. Ta läks 
lootusrikkalt, ehkki veel kaheldes oma vana õpetaja ja sõbra poole. 


27. Kahekümne seitsmes peatükk 


Kui Marcus tegi, mis vend soovis, ootas Dada kannatamatult Eusebiust ja armsamat. 

Gorgo oli lasknud ammel juhatada näitsik muusika-tuppa ja öelda, et otsib ta üles niipea, kui 
isa seisukord lubab. Dadale pakuti ka suupistet, puha maitsvaid palasid. Kuid ta ei 
puudutanud neid, sest tundus, nagu uhke kaupmehetütar väldiks teda meelega. Teda ahistasid 
igatsus ja üksiolek. 

Meelelahutuseks silmitses ta ilusaid taieseid, mida oli igal pool, katsus riiet, mis kattis 
diivaneid, puudutas ühe muusakuju aluse vastu nõjatuva lauto keeli. Ta mängis vaid mõne 
akordi, kuid need äratasid igasuguseid mälestusi. Dada heitis hämaras nurgas diivanile ning 
hakkas järele mõtlema kõige üle, mis viimastel päevadel oli juhtunud. Kõik näis nii ilusana, et 
sai vaevalt tõsi olla. Jah, ta lootused olid nii rikkalikud ja hõrgud, et ta nende täideminekut 
lausa kartis, kuid vaid vaikselt ja viivuks. Noor süda oli täis usaldust ja hoogu ning kui mõni 
kahtlus seda ka rõhus, siis söandas ta peagi soovida midagi päris uljast. 

Dada mõtles Marcusele ja ta armastusele, kujutles tulevikku mehe kõrval. Ta unustas aja, kuni 
tuli Gorgo. 

Kaupmehetütar polnud lauljatari tahtlikult vältinud. Teda oli tõepoolest isa kinni pidanud. 
Isale oli tulnud öelda, et tema ema pole enam elavate killas. Arsti soovil hoiti seda 
Serapeionis tema eest saladuses, kuid nüüd oli ta kohe koju jõudes ühe sõbra ettevaatamatuse 
tõttu saanud teisegi hirmsa teate, mis oli juba mitu tundi tervet linna erutanud. 

Kaupmehe mõlemad pojad viibisid Thessalonikes ja üks sealt tulnud laev oli toonud täiesti 
usaldusväärse sõnumi, et tsirkuses on maha notitud viisteist tuhat selle linna kodanikku. 
Koletu veretöö oli pannud toime sõjavägi keiser Theo-dosiuse käsul. Keiser oli kutsunud 
õnnetud linnaelanikud salakavalalt hipodroomile, et neid seal lasta maha lüüa. Rahvahulk oli 
Thessalonikes tapnud ta goodist väejuhi Botherichi ja keiser oli selle patuteo eest veriselt 
kätte maksnud. 

Porphyrios tundis oma poegi ja teadis, et nad ei puudunud kusagilt, kus oli näha võistlusi. 
Kindlasti olid nad olnud pealtvaatajate hulgas ja mõrtsuka mõ5k oli tabanud ka neid. Ta oli 


kaotanud ema ja kaks last ning ta oleks jälle mürki võtnud, kui poleks olnud nõrka lootu- 
sesädet, et kadunuks peetud on elus. Ent ta oli siiski meeleheitel, otsekui oleks kaotanud kõik. 
Gorgo lohutas isa, püüdis elustada lootust, et ta vennad on elus, meenutas filosoofi kohust 
taluda saatuselööke. Kuid isa ei kuulanud teda ja halina sekka puhkes raevuhooge. Viimaks 
tahtis ta üksi olla ja meenutas kohustust Dadä eest hoolitseda. Gorgo tegi, mis isa tahtis, kuid 
mitte meelsasti, sest kui palju head ta Demetriuselt lauljatari kohta ka oli kuulnud, tundis ta 
piiga ees ometi kerget kõhedust. 

Gorgole tundus, nagu ta peaks laskuma süngesse vae-susepessa. Kuid isal oli õigus, Dada oli 
külaline ja ta pidi sõbralik olema. 

Ta kuivatas pisarad vendade pärast, kes näisid talle liiga pühana olevuse tarvis, kes oli 
murdnud maha tõkked, mille seadis ta sugupoolele komblus. Gorgole tundus, 

et Dada oli laskunud armuloosse, mis oli võõras tõsi-kombelikkusele ja pürgimisele 
kõrgematesse sfääridesse. Ta tundis, et on lauljatarist kõrgelt üle. Kuid poleks olnud 
suuremeelne tüdrukule sellest märku anda. Ent Dada vastas sõbralikule teretusele 
südamlikkuseta ja ujedalt. 

"Mind rõõmustab,” alustas Gorgo, "et juhus su meile on toonud.” 

Dada vastas kiiresti: 

"Ma arvan, et võlgnen selle eest tänu sinu isa heasüdamlikkusele, mitte juhusele." 

"Jah, tal on hea süda,” kostis Gorgo ja laskis kõrvust mööda lauljatari sõnades peituva 
ärrituse. "Seejuures on viimased tunnid talle ütlemata rasked olnud. Küllap oled kuulnud, et 
surm võttis talt ema. Sa tundsid teda ja tead, et ta suhtus sinusse sõbralikult.” 

"Jäta see,” palus Dada. 

"Tema südant oli raske võita," jätkas Gorgo, "kuid sina meeldisid talle. Kas sa kahtled selles? 
Kui sa vaid oleksid näinud, kui hoolikalt ta otsis rüüd, mida sa praegu kannad, ja ehteid selle 
juurde.” 

"Jäta see,” palus Dada teist korda. "Ta on surnud ja ma andestan talle meeleldi. Kuid ta soovis 
mulle ainult halba.” 

"See pole ilus,” lõikas Gorgo vahele ega jätnud välja näitamata, kui pahane ta niisuguse 
vastuse pärast on. "See on halb tänu kadunu heldekäelise heasüdamlikkuse eest." 

Dada raputas tõrjuvalt pead: 

"Ma olen meeleldi tänulik ka vähese eest. Minu vastu on harva oldud heasüdamlik 
omakasupüüdmatult. Kui see aga juba jutuks tuli, siis tahtis ta mind ära kasutada 

oma huvides ning minu kaudu kahjustada Marcust ja ta ema. Küllap tead seda sinagi. Miks 
siis olin ma sinu jaoks liiga tühine, et koos sinuga laulda, kui sa poleks arvanud, et ma olen 
kergemeelne plika ja nõus kadunu tahtmist tegema? Kogu maailm peab meid halvaks, sest et 
oleme lauljatarid. Kuid sina oskad vahet teha, sest sa võtsid Agne omaks. Kui sa ei taha mind 
haavata, siis ära räägi enam tänust, mida ma surnule võlgnen.” 

Gorgo langetas pilgu. Kuid viivu pärast ütles ta: 

"Sa ei tea, kui rängalt see vaeseke kannatas. Tema poja Apellese lesk tegi talle palju halba, 
mida ta kuidagi andestada ei suutnud. Võib-olla on su oletus isegi õige. Kuid sa meeldisid 
vanaemale sellegipoolest ja nüüd on ta soov täide läinud, Marcus on leidnud sinu ja kui ma ei 
eksi, armastab sind." 

"Kui sa ei eksi! Hoidku jumalad selle eest! Jah, me oleme teineteist leidnud ja "armastame 
teineteist. Miks peaksin seda salgama?" 

"Ja mida ütleb selle kohta tema ema Maria?” 

"Ma ei tea,” vastas Dada häbelikult. 

"Kuid Maria on ta ema. Kui tema ei taha, ei pea te iialgi pulmi. Mis Marcüsel on, selle saab ta 
emalt.” 


"Maria võib selle endale hoida. Mida väiksem ja vähenõudlikum on kodu, kuhu ta mu viib, 
seda parem. Mina ihkan ta armastust, ei midagi muud. Mis tal minuga plaanis on, see on hea, 
sest tema pole niisugune nagu teised ega ihka ainult seda, mis minus on ilusat. Ma lähen te- 
maga kaasaja mis meelt ta on, näed sellest, et ta viib mu oma väärika õpetaja Eusebiuse 
juurde.” 

"Kas sa oled siis ka tema usu enda usuks võtnud?" 

"Muidugi." 

"See rõõmustab mind Marcuse pärast. Kristlaseks võiks kergesti hakata, kui nad vaid teeksid, 
mida nende õpetus nõuab. Kuid nad märatsevad ja lõhuvad kõike, mis on ilus. Mida ütled 
selle kohta sina, keda on kasvatanud muusade sõber Karnis?" 

"Mina? Kurjategijaid on igal pool ja kui nad ilu vastu raevlevad, on mul sellest kahju. Kuid 
meie võime ilu üle rõõmustada nagu ennegi.” 

"Sinu õnn, et sa oskad sulgeda silmad, nagu süda ette kirjutab. Need on kadestusväärsed 
inimesed, kel õnnestub vaimu vaikima panna, kui tema hääle kuulamine haiget teeb. Mind on 
kasvatatud mõtlema ja see ehitab tõkkeid minu ja naeratava õnne vahele. Ja ometi, kuni ülim 
on tõde, õnnistan annet teda kõigi vaimsete vahenditega otsida. Minu kihlatu on kristlane 
nagu sinugi omaja ma sooviksin, et suudaksin tema usu enda omaks teha niisama kergelt kui 
sina. Kuid mulle pole antud vette hüpata, kui näen, et see on täis keeriseid ja võrendikke. 
Kuid selles on tegemist minuga, mitte sinuga. Hüva on, Marcus saab õnnelikuks. Ent kui teil 
ei lähe korda Mariat enda poole võita, siis ta õnnelikuks ei jää. Ma tunnen kristlasi ja tean, et 
keegi neist ei leia südamerahu abielus vanemate õnnistuseta.” 

"Ja kõigest hoolimata saab ta niisama vähe õnnelik olla minuta nagu ka mina temata. Mina 
pole kellegi poolehoidu püüdnud ja siiski on mind igal pool sõbralikult vastu võetud. Miks ei 
peaks mul õnnestuma tema ema enda poole võita? Ma teen kõik, et ta minu vastu hea oleks ja 
eks temagi pea rõõmustama, kui ta poeg õnnelik on. Eusebius kostab meie eest ja Maria annab 
oma õnnistuse. Kui aga on määratud teisiti ja ma ei tohi olla 

tema naine inimeste ees, siis loobun ma temast ikkagi niisama vähe kui tema minust ja ta võib 
mind kohelda nagu tema oleks jumal ja mina tema ori.” 

"Kas sa, vaeseke, ei tea siis midagi naise väärikusest ja aust? Sa nurised lauljataride saatuse 
üle, aga mida räägid sa praegu? See kõlab nagu: tehke minu tahtmist või ma irvitan kombluse 
üle.” 

"Sa ütled, et irvitan? Ei, tuhat korda ei. Kuni olen elanud, pole ma söandanud isegi mõne 
lapse üle irvitada. Kuid mu rinnus on miski ärganud ja see teeb mu tugevaks. Kui näen, et 
tavad ja komblus liituvad minu vastu, sest et olen lauljatar, ning nad tahavad mult võtta, mil- 
lele mul õigus on, siis on mul nüüd juba mitu tundi olnud julgust ennast kaitsta, elu ja surma 
peale võidelda. Meid on õpetatud hoidma ja kaitsma au ning ma olen seda hoidnud niisama 
ustavalt kui iga teinegi tütarlaps. Mitte et ma sellega suurustada tahaksin, kuid sa ei aimagi, 
kuidas iga mees peab end õigustatuks meiesuguseid võrgutama. Sinu ja sinusugustega on asi 
teisiti, sest teid kaitsevad müürid ja barjäärid. Meie oleme meestele nagu ulukid, teile peavad 
nad lähenema nagu jumalataridele. Ma pole seda kuulnud ainult Karniselt, kes tunneb maa- 
ilma ja teiesuguseid. Ma olen seda oma silmaga näinud Rooma senaatorikodudes. Teie 
armastus on nagu leige vesi vannis, meid valdab see nagu tuli. Lesboslane Sappho hüppas 
Leukase saare kaljult alla, kui narr Phaon ta ära põlgas. Kui ma saaksin sellega Marcust 
õnnetuse eest hoida, teeksin sedasama. Ka sinul on armsam. Kuid mis sa tema vastu tunned, 
pole kogu selle vaimu ja kaalutlemise ja mõtlemise pärast see õige. Mina ei tunne oma 
armastuses ainsatki kõhklust ja kui väga mu sisemuses 

249 


ka ei kee, ootan ma Eusebiuse juures kannatlikult ära ja teen, mis kästakse. Kuid sina mõistad 
mind sellegipoolest hukka. 00, kuidas sa välja näed! Nagu siis, kui ma sind tookord laulmas 
kuulsin. Kõigi üheksa muusa nimel, sina kuulud meie hulka, mitte nende leige verega teiste 
kilda. Sa oled artist nagu minagi ja kui sind valdab õige armastus, siis vaata ette, kuidas 
pääsed kommetest, päritolust ja teistest pühadest kirge talitsevatest jõududest.” 

Gorgo mõtles hetkele, millal ta oli vabal tahtel pakkunud mehele seda, mida päritolu tõttu 
oleks tohtinud anda ainult palve peale. 

Ta lõi silmad vaese lauljatari ees maha. Kui ta mõtles, mida vastata, lähenesid toale 
mehesammud ning sisenesid vana Eusebius koos Marcusega ja nende kannul Gorgo kihlatu. 
Konstantin oli rusutud, sest isa laevatöökoja põlengus oli ta teine vend surma saanud ja selle 
mure kõrval polnud tähtsust asjaolul, et isa oli kaotanud suure osa varandusest. 

Gorgo läks talle vastu ujedalt ja ebakindlalt. Kui ta aga oli teada saanud, mis Konstantini ja ta 
omakseid oli tabanud, liibus ta mehe vastu ning püüdis teda lohutada. Peagi täitusid ka Dada 
silmad pisaratega, sest Eusebius rääkis talle kasuvanemate surmast võitluses Serapise pärast ja 
Orpheuse raskest haavast. 

Lustlikus muusikatoas valitses lein, kuni tuli Demetrius, et viia vend ja Dada ema juurde, kes 
neid ootas. 

Demetrius oli tulnud tõllaga, sest kinnitas, et jalad ei kanna teda enam. Inimene, ütles ta, on 
nagu hobune. Kiire ratsu väsib ruttu, kui tal omatahtsi minna lastakse 

ja tugev veoloom siis, kui teda jooksma sunnitakse. Tema kabjad ei kõlba enam linna 
sillutisele. Ta tänab jumalaid, et see päev varsti lõpeb. Alles homme pole ta enam nii väsinud, 
et saavutatu üle rõõmustada. Neist kinnitusist hoolimata kumas kogu ta olemusest rahulolu ja 
see mõjus lohutavalt muretsejaile, kellega ta rääkis. 

Kui ta manitses minema hakkama, suudles Gorgo veel kord lauljatari. Kui ta oli märganud, et 
tüdruk hääletult nutab, kiirustas ta ligi ja embas teda nagu oma õde. 

Konstantin, Gorgo ja vana Eusebius jäid üksi ning neitsi igatses südant kergendada. Ta oli 
küll kihlatule lubanud minna kohe kaasa mehe leinavate vanemate juurde, kuid ei tahtnud 
niiviisi kristlastest paari ette astuda ja nende õnnistust paluda. Viimased sündmused olid 
rikkunud ta rõõmu uuest usust, ja kui väga talle ka haiget ei teinud Konstantinile jälle 
meelehärmi valmistada, käskisid ko-husetunne ja tõearmastus lasta mehel heita pilku ta 
hingesse ning näidata talle kahtlusi ja kõhklusi, mis olid teda viimastel tundidel vallanud. 
Rauga juuresolek oli Gorgole meelt mööda, sest ta soovis lasta end ka seesmiselt kristlusele 
võita. Ning kui ta jäi Eusebiuse ja Konstantini seltsi, laskis ta kuuldavale kurtmise nende 
usukaaslaste kohta. Kristlased olid pannud toime ühe patuteo teise järel. Mida kunst oli 
loonud, selle olid nad hõisates purustanud. Seal oli Isise tempel, teal laevatehas tuhaks 
põlenud, kristlikud süütajad olid need hävitanud. Veel polnud pisarad kuivanud tema kristliku 
meelega vendade pärast, kui nad just õnneliku juhuse tõttu pole pääsenud. Koos tuhandete 
süütute paganate ja usukaaslastega oli nad lasknud hukata seesama keiser, kes ise nimetas end 
Õnnistegija õpetuse kõige kindla 

maks kantsiks ja ustavamaks jüngriks. Konstantin oli teda sageli nimetanud targaks 
monarhiks ja vagaks kristlaseks. 

Kui Gorgo oli kurtmise lõpetanud, kutsus ta Konstantini ja vaimulikku üles kristlaste tegevust 
õigustama ja andma talle tagasi julgust tunnistada usku, mis lubas sooritada säherdusi 
häbitegusid. 

Kuid ei üks ega teine püüdnud juhtunut ilustada ja Konstantin tunnistas, et see kõik on otsekui 
hoop näkku armastusele, mida ta usk nõuab. Halb teener on sooritanud patutegusid, mis on 
otseses vastuolus tema käskija meelelaadi ja kodukorraga. 


Kuid see ülestunnistus ei rahustanud Gorgot põrmugi ning ta ütles oma kihlatule, et isanda üle 
otsustatakse teenrite järgi. Ta ise on pööranud vanadele jumalatele selja ainult selle pärast, et 
teda oli vallanud põlastus nende kummardajate vastu. Nüüd on ta näinud, et paljud kristlased 
on neist jõleda meelelaadi ning elajaliku tooruse ja julmuse poolest kaugelt üle. Niisugused 
kogemused on temas äratanud umbusku usu vastu, mille ta peaks vastu võtma, ja ta hing on 
alusteni vapustatud. 

Eusebius oli seniajani vaikides pealt kuulanud, kuid astus nüüd lähemale ja küsis sõbralikult, 
kas Gorgo peab õigeks õnnistusttoovat Nulust vanast sängist kõrvale juhtida ja kuivatada, 
kuna ta on seniajani üleujutuste ajal maju hävitanud? 

"Need päevad ja need häbiteod määrivad meie usu puhast ajalooraamatut ja kes on tõeline 
kristlane, kahetseb toore rahvamassi liialdusi. Keisri häbiväärse veretöö neab kirik ära. See 
heidab kiriku aule ja kuulsusele varju hing keisrit karistab tema enda süüme. Ma ei kipu 
kaitsma seda, mida kaitsta ei saa..." 

"Kuid see kõik," lõikas Gorgo vahele, "ei muuda midagi tõsiasjas, et teie killas on häbiteod 
niisama võimalikud ja sagedased kui nende killas, keda ma peaksin nüüd lakkama omadeks 
nimetamast...” 

"Ja kellest," ütles Konstantin, "sa ei taha lahti öelda mitte ainult nende käitumise pärast. 
Tunnista, tüdruk, et pahameel teeb su ebaõiglaseks iseenda ja oma südame ees. Ma usun ja 
loodan, et sa olid nõus meiega meie usku jagama mitte põlgusest vanade jumalate nurjatute ja 
viletsate sõprade vastu, vaid armastusest.” 

"Seda küll," vastas Gorgo ja mõtles punastades kahtlusele, mida tema armastuse asjus oli 
väljendanud lauljatar. "Armastusest sinu vastu, armastusest armastuse ja rahu vastu olin nõus 
saama kristlaseks. Kuid mis tegusid teevad teie omad! Ma küsin sinult, auväärne isa, mis teid 
selleks ajendab, vihkamine või armastus?" 

"Vihkamine," kostis Konstantin. "Neil saatuslikel päevadel näitab meie usk end kujul, mis 
pole ta olemusele jõhvivõrdki omane. Usu mind. Kas sa pole juba oma noores elus kogenud, 
et just suurim ja ülim oma liialduses kõige jõledamaks muutub? Mis on veel heasoovlikum 
kui õrn ema, ent kui ta oma lapse pärast võitleb, muutub ta metsikuks megääriks. Nõnda 
muutub südameid lohutav usk kiskjaks elajaks, kui ta on teisenenud usuvaenuks. Kui sa tahad 
kristlust tundma õppida, ei tohi sa vaadata eksiteele juhitud massi ega auahneid, kes püüavad 
usku ära kasutada ja sellest kasu lõigata. Kui sa tahad teada, mis on ehtne ja õige kristlus, siis 
vaata meie usukaaslaste perekondi. Mina tunnen neid, sest mu töö viib mind alailma nende 
ringi. Neid pead sa 

vaatama, kui sa kristlasele käe ulatad ja koos temaga tahad kodu rajada. Seal näed sa 
Õnnistegija õpetuse kogu õnnistust, seal leiad armastust ja üksmeelt, halastust vaeste vastu ja 
rõõmsat indu, et ülekohut südamest andestada. Jeesus on kõik maailma patud ja valud enda 
peale võtnud, ja kui kristlane ka kõige rängemaid saatuselööke tunneb, talub ta neid vaikselt 
ja kannatlikult." Gorgo raputas pead: 

"See kõik kõlab üllalt ja ilusalt. Küllap seda kõike kristlaselt nõutakse ja vahel ka täidetakse. 
Kuid samalaadset nõuab ka stoa oma jüngritelt. Sa mäletad, kui rangelt nõudis Damon teistelt, 
et nad tõuseksid kannatusest ja valust kõrgemale. Kui aga ta enda tütar silmavalguse kaotas, 
käitus mees, nagu oleks arust ära. Mu isa soovitas varem ka sulle filosoofiat kui vahendit elu 
ebameeldivuste ja saatuse salakavaluse vastu. Kuid vaata teda, vaesekest, nüüd. Mis kasu on 
tal nüüd kõigist õpetustest?” 

"Temalt on palju võetud," vastas Konstantin. 

Eusebius vangutas pead ja lausus: 

"Niisuguse õnnetuse puhul ei aita filosoofia ega mõtlemine. Mida hingele on tehtud, paraneb 
ainult hinge kaudu, mitte vaimu varal. Usk on tervistav ravimtaim. Mõistus on tema vaenlane, 


kuid temagi saab toitu hingest. Sa armastad ja ka armastus kuulub hingesse. Ma soovitan, ära 
sega armastusse liiga palju mõtlevat vaimu, toida teda oma hinge jõul. Olgu sellest tänaseks 
küllalt, Serapeioni haavatud on juba kaua oodanud. Kui tahad, näitan sulle teinekord kristlust 
kogu ta sügavuses ja ilus ning su armastus selle tubli mehe vastu on mulle toeks, et sellele su 
süda avada. Tänaseks elage hästi! Kui sa õpetajat vajad, tule minu juurde.” 

Gorgo vaatas vanakesele mõtlikult järele ning läks siis koos Konstantiniga omade juurde. 
Kõrge ukse eesriie oli lahti ja kui nad lävele lähenesid, osutas Konstantin katafalgile, mis 
seisis väljas lillepeenra kõrval, ning oma vanematele, kes selle kõrval põlvitasid. 

Kumbki ei söandanud nende vaikset hardushetke katkestada. Kuid siis tõusis laevaehitaja, 
pöördus abikaasa poole, kes samuti tõusis, ulatas talle käe ja ütles: 

"Issand on ta meile andnud, Issand on ta meilt jälle võtnud.” 

Mariamne vajus mehe rinnale ja ütles: "Issanda nimi olgu kiidetud.” 

"Jah, Jumal on meile kakskümmend kolm aastat andnud ja meie rinnas elab ta edasi. Kõik 
muu saame aastatega tagasi.” 

Gorgo tundis armsama käe pigistust ja sai aru, mida mees sellega öelda tahtis. Ta liibus 
Konstantini vastu ja ütles: 

"See on Õige.” 


28. Kahekümne kaheksas peatükk 


Ka suures majas Kanopose tee ääres heideti hilja magama. Isegi Demetrius oli väsimusest 
hoolimata murdnud truudust kombele vara unele minna. Ta tahtis näha, kuidas küpseb vili, 
mille oli külvanud vennale. 

Polnud kerge ülesanne painutada Mariat oma soovide järgi, kuid ta oli selle siiski lahendanud. 
Kui ta oli alustanud Dadat kiites ja väljendanud soovi, et Marcus temaga abielluks, oli talle 
kõvasti peale käratatud, kuid ta oli täiesti rahulikult ja samm-sammult sihile pürginud. Kui 
Demetrius oli emale teatavaks teinud, et on tema võimuses Maria surnud abikaasale 
märtrikrooni soetada, oli Maria nõudnud vannet ning ähvardanud igasuguste maiste ja 
taevaste nuhtlustega. Demetrius oli kõik vaikselt ära kuulanud, oli vandunud ning peale oma 
hingeõnnistuse ka selle ilma varad tagatiseks andnud. Maria hoiak muutus, kui ta sai aru, et 
Demetrius suudab muretseda seda, mille järele ta süda kõige rohkem ihkas. 

Demetrius polnud naist tema vankumises ja segaduses ainsagi sõnaga abistanud ning oli, ise 
vaikselt kahjurõõmu tundes, ent ka muretsedes Maria siseheitlust pealt vaadanud, kuni talle 
esitati otsustav küsimus. 

See käis Dada otsuse kohta end ristida lasta. Kui Demetrius seda kinnitas, päris Maria edasi: 
"Kas Marcus võitis ta meie usule?" 

"Tema üksi.” 

"Ja sa vannud, et pead teda puhtaks ja kombekaks tütarlapseks?” 

"Meeleldi ja täie kindlusega.” 

"Ma nägin teda areenil. Ta on ilus ja tavatult veetlev. Ja Marcus?” 

"Tema ripub kogu südamega selle neitsi küljes ja ma tean, et Dada tema kirge siiralt ja 
omakasupüüdmatult jagab. Ma ei tarvitse sulle meenutada, et selles linnas on meie 
sugulaskonna kõige suursugusemate naiste hulgas paljusid, kelle päritolu on märksa 
kahtlasem kui sinu poja sõbratari oma, sest tema kuulub vabasse ja laitmatusse suguvõsasse. 
Tema onu pere on Sitsiilia kõige esimeste seast. Kuid selle pärast ei tasu sul muretseda, sest 
Philippose lapselapse abikaasast peetaks lugu ka siis, kui ta oleks kõigest vabakslastu.” 

"Ma tean,” oli Maria pomisenud, nagu oleks see kõik talle vaid vähetähtis. Siis oli ta kaua 
vaikinud, viimaks pilgu tõstnud ja öelnud: 


"Mida rohkemat on mul tahta kui oma lapse õnne. Issanda ees oleme kõik võrdsed." Mina olen 
kõigest nõrk naisterahvas, sestap oleksin tahtnud kodusse oma ainsale pojale teistsugust 
elukaaslast. Nüüd ütlen, et suhtun sellesse abielusse kui alandusse, mille Kõigekõrgem on 
mulle peale pannud. Kuid ma õnnistan seda kogu südamest, kui pruut toob mu -pojale ainsa 
kaasavarana selle ühe, mis on mulle ja mu pojale kõigi soovide täitumine: igavese õnnistuse 
Apellesele. Märtrikroon avab talle, kes taju ka sinu isa oli, taeva värava. Muretse talle see 
kroon ja ma ise juhatan lauljatari oma poja rüppe.” 

Varsti pärast keskööd sai Demetrius viimaks magama minna, sest tema juuresolekul oli Maria 
kihlatutele emaõnnistuse andnud. 

Kui Dada mõne nädala pärast koos Gorgoga oli ristitud ja saanud nimeks Caecilia, oli Maria 
soovil noored 

täie pidulikkusega laulatanud piiskop Theophilos ise. 

Hoolimata enam kui emaliku õrnuse priiskavast tõestamisest tundis Dada end tema läheduses 
ja Kanopose tänava suures majas võõrana. 

Kui Demetrius mõne nädala pärast tegi Marcusele ettepaneku võtta üle perekonna mõisa 
valitsemine Kürenaikas, oli Caecilia lausa vaimustatud ja ka Marcus oli kiiresti nõus. 

Hirm, et ema selle plaani vastu on, oli olnud asjatu. Kui Maria ka väitis, et elu lasteta on tal 
raske taluda, leppis ta poja kavaga kiiresti. 

Maria ei peljanud üksindust. Apellese lesena oli ta nüüd linna kristlike naiste eesotsas ja ta 
eelistas tegutseda laiemas ringkonnas kui oma pere. Külalistele rääkis ta alati vaimustatult 
oma miniast Caeciliast, tema ilust, vagadusest ja headusest. Ta andis mõista, et oli Dada ise 
pojale abikaasaks valinud. Kuid Maria ei hoidnud Caeciliat Aleksandrias tagasi, sest igal 
avaliku elu alal oli veretunnistaja lese eelisseisund endise lauljatarita kindlam kui koos 
temaga. 

Noorpaar läks Kürenaikasse. Reipast lauljatarist sai tubli koduperenaine, hobusteharrastajast 
Marcusest usin põldur. Demetrius oli jäänud kolmeks aastaks talle nõu andma ja teda 
õpetama. Ka hiljem tuli ta tihti ja vahel mitmeks kuuks külla. Ta tavatses Marcusele öelda: 
"Aleksandrias olen ma kogu südamest pagan, sinu Caecilia kodus olen meeleldi kristlane.” 
Vana diakoni Eusebiust oli tabanud ränk hoop. Jutluse, mille ta oma koguduse rahustamiseks 
oli enne Serapise kukutamist pidanud, olid piiskop ja teised vaimulikud tunnistanud 
paganameelseks ja jumalateotuslikuks. 

Theophilos oli oma hilisemale järglasele Cyrillusele teinud kohustuseks seda juhtumit ja 
diakoni õigeusklikkust kontrollida. Seejuures oli päevavalgele tulnud, et ari-aanlane Agne 
polnud üksnes tema juures peavarju leidnud, vaid ka õigeusklikke haigeid põetanud. Cyrillus 
pani raugale peale ränga patukahetsuse. Theophilos vallandas ta ametist linnas, "kus on vaja 
tugevamat vaimu”, ja talle anti maakogudus. 

Vanal abielupaaril oli raske lahkuda majast ja aiast, kus nad olid õnnelikult elanud terve 
inimea. Ent peagi said nad kena kahjutasu, sest Marcus kutsus nad oma mõisatesse. Vana 
Eusebius õnnistas sisse kirikud, mis Marcus oli oma külades ehitada lasknud ning vanamehe 
leebe õpetus ja sõbralik hingehoole ajendasid talunikke ja orje end ristida laskma. Ent veelgi 
suurem mõju oli noore mõisaproua eeskujul. 

Nõnda jäeti märtri poja äiadel templid ja pühamud vabatahtlikult maha ning nad lagunesid. 
Nagu Marcuse mõisates, nii läks ka prefekt Konstantinuse alal. See asus Marcuse omast 
kõigest päevateekonna kaugusel ning omanikud olid omavahel sõbrad ja head naabrid. 
Konstantini majand:öli kuulunud liibüalasele Barkasele, kelle abiväge Serapeiohis asjata 
oodati. Riik oli tema ulatusliku ja väärtusliku omandi konfiskeerinud. Kui noor prekfekt oli 
väeteenistusest lahkunud, oli ta selle ostnud varaga, mille vana Damia oli pärandanud 
Gorgole. 


Kaupmees Porphyriose pojad oli Thessalonike tapatalgutest õnnelikult pääsenud. Kuna nad 
olid kristlased, andis isa juba oma eluajal äri ja suure osa vara nende kätte, et testamendi 
pärast kartmata kristlikule kirikule täielikult selg pöörata ja vanu jumalaid teenida. 

Väike Papias kasvas üles koos Caecilia lastega, eemal õest, sest kui Agnelt oli võetud mure 
venna pärast, oli ta oma teed läinud. 

Pärast vanemate surma võitluses Serapise eest oli ras-kestihaavatud Orpheus viidud haiglasse, 
mille eesotsas oli hingehoidjana Eusebius. 

Agne oli teda põetanud ning ööd ja päevad ta aseme kõrval valvanud. Eusebius oli sinna 
juhatanud ka Dada ja väikese Papiase. Dada oli Marcuse nimel lubanud, et hoolitseb Agne 
venna eest ka pärast diakoni surma. Esiotsa anti lapse kasvatamine rauga kätte. Papias tundis 
end vanapaari juures väga hästi ja kui väga ta ka ei rõõmustanud kohtumise üle õega, jooksis 
ta pärast õnnelikult Eusebiuse ja Dada juurde. 

Orpheus ei tundnud ära tütarlast ega poissi ning kui külalised olid haigetoast lahkunud, sonis 
ta valjemini kui muidu Apollonist ja teistest paganajumalatest. Ta nägi end Serapise eest 
võitlemas ning nottis vaimusilmas tuhandete kaupa kristlasi. 

Niisuguste vihapuhangute ajal püüdis Agne talle rääkida Õnnistegijast ja igavesest elust, kuid 
Orpheuse jutt läks siis aina patusemaks. 

Nii rängalt kui selle aseme kõrval polnud Agne eales kannatanud. Kui ta mehele otsa vaatas ja 
tundus, et ei kohta enam iialgi ta pilku, oli tal tunne, otsekui päike peaks kustuma ja maa peal 
edaspidi pimedus valitsema. Kuid ta elujõud lubas hulga päevi ja öid vastu pidada. Viimsel 
õhtul pidas mees Agnet muusaks, hüüdis teda ja vajus asemele tagasi, et mitte iialgi enam 
liigutada. Agne kuulis sellal kahe diakonissi jutuajamist. 

Üks rääkis teisele, et tema õemees, kiviraidur, olevat 

surnud kristlaste vaenlasena ja paadunud paganana. Tema õde Dorothea olevat võtnud 
ülesandeks mehe hing päästa. Õde oli jätnud lapsed kogukonna halastuse hoolde ja läinud 
kloostrisse, et seal palvetada surnud abikaasa hinge päästmise eest. 

Alguses olevat talle unes ilmunud puha kentaurid ja kit-sejalgadega olevused ning käskinud 
tal laste juurde naasta ja mehe hing rahule jätta, sest sellel minevat lustlike deemonite killas 
üpris hästi. Kuid peagi olevat ilmunud mees, jalad kõrbenud, ning palunud armu, sest teda pii- 
natakse põrgus. 

Selle peale oli Dorothea läinud kõrbesse, elavat seal praegugi ning toituvat rohtudest, juurtest 
ja merekarpidest, mida leiab rannast. Ta on võõrdunud unest ning palub ööd ja päevad 
abikaasa hinge eest. Lapsed talle enam meelde ei tule. Niisugusele innukale andumusele 
olevat viimaks järgnenud kaunis tasu.. Juba mõnda aega ilmub surnu talle valevas valgusrüüs 
ja inglite saatel. 

Agnel ei läinud sellest jutuajamisest sõnagi kaduma. Kui ta järgmisel päeval tundis, et 
Orpheus on külm, jooksid tal judinad üle selja. Ta mõtles, et see surnu peab taluma 
põrgupiinu nagu ka Dorothea abikaasa. Kui ta Orpheusega kahekesi jäi, suudles ta mehe 
kahvatunud huuli ning tõotas päästa ta hinge. 

Ta läks samal õhtul Eusebiuse juurde ning teatas, et läheb kõrbesse teiste erakute juurde. 
Vanake palus, et Agne jääks tema juurde oma venda hoidma. On ju kristlase kohus 
nõrgematele halastada ja vanade eest hoolitseda. Kuid Agnet valdas kummaline sü- 
damekülmus. Kui ta oma heategijatega ja Papiasega jumalaga jättis, olid ta silmad kuivad. Ta 
läks jalgsi ja 

kerjates Punase mere äärde ning leidis sealt kiviraiduri lese, kes oli kõhetu ja suremas. Agne 
jäi selle naise juurde, sulges ta silmad ning elas edaspidi kadunu koopas ja tema pühaduse 
kuulsus ulatus kaugele üle Egiptuse piiride. 


Meheks kasvanud ja vananeva Demetriuse mõisate valitseja Papias kutsus teda korduvalt enda 
juurde, kuid Agne ei teinud tema tahtmist ja jäi oma koopasse. Ta poleks seda ka kuningalossi 
vastu vahetanud, sest Orpheus ilmus talle öiti juba ammu ümbritsetuna taevalikust valgusest 
ning lähenes aeg, millal ta lootis temaga kohtuda. 

Lesk Maria tegi vanaduses mitu palverännakut pühapaikadesse kui ka erak Agne juurde. Kuid 
Kürenaikasse, kuhu lapsed ja lapselapsed teda kutsusid, ei läinud ta kordagi. 

Enne Maria surma oli paganlus vanast kreeklaste linnast kadunud. Koos sellega kustus tema 
suuruse hiilgus ning maailma suuruselt teise linna, Serapise linna toredusest polnud järel 
muud kui vägev, tänapäevani kõrguv sammas, mis kuulus jumalate valitseja templi juurde, 
mille purustamine tähistab inimkonna vaimuelu suure ajastu lõppu. Nagu see sammas, nii 
pole kaduma läinud ka vormide paganlik ilu, mis on sulanud kristlikkusse kunstisse. 


